**УЛСЫН ИХ ХУРЛЫН 2014 ОНЫ ХАВРЫН ЭЭЛЖИТ**

**ЧУУЛГАНЫ 2014 ОНЫ 7 ДУГААР САРЫН 01-НИЙ ӨДРИЙН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| ***№*** | ***Баримтын агуулга*** | ***Хуудасны тоо*** |
| 1 | Хэлэлцэх асуудлын дараалал | 1-3 |
| 2 | Хуралдааны товч тэмдэглэл | 4-49 |
| 3 | Хуралдааны дэлгэрэнгүй тэмдэглэл | 50-185 |
|  | 1. Байнгын хороодын бүрэлдэхүүнд өөрчлөлт оруулах тухай хуулийн төсөл2.Монгол Улсын нэгдсэн төсвийн 2013 оны гүйцэтгэлийн тайлангийн хоёр дахь хэлэлцүүлэг3.Монгол Улсын эдийн засаг, нийгмийг 2015 онд хөгжүүлэх үндсэн чиглэл батлах тухай Улсын Их Хурлын тогтоолын төсөл 4.Нийтээр тэмдэглэх баярын болон тэмдэглэлт өдрүүдийн тухай, Хөдөлмөрийн тухай хуульд нэмэлт оруулах тухай хуулийн төслүүдийн анхны хэлэлцүүлэг.5.Улсын Их Хурлын 2014 оны намрын ээлжит чуулганы хэлэлцэх асуудлын тухай Улсын Их Хурлын тогтоолын төсөл 6.Харилцаа холбооны тухай хуульд нэмэлт, өөрчлөлт оруулах тухай хуулийн төслийн анхны хэлэлцүүлэг7.Ашигт малтмалын тухай болон холбогдох бусад хуульд нэмэлт, өөрчлөлт оруулах тухай хуулийн төслийн анхны хэлэлцүүлэг /УИХ дахь МАХН-МҮАН-ын Шударга ёс эвслийн бүлэг завсарлага авав/8.Газрын тосны тухай хуулийн шинэчилсэн найруулга болон холбогдох бусад хуульд нэмэлт, өөрчлөлт оруулах тухай хуулийн эцсийн хэлэлцүүлэг.-Ашигт малтмалын тухай болон холбогдох бусад хуульд нэмэлт, өөрчлөлт оруулах тухай хуулийн төслийн анхны хэлэлцүүлгийн /үргэлжлэл/9.Гаалийн тариф, гаалийн татварын тухай хуульд нэмэлт оруулах тухай, Нэмэгдсэн өртгийн албан татварын тухай хуульд нэмэлт оруулах тухай хуулиудын төслийн анхны хэлэлцүүлэг10.Шилэн дансны тухай болон холбогдох бусад хуульд нэмэлт, өөрчлөлт оруулах тухай хуулиудын төслийн анхны хэлэлцүүлэг 11.”Цагаан суваргын ордын төрийн эзэмшлийн хувь тогтоох тухай” Улсын Их Хурлын тогтоолын төслийн анхны хэлэлцүүлэг12.Байнгын хорооны даргыг чөлөөлөх, сонгох тухай асуудал 13.Тусгай хяналтын дэд хорооны бүрэлдэхүүнд өөрчлөлт оруулах тухай Улсын Их Хурлын тогтоолын төсөл14.Монгол Улсын эдийн засаг, нийгмийг 2015 онд хөгжүүлэх үндсэн чиглэл батлах тухай” Улсын Их Хурлын тогтоолын төсөл эцсийн хэлэлцүүлэг15.Ашигт малтмалын тухай хуульд нэмэлт, өөрчлөлт оруулах тухай болон холбогдох бусад хуулийн төслүүдийн эцсийн хэлэлцүүлэг 16.Гаалийн тариф, гаалийн татварын тухай хуульд нэмэлт оруулах тухай, Нэмэгдсэн өртгийн албан татварын тухай хуульд нэмэлт оруулах тухай хуулийн төслүүдийн эцсийн хэлэлцүүлэг .17.Шилэн дансны тухай болон холбогдох бусад хуулийн төслүүдийн эцсийн хэлэлцүүлэг.18.Цагаан суваргын ордын төрийн эзэмшлийн хувь тогтоох тухай Улсын Их Хурлын тогтоолын төслийн эцсийн хэлэлцүүлэг 19.Улсын Их Хурлын 2014 оны хаврын ээлжит чуулганы хаалт  | 52-5353-6666-6767-7272-8484-8888-9090-108108-139139-142142-153153-156163-165165-166166-168168-171171-173173-177177-179179-182 |
| **4** | **Санал хураалт:** |  |

**Монгол Улсын Их Хурлын 2014 оны хаврын ээлжит чуулганы**

**07 дугаар сарын 01-ний өдөр /Мягмар гараг/-ийн**

**нэгдсэн хуралдааны гар тэмдэглэл**

 Улсын Их Хурлын дарга З.Энхболд ирц, хэлэлцэх асуудлын дарааллыг танилцуулж, хуралдааныг даргалав.

 Хуралдаанд ирвэл зохих 76 гишүүнээс 44 гишүүн ирж, 57.9 хувийн ирцтэйгээр хуралдаан 10 цаг 37 минутад Төрийн ордны Улсын Их Хурлын чуулганы нэгдсэн хуралдааны танхимд эхлэв.

 ***Хоцорсон:*** Н.Алтанхуяг-08:30, О.Баасанхүү-0:10, Х.Баттулга-6:30, Б.Бат-Эрдэнэ-0.35, Д.Бат-Эрдэнэ-6:00, С.Ганбаатар-0:05, Л.Гантөмөр-0:25, Ц.Даваасүрэн-0:25, Ц.Дашдорж-2:00, Б.Наранхүү-0:10, Ц.Оюунгэрэл-6:50, Я.Санжмятав-7:00, Я.Содбаатар- 0:30, О.Содбилэг-6:35, Ш.Түвдэндорж-7:00, Ж.Энхбаяр- 0:30*;*

 ***Чөлөөтэй:*** С.Баярцогт, Л.Болд*;*

***Өвчтэй:***  Сү.Батболд, М.Батчимэг*;*

***Тасалсан:*** Р.Амаржаргал, Д.Сумъяабазар*;*

 Хуралдаанд нийт 70 гишүүн ирж, 92.1 хувийн ирцтэй байв.

 Улсын Их Хурлын дарга З.Энхболд ***“Малын индексжүүлсэн даатгалын тухай, Даатгалын тухай хуульд нэмэлт, өөрчлөлт оруулах тухай, Статистикийн тухай хуульд өөрчлөлт оруулах тухай, Төрийн болон орон нутгийн өмчийн тухай хуульд нэмэлт оруулах тухай, Санхүүгийн зохицуулах хорооны эрх зүйн байдлын тухай хуульд нэмэлт, өөрчлөлт оруулах тухай”*** Улсын Их Хурлын хуулиудын эцсийн найруулгыг уншиж танилцуулав.

 Эцсийн найруулгатай холбогдуулан Улсын Их Хурлын гишүүдээс асуулт, санал гараагүй болно. Улсын Их Хурлын гишүүд дээрх хуулиудын эцсийн найруулгыг сонсов. /10:37/

 Хэлэлцэж буй асуудалтай холбогдуулан Улсын Их Хурлын гишүүн Л.Цогийн тавьсан асуултад Улсын Их Хурлын дарга хариулав.

 ***Нэг. Байнгын хороодын бүрэлдэхүүнд өөрчлөлт оруулах тухай Улсын Их Хурлын тогтоолын төсөл***

Хэлэлцэж буй асуудалтай холбогдуулан Улсын Их Хурлын Тамгын газрын Хууль зүйн үйлчилгээний хэлтсийн дарга Ж.Дашдорж, Улсын Их Хурлын Төрийн байгуулалтын байнгын хорооны ажлын албаны зөвлөх О.Тунгалаг, Ж.Бямбадулам нар байлцав.

Улсын Их Хурлын дарга З.Энхболд,Улсын Их Хурлын тогтоолын төслийг бүрэн эхээр нь уншиж танилцуулав.

 **З.Энхболд: -** Байнгын хорооны бүрэлдэхүүнд өөрчлөлт оруулах тухай Улсын Их Хурлын тогтоолын төслийг баталъя .

 Зөвшөөрсөн: 43

 Татгалзсан: 10

 Бүгд: 53

 81.1 хувийн саналаар батлагдлаа.

 Улсын Их Хурлын дарга З.Энхболд ***“Байнгын хорооны бүрэлдэхүүнд өөрчлөлт оруулах тухай”***  Улсын Их Хурлын тогтоолын эцсийн найруулгыг уншиж танилцуулав.

 Эцсийн найруулгатай холбогдуулан Улсын Их Хурлын гишүүдээс асуулт, санал гараагүй болно. Улсын Их Хурлын гишүүд дээрх тогтоолын эцсийн найруулгыг сонсов. /10:47/

Уг асуудлыг 10 цаг 47 минутад хэлэлцэж дуусав.

***Хоёр. Монгол Улсын нэгдсэн төсвийн 2013 оны гүйцэтгэлийг батлах тухай Улсын Их Хурлын тогтоолын төсөл /****Засгийн газар 2014.06.18-ны өдөр өргөн мэдүүлсэн,* ***хоёр дахь хэлэлцүүлэг/***

Төсвийн зарлагын хяналтын дэд хорооны санал, дүгнэлтийг Улсын Их Хурлын гишүүн Ж.Эрдэнэбат, Улсын Их Хурал дахь Монгол Ардын Намын бүлгийн санал, дүгнэлтийг Улсын Их Хурлын гишүүн Ч.Хүрэлбаатар нар тус тус танилцуулав.

 Байнгын хорооны санал, дүгнэлттэй холбогдуулан Улсын Их Хурлын гишүүн Ё.Отгонбаярын тавьсан асуултад Улсын Их Хурлын гишүүн Ц.Даваасүрэн хариулж, тайлбар хийв.

 Төсвийн зарлагын хяналтын дэд хорооны дэмжсэн саналын томьёоллоор санал хураалт явуулав.

 **З.Энхболд: - *1.*** Улсын Их Хурлын гишүүн Ц.Даваасүрэнгийн гаргасан, Тогтоолын төслийн 1 дүгээр заалтын "Монгол Улсын" гэсний дараах "төсөвт" гэснийг, Тогтоолын төслийн 2 дугаар заалтын "Монгол Улсын" гэсний дараах "төсвөөс" гэснийг тус тус хасах саналыг дэмжье.

 Зөвшөөрсөн: 43

 Татгалзсан: 17

 Бүгд: 60

 71.7 хувийн саналаар дэмжигдлээ.

***2.*** Улсын Их Хурлын гишүүн Ч.Улааны гаргасан, Тогтоолын төслийн 3 дугаар заалт буюу " Төсвийн тогтворжуулалтын санд 2013 оны төсвийн жилд хуримтлуулсан хөрөнгийн хэмжээг 46,858.6 сая /дөчин зургаан тэрбум найман зуун тавин найман сая зургаан зуун мянган/ төгрөгөөр баталсугай" гэснийг хасах саналыг дэмжье.

 Зөвшөөрсөн: 42

 Татгалзсан: 17

 Бүгд: 59

71.2 хувийн саналаар дэмжигдлээ.

 ***3.*** Улсын Их Хурлын гишүүн Ц.Даваасүрэнгийн гаргасан, Төслийн 4 дэх заалт буюу "Засгийн газрын үнэт цаас гаргахыг зөвшөөрөх тухай" Улсын Их Хурлын 2012 оны 52 дугаар тогтоолын дагуу 2012-2014 онуудад үе шаттайгаар олон улсын зах зээлд арилжаалсан үнэт цаасны хөрөнгөөр санхүүжүүлсэн төсөл, арга хэмжээний 2013 оны зарлагыг 735,616.4 сая /долоон зуун гучин таван тэрбум зургаан зуун арван зургаан сая дөрвөн зуун мянган/, Засгийн газрын баталгаа гаргасан үнэт цаасны хөрөнгөөр төсвөөс эргэн төлөгдөх нөхцөлтэй хийгдсэн хөрөнгө оруулалтын төсөл, арга хэмжээний 2012, 2013 оны зарлагыг 548,202.0 сая /таван зуун дөчин найман тэрбум хоёр зуун хоёр сая/ төгрөгөөр баталсугай" гэснийг хасах саналыг дэмжье.

 Зөвшөөрсөн: 42

 Татгалзсан: 17

 Бүгд: 59

 71.2 хувийн саналаар дэмжигдлээ.

 ***4.*** Төсвийн зарлагын хяналтын дэд хорооны саналаар Монгол Улсын 2013 оны төсвийн гүйцэтгэл батлах тухай Улсын Их Хурлын тогтоолын төслийг баталъя.

 Зөвшөөрсөн: 43

 Татгалзсан: 16

 Бүгд: 59

72.9 хувийн саналаар батлагдлаа.

 ***5.*** Монгол Улсын 2013 оны төсвийн гүйцэтгэл баталсантай холбогдуулан авах зарим арга хэмжээний тухай Улсын Их Хурлын тогтоолын төслийг баталъя.

 Зөвшөөрсөн: 45

 Татгалзсан: 15

 Бүгд: 60

75.0 хувийн саналаар батлагдлаа.

 Улсын Их Хурлын дарга З.Энхболд ***“ Монгол Улсын 2013 оны Төсвийн гүйцэтгэлийг батлах тухай Улсын Их Хурлын тогтоол болон Монгол Улсын 2013 оны төсвийн гүйцэтгэл баталсантай холбогдуулан авах зарим арга хэмжээний тухай”*** Улсын Их Хурлын тогтоолын эцсийн найруулгыг уншиж танилцуулав.

 Эцсийн найруулгатай холбогдуулан Улсын Их Хурлын гишүүдээс асуулт, санал гараагүй болно. Улсын Их Хурлын гишүүд дээрх тогтоолын эцсийн найруулгыг сонсов. /11:24/

Уг асуудлыг 11 цаг 24 минутад хэлэлцэж дуусав.

 ***Гурав. “Монгол Улсын эдийн засаг, нийгмийг 2015 онд хөгжүүлэх үндсэн чиглэл батлах тухай” Улсын Их Хурлын тогтоолын төсөл /****анхны хэлэлцүүлэг,* ***үргэлжилнэ/.***

 Улсын Их Хурал дахь Монгол Ардын Намын бүлэг уг асуудлаар авсан завсарлагын талаар Улсын Их Хурлын гишүүн, Бүлгийн дарга С.Бямбацогт үг хэлэв.

 Хэлэлцэж буй асуудалтай холбогдуулан Эдийн засгийн хөгжлийн сайд Н.Батбаяр, Барилга, хот байгуулалтын сайд Ц.Баярсайхан, Уул уурхайн сайд Д.Ганхуяг, Эрчим хүчний сайд М.Сономпил, Байгаль орчин, ногоон хөгжлийн сайд С.Оюун, Боловсрол, соёл шинжлэх ухааны сайд Л.Гантөмөр, Сангийн сайд Ч.Улаан, Хүн амын хөгжил, нийгмийн хамгаалын сайд С.Эрдэнэ, Хууль зүйн сайд Х.Тэмүүжин, Үйлдвэр, хөдөө аж ахуйн яамны Төрийн нарийн бичгийн дарга Х.Золжаргал, Уул уурхайн яамны Төрийн нарийн бичгийн дарга Р.Жигжид, Боловсрол, соёл шинжлэх ухааны яамны Төрийн нарийн бичгийн дарга Ш.Булга-Эрдэнэ, Барилга, хот байгуулалтын яамны Төрийн нарийн бичгийн дарга Р.Эрдэнэбүрэн, Байгаль орчин, ногоон хөгжлийн яамны Төрийн нарийн бичгийн дарга Ж.Батболд, Сангийн яамны Төрийн нарийн бичгийн дарга Х.Ганцогт, Хууль зүйн яамны Төрийн нарийн бичгийн дарга Ж.Баярцэцэг, Эрүүл мэндийн яамны Төрийн нарийн бичгийн дарга А.Эрдэнэтуяа, Эрчим хүчний яамны Төрийн захиргаа, удирдлагын газрын дарга Л.Батсайхан, Зам, тээврийн яамны Стратеги, бодлого төлөвлөлтийн газрын дарга Б.Галбадрах, Үйлдвэр, хөдөө аж ахуйн яамны Стратегийн бодлого, төлөвлөлтийн газрын дарга Л.Чой-Иш, Эдийн засгийн хөгжлийн яамны Нэгдсэн төлөвлөлтийн хэлтсийн мэргэжилтэн Л.Ичинноров, мөн яамны мөн хэлтсийн ахлах мэргэжилтэн Ц.Мядагмаа нар оролцов.

 Улсын Их Хурлын Тамгын газрын Хууль зүйн үйлчилгээний хэлтсийн дарга Ж.Дашдорж, Улсын Их Хурлын Эдийн засгийн байнгын хорооны ажлын албаны ахлах зөвлөх Ж.Батсайхан, зөвлөх Н.Мөнхзэсэм, референт Г.Баярмаа нар байлцав.

 Байнгын хорооноос гаргасан зарчмын зөрүүтэй саналын томьёоллоор санал хураалт явуулав.

 **З.Энхболд: -** ***1.*** Улсын Их Хурлын гишүүн Д.Батцогт, С.Бямбацогт нарын гаргасан, Төслийн хавсралтын 6 дахь заалт, Ховд аймгийн Эрдэнэбүрэн сумын усан цахилгаан станцыг барьж байгуулах төслийн бэлтгэлийг хангах ТЭЗҮ, зураг төслийг боловсруулах, төслийн нэгж ажиллуулах ажлыг эхлүүлэх гэсэн арга хэмжээ нэмэх гэсэн саналыг дэмжье.

 Зөвшөөрсөн: 36

 Татгалзсан: 23

 Бүгд: 59

 61.0 хувийн саналаар дэмжигдлээ.

 ***2.*** Улсын Их Хурлын гишүүн Г.Батхүү, Б.Гарамгайбаатар нарын гаргасан, Төслийн хавсралтын 24.3 дахь хэсгийг хасах гэсэн саналыг дэмжье.

 Зөвшөөрсөн: 45

 Татгалзсан: 14

 Бүгд: 59

 76.3 хувийн саналаар дэмжигдлээ.

 Зарчмын зөрүүтэй саналаар санал хураалгаж дуусав.

 Монгол Улсын эдийн засаг, нийгмийг 2015 онд хөгжүүлэх Үндсэн чиглэл батлах тухай Улсын Их Хурлын тогтоолын төслийг эцсийн хэлэлцүүлэгт бэлтгүүлэхээр Эдийн засгийн байнгын хороонд шилжүүлэв.

Уг асуудлыг 11 цаг 30 минутад хэлэлцэж дуусав.

 ***Дөрөв. Нийтээр тэмдэглэх баярын болон тэмдэглэлт өдрүүдийн тухай, Хөдөлмөрийн тухай хуульд нэмэлт оруулах тухай хуулийн төсөл /****Засгийн газар 2014.06.20-ны өдөр өргөн мэдүүлсэн, Үндэсний их баяр наадмаар 14, 15-ны өдрүүдэд амрах тухай****, анхны хэлэлцүүлэг/.***

 Хэлэлцэж буй асуудалтай холбогдуулан Улсын Их Хурлын Тамгын газрын Хууль зүйн үйлчилгээний хэлтсийн дарга Ж.Дашдорж, Улсын Их Хурлын Төрийн байгуулалтын байнгын хорооны ажлын албаны зөвлөх О.Тунгалаг, Ж.Бямбадулам нар байлцав.

 Төслийн талаарх Төрийн байгуулалтын байнгын хорооны санал, дүгнэлтийг Улсын Их Хурлын гишүүн Н.Батцэрэг танилцуулав.

Байнгын хорооны санал дүгнэлттэй холбогдуулан Улсын Их Хурлын гишүүн Д.Лүндээжанцан, Ө.Энхтүвшин, Д.Дэмбэрэл нарын тавьсан асуултад Улсын Их Хурлын гишүүн, Байнгын хорооны дарга А.Бакей хариулж, тайлбар хийв.

 **З.Энхболд: -** Байнгын хорооны гаргасан, төслийг анхны хэлэлцүүлгээр нь батлах горимын саналыг дэмжье.

 Зөвшөөрсөн: 44

 Татгалзсан: 15

 Бүгд: 59

 74.6 хувийн саналаар дэмжигдлээ.

 Нийтээр тэмдэглэх баярын болон тэмдэглэлт өдрүүдийн тухай хуульд нэмэлт оруулах тухай хуулийн төслийг баталъя.

 Зөвшөөрсөн: 37

 Татгалзсан: 21

 Бүгд: 58

 63.8 хувийн саналаар батлагдлаа.

 Хөдөлмөрийн тухай хуульд нэмэлт оруулах тухай хуулийн төслийг баталъя.

 Зөвшөөрсөн: 34

 Татгалзсан: 24

 Бүгд: 58

 58.6 хувийн саналаар батлагдлаа.

 Улсын Их Хурлын дарга З.Энхболд ***Нийтээр тэмдэглэх баярын болон тэмдэглэлт өдрүүдийн тухай хуульд нэмэлт оруулах тухай болон Хөдөлмөрийн тухай хуульд нэмэлт оруулах тухай хуулийн*** эцсийн найруулгыг уншиж танилцуулав.

 Эцсийн найруулгатай холбогдуулан Улсын Их Хурлын гишүүдээс асуулт, санал гараагүй болно. Улсын Их Хурлын гишүүд дээрх хуулиудын эцсийн найруулгыг сонсов. /11:48/

Уг асуудлыг 11 цаг 50 минутад хэлэлцэж дуусав.

 Улсын Их Хурлын дарга З.Энхболд Улсын Их Хурлын гишүүн Л.Цог, Сү.Батболд нарт төрсөн өдрийн баярын мэнд хүргэж, эрүүл энх, сайн сайхныг хүсэн ерөөв. Мөн Байгаль орчин, ногоон хөгжлийн сайд С.Оюун НҮБ-ын Байгаль орчны ассамблейн ерөнхийлөгчөөр сонгогдсонд Улсын Их Хурлын гишүүдийнхээ нэрийн өмнөөс баяр хүргээд, эрүүл энх, аз жаргал сайн сайхныг хүсэн ерөөв. Улсын Их Хурлын эмэгтэй гишүүд цэцэг бэлэглэв.

 ***Тав. “Улсын Их Хурлын 2014 оны намрын ээлжит чуулганы хэлэлцэх асуудлын тухай” Улсын Их Хурлын тогтоолын төсөл***

 Хэлэлцэж буй асуудалтай холбогдуулан Улсын Их Хурлын Тамгын газрын Хууль зүйн үйлчилгээний хэлтсийн дарга Ж.Дашдорж, Улсын Их Хурлын Төрийн байгуулалтын байнгын хорооны ажлын албаны зөвлөх О.Тунгалаг, Ж.Бямбадулам нар байлцав.

 Тогтоолын төслийн талаарх Төрийн байгуулалтын байнгын хорооны санал, дүгнэлтийг Улсын Их Хурлын гишүүн А.Бакей танилцуулав.

Байнгын хорооны санал, дүгнэлттэй холбогдуулан Улсын Их Хурлын гишүүн Д.Лүндээжанцан, З.Баянсэлэнгэ, Л.Эрдэнэчимэг, Л.Энх-Амгалан, Д.Батцогт, Ж.Эрдэнэбат, З.Энхболд, Л.Цог нарын тавьсан асуултад Улсын Их Хурлын гишүүн, Байнгын хорооны дарга А.Бакей хариулж, тайлбар хийв.

 Улсын Их Хурлын гишүүн Ц.Оюунбаатар, З.Баянсэлэнгэ нар үг хэлэв.

 **З.Энхболд: -**Улсын Их Хурлын 2014 оны намрын ээлжит чуулганаар хэлэлцэх асуудлын тухай Улсын Их Хурлын тогтоолын төслийг баталъя.

 Зөвшөөрсөн: 39

 Татгалзсан: 22

 Бүгд: 61

 63.9 хувийн саналаар батлагдлаа.

 Уг асуудлыг 12 цаг 30 минутад хэлэлцэж дуусав.

 ***Зургаа.******Харилцаа, холбооны тухай хуульд нэмэлт, өөрчлөлт оруулах тухай хуулийн төсөл /****анхны хэлэлцүүлэг****/.***

 Хэлэлцэж буй асуудалтай холбогдуулан  Харилцаа холбооны зохицуулах газрын дарга Б.Балгансүрэн, Засгийн газрын Хэрэг эрхлэх газрын Мэдээллийн технологийн хэлтсийн дарга Ч.Даваажамц, Харилцаа холбооны зохицуулах хорооны Зах зээл, үнэ тарифын албаны өрсөлдөөний зохицуулалт хариуцсан мэргэжилтэн Л.Гантулга, Харилцаа холбооны зохицуулах хорооны Зохицуулалтын албаны мэргэжилтэн Т.Ганбат нар оролцов.

 Хууль зүйн үйлчилгээний хэлтсийн дарга Ж.Дашдорж, Улсын Их Хурлын Эдийн засгийн байнгын хорооны ажлын албаны ахлах зөвлөх Ж.Батсайхан, зөвлөх Н.Мөнхзэсэм, референт Г.Баярмаа нар байлцав.

Төслийн талаарх Эдийн засгийн байнгын хорооны санал, дүгнэлтийг Улсын Их Хурлын гишүүн Х.Болорчулуун танилцуулав.

 Байнгын хорооны санал, дүгнэлттэй холбогдуулан Улсын Их Хурлын гишүүн Д.Лүндээжанцан, Ч.Хүрэлбаатар нарын тавьсан асуултад Улсын Их Хурлын гишүүн, Байнгын хорооны дарга Б.Гарамгайбаатар, ажлын хэсгээс Харилцаа холбооны зохицуулах газрын дарга Б.Балгансүрэн нар хариулж, нэмэлт тайлбар хийв.

 **З.Энхболд: -** Байнгын хорооны гаргасан, төслийг анхны хэлэлцүүлгээр нь батлах горимын саналыг дэмжье.

 Зөвшөөрсөн: 52

 Татгалзсан: 9

 Бүгд: 61

 85.2 хувийн саналаар дэмжигдлээ.

 Харилцаа холбооны тухай хуульд нэмэлт, өөрчлөлт оруулах тухай хуулийн төслийн талаарх найруулгын санал:

 Улсын Их Хурлын гишүүн Б.Гарамгайбаатарын гаргасан, Төслийн 1 дүгээр зүйлийн 2 дахь хэсгийн 8.13-ын “хуулиар олгогдсон бүрэн эрх” гэснийг “зохицуулах хороо нь хуульд заасан зарим чиг үүрэг” гэж өөрчлөх гэсэн найруулгын саналыг дэмжье.

 Зөвшөөрсөн: 52

 Татгалзсан: 9

 Бүгд: 61

 85.2 хувийн саналаар дэмжигдлээ.

 Харилцаа холбооны тухай хуульд нэмэлт, өөрчлөлт оруулах тухай хуулийн төслийг баталъя.

 Зөвшөөрсөн: 48

 Татгалзсан: 12

 Бүгд: 60

 80.0 хувийн саналаар батлагдлаа.

 Уг асуудлыг 12 цаг 45 минутад хэлэлцэж дуусав.

 ***Ашигт малтмалын тухай хуульд нэмэлт, өөрчлөлт оруулах тухай болон холбогдох бусад хуулийн төслүүд /****анхны хэлэлцүүлэг****/.***

Хэлэлцэж буй асуудалтай холбогдуулан Уул уурхайн яамны Төрийн нарийн бичгийн дарга Р.Жигжид, мөн яамны Стратегийн бодлого, төлөвлөлтийн газрын дарга Ч.Отгочулуу, Ашигт малтмалын газрын дэд дарга Д.Үүрийнтуяа, мөн газрын Уул уурхайн хэлтсийн дарга С.Баттулга нар оролцов.

 Улсын Их Хурлын Тамгын газрын Хууль зүйн үйлчилгээний хэлтсийн дарга Ж.Дашдорж, Улсын Их Хурлын Эдийн засгийн байнгын хорооны ажлын албаны ахлах зөвлөх Ж.Батсайхан, зөвлөх Д.Мягмарцэрэн, референт Г.Баярмаа нар байлцав.

 Төслийн талаах Эдийн засгийн болон Байгаль орчин, хүнс, хөдөө аж ахуйн байнгын хорооны санал, дүгнэлтийг Улсын Их Хурлын гишүүн Б.Гарамгайбаатар танилцуулав.

 Уг асуудлаар Улсын Их Хурал дахь МАХН, МҮАН-ын “Шударга ёс” эвслийн бүлэг завсарлага авав. /12:50 цагт/

 ***Долоо.******Газрын тосны тухай /шинэчилсэн найруулга/ болон холбогдох* *бусад хуульд нэмэлт, өөрчлөлт оруулах тухай хуулийн төслүүд /****Засгийн газар 2014 оны 05 дугаар сарын 23-ны өдөр өргөн мэдүүлсэн,* ***эцсийн хэлэлцүүлэг/.***

 Хэлэлцэж буй асуудалтай холбогдуулан Уул уурхайн яамны Төрийн нарийн бичгийн дарга Р.Жигжид, мөн яамны Стратегийн бодлого, төлөвлөлтийн газрын дарга Ч.Отгочулуу, Түлшний боллогын хэлтсийн дарга Л.Раднаасүрэн, Газрын тосны газрын дэд дарга Ц.Амараа, мөн газрын Хайгуул, судалгааны хэлтсийн дарга О.Энхбаяр, ерөнхий санхүүч Б.Оюун нар оролцов.

 Улсын Их Хурлын Тамгын газрын Хууль зүйн үйлчилгээний хэлтсийн дарга Ж.Дашдорж, Улсын Их Хурлын Эдийн засгийн байнгын хорооны ажлын албаны ахлах зөвлөх Ж.Батсайхан, зөвлөх Ш.Ариунжаргал, референт Г.Баярмаа нар байлцав.

 Төслийн талаарх Эдийн засгийн байнгын хорооны танилцуулгыг Улсын Их Хурлын гишүүн Ц.Нямдорж танилцуулав.

Байнгын хорооны танилцуулгатай холбогдуулан Улсын Их Хурлын гишүүн Ц.Даваасүрэн, Х.Болорчулуун нарын тавьсан асуултад Улсын Их Хурлын гишүүн Ц.Нямдорж, Б.Гарамгайбаатар, Д.Зоригт нар хариулж, тайлбар хийв.

 Байнгын хорооноос гаргасан зарчмын зөрүүтэй саналын томьёоллоор санал хураалт явуулав.

**Нэг.** Зарчмын зөрүүтэй саналын томьёолол

**З.Энхболд: - *1.*** Төслийн 3.2, 25.11 дэх хэсгийг тус тус хасах гэсэн саналыг дэмжье.

 Зөвшөөрсөн: 40

 Татгалзсан: 11

 Бүгд: 51

 78.4 хувийн саналаар дэмжигдлээ.

 ***2****.* Төслийн 4.1.10 дахь заалтын “төрийн захиргааны төв байгууллагаас гаргасан шийдвэрийн дагуу” гэснийг “төрийн захиргааны байгууллагаас” гэж өөрчлөх гэсэн саналыг дэмжье.

 Зөвшөөрсөн: 47

 Татгалзсан: 7

 Бүгд: 54

 87.0 хувийн саналаар дэмжигдлээ.

 ***3****.* Төслийн 4.1.15 дахь заалтын “тусгай зөвшөөрөл олгосон” гэснийг “үйл ажиллагаа явуулахыг зөвшөөрсөн” гэж өөрчлөх гэсэн саналыг дэмжье.

 Зөвшөөрсөн: 46

 Татгалзсан: 8

 Бүгд: 54

 85.2 хувийн саналаар дэмжигдлээ.

***4****.* Төслийн 8.1.4. дэх заалтын “талбайг нээлттэй зарлах чиглэлийг газрын тосны асуудал эрхэлсэн төрийн захиргааны байгууллагад өгөх” гэснийг “талбайд нээлттэй сонгон шалгаруулалт зарлах” гэж өөрчлөх гэсэн саналыг дэмжье.

 Зөвшөөрсөн: 48

 Татгалзсан: 6

 Бүгд: 54

88.9 хувийн саналаар дэмжигдлээ.

***5****.* Төсөлд доор дурдсан агуулгатай 8.1.11 дэх заалт нэмэх:

“8.1.11.газрын тосыг борлуулах зориулалт бүхий дамжуулах хоолой барих саналыг Засгийн газарт өргөн мэдүүлэх.” гэсэн саналыг дэмжье.

 Зөвшөөрсөн: 46

 Татгалзсан: 8

 Бүгд: 54

 85.2 хувийн саналаар дэмжигдлээ.

***6***. Төслийн 9.1.2 дахь заалтын “төрийн захиргааны төв байгууллагаас чиглэл өгч зарласан” гэснийг хасах гэсэн саналыг дэмжье.

 Зөвшөөрсөн: 47

 Татгалзсан: 7

 Бүгд: 54

87.0 хувийн саналаар дэмжигдлээ.

***7****.* Төслийн 9.1.8 дахь заалтыг хасах гэсэн саналыг дэмжье.

 Зөвшөөрсөн: 46

 Татгалзсан: 8

 Бүгд: 54

85.2 хувийн саналаар дэмжигдлээ.

 ***8****.* Төслийн 9.1.18 дахь заалтын “туслан гүйцэтгэгчийн сонгон шалгаруулалтад санал өгөх эрхтэйгээр оролцох” гэснийг хасах гэсэн саналыг дэмжье.

 Зөвшөөрсөн: 47

 Татгалзсан: 7

 Бүгд: 54

 87.0 хувийн саналаар дэмжигдлээ.

 ***9****.* Төслийн 15.2 дахь хэсгийн “улсын болон” гэсний өмнө “Улсын тусгай хамгаалалттай газраас бусад” гэж нэмэх гэсэн саналыг дэмжье.

 Зөвшөөрсөн: 47

 Татгалзсан: 7

 Бүгд: 54

 87.0 хувийн саналаар дэмжигдлээ.

 ***10****.* Төслийн 15.3, 19.2 дахь хэсгийн “геологийн тогтоцоос” гэсний өмнө “газрын тосны сав газрын” гэж тус тус нэмэх гэсэн саналыг дэмжье.

 Зөвшөөрсөн: 47

 Татгалзсан: 7

 Бүгд: 54

 87.0 хувийн саналаар дэмжигдлээ.

 ***11****.* Төслийн 32.3 дахь хэсгийн “Энэ хуулийн 4.27-д заасан” гэснийг “Өртөг нөхөгдөх” гэж, “өртөгт тооцох тосны гэрээгээр тогтоосон хэмжээнд багтаан” гэснийг “бүтээгдэхүүн хуваах гэрээнд заасан өртөгт газрын тосны хувиар.” гэж тус тус өөрчлөх гэсэн саналыг дэмжье.

 Зөвшөөрсөн: 47

 Татгалзсан: 7

 Бүгд: 54

 87.0 хувийн саналаар дэмжигдлээ.

***12****.* Төслийн 32 дугаар зүйлийн гарчгийг “Өртөг нөхөгдөх зардал, өртөгт газрын тосыг тооцох” гэж өөрчлөх гэсэн саналыг дэмжье.

 Зөвшөөрсөн: 47

 Татгалзсан: 7

 Бүгд: 54

87.0 хувийн саналаар дэмжигдлээ.

 ***13****.* Төслийн 32.4 дэх хэсгийг доор дурдсанаар өөрчлөн найруулах.

 “32.4.Өртөгт газрын тосны хэмжээ нь тухайн жилд олборлосон нийт газрын тосноос нөөц ашигласны төлбөрт ногдох газрын тосыг хасаад үлдэх тосны 40 хүртэл хувь байх ба уламжлалт бус газрын тосны хувьд энэ хуульд заасан холбогдох журмын дагуу зохицуулна.” гэсэн саналыг дэмжье.

 Зөвшөөрсөн: 37

 Татгалзсан: 17

 Бүгд: 54

 68.5 хувийн саналаар дэмжигдлээ.

 Уг саналын талаар Улсын Их Хурлын гишүүн Ө.Энхтүвшин үг хэлэв.

 ***14***. Төслийн 45.2 дахь заалтыг доор дурдсанаар өөрчлөн найруулах:

 “Энэ хуулийг дагаж мөрдөхөөс өмнө буюу 1991 оны 01 дүгээр сарын 18-ны өдөр батлагдсан Газрын тосны тухай хуулийн дагуу байгуулагдсан гэрээнд энэ хуулийн 17.3.1, 17.3.6-17.3.11, 30.2, 30.4, 32.3, 32.4, 33.1, 33.2-т заасан төлбөр, зардал, өртөг нөхөлт, бүтээгдэхүүн хуваалтыг тухайн гэрээнд заасан хувь, хэмжээгээр зохицуулах ба энэ хуулийн 17.3.2-т заасан төлбөрийн тухайд төрийн захиргааны байгууллага гэрээлэгчтэй харилцан тохиролцоно” гэсэн саналыг дэмжье.

 Зөвшөөрсөн: 40

 Татгалзсан: 10

 Бүгд: 50

 80.0 хувийн саналаар дэмжигдлээ.

 Уг саналын талаар Улсын Их Хурлын гишүүн Х.Болорчулууны тавьсан асуултад Улсын Их Хурлын гишүүн Ц.Нямдорж хариулав.

Зарчмын зөрүүтэй саналын томьёоллоор санал хураалт явуулж дуусав.

 **Хоёр.** Найруулгын шинжтэй саналын томьёолол

Улсын Их Хурлын гишүүн Ц.Нямдорж найруулгын саналуудыг заалт бүрээр санал хураалт явуулах горимын санал гаргав.

**З.Энхболд: - *1****.* Төслийн 4.1.9 дэх заалтын “хайгуулын” гэснийг хасах саналыг дэмжье.

 Зөвшөөрсөн: 39

 Татгалзсан: 10

 Бүгд: 49

 79.6 хувийн саналаар дэмжигдлээ.

 ***2****.* Төслийн 7.1.11 дэх заалтыг доор дурдсанаар найруулах:

 “7.1.11.газрын тос борлуулах зориулалт бүхий дамжуулах хоолой барих зөвшөөрөл олгох;” гэсэн саналыг дэмжье.

 Зөвшөөрсөн: 41

 Татгалзсан: 8

 Бүгд: 49

 83.7 хувийн саналаар дэмжигдлээ.

 ***3****.* Төслийн 9.1.6 дахь заалтын “хайгуулын талбайн” гэснийг хасах гэсэн саналыг дэмжье.

 Зөвшөөрсөн 38

 Татгалзсан 11

 Бүгд 49

 77.6 хувийн саналаар дэмжигдлээ.

***4****.* Төслийн 11.2.4 дэх заалтын “тохиолдолд” гэсний дараа “бүтээгдэхүүнээ” гэж нэмэх, “нийлүүлэх” гэсний өмнөх “тэргүүн ээлжинд” гэснийг хасах гэсэн саналыг дэмжье.

 Зөвшөөрсөн: 40

 Татгалзсан: 9

 Бүгд: 49

 81.6 хувийн саналаар дэмжигдлээ.

***5****.* Төслийн 11.2.5 дахь заалтыг доор дурдсанаар өөрчлөн найруулах:

 “11.2.5.өөрийн үйл ажиллагаанд шаардагдах бараа, ажил, үйлчилгээ худалдан авах, туслан гүйцэтгэгч сонгохдоо тэргүүн ээлжинд Монгол Улсад бүртгэлтэй татвар төлөгч аж ахуйн нэгжид давуу эрх олгох.” гэсэн саналыг дэмжье.

 Зөвшөөрсөн: 41

 Татгалзсан: 8

 Бүгд: 49

 83.7 хувийн саналаар дэмжигдлээ.

 ***6****.* Төслийн 11.2.6 дахь заалтын “орлогыг” гэснийг “орлоготой холбоотой гүйлгээг” гэж өөрчлөх, “арилжааны” гэсний өмнөх “үйл ажиллагаа явуулдаг” гэснийг хасах гэсэн саналыг дэмжье.

 Зөвшөөрсөн: 39

 Татгалзсан: 9

 Бүгд: 48

 81.3 хувийн саналаар дэмжигдлээ.

 ***7****.* Төслийн 11.2.7 дахь заалтын “гэрээлэгч” гэснийг “үйл ажиллагаандаа” гэж өөрчлөх гэсэн саналыг дэмжье.

 Зөвшөөрсөн: 34

 Татгалзсан : 14

 Бүгд: 48

 70.8 хувийн саналаар дэмжигдлээ.

***8****.* Төслийн 11.2.19 дэх заалтыг доор дурдсанаар найруулах:

“11.2.19.газрын тосыг орон нутаг, улсын болон олон улсын чанартай замд хүргэх замын төрөл, байгаль орчныг хамгаалах, нөхөн сэргээлт хийх, хайгуул, ашиглалтын барилга байгууламжийг татан буулгахад шаардагдах хөрөнгийг орд ашиглах үйл ажиллагааны төлөвлөгөөнд тусгах.” гэсэн саналыг дэмжье.

 Зөвшөөрсөн: 39

 Татгалзсан: 9

 Бүгд: 48

 81.3 хувийн саналаар дэмжигдлээ.

 ***9****.* Төслийн 12.1.2 дахь заалтыг доор дурдсанаар найруулах:

 “12.1.2.захиалгын баримт бичиг болон хэлэлцээ хийх явцад нэмж ирүүлсэн баримт бичиг нь хууль бус болохыг гэрээ батлагдсанаас хойш эрх бүхий байгууллага тогтоосон;” гэсэн саналыг дэмжье.

 Зөвшөөрсөн: 36

 Татгалзсан: 12

 Бүгд: 48

 75.0 хувийн саналаар дэмжигдлээ.

 ***10****.* Төслийн 13.1, 13.3 дахь хэсгийг нэгтгэн доор дурдсанаар найруулах:

“13.1.Гэрээний хугацаа дуусгавар болсон, эсхүл энэ хуулийн 12 дугаар зүйлд заасан үндэслэлээр гэрээг цуцлах тохиолдолд төрийн захиргааны байгууллага гэрээний биелэлтийг дараах үзүүлэлтээр дүгнэнэ.” гэсэн саналыг дэмжье.

 Зөвшөөрсөн: 39

 Татгалзсан: 9

 Бүгд: 48

 81.3 хувийн саналаар дэмжигдлээ.

 ***11****.* Төслийн 13.4 дэх хэсгийг доор дурдсанаар найруулах:

“13.4.Гэрээг хангалттай биелүүлсэн гэж дүгнэсэн бол энэ хуулийн 11.1.4-т заасан эрх үүснэ.” гэсэн саналыг дэмжье.

 Зөвшөөрсөн: 39

 Татгалзсан: 9

 Бүгд: 48

81.3 хувийн саналаар дэмжигдлээ.

 ***12****.* Төслийн 14.4 дэх хэсгийн “хүргүүлнэ” гэснийг “хүргүүлж, холбогдох шийдвэр гаргуулна” гэж өөрчлөх гэсэн саналыг дэмжье.

 Зөвшөөрсөн: 34

 Татгалзсан: 14

 Бүгд: 48

 70.8 хувийн саналаар дэмжигдлээ.

 ***13****.* Төслийн 20.2 дахь хэсгийн “ирүүлнэ. Захиалга нь доор дурдсан баримт бичгээс бүрдэнэ” гэснийг “ирүүлэх ба түүнд доор дурдсан баримт бичгийг хавсаргана:” гэж өөрчлөх гэсэн саналыг дэмжье.

 Зөвшөөрсөн: 39

 Татгалзсан: 9

 Бүгд: 48

 81.3 хувийн саналаар дэмжигдлээ.

 ***14****.* Төслийн 21.1 дэх хэсгийг доор дурдсанаар найруулах.

 “21.1.Төрийн захиргааны байгууллага “Гэрээлэгчийг сонгон шалгаруулах тухай” журмын дагуу үнэлгээ хийж энэ хуулийн 17.3-т заасан үндсэн нөхцөлөөс Засгийн газарт хамгийн ашигтай санал ирүүлсэн захиалагчийг ялагчаар тодруулан энэ тухай сонгон шалгаруулалтад оролцогчдод мэдээлнэ.“ гэсэн саналыг дэмжье.

 Зөвшөөрсөн: 38

 Татгалзсан: 10

 Бүгд: 48

 79.2 хувийн саналаар дэмжигдлээ.

 ***15****.* Төслийн 21.2 дахь хэсгийг доор дурдсанаар найруулах:

 **“**21.2.Төрийн захиргааны байгууллага энэ хуулийн 21.1-д заасан сонгон шалгаруулалтын ялагчтай бүтээгдэхүүн хуваах гэрээний төслийг тохиролцож, энэ хуулийн 17.5-д заасан шийдвэр гарсан тохиолдолд энэ хуулийн 17.6-д заасны дагуу бүтээгдэхүүн хуваах гэрээ байгуулна.” гэсэн саналыг дэмжье.

 Зөвшөөрсөн: 36

 Татгалзсан: 12

 Бүгд: 48

 75.0 хувийн саналаар дэмжигдлээ.

 ***16****.* Төслийн 27.2 дахь хэсгийн “байгууллагын нэрлэсэн газарт” гэснийг “байгууллага” гэж өөрчлөх гэсэн саналыг дэмжье.

 Зөвшөөрсөн: 37

 Татгалзсан: 11

 Бүгд: 48

 77.3 хувийн саналаар дэмжигдлээ.

 ***17****.* Төслийн 27.7 дахь хэсгийн “Хэрэв тухайн хугацаанд хүргэлтийн цэг дээрх” гэснийг хасах гэсэн саналыг дэмжье.

 Зөвшөөрсөн: 39

 Татгалзсан: 9

 Бүгд: 48

 81.3 хувийн саналаар дэмжигдлээ.

 ***18****.* Төслийн 28.2 дахь хэсгийг доор дурдсанаар найруулах:

 “28.2.Энэ хуулийн 28.1.2-т заасан хураагуурт газрын тосыг юүлэх болон буцаан гаргахдаа энэ хууль болон холбогдох дүрэм, журамд заасны дагуу хэмжинэ.” гэсэн саналыг дэмжье.

 Зөвшөөрсөн: 37

 Татгалзсан: 11

 Бүгд: 48

 77.1 хувийн саналаар дэмжигдлээ.

 ***19****.* Төслийн 32.1 хэсгийг доор дурдсанаар найруулах:

 “32.1.Засгийн газар гэрээлэгчийн өртөг нөхөгдөх зардалд хүү төлөхгүй.”гэсэн саналыг дэмжье.

 Зөвшөөрсөн: 38

 Татгалзсан: 10

 Бүгд: 48

 79.2 хувийн саналаар дэмжигдлээ.

**Газрын тосны тухай /шинэчилсэн найруулга/ хуулийн төслийг**

**дагаж өргөн мэдүүлсэн хуулийн төслийн талаарх**

**зарчмын зөрүүтэй саналын томьёолол**

**З.Энхболд: - *1.*** Төсвийн тухай хуульд нэмэлт оруулах тухай хуулийн төслийн 1.1 дэх хэсгийг хасах гэсэн саналыг дэмжье.

 Зөвшөөрсөн: 39

 Татгалзсан: 10

 Бүгд: 49

 79.6 хувийн саналаар дэмжигдлээ.

Зарчмын зөрүүтэй саналаар санал хураалт явуулж дуусав.

Байнгын хорооны саналаар Газрын тосны тухай /шинэчилсэн найруулга/ хуулийн төслийг баталъя.

 Зөвшөөрсөн: 39

 Татгалзсан: 10

 Бүгд: 49

 79.6 хувийн саналаар батлагдлаа.

Газрын тосны тухай хууль хүчингүй болсонд тооцох тухай хуулийн төслийг баталъя.

 Зөвшөөрсөн: 37

 Татгалзсан: 12

 Бүгд: 49

 75.5 хувийн саналаар батлагдлаа.

Аж ахуйн үйл ажиллагааны тусгай зөвшөөрлийн тухай хуульд нэмэлт, өөрчлөлт оруулах тухай хуулийн төслийг баталъя.

 Зөвшөөрсөн: 40

 Татгалзсан: 10

 Бүгд: 50

 80.0 хувийн саналаар батлагдлаа.

Улсын нөөцийн тухай хуульд нэмэлт оруулах тухай хуулийн төслийг баталъя.

 Зөвшөөрсөн: 40

 Татгалзсан: 10

 Бүгд: 50

 80.0 хувийн саналаар батлагдлаа.

Татварын ерөнхий хуульд нэмэлт оруулах тухай хуулийн төслийг баталъя.

 Зөвшөөрсөн: 41

 Татгалзсан: 9

 Бүгд: 50

 82.0 хувийн саналаар батлагдлаа.

Гаалийн тариф, гаалийн татварын тухай хуульд нэмэлт оруулах тухай хуулийн төслийг баталъя.

 Зөвшөөрсөн: 40

 Татгалзсан: 10

 Бүгд: 50

 80.0 хувийн саналаар батлагдлаа.

Улсын Их Хурлын гишүүн Ц.Даваасүрэн хэлэлцүүлгийн талаар санал хэлэв.

**З.Энхболд: -** Нэмэгдсэн өртгийн албан татварын тухай хуульд нэмэлт оруулах тухай хуулийн төслийг баталъя.

 Зөвшөөрсөн: 39

 Татгалзсан: 11

 Бүгд: 50

 78.0 хувийн саналаар батлагдлаа.

Аж ахуйн нэгжийн орлогын албан татварын тухай хуульд өөрчлөлт оруулах тухай хуулийн төслийг баталъя.

 Зөвшөөрсөн: 39

 Татгалзсан: 11

 Бүгд: 50

 78.0 хувийн саналаар батлагдлаа.

Төрийн аудитын тухай хуульд нэмэлт, өөрчлөлт оруулах тухай хуулийн төслийг баталъя.

 Зөвшөөрсөн: 41

 Татгалзсан: 9

 Бүгд: 50

 82.0 хувийн саналаар батлагдлаа.

Төсвийн тухай хуульд нэмэлт оруулах тухай хуулийн төслийг баталъя.

 Зөвшөөрсөн: 41

 Татгалзсан: 9

 Бүгд: 50

 82.0 хувийн саналаар батлагдлаа.

Засгийн газрын Тусгай сангийн тухай хуульд нэмэлт оруулах тухай хуулийн төслийг баталъя.

 Зөвшөөрсөн: 39

 Татгалзсан: 11

 Бүгд: 50

 78.0 хувийн саналаар батлагдлаа.

Ашигт малтмалын тухай хуульд нэмэлт, оруулах тухай хуулийн төслийг баталъя.

 Зөвшөөрсөн: 41

 Татгалзсан: 9

 Бүгд: 50

82.0 хувийн саналаар батлагдлаа.

Газрын тосны тухай /шинэчилсэн найруулга/ хууль болон дагаж өргөн баригдсан хуулиудын төслүүд батлагдаж дуусав.

Уг асуудлыг 13 цаг 57 минутад хэлэлцэж дуусав.

Улсын Их Хурал дахь МАХН, МҮАН-ын “Шударга ёс эвсэл”-ийн бүлгийн дарга, Улсын Их Хурлын гишүүн Н.Батцэрэг **“**Ашигт малтмалын тухай” хуульд нэмэлт, өөрчлөлт оруулах тухай хуулийн төсөлтэй холбогдуулан авсан завсарлагын хугацаа дууссаныг мэдэгдэв.

 ***Найм. Ашигт малтмалын тухай хуульд нэмэлт, өөрчлөлт оруулах тухай болон холбогдох бусад хуулийн төслүүд*** */анхны хэлэлцүүлэг, үргэлжлэл/.*

 Улсын Их Хурлын гишүүн Г.Уянга, Х.Болорчулуун, Ц.Даваасүрэн, Ё.Отгонбаяр нарын тавьсан асуултад Улсын Их Хурлын гишүүн Б.Гарамгайбаатар, Р.Бурмаа нар хариулж, тайлбар хийв.

 Улсын Их Хурлын гишүүн С.Дэмбэрэл Байнгын хороодын дэмжигдээгүй саналын 3-т байгаа төслийн З дугаар зүйлийн 1 дэх хэсэг буюу 5 дугаар зүйлийн 5.4 дэх хэсгийг өөрчлөх саналтай холбогдуулж үг хэлж уг саналаа татаж авав.

 Уг асуудалтай холбогдуулан Улсын Их Хурлын гишүүн Р.Бурмаа санал хэлэв.

 **Нэг.** Эдийн засгийн болон Байгаль орчин, хүнс, хөдөө аж ахуйн байнгын хороодын дэмжсэн зарчмын зөрүүтэй саналын томьёолол.

 **З.Энхболд: - *1.*** Улсын Их Хурлын гишүүн Д.Батцогт, Г.Баярсайхан, Д.Ганбат, Б.Гарамгайбаатар, С.Дэмбэрэл, Д.Зоригт нарын гаргасан,Төслийн 1 дүгээр зүйлийн 4 дэх хэсэг буюу 35 дугаар зүйлийн 35.8 дахь хэсгийг доор дурдсанаар өөрчлөн найруулах:

 “35.8.Ашиглалтын тусгай зөвшөөрөл эзэмшигч нь техникийн гэнэтийн осол, саатал, давагдашгүй хүчин зүйл, шүүхийн шийдвэр, улсын байцаагчийн актаар үйл ажиллагааг нь зогсоосон болон бусад шалтгаанаар уурхайн бүтээн байгуулалт, баяжуулах үйлдвэрийн үйл ажиллагааг зогсоохдоо геологи, уул уурхайн асуудал эрхэлсэн төрийн захиргааны байгууллагад мэдээлнэ.” гэсэн саналыг дэмжье.

 Зөвшөөрсөн: 38

 Татгалзсан: 11

 Бүгд: 49

 77.6 хувийн саналаар дэмжигдлээ.

 ***2.*** Улсын Их Хурлын гишүүн Д.Батцогт, Г.Баярсайхан, Д.Ганбат, Б.Гарамгайбаатар, С.Дэмбэрэл, Д.Зоригт нарын гаргасан, Төслийн 1 дүгээр зүйлийн 4 дэх хэсэг буюу 35 дугаар зүйлийн 35.9 дэх хэсгийг хасах гэсэн саналыг дэмжье.

 Зөвшөөрсөн: 40

 Татгалзсан: 12

 Бүгд: 52

 76.9 хувийн саналаар дэмжигдлээ.

 ***3.*** Улсын Их Хурлын гишүүн Д.Батцогт, Г.Баярсайхан, Д.Ганбат, Б.Гарамгайбаатар, С.Дэмбэрэл, Д.Зоригт нарын гаргасан, Төслийн 1 дүгээр зүйлийн 6 дахь хэсэг буюу 49 дүгээр зүйлийн 49.12 дахь хэсгийг хасах гэсэн саналыг дэмжье.

 Дээрх саналтай холбогдуулан Улсын Их Хурлын гишүүн Г.Уянга, Р.Бурмаа нарын тавьсан асуултад Улсын Их Хурлын гишүүн Б.Гарамгайбаатар, Д.Зоригт нар хариулж, тайлбар хийв.

 Зөвшөөрсөн: 34

 Татгалзсан: 16

 Бүгд: 50

 68.0 хувийн саналаар дэмжигдлээ.

 ***4.*** Улсын Их Хурлын гишүүн Д.Батцогт, Г.Баярсайхан, Д.Ганбат, Б.Гарамгайбаатар, С.Дэмбэрэл, Д.Зоригт нарын гаргасан, Төслийн 1 дүгээр зүйлийн 9 дэх хэсэг буюу 9 дүгээр зүйлийн 9.1.12 дахь заалтыг хасах гэсэн саналыг дэмжье.

 Зөвшөөрсөн: 37

 Татгалзсан: 13

 Бүгд: 50

 74.0 хувийн саналаар дэмжигдлээ.

 ***5.*** Улсын Их Хурлын гишүүн Д.Батцогт, Г.Баярсайхан, Д.Ганбат, Б.Гарамгайбаатар, С.Дэмбэрэл, Д.Зоригт нарын гаргасан, Төслийн 1 дүгээр зүйлийн 9 дэх хэсэг буюу 9 дүгээр зүйлийн 9.1.14 дэх заалтыг хасах гэсэн саналыг дэмжье.

 Зөвшөөрсөн: 37

 Татгалзсан: 13

 Бүгд: 50

 74.0 хувийн саналаар дэмжигдлээ.

 ***6.*** Улсын Их Хурлын гишүүн Д.Арвин, Г.Баярсайхан, Д.Ганбат, С.Дэмбэрэл нарын гаргасан, Төслийн 1 дүгээр зүйлийн 9 дэх хэсэг буюу 9 дүгээр зүйлийн 9.1 дэх хэсэгт доор дурдсан агуулгатай 15 дахь заалт нэмэх:

 “9.1.15.үндэсний аюулгүй байдлыг хангах, өмнө нь тусгай зөвшөөрлөөр олгогдсон талбайг хуульд заасан үндэслэлээр тусгай хэрэгцээнд авсны дараах нөхөх олговрын асуудлыг шийдэх, улсын хэрэгцээний томоохон төслийг хэрэгжүүлэх зорилгоор ашигт малтмалын тусгай зөвшөөрлийг тухайн тусгай зөвшөөрөл эзэмшигчтэй хэлэлцэж тохирсны үндсэн дээр өөр тусгай зөвшөөрлийн талбайг олгох замаар төрийн мэдэлд шилжүүлэх” гэсэн саналыг дэмжье.

 Дээрх саналтай холбогдуулан Улсын Их Хурлын гишүүн Ё.Отгонбаяр, Р.Бурмаа нарын тавьсан асуултад Улсын Их Хурлын гишүүн Д.Арвин, Б.Гарамгайбаатар нар хариулж, тайлбар хийв.

 Зөвшөөрсөн: 34

 Татгалзсан: 19

 Бүгд: 53

 64.2 хувийн саналаар дэмжигдлээ.

 ***7.*** Улсын Их Хурлын гишүүн Д.Батцогт, Г.Баярсайхан, Д.Ганбат, Б.Гарамгайбаатар, С.Дэмбэрэл, Д.Зоригт нарын гаргасан, Төслийн 1 дүгээр зүйлийн 10 дахь хэсэг буюу 10 дугаар зүйлийн 10.1 дэх хэсэгт доор дурдсан агуулгатай 17 дахь заалт нэмэх:

 “10.1.17.ашигт малтмалын баялаг, ордын нөөцийн ангилал, зааврыг батлах.” гэсэн саналыг дэмжье.

 Зөвшөөрсөн: 40

 Татгалзсан: 14

 Бүгд: 54

 74.1 хувийн саналаар дэмжигдлээ.

 ***8.*** Улсын Их Хурлын гишүүн Д.Батцогт, Г.Баярсайхан, Д.Ганбат, Б.Гарамгайбаатар, С.Дэмбэрэл, Д.Зоригт нарын гаргасан, Төслийн 1 дүгээр зүйлийн 10 дахь хэсэг буюу 10 дугаар зүйлийн 10.1 дэх хэсэгт доор дурдсан агуулгатай 18 дахь заалт нэмэх:

 “10.1.18.үндэсний болон олон улсын хэмжээнд хүлээн зөвшөөрөгдсөн, геологи, уул уурхайн салбарын төрийн бус байгууллагатай хамтран ашигт малтмалын баялаг, ордын нөөц, хайгуулын ажлын үр дүнг нийтэд нээлттэй тайлагнах журмыг батлах;” гэсэн саналыг дэмжье.

 Зөвшөөрсөн: 38

 Татгалзсан: 15

 Бүгд: 53

 71.7 хувийн саналаар дэмжигдлээ.

 ***9.*** Улсын Их Хурлын гишүүн Д.Батцогт, Г.Баярсайхан, Д.Ганбат, Б.Гарамгайбаатар, С.Дэмбэрэл, Д.Зоригт нарын гаргасан, Төслийн 1 дүгээр зүйлийн 15 дахь хэсэг буюу 66 дугаар зүйлийн 66.1.10 дахь заалтыг хасах гэсэн саналыг дэмжье.

 Зөвшөөрсөн: 38

 Татгалзсан: 15

 Бүгд: 53

 71.7 хувийн саналаар дэмжигдлээ.

 ***10.*** Улсын Их Хурлын гишүүн Д.Батцогт, Г.Баярсайхан, Д.Ганбат, Б.Гарамгайбаатар, С.Дэмбэрэл, Д.Зоригт нарын гаргасан, Төслийн 2 дугаар зүйлээс 8 дугаар зүйлийн 8.1.3 дахь заалт, 60 дугаар зүйлийн 60.4 дэх хэсгийг хасах гэсэн саналыг дэмжье.

 Зөвшөөрсөн: 41

 Татгалзсан: 12

 Бүгд: 53

 77.4 хувийн саналаар дэмжигдлээ.

 ***11,12.*** Улсын Их Хурлын гишүүн Г.Баярсайхан, Д.Ганбат, Б.Гарамгайбаатар, С.Дэмбэрэл, Д.Зоригт нарын гаргасан, Төслийн 3 дугаар зүйлийн 1 дэх хэсэг буюу 5 дугаар зүйлийн 5.3, 5.4, 5.5 дахь хэсгийг хасах саналыг дэмжье.

 Зөвшөөрсөн: 40

 Татгалзсан: 13

 Бүгд: 53

 75.5 хувийн саналаар дэмжигдлээ.

 ***13.*** Улсын Их Хурлын гишүүн Ц.Оюунгэрэлийн гаргасан, Төслийн 3 дугаар зүйлийн 1 дэх хэсэг буюу 5 дугаар зүйлийн 5.5 дахь хэсгийг доор дурдсанаар өөрчлөн найруулах:

 “5.5.Улсын төсвийн оролцоогүйгээр хайгуул хийж, нөөцийг нь тогтоосон стратегийн ач холбогдол бүхий ашигт малтмалын ордыг геологи, уул уурхайн асуудал эрхэлсэн төрийн захиргааны төв байгууллагад хандаж хүсэлт гаргасан хуулийн этгээдтэй хамтран ашиглавал төрийн эзэмшлийн хувь хэмжээг ордын эдийн засгийн үр өгөөж болон ашгийн түвшинг харгалзан 34 хувиар тогтоох, эсвэл төр алтан хувьцаа эзэмшиж болно.” гэсэн саналыг дэмжье.

 Зөвшөөрсөн: 4

 Татгалзсан: 51

 Бүгд: 55

 7.3 хувийн саналаар дэмжигдсэнгүй.

 ***14.*** Улсын Их Хурлын гишүүн Д.Батцогт, Г.Баярсайхан, Д.Ганбат, Б.Гарамгайбаатар, С.Дэмбэрэл, Д.Зоригт нарын гаргасан, Төслийн 3 дугаар зүйлийн 6 дахь хэсэг буюу 48 дугаар зүйлийн 48.3 дахь хэсгийг доор дурдсанаар өөрчлөн найруулах:

 “48.3.Хайгуулын тусгай зөвшөөрөл эзэмшигч тусгай зөвшөөрлийн хугацаа дуусахаас өмнө ордын нөөц, эрэл, хайгуулын үр дүнгийн тайланг ашигт малтмал эрэх, хайх үйл ажиллагааны журам, ашигт малтмалын баялаг, ордын нөөцийн ангилалд нийцүүлэн боловсруулж, шинжээчийн дүгнэлт гаргуулан төрийн захиргааны байгууллагад хүлээлгэн өгнө.” гэсэн саналыг дэмжье.

 Зөвшөөрсөн: 35

 Татгалзсан: 20

 Бүгд: 55

 63.6 хувийн саналаар дэмжигдлээ.

 ***15.*** Улсын Их Хурлын гишүүн Д.Батцогт, Г.Баярсайхан, Д.Ганбат, Б.Гарамгайбаатар, С.Дэмбэрэл, Д.Зоригт нарын гаргасан, Төслийн 3 дугаар зүйлийн 6 дахь хэсэг буюу 48 дугаар зүйлийн 48.4 дэх хэсгийг доор дурдсанаар өөрчлөн найруулах:

 “48.4.Төрийн захиргааны байгууллага нь энэ хуулийн 48.3-т заасан тайлан, 48.6.1-д заасан техник-эдийн засгийн үндэслэлд Эрдэс баялгийн мэргэжлийн зөвлөлөөс мэргэшсэн мэргэжилтнийг шинжээчээр 30 хоногт багтаан томилуулж, 90 хоногт багтаан хэлэлцүүлж дүгнэлт гаргуулсны үндсэн дээр уг нөөцийг ашигт малтмалын улсын нэгдсэн бүртгэлд бүртгэх, хүлээн авах, тайлан, техник-эдийн засгийн үндэслэлийг анхдагч материалын хамт мэдээллийн санд бүртгэх тухай шийдвэр гаргана.” гэсэн саналыг дэмжье.

 Зөвшөөрсөн: 37

 Татгалзсан: 16

 Бүгд: 53

 69.8 хувийн саналаар дэмжигдлээ.

 ***16.*** Улсын Их Хурлын гишүүн Р.Бурмаагийн гаргасан, Төслийн 4 дүгээр зүйл дэх 14 дүгээр зүйлийн 14.4 дэх хэсэгтэй уялдуулан Ашигт малтмалын тухай хуулийн 14 дүгээр зүйлийн 14.6 дахь хэсгийг доор дурдсанаар өөрчлөн найруулах:

 “14.6.Нөхөх олговрыг төлсний үндсэн дээр тусгай зөвшөөрлийг цуцлах бөгөөд энэ хугацаанд тусгай зөвшөөрөл эзэмшигч үйл ажиллагаагаа үргэлжлүүлэн явуулах эрхтэй.” гэсэн саналыг дэмжье.

 Дээрх саналтай холбогдуулан Улсын Их Хурлын гишүүн Б.Бат-Эрдэнэ, Г.Уянга нарын тавьсан асуултад Улсын Их Хурлын гишүүн Р.Бурмаа хариулж, тайлбар хийж, Улсын Их Хурлын гишүүн Б.Болор санал хэлэв.

Улсын Их Хурлын гишүүн Р.Бурмаа гаргасан зарчмын зөрүүтэй саналаа татаж авав.

 ***17.*** Улсын Их Хурлын гишүүн Д.Батцогт, Г.Баярсайхан, Д.Ганбат, Б.Гарамгайбаатар, С.Дэмбэрэл, Д.Зоригт нарын гаргасан, Төслийн 5 дугаар зүйлээс “11.2 дахь хэсэг” гэснийг хасах саналыг дэмжье.

 Зөвшөөрсөн: 37

 Татгалзсан: 18

 Бүгд: 55

 67.3 хувийн саналаар дэмжигдлээ.

 **Хоёр.** Эдийн засгийн болон Байгаль орчин, хүнс, хөдөө аж ахуйн байнгын хороодын дэмжсэн найруулгын санал:

 **З.Энхболд: - *18.*** Улсын Их Хурлын гишүүн Г.Баярсайхан, Д.Ганбат, Б.Гарамгайбаатар, С.Дэмбэрэл, Д.Зоригт нарын гаргасан, Төслийн 1 дүгээр зүйлийн 4 дэх хэсэг буюу 35 дугаар зүйлийн 35.7 дахь хэсгийг доор дурдсанаар өөрчлөн найруулах:

 “35.7.Тусгай зөвшөөрөл эзэмшигч нь өөрийн үйл ажиллагаанд шаардлагатай бараа, ажил, үйлчилгээ худалдан авах, туслан гүйцэтгэгч сонгоход тэргүүн ээлжинд стандартын шаардлага хангасан бараа, ажил, үйлчилгээ бүхий Монгол Улсад бүртгэлтэй татвар төлөгч аж ахуйн нэгжид давуу эрх олгоно.” гэсэн саналыг дэмжье.

 Зөвшөөрсөн: 38

 Татгалзсан: 15

 Бүгд: 53

 71.7 хувийн саналаар дэмжигдлээ.

 ***19.*** Улсын Их Хурлын гишүүн Г.Баярсайхан, Д.Ганбат, Б.Гарамгайбаатар, С.Дэмбэрэл, Д.Зоригт нарын гаргасан, Төслийн 1 дүгээр зүйлийн 4 дэх хэсэг буюу 35 дугаар зүйлийн 35.11 дэх хэсгийг доор дурдсанаар өөрчлөн найруулах:

 “35.11.Тусгай зөвшөөрөл эзэмшигч нь өөрийн хаяг, цахим шуудан, утас, факсны дугаар өөрчлөгдсөн тохиолдолд 14 хоногийн дотор төрийн захиргааны байгууллагад мэдэгдэнэ.” гэсэн саналыг дэмжье.

 Зөвшөөрсөн: 36

 Татгалзсан: 17

 Бүгд: 53

 67.9 хувийн саналаар дэмжигдлээ.

 ***20.*** Улсын Их Хурлын гишүүн Г.Баярсайхан, Д.Ганбат, Б.Гарамгайбаатар, С.Дэмбэрэл, Д.Зоригт нарын гаргасан, Төслийн 1 дүгээр зүйлийн 10 дахь хэсэг буюу 10 дугаар зүйлийн 10.1.13 дахь заалтыг доор дурдсанаар өөрчлөн найруулах:

 “10.1.13.Төрөөс эрдэс баялгийн салбарт баримтлах бодлогыг хэрэгжүүлэхэд зөвлөмж гаргах, дэмжлэг үзүүлэх зорилго бүхий төрийн байгууллага, хөрөнгө оруулагч, мэргэжлийн холбоод болон иргэний нийгмийн байгууллагын төлөөллийн тэгш байдлыг хангасан орон тооны бус Бодлогын зөвлөлийг байгуулж, бүрэлдэхүүн, түүний ажиллах журмыг батлах;” гэсэн саналыг дэмжье.

 Зөвшөөрсөн: 38

 Татгалзсан: 14

 Бүгд: 52

 73.1 хувийн саналаар дэмжигдлээ.

 **Гурав.** Эдийн засгийн болон Байгаль орчин, хүнс, хөдөө аж ахуйн байнгын хороодын дэмжээгүй зарчмын зөрүүтэй санал.

 **З.Энхболд: - *1.*** Улсын Их Хурлын гишүүн Д.Батцогт, Г.Баярсайхан, Д.Ганбат, Б.Гарамгайбаатар, С.Дэмбэрэл, Д.Зоригт нарын гаргасан, Төслийн 1 дүгээр зүйлийн 13 дахь хэсэг буюу 27 дугаар зүйлийн 27.1.12 дахь заалтыг доор дурдсанаар өөрчлөн найруулах:

 “27.1.12.энэ хуулийн 48.6.1-д заасан тухайн ордыг ашиглах техник-эдийн засгийн үндэслэлдээ тухайн уурхайн бүтээгдэхүүнийг тээвэрлэх, дэд бүтцийг хэрхэн бүрдүүлэх болон уурхайн нөхөн сэргээлт, хаалт зэрэгт шаардагдах хөрөнгийн талаар тодорхой тусгасан байх”.гэсэн саналыг дэмжье.

 Дээрх саналтай холбогдуулан Улсын Их Хурлын гишүүн Б.Гарамгайбаатар тайлбар хийв.

 Зөвшөөрсөн: 7

 Татгалзсан: 44

 Бүгд: 51

 13.7 хувийн саналаар санал дэмжигдлээ.

 ***2.*** Улсын Их Хурлын гишүүн О.Баасанхүүгийн гаргасан, Төслийн 3 дугаар зүйлийн 1 дэх хэсэг буюу 5 дугаар зүйлийн 5.4 дэх хэсгийг доор дурдсанаар өөрчлөх:

 “5.4.Улсын нөөцөөр хайгуул хийсэн лицензийг зах зээлийн үнэлгээгээр хайгуулын төлбөрийг буцаан өгсөн тохиолдолд төр ордыг үнэлэн 51 хувь өмчлөх, хэрэв хайгуулын төлбөрийг төлөөгүй тохиолдолд төр алтан хувьцаа эзэмших эрхтэй.” гэсэн саналыг дэмжье.

 Зөвшөөрсөн: 43

 Татгалзсан: 8

 Бүгд: 51

 84.3 хувийн саналаар Байнгын хорооны санал дэмжигдлээ.

 ***3.*** Улсын Их Хурлын гишүүн С.Дэмбэрэл, Ц.Оюунгэрэл нарын гаргасан, Төслийн 3 дугаар зүйлийн 1 дэх хэсэг буюу 5 дугаар зүйлийн 5.4 дэх хэсгийг доор дурдсанаар өөрчлөх:

 “5.4.Улсын төсвийн хөрөнгөөр эрэл, хайгуул хийж нөөцийг нь тогтоосон стратегийн ач холбогдол бүхий ашигт малтмалын ордыг хувийн өмчийн этгээдтэй хамтран ашиглавал төрийн эзэмшлийн хувь хэмжээг ордын эдинй засгийн үр өгөөж болон ашгийн түвшинг харгалзан 50 хүртэл хувиар тогтоох эсвэл төр алтан хувьцаа эзэмшиж болно”.

 Дээрх саналыг Улсын Их Хурлын гишүүн С.Дэмбэрэл татаж авсан учраас санал хураагаагүй болно.

 ***4.*** Улсын Их Хурлын гишүүн Г.Баярсайхан, Д.Ганбат, Б.Гарамгайбаатар, С.Дэмбэрэл, Д.Зоригт нарын гаргасан, Төслийн 3 дугаар зүйлийн 1 дэх хэсэг буюу 5 дугаар зүйлийн 5.5 дахь хэсгийг хасах гэсэн саналыг дэмжье.

 Дээрх саналтай холбогдуулан Улсын Их Хурлын гишүүн Б.Гарамгайбаатар тайлбар хийв.

 Зөвшөөрсөн: 5

 Татгалзсан: 46

 Бүгд: 51

 9.8 хувийн саналаар санал дэмжигдлээ.

 ***5.*** Улсын Их Хурлын гишүүн Р.Бурмаагийн гаргасан, Төслийн 3 дугаар зүйлийн 4 дэх хэсэг буюу 42 дугаар зүйлийн 42.1 дэх хэсгийг хасах гэсэн саналыг дэмжье.

 Дээрх саналтай холбогдуулан Улсын Их Хурлын гишүүн Р.Бурмаа тайлбар хийв.

 Зөвшөөрсөн: 16

 Татгалзсан: 36

 Бүгд: 52

 30.8 хувийн саналаар санал дэмжигдлээ.

 ***6.*** Улсын Их Хурлын гишүүн Р.Бурмаагийн гаргасан,Төслийн 3 дугаар зүйлийн 9 дэх хэсэг буюу 48 дугаар зүйлийн 48.6.1 дэх хэсгийг хасах саналыг дэмжье.

 Дээрх саналтай холбогдуулан Улсын Их Хурлын гишүүн Р.Бурмаа, Б.Гарамгайбаатар нар тайлбар хийв.

 Зөвшөөрсөн: 41

 Татгалзсан: 13

 Бүгд: 54

 75.9 хувийн саналаар Байнгын хорооны санал дэмжигдлээ.

 Ашигт малтмалын тухай болон холбогдох бусад хуульд нэмэлт, өөрчлөлт оруулах тухай хуулиудын төслийг эцсийн хэлэлцүүлэгт бэлтгүүлэхээр Эдийн засгийн болон Байгаль орчин, хүнс, хөдөө аж ахуйн байнгын хороонд шилжүүллээ.

 Уг асуудлыг 16 цаг 25 минутад хэлэлцэж дуусав.

 ***Ес. Гаалийн тариф, гаалийн татварын тухай хуульд нэмэлт оруулах тухай, Нэмэгдсэн өртгийн албан татварын тухай хуульд нэмэлт оруулах тухай хуулиудын төсөл*** *(анхны хэлэлцүүлэг).*

Хэлэлцэж буй асуудалтай холбогдуулан Сангийн сайд Ч.Улаан, мөн яамны Төсвийн орлогын хэлтсийн дарга Э.Батбаяр, Гаалийн ерөнхий газрын дарга О.Ганбат, тус газрын Татвар, тарифын газрын дарга Я.Эрдэнэчимэг, Татварын ерөнхий газрын дэд дарга А.Энхболд, Харилцаа холбооны зохицуулах хорооны шуудангийн албаны дарга Б.Анхбаатар нар оролцов.

 Хуралдаанд Улсын Их Хурлын Төсвийн байнгын хорооны ажлын албаны ахлах зөвлөх Д.Отгонбаатар, зөвлөх Ё.Энхсайхан, референт Г.Нарантуяа нар байлцав.

 Хуулийн төслийн талаарх Байнгын хорооны санал, дүгнэлтийг Улсын Их Хурлын гишүүн Ц.Даваасүрэн танилцуулав.

 Байнгын хорооны санал, дүгнэлттэй холбогдуулан Улсын Их Хурлын гишүүдээс асуулт гараагүй болно.

 Гаалийн тариф, гаалийн татварын тухай хуульд нэмэлт оруулах тухай хуулийн төслийн талаарх зарчмын зөрүүтэй саналын томьёоллоор санал хураалт явуулав.

**Нэг.** Төсвийн байнгын хорооны дэмжсэн санал.

**З.Энхболд:** **- *1.*** Улсын Их Хурлын гишүүн Ц.Даваасүрэнгийн гаргасан, Төслийн 1 дүгээр зүйлийг доор дурдсанаар өөрчлөн найруулах:

“1 дүгээр зүйл. Гаалийн тариф, гаалийн татварын тухай хуулийн 38 дугаар зүйлд дор дурдсан агуулгатай 38.1.15 дахь заалт нэмсүгэй:

 “38.1.15.хөдөлмөрийн хөлсний доод хэмжээг 10 дахин нэмэгдүүлснээс дээшгүй үнийн дүнтэй, ижил төрлийн хоёроос илүүгүй бараа бүхий хувь хүний нэр дээр илгээсэн улс хоорондын шуудангийн илгээмж” гэсэн саналыг дэмжье.

 Зөвшөөрсөн: 41

 Татгалзсан: 14

 Бүгд: 55

 74.5 хувийн саналаар дэмжигдлээ.

 ***2.*** Улсын Их Хурлын гишүүн Ц.Даваасүрэн, С.Баярцогт, Д.Дэмбэрэл нарын гаргасан, Энэ хуулийг Төсвийн тухай хуулийн 6.2.5-д заасныг үндэслэн 2015 оны 01 дүгээр сарын 01-ний өдрөөс эхлэн дагаж мөрдөхөөр тогтоох гэсэн саналыг дэмжье.

 Зөвшөөрсөн: 44

 Татгалзсан: 11

 Бүгд: 55

 80.0 хувийн саналаар дэмжигдлээ.

 **Хоёр.** Нэмэгдсэн өртгийн албан татварын тухай хуульд нэмэлт оруулах тухай хуулийн төслийн талаарх зарчмын зөрүүтэй саналын томьёолол.

 **З.Энхболд: - *1.*** Улсын Их Хурлын гишүүн С.Баярцогтын гаргасан, Төслийн 1 дүгээр зүйлийг доор дурдсанаар өөрчлөн найруулах:

 “1 дүгээр зүйл. Нэмэгдсэн өртгийн албан татварын тухай хуулийн 13 дугаар зүйлд доор дурдсан агуулгатай 13.1.24 дэх заалт нэмсүгэй:

 “13.1.24.хөдөлмөрийн хөлсний доод хэмжээг 10 дахин нэмэгдүүлсэн, зөөврийн компьютерын хувьд 30 дахин нэмэгдүүлснээс дээшгүй үнийн дүнтэй, ижил төрлийн хоёроос илүүгүй бараа бүхий хувь хүний нэр дээр илгээсэн улс хоорондын шуудангийн илгээмж”” гэсэн саналыг дэмжье.

 Зөвшөөрсөн: 45

 Татгалзсан: 10

 Бүгд: 55

 81.8 хувийн саналаар дэмжигдлээ.

 ***2.*** Улсын Их Хурлын гишүүн Ц.Даваасүрэн, С.Баярцогт, Д.Дэмбэрэл нарын гаргасан, Энэ хуулийг Төсвийн тухай хуулийн 6.2.5-д заасныг үндэслэн 2015 оны 01 дүгээр сарын 01-ний өдрөөс эхлэн дагаж мөрдөхөөр тогтоох гэсэн саналыг дэмжье.

 Зөвшөөрсөн: 44

 Татгалзсан: 11

 Бүгд: 55

 80.0 хувийн саналаар дэмжигдлээ.

 Гаалийн тариф, гаалийн татварын тухай хуульд нэмэлт оруулах тухай, Нэмэгдсэн өртгийн албан татварын тухай хуульд нэмэлт оруулах тухай хуулиудын төслийг эцсийн хэлэлцүүлэгт бэлтгүүлэхээр Төсвийн байнгын хороонд шилжүүллээ.

 Уг асуудлыг 16 цаг 30 минутад хэлэлцэж дуусав.

 ***Арав. Шилэн дансны тухай болон холбогдох бусад хуульд нэмэлт, өөрчлөлт оруулах тухай хуулиудын төсөл*** *(анхны хэлэлцүүлэг).*

 Хэлэлцэж буй асуудалтай холбогдуулан Ерөнхийлөгчийн Тамгын газрын дарга П.Цагаан, Ерөнхийлөгчийн Хүний эрх, хуулийн бодлогын зөвлөх Ч.Өнөрбаяр, Сангийн яамны Төрийн захиргааны удирдлагын газрын Санхүүгийн мэдээллийн технологийн хэлтсийн дарга Б.Алтангэрэл, мөн яамны Төрийн сангийн газрын Төлбөр тооцооны хэлтсийн дарга Б.Отгонцэцэг нар оролцов.

 Хуралдаанд Улсын Их Хурлын Төсвийн байнгын хорооны ажлын албаны ахлах зөвлөх Д.Отгонбаатар, референт Ц.Батбаатар нар байлцав.

 Төсвийн байнгын хорооны санал, дүгнэлтийг Улсын Их Хурлын гишүүн Л.Эрдэнэчимэг танилцуулав.

 Байнгын хорооны санал, дүгнэлттэй холбогдуулан Улсын Их Хурлын гишүүдээс асуулт гараагүй болно.

 Шилэн дансны тухай хуулийн төслийн талаарх зарчмын зөрүүтэй саналын томьёололоор санал хураав.

 **Нэг.** Төсвийн байнгын хорооны дэмжсэн санал:

 **З.Энхболд: - *1.*** Улсын Их Хурлын гишүүн Б.Болор, С.Ганбаатар, Л.Эрдэнэчимэг нарын гаргасан, Улсын Их Хурлын чуулганы хуралдааны дэгийн тухай хуулийн 24 дүгээр зүйлийн 24.6 дахь заалтыг үндэслэн Шилэн дансны тухай хуулийн төсөлтэй холбогдуулан Төрийн болон орон нутгийн өмчийн хөрөнгөөр, бараа ажил, үйлчилгээ худалдан авах тухай хуулийн 2 дугаар зүйлийн 2.1 дэх хэсгийн “Мэдээллийн ил тод байдал ба мэдээлэл авах эрхийн тухай хууль,” гэсний дараа “Шилэн дансны тухай хууль,” гэж, 3 дугаар зүйлийн 3.3 дахь хэсгийн “Мэдээллийн ил тод байдал ба мэдээлэл авах эрхийн тухай” гэсний дараа “хууль болон Шилэн дансны тухай” гэж тус тус нэмэх, “Энэ хуулийг Шилэн дансны тухай хууль хүчин төгөлдөр болсон өдрөөс эхлэн дагаж мөрдөнө” гэсэн өөрчлөлт оруулах гэсэн саналыг дэмжье.

 Дээрх саналын томьёололтой холбогдуулан Улсын Их Хурлын Тамгын газрын Нарийн бичгийн дарга Н.Отгончимэг тайлбар хэлэв.

 Зөвшөөрсөн: 44

 Татгалзсан: 13

 Бүгд: 57

 77.2 хувийн саналаар дэмжигдлээ.

 ***2.*** Улсын Их Хурлын гишүүн Б.Болор, С.Ганбаатар, Л.Эрдэнэчимэг нарын гаргасан, Төслийн 5.3 дахь хэсгийн “2015 оны 06 дугаар сарын 30-ны” гэснийг “2016 оны 06 дугаар сарын 30-ны” гэж өөрчлөх гэсэн саналыг дэмжье.

 Зөвшөөрсөн: 29

 Татгалзсан: 28

 Бүгд: 57

 50.9 хувийн саналаар дэмжигдлээ.

 ***3.*** Улсын Их Хурлын гишүүн С.Баярцогтын гаргасан, Төслийн 5.7 дахь хэсгийн “хэвлэмэл хэлбэрээр” гэснийг хасах саналыг дэмжье.

 Дээрх саналтай холбогдуулан Улсын Их Хурлын гишүүн Су.Батболд санал хэлэв.

 Зөвшөөрсөн: 39

 Татгалзсан: 17

 Бүгд: 56

 69.6 хувийн саналаар дэмжигдлээ.

 ***4.*** Улсын Их Хурлын гишүүн Д.Дэмбэрэлийн гаргасан, Төслийн 6.4.4 дэх заалтын “нэг сая” гэснийг “таван сая” гэж өөрчлөх гэсэн саналыг дэмжье.

 Зөвшөөрсөн: 43

 Татгалзсан: 14

 Бүгд: 57

 75.4 хувийн саналаар дэмжигдлээ.

 ***5.*** Улсын Их Хурлын гишүүн Б.Болор, С.Ганбаатар, Л.Эрдэнэчимэг нарын гаргасан, Төслийн 6.4.4 дэх заалтын “төрөл, хэмжээ, чанар, нэгжийн үнэ, нийт үнэ, төлбөр хийсэн” гэснийг хасах гэсэн саналыг дэмжье.

 Зөвшөөрсөн: 47

 Татгалзсан: 11

 Бүгд: 58

 81.0 хувийн саналаар дэмжигдлээ.

***6.*** Улсын Их Хурлын гишүүн Б.Болор, С.Ганбаатар, Л.Эрдэнэчимэг нарын гаргасан, Төслийн 6.4.5 дахь заалтын “дүн бүхий” гэсний дараа “цалингийн зардлаас бусад” гэж нэмэх саналыг дэмжье.

 Зөвшөөрсөн: 48

 Татгалзсан: 10

 Бүгд: 58

 82.8 хувийн саналаар дэмжигдлээ.

 ***7.*** Улсын Их Хурлын гишүүн Б.Болор, С.Ганбаатар, Л.Эрдэнэчимэг нарын гаргасан, Төслийн 6.5.2 дахь заалтыг хасаж, 6.6 дахь хэсэгт доор дурдсан агуулгатай “6.6.5.Улсын төсвийн нэгдсэн үзүүлэлтийг макро эдийн засгийн үзүүлэлт, холбогдох бусад үзүүлэлтүүдтэй уялдуулсан судалгаа, тооцоог улирал бүр” гэсэн заалт нэмэх саналыг дэмжье.

 Дээрх саналтай холбогдуулан Улсын Их Хурлын гишүүн Л.Эрдэнэчимэг тайлбар хийв.

 Зөвшөөрсөн: 45

 Татгалзсан: 13

 Бүгд: 58

 77.6 хувийн саналаар дэмжигдлээ.

 ***8.*** Улсын Их Хурлын гишүүн Б.Болор, С.Ганбаатар, Л.Эрдэнэчимэг нарын гаргасан, Төслийн 6.5.3 дахь заалтыг “Засгийн газрын гадаад, зээл, тусламжийн ашиглалтын мэдээг улирал бүр” гэж өөрчлөх гэсэн саналыг дэмжье.

 Зөвшөөрсөн: 36

 Татгалзсан: 22

 Бүгд: 58

 62.1 хувийн саналаар дэмжигдлээ.

 ***9.*** Улсын Их Хурлын гишүүн Б.Болор, С.Ганбаатар, Л.Эрдэнэчимэг нарын гаргасан, Төслийн 6.5 дахь хэсэгт доор дурдсан агуулгатай “6.5.8.Төсвийн алдагдлыг санхүүжүүлэх зорилгоор гаргасан Засгийн газрын дотоод үнэт цаасны мэдээллийг улирал бүр” гэсэн заалт нэмэх гэсэн саналыг дэмжье.

 Зөвшөөрсөн: 41

 Татгалзсан: 17

 Бүгд: 58

 70.7 хувийн саналаар дэмжигдлээ.

 ***10.*** Улсын Их Хурлын гишүүн Б.Болор, С.Ганбаатар, Л.Эрдэнэчимэг нарын гаргасан, Төслийн 6.6.4 дэх заалтыг “Хөрөнгө оруулалтыг санхүүжүүлэх зорилгоор гаргасан Засгийн газрын гадаад үнэт цаасны мэдээллийг улирал бүр” гэж өөрчлөх гэсэн саналыг дэмжье.

 Зөвшөөрсөн: 41

 Татгалзсан: 17

 Бүгд: 58

 70.7 хувийн саналаар дэмжигдлээ.

 ***11.*** Улсын Их Хурлын гишүүн Б.Болор, С.Ганбаатар, Л.Эрдэнэчимэг нарын гаргасан, Төслийн 6.8.3 дахь заалтыг хасах саналыг дэмжье.

 Зөвшөөрсөн: 45

 Татгалзсан: 13

 Бүгд: 58

 77.6 хувийн саналаар дэмжигдлээ.

 ***12.*** Улсын Их Хурлын гишүүн Б.Болор, С.Ганбаатар, Л.Эрдэнэчимэг нарын гаргасан, Төслийн 6.10 дахь хэсгийн “мөнгөн гүйлгээ” гэснийг “зарлагын гүйлгээ” гэж өөрчлөх гэсэн саналыг дэмжье.

 Зөвшөөрсөн: 46

 Татгалзсан: 12

 Бүгд: 58

 79.3 хувийн саналаар дэмжигдлээ.

 ***13.*** Улсын Их Хурлын гишүүн Б.Болор, С.Ганбаатар, Л.Эрдэнэчимэг нарын гаргасан, Төслийн 6.11 дэх хэсгийг хасах гэсэн саналыг дэмжье.

 Зөвшөөрсөн: 42

 Татгалзсан: 16

 Бүгд: 58

 72.4 хувийн саналаар дэмжигдлээ.

 ***14.*** Улсын Их Хурлын гишүүн Б.Болор, С.Ганбаатар, Л.Эрдэнэчимэг нарын гаргасан, Төслийн 7.1.2 дахь заалтыг “энэ хуулийн 7.1.1-д заасан эрх бүхий албан тушаалтан бүрэн эрхээ хэрэгжүүлэхэд нь хөндлөнгөөс нөлөөлсөн албан тушаалтан” гэж өөрчлөх гэсэн саналыг дэмжье.

 Зөвшөөрсөн: 42

 Татгалзсан: 16

 Бүгд: 58

 72.4 хувийн саналаар дэмжигдлээ.

 ***15.*** Улсын Их Хурлын гишүүн Б.Болор, С.Ганбаатар, Л.Эрдэнэчимэг нарын гаргасан, Төслийн 7.1.3 дахь заалтын “санхүүжилт” гэснийг хасах гэсэн саналыг дэмжье.

 Зөвшөөрсөн: 43

 Татгалзсан: 15

 Бүгд: 58

 74.1 хувийн саналаар дэмжигдлээ.

 ***16.*** Улсын Их Хурлын гишүүн Б.Болор, С.Ганбаатар, Л.Эрдэнэчимэг нарын гаргасан, Төслийн 8.4 дэх хэсгийг хасах гэсэн саналыг дэмжье.

 Зөвшөөрсөн: 43

 Татгалзсан: 14

 Бүгд: 57

 75.4 хувийн саналаар дэмжигдлээ.

 ***17.*** Улсын Их Хурлын гишүүн Б.Болор, С.Ганбаатар, Л.Эрдэнэчимэг нарын гаргасан, Төслийн 9.1 дэх хэсэг, 9.2 дахь хэсгийн “Энэ хуулийн 9.1-д заасан” гэснийг тус тус хасах гэсэн саналыг дэмжье.

 Зөвшөөрсөн: 39

 Татгалзсан: 18

 Бүгд: 57

 68.4 хувийн саналаар дэмжигдлээ.

 ***18.*** Улсын Их Хурлын гишүүн Ц.Цолмон, Ц.Оюунбаатар нарын гаргасан, Төслийн 9 дүгээр зүйлд доор дурдсан агуулгатай “9.4.Иргэн, хуулийн этгээд татвар төлөгчийн эрх ашиг зөрчигдсөн гэж үзвэл захиргааны хэргийн шүүхэд гомдол гаргах эрхтэй” гэсэн хэсэг нэмэх гэсэн саналыг дэмжье.

 Зөвшөөрсөн: 39

 Татгалзсан: 17

 Бүгд: 56

 69.6 хувийн саналаар дэмжигдлээ.

 ***19.*** Улсын Их Хурлын гишүүн С.Баярцогтын гаргасан, Төслийн 10.2 дахь хэсгийг “Энэ хуулийн 3.1.1-д зааснаас бусад энэ хуулийн үйлчлэлд хамаарах байгууллагын албан тушаалтан Шилэн дансны тухай хууль тогтоомж зөрчсөнийг шүүх, эрх бүхий улсын байцаагч тогтоосон бол нэг сарын хөдөлмөрийн хөлсний доод хэмжээг тавиас зуу дахин нэмэгдүүлсэнтэй тэнцэх хэмжээний төгрөгөөр торгоно.” гэж өөрчлөх гэсэн саналыг дэмжье.

 Зөвшөөрсөн: 39

 Татгалзсан: 16

 Бүгд: 55

 70.9 хувийн саналаар дэмжигдлээ.

 ***20.*** Улсын Их Хурлын гишүүн Б.Болор, С.Ганбаатар, Л.Эрдэнэчимэг нарын гаргасан, Төслийн 11.1 дэх хэсгийг “Энэ хуулийг 2015 оны 01 дүгээр сарын 01-ний өдрөөс эхлэн дагаж мөрдөнө” гэж өөрчлөх гэсэн саналыг дэмжье.

 Зөвшөөрсөн: 40

 Татгалзсан: 14

 Бүгд: 54

74.1 хувийн саналаар дэмжигдлээ.

 **Хоёр.** Найруулгын шинжтэй санал.

 **З.Энхболд: - *1.*** Улсын Их Хурлын гишүүн Б.Болор, С.Ганбаатар, Л.Эрдэнэчимэг нарын гаргасан, Төслийн 2 дугаар зүйлийн 2.1 дэх хэсгийн “болон эдгээртэй” гэснийг “энэ хууль болон эдгээр хуультай” гэж, 2.2 дахь хэсгийн “гэрээг” гэснийг “гэрээний заалтыг” гэж, 5.3 дахь хэсгийн “уг хуудсыг” гэснийг “уг нэгдсэн цахим хуудсыг” гэж, 5.4 дэх хэсгийн “түүнд мэдээлэл” гэснийг “мэдээлэл” гэж, 5.8 дахь хэсгийн “түүнд тавигдсан мэдээлэлтэй” гэснийг “олон нийт мэдээлэлтэй” гэж, 6.1.5 дахь заалтын “асуудлын мөрөөр” гэснийг “асуудлаар” гэж, 6.3.7 дахь заалтын “объект нэг бүрээр” гэснийг “обьект тус бүрээр” гэж, 6.4.3, 6.8.2 дахь заалтын “шалтгаан, нөхцөл, хуулийн үндэслэл” гэснийг “хуулийн үндэслэл, шалтгаан” гэж, 6.5, 6.6 дахь заалтын “зааснаас” гэснийг “заасан мэдээллээс” гэж, 6.6.2 дахь заалтын “өөрчлөлтийг байгуулагдсанаас” гэснийг “өөрчлөлтийг гэрээ байгуулагдсанаас” гэж, 6.7 дахь хэсгийн “хуудсандаа ойлгомжтой байдлаар байрлуулан” гэснийг “хуудсанд байрлуулан” гэж, “шинэчилнэ” гэснийг “шинэчилж мэдээлнэ” гэж, 7.1.1 дэх заалтын “үйл ажиллагаа явуулсан албан тушаалтан” гэснийг “эрх бүхий албан тушаалтан“ гэж, 9.3 дахь заалтын “мөрөөр” гэснийг “дагуу” гэж тус тус өөрчлөн найруулах гэсэн саналыг дэмжье.

 Зөвшөөрсөн. 42

 Татгалзсан: 12

 Бүгд: 54

 77.8 хувийн саналаар дэмжигдлээ.

 **Гурав.** Төсвийн байнгын хорооны дэмжээгүй санал.

 **З.Энхболд: - *1.*** Улсын Их Хурлын гишүүн Ц.Цолмон, Ц.Оюунбаатар нарын гаргасан, Төслийн 8 дугаар зүйлийн 8.1 дэх хэсгийн “Төрийн аудитын байгууллага” гэсний дараа “татвар төлөгчдийн эрх ашгийг хамгаалах нийгэмлэг” гэж нэмэх гэсэн саналыг дэмжье.

 Дээрх саналтай холбогдуулан Улсын Их Хурлын гишүүн Ц.Оюунбаатар, Л.Эрдэнэчимэг нар тайлбар хийв.

 Зөвшөөрсөн: 33

 Татгалзсан: 21

 Бүгд: 54

 61.1 хувийн саналаар Байнгын хорооны санал дэмжигдлээ.

 ***2.*** Улсын Их Хурлын гишүүн Ц.Цолмон, Ц.Оюунбаатар нарын гаргасан, Төслийн 9 дүгээр зүйлд доор дурдсан агуулгатай “9.5.Гомдол, нэхэмжлэл гаргасан иргэн, хуулийн этгээдийг нэхэмжлэл, гомдолтой нь холбогдуулан төр эрхийг нь хамгаалах үүрэгтэй бөгөөд төсвийн хөрөнгийг нөхөн төлүүлэх замаар улсын төсөвт орсон орлогын 30 хүртэлх хувиар иргэн, хуулийн этгээдэд шүүхийн шийдвэрийг үндэслэн урамшуулж болно.” гэсэн хэсэг нэмэх гэсэн саналыг дэмжье.

 Дээрх саналтай холбогдуулан Улсын Их Хурлын гишүүн Ц.Оюунбаатар тайлбар хийв.

 Зөвшөөрсөн: 36

 Татгалзсан: 18

 Бүгд: 54

 66.7 хувийн саналаар Байнгын хорооны санал дэмжигдлээ.

 ***3.*** Улсын Их Хурлын гишүүн Ц.Цолмон, Ц.Оюунбаатар нарын гаргасан, Төслийн 10 дугаар зүйлийн 10.1 дэх хэсгийн “Төрийн албаны тухай хуулийн 26 дугаар зүйлд заасан сахилгын шийтгэлийн аль нэгийг ногдуулна” гэсний дараа “давтан зөрчсөн эсхүл ноцтой зөрчил гаргасан бол ажлаас хална” гэж нэмэх гэсэн саналыг дэмжье.

 Дээрх саналтай холбогдуулан Улсын Их Хурлын гишүүн Ц.Оюунбаатар тайлбар хийв.

 Зөвшөөрсөн: 33

 Татгалзсан: 21

 Бүгд: 54

 61.1 хувийн саналаар Байнгын хорооны санал дэмжигдлээ.

 ***Мэдээллийн ил тод байдал ба мэдээлэл авах эрхийн тухай хуульд өөрчлөлт оруулах тухай хуулийн төслийн талаарх зарчмын зөрүүтэй саналын томьёолол.***

 **Нэг.** Төсвийн байнгын хорооны дэмжсэн санал.

**З.Энхболд: - *1.*** Улсын Их Хурлын гишүүн Б.Болор, С.Ганбаатар, Л.Эрдэнэчимэг нарын гаргасан, Төслийн 3 дугаар зүйлийг “Энэ хуулийг Шилэн дансны тухай хууль хүчин төгөлдөр болсон өдрөөс эхлэн дагаж мөрдөнө.” гэж өөрчлөх гэсэн саналыг дэмжье.

 Дээрх саналтай холбогдуулан Улсын Их Хурлын гишүүн Су.Батболд санал хэлэв.

 Зөвшөөрсөн: 40

 Татгалзсан: 15

 Бүгд: 55

 72.7 хувийн саналаар дэмжигдлээ.

 ***Төсвийн тухай хуульд нэмэлт, өөрчлөлт оруулах тухай хуулийн төслийн талаарх зарчмын зөрүүтэй саналын томьёолол:***

**Нэг.** Төсвийн байнгын хорооны дэмжсэн санал.

 **З.Энхболд: - *1.*** Улсын Их Хурлын гишүүн Б.Болор, С.Ганбаатар, Л.Эрдэнэчимэг нарын гаргасан, Төслийн 3 дугаар зүйлийг “Энэ хуулийг Шилэн дансны тухай хууль хүчин төгөлдөр болсон өдрөөс эхлэн дагаж мөрдөнө.” гэж өөрчлөх гэсэн саналыг дэмжье.

 Зөвшөөрсөн: 41

 Татгалзсан: 14

 Бүгд: 55

 74.5 хувийн саналаар дэмжигдлээ.

 Монгол Улсын Засгийн газрын тухай хуульд өөрчлөлт оруулах тухай хуулийн төслийн талаарх зарчмын зөрүүтэй саналын томьёоллоор санал хураав.

**Нэг.** Төсвийн байнгын хорооны дэмжсэн санал.

 **З.Энхболд: - *1.*** Улсын Их Хурлын гишүүн Б.Болор, С.Ганбаатар, Л.Эрдэнэчимэг нарын гаргасан, Төслийн 3 дугаар зүйлийг “Энэ хуулийг Шилэн дансны тухай хууль хүчин төгөлдөр болсон өдрөөс эхлэн дагаж мөрдөнө.” гэж өөрчлөх гэсэн саналыг дэмжье.

 Зөвшөөрсөн: 43

 Татгалзсан: 12

 Бүгд: 55

 78.2 хувийн саналаар дэмжигдлээ.

 Шилэн дансны тухай болон холбогдох бусад хуульд нэмэлт, өөрчлөлт оруулах тухай хуулиудын төслийг эцсийн хэлэлцүүлэгт бэлтгүүлэхээр Төсвийн байнгын хороонд шилжүүлэв.

 Уг асуудлыг 17 цаг 05 минутад хэлэлцэж дуусав.

 ***Арван нэг. ”Цагаан суваргын ордын төрийн эзэмшлийн хувь тогтоох тухай” Улсын Их Хурлын тогтоолын төсөл*** *(анхны хэлэлцүүлэг үргэлжилнэ).*

Хэлэлцэж буй асуудалтай холбогдуулан Уул уурхайн сайд Д.Ганхуяг, Уул уурхайн сайдын зөвлөх Д.Бат-Эрдэнэ, Ашигт малтмалын газрын дэд дарга Д.Үүрийнтуяа, “Монголын Алт” компанийн дэд ерөнхийлөгч Г.Цогт, Ашигт малтмалын газрын Уул уурхайн хэлтсийн дарга С.Баттулга нар оролцов.

 Хуралдаанд Улсын Их Хурлын Эдийн засгийн байнгын хорооны ажлын албаны ахлах зөвлөх Ж.Батсайхан, зөвлөх Л.Батмөнх, референт Г.Баярмаа нар байлцав.

 Улсын Их Хурал дахь МАХН-МҮАН-ын “Шударга ёс” эвслийн бүлгээс ажлын 5 хоногийн завсарлага авсан шалтгааны талаар Улсын Их Хурлын гишүүн Г.Уянга үг хэлэв.

 Цагаан суваргын ордын төрийн эзэмшлийн хувь тогтоох тухай Улсын Их Хурлын тогтоолын төслийн талаарх зарчмын зөрүүтэй саналын томьёоллоор санал хураалт явуулав.

**Нэг.** Эдийн засгийн байнгын хорооны дэмжсэн санал.

 **З.Энхболд: - *1.*** Улсын Их Хурлын гишүүн Д.Батцогт, Д.Ганбат, Д.Зоригт, Л.Энх-Амгалан нарын гаргасан, Тогтоолын төслийн 1 дүгээр заалтыг дор дурдсанаар өөрчлөн найруулах;

1.“Тодорхой ордыг стратегийн ач холбогдол бүхий ашигт малтмалын ордод хамааруулах тухай” Улсын Их Хурлын 2007 оны 02 дугаар сарын 06-ны өдрийн 27 дугаар тогтоолын 1 дүгээр хавсралтын 10-т заасан “Цагаан суварга”-ын ордод төр хувь эзэмших шаардлагагүй гэж үзсүгэй гэсэн саналыг дэмжье.

 Зөвшөөрсөн: 33

 Татгалзсан: 20

 Бүгд: 53

62.3 хувийн саналаар дэмжигдлээ.

***2.*** Улсын Их Хурлын гишүүн Д.Батцогт, Д.Ганбат, Д.Зоригт, Л.Энх-Амгалан нарын гаргасан, Тогтоолын төслийн 2, 3 дугаар заалтыг тус тус хасах гэсэн саналыг дэмжье.

 Зөвшөөрсөн: 35

 Татгалзсан: 18

 Бүгд: 53

66.0 хувийн саналаар дэмжигдлээ.

***3.*** Улсын Их Хурлын гишүүн Д.Батцогт, Д.Ганбат, Д.Зоригт, Л.Энх-Амгалан нарын гаргасан, Тогтоолын төслийн нэрийг “Цагаан суваргын ордын төрийн эзэмшлийн тухай” гэж өөрчлөх гэсэн саналыг дэмжье.

 Зөвшөөрсөн: 32

 Татгалзсан: 21

 Бүгд: 53

60.4 хувийн саналаар дэмжигдлээ.

Цагаан суваргын ордын төрийн эзэмшлийн хувь тогтоох тухай Улсын Их Хурлын тогтоолын төслийг эцсийн хэлэлцүүлэгт бэлтгүүлэхээр Эдийн засгийн байнгын хороонд шилжүүлэв.

Уг асуудлыг 17 цаг 15 минутад хэлэлцэж дуусав.

***Арван хоёр. Төрөөс төмөр замын тээврийн талаар баримтлах бодлогын хэрэгжилтийг хангах зарим арга хэмжээний тухай Улсын Их Хурлын тогтоолын төсөл*** *(хэлэлцэх эсэх).*

Дээрх тогтоолын төсөлтэй холбогдуулан Улсын Их Хурлын гишүүн Б.Гарамгайбаатар Үндэсний аюулгүй байдлын зөвлөлийн зөвлөмжийн дагуу Зам тээврийн яам Засгийн газрыг төлөөлж БНХАУ-тай хэлэлцээрийн асуудлууд үргэлжилж байгаа мөн Байнгын хороогоор уг асуудлыг хаалттай хэлэлцсэн учраас хаалттай хэлэлцүүлэх горимын санал гаргав.

**З.Энхболд:*****-***Улсын Их Хурлын гишүүн Б.Гарамгайбаатарын гаргасан горимын саналыг дэмжье

 Зөвшөөрсөн: 31

 Татгалзсан: 21

 Бүгд: 52

59.8 хувийн саналаар горимын саналыг дэмжигдлээ.

***Хуралдаан 17 цаг 20 минутад хаалттай горимд шилжив.***

 Улсын Их Хурлын дарга З.Энхболд ***“Газрын тосны тухай, Газрын тосны тухай хууль хүчингүй болсонд тооцох тухай, Аж ахуйн үйл ажиллагааны тусгай зөвшөөрлийн тухай хуульд нэмэлт, өөрчлөлт оруулах тухай, Улсын нөөцийн тухай хуульд нэмэлт оруулах тухай, Татварын ерөнхий хуульд нэмэлт оруулах тухай, Гаалийн тариф, гаалийн татварын тухай хуульд нэмэлт оруулах тухай, Нэмэгдсэн өртгийн албан татварын тухай хуульд нэмэлт оруулах тухай, Аж ахуйн нэгжийн орлогын албан татварын тухай хуульд өөрчлөлт оруулах тухай, Төрийн аудитын тухай хуульд нэмэлт, өөрчлөлт оруулах тухай, Төсвийн тухай хуульд нэмэлт оруулах тухай, Засгийн газрын тусгай сангийн тухай хуульд нэмэлт оруулах тухай, Ашигт малтмалын тухай хуульд нэмэлт оруулах тухай, Улсын тэмдэгтийн хураамжийн тухай хуульд нэмэлт оруулах тухай, Нийтээр тэмдэглэх баярын болон тэмдэглэлт өдрүүдийн тухай хуульд өөрчлөлт оруулах тухай, Үндэсний их баяр наадмын тухай хуулийн зарим заалтыг хүчингүй болсонд тооцох тухай, Дипломат албаны тухай хуульд нэмэлт оруулах тухай, Улсын Их Хурлын 2014 оны намрын ээлжит чуулганаар хэлэлцэх асуудлын тухай, Харилцаа холбооны тухай хуульд нэмэлт, өөрчлөлт оруулах тухай”*** хууль, Улсын Их Хурлын тогтоолын эцсийн найруулгыг уншиж танилцуулав.

 Эцсийн найруулгатай холбогдуулан Улсын Их Хурлын гишүүн Ц.Нямдорж, Г.Уянга, А.Бакей, Л.Цог нар санал хэлэв. Улсын Их Хурлын гишүүд дээрх Улсын Их Хурлын хууль, тогтоолын эцсийн найруулгыг сонсов. /21:30/

 ***Арван гурав. Байнгын хорооны даргыг чөлөөлөх, сонгох тухай асуудал***

 Хэлэлцэж буй асуудалтай холбогдуулан Улсын Их Хурлын Тамгын газрын Хууль зүйн үйлчилгээний хэлтсийн дарга Ж.Дашдорж, Улсын Их Хурлын Хууль зүйн байнгын хорооны ажлын албаны ахлах зөвлөх Э.Түвшинжаргал нар байлцав.

 Байнгын хорооны даргыг чөлөөлөх, сонгох тухай асуудлаар Хууль зүйн байнгын хорооноос гаргасан санал, дүгнэлтийг Улсын Их Хурлын гишүүн Р.Гончигдорж танилцуулав.

 Байнгын хорооны санал, дүгнэлттэй холбогдуулан Улсын Их Хурлын гишүүдээс асуулт, санал гараагүй болно.

 **З.Энхболд: -** Хууль зүйн байнгын хорооны даргын үүрэгт ажлаас Шаравдоржийн Түвдэндоржийг чөлөөлөхийг дэмжье.

 Зөвшөөрсөн: 53

 Татгалзсан: 10

 Бүгд: 63

 84.1 хувийн саналаар Улсын Их Хурлын гишүүн Ш.Түвдэндоржийг Хууль зүйн байнгын хорооны даргын үүрэгт ажлаас чөлөөлөв.

 Хууль зүйн байнгын хорооны даргад нэр дэвшигч Улсын Их Хурлын гишүүн Дашдондогийн Ганбатыг сонгохыг дэмжье.

 Зөвшөөрсөн: 52

 Татгалзсан: 12

 Бүгд: 64

 81.3 хувийн саналаар Улсын Их Хурлын гишүүн Д.Ганбатыг Хууль зүйн байнгын хорооны даргаар сонгов.

 Улсын Их Хурлын дарга З.Энхболд ***“Байнгын хорооны даргыг чөлөөлөх, Байнгын хорооны даргыг сонгох тухай”*** Улсын Их Хурлын тогтоолын эцсийн найруулгыг уншиж танилцуулав.

 Эцсийн найруулгатай холбогдуулан Улсын Их Хурлын гишүүдээс асуулт, санал гараагүй болно. Улсын Их Хурлын гишүүд дээрх тогтоолын эцсийн найруулгыг сонсов. /21:42/

 Улсын Их Хурлын дарга З.Энхболд Улсын Их Хурлын гишүүн Д.Ганбатад ажлын амжилт хүсэж, баяр хүргэв. /алга ташив/

 Уг асуудлыг 21 цаг 42 минутад хэлэлцэж дуусав.

 ***Арван дөрөв.Тусгай хяналтын дэд хорооны бүрэлдэхүүнд өөрчлөлт оруулах тухай Улсын Их Хурлын тогтоолын төсөл.***

 Хэлэлцэж буй асуудалтай холбогдуулан Улсын Их Хурлын Тамгын газрын Хууль зүйн үйлчилгээний хэлтсийн дарга Ж.Дашдорж, Улсын Их Хурлын Аюулгүй байдал, гадаад бодлогын байнгын хорооны ажлын албаны ахлах зөвлөх Ч.Сосорбарам, референт С.Эрдэнэчимэг нар байлцав.

 Тусгай хяналтын дэд хорооны бүрэлдэхүүнд өөрчлөлт оруулах тухай Улсын Их Хурлын тогтоолын төслийн талаар Аюулгүй байдал, гадаад бодлогын байнгын хорооноос гаргасан санал, дүгнэлтийг Улсын Их Хурлын гишүүн Г.Батхүү танилцуулав.

 Байнгын хорооны санал, дүгнэлттэй холбогдуулан Улсын Их Хурлын гишүүдээс асуулт, санал гараагүй болно.

 **З.Энхболд: -** Тусгай хяналтын дэд хорооны бүрэлдэхүүнд өөрчлөлт оруулах тухай Улсын Их Хурлын тогтоолын төслийг баталъя.

 Зөвшөөрсөн: 53

 Татгалзсан: 11

 Бүгд: 64

 82.8 хувийн саналаар Тусгай хяналтын дэд хорооны бүрэлдэхүүнд өөрчлөлт оруулах тухай Улсын Их Хурлын тогтоол батлагдлаа.

 Улсын Их Хурлын дарга З.Энхболд ***“Тусгай хяналтын дэд хорооны бүрэлдэхүүнд өөрчлөлт оруулах тухай”*** Улсын Их Хурлын тогтоолын эцсийн найруулгыг уншиж танилцуулав.

 Эцсийн найруулгатай холбогдуулан Улсын Их Хурлын гишүүдээс асуулт, санал гараагүй болно. Улсын Их Хурлын гишүүд дээрх тогтоолын эцсийн найруулгыг сонсов. /21:44/

 Уг асуудлыг 21 цаг 44 минутад хэлэлцэж дуусав.

 ***Арван тав. “Монгол Улсын эдийн засаг, нийгмийг 2015 онд хөгжүүлэх үндсэн чиглэл батлах тухай” Улсын Их Хурлын тогтоолын төсөл /эцсийн хэлэлцүүлэг/.***

 Улсын Их Хурлын Тамгын газрын Хууль зүйн үйлчилгээний хэлтсийн дарга Ж.Дашдорж, Улсын Их Хурлын Эдийн засгийн байнгын хорооны ажлын албаны ахлах зөвлөх Ж.Батсайхан, зөвлөх Н.Мөнхзэсэм, референт Г.Баярмаа нар байлцав.

 “Монгол Улсын эдийн засаг, нийгмийг 2015 онд хөгжүүлэх үндсэн чиглэл батлах тухай” Улсын Их Хурлын тогтоолын төслийг эцсийн хэлэлцүүлэгт бэлтгэсэн талаарх Эдийн засгийн байнгын хорооноос гаргасан танилцуулгыг Улсын Их Хурлын гишүүн Г.Батхүү танилцуулав.

 Байнгын хорооны танилцуулгатай холбогдуулан Улсын Их Хурлын гишүүдээс асуулт, санал гараагүй болно.

 **З.Энхболд: -** Монгол Улсын эдийн засаг, нийгмийг 2015 онд хөгжүүлэх үндсэн чиглэл батлах тухай Улсын Их Хурлын тогтоолын төслийг баталъя.

 Зөвшөөрсөн: 54

 Татгалзсан: 7

 Бүгд: 61

 88.5 хувийн саналаар Монгол Улсын эдийн засаг, нийгмийг 2015 онд хөгжүүлэх үндсэн чиглэл батлах тухай Улсын Их Хурлын тогтоол батлагдлаа.

 Улсын Их Хурлын дарга З.Энхболд ***“Монгол Улсын эдийн засаг, нийгмийг 2015 онд хөгжүүлэх үндсэн чиглэл батлах тухай”*** Улсын Их Хурлын тогтоолын эцсийн найруулгыг уншиж танилцуулав.

 Эцсийн найруулгатай холбогдуулан Улсын Их Хурлын гишүүдээс асуулт, санал гараагүй болно. Улсын Их Хурлын гишүүд дээрх тогтоолын эцсийн найруулгыг сонсов. /21:48/

 Уг асуудлыг 21 цаг 48 минутад хэлэлцэж дуусав.

 ***Арван зургаа. Ашигт малтмалын тухай хуульд нэмэлт, өөрчлөлт оруулах тухай болон холбогдох бусад хуулийн төслүүд /****эцсийн хэлэлцүүлэг****/.***

 Улсын Их Хурлын Хууль зүйн үйлчилгээний хэлтсийн дарга Ж.Дашдорж, Улсын Их Хурлын Эдийн засгийн байнгын хорооны ажлын албаны ахлах зөвлөх Ж.Батсайхан, зөвлөх Н.Мөнхзэсэм, референт Г.Баярмаа нар байлцав.

 Ашигт малтмалын тухай хуульд нэмэлт, өөрчлөлт оруулах тухай болон холбогдох бусад хуулийн төслүүдийг эцсийн хэлэлцүүлэгт бэлтгэсэн талаарх Эдийн засгийн болон Байгаль орчин, хүнс, хөдөө аж ахуйн байнгын хорооноос гаргасан танилцуулгыг Улсын Их Хурлын гишүүн Б.Гарамгайбаатар танилцуулав.

 Байнгын хорооны танилцуулгатай холбогдуулан Улсын Их Хурлын гишүүдээс асуулт, санал гараагүй болно.

 **З.Энхболд: -** Төслийн 1 дүгээр зүйлийн 9 дэх хэсэг буюу 9 дүгээр зүйлийн 9.1 дэх хэсэгт доор дурдсан агуулгатай 15 дахь заалт нэмэх. 9.1.15. Ашигт малтмалын тусгай зөвшөөрлөөр олгосон талбайг үндэсний аюулгүй байдлыг хангах, улсын эдийн засаг, нийгмийн хөгжилд нөлөөлөх томоохон хэмжээний төслийг хэрэгжүүлэх, тусгай хэрэгцээнд авсны улмаас үүссэн нөхөх олговрын асуудлыг шийдвэрлэх зорилгоор төрийн мэдэлд шилжүүлэх авахдаа тусгай зөвшөөрөл эзэмшихийг хэлэлцэн тохирсны үндсэн дээр энэ хуулийн 19.12, 26.9-д заасан талбайгаас тусгай зөвшөөрөл олгоно” гэсэн саналыг дэмжье.

 Дээрх саналын томьёололтой холбогдуулан Улсын Их Хурлын гишүүн А.Бакей, Б.Гарамгайбаатар нар санал хэлэв.

 Зөвшөөрсөн: 48

 Татгалзсан: 8

 Бүгд: 56

 85.7 хувийн саналаар дэмжигдлээ.

 Ашигт малтмалын тухай хуульд нэмэлт, өөрчлөлт оруулах тухай хуулийн төслийг баталъя.

 Зөвшөөрсөн: 44

 Татгалзсан: 11

 Бүгд: 55

 80.0 хувийн саналаар хууль батлагдлаа.

 Ашигт малтмалын тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуулийн төслийг баталъя.

 Зөвшөөрсөн: 43

 Татгалзсан: 11

 Бүгд: 54

 79.6 хувийн саналаар хууль батлагдлаа.

 Ашигт малтмалын хайгуулын тусгай зөвшөөрөл шинээр олгохыг хориглох тухай хуулийг хүчингүй болсонд тооцох тухай хуулийн төслийг баталъя.

 Зөвшөөрсөн: 37

 Татгалзсан: 17

 Бүгд: 54

 68.5 хувийн саналаар хууль батлагдлаа.

 Тусгай хамгаалалттай газар нутгийн тухай хуульд нэмэлт оруулах тухай хуулийн төслийг баталъя.

 Зөвшөөрсөн: 38

 Татгалзсан: 16

 Бүгд: 54

 70.4 хувийн саналаар хууль батлагдлаа.

 Улсын Их Хурлын дарга З.Энхболд ***“Ашигт малтмалын тухай хуульд нэмэлт, өөрчлөлт оруулах тухай, Ашигт малтмалын тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай, Ашигт малтмалын хайгуулын тусгай зөвшөөрөл шинээр олгохыг хориглох тухай хуулийг хүчингүй болсонд тооцох тухай, Тусгай хамгаалалттай газар нутгийн тухай хуульд нэмэлт оруулах тухай”*** хуулийн эцсийн найруулгыг уншиж танилцуулав.

 Эцсийн найруулгатай холбогдуулан Улсын Их Хурлын гишүүдээс асуулт, санал гараагүй болно. Улсын Их Хурлын гишүүд дээрх хуулийн эцсийн найруулгыг сонсов. /21:59/

 Уг асуудлыг 21 цаг 59 минутад хэлэлцэж дуусав.

 ***Арван долоо. Гаалийн тариф, гаалийн татварын тухай хуульд нэмэлт оруулах тухай, Нэмэгдсэн өртгийн албан татварын тухай хуульд нэмэлт оруулах тухай хуулийн төслүүд /****Засгийн газар 2014.06.20-ны өдөр өргөн мэдүүлсэн, улс хоорондын шуудангийн илгээмжийг татвараас чөлөөлөх тухай,* ***эцсийн хэлэлцүүлэг/.***

 Улсын Их Хурлын Тамгын газрын Хууль зүйн үйлчилгээний хэлтсийн дарга Ж.Дашдорж, Улсын Их Хурлын Төсвийн байнгын хорооны ажлын албаны ахлах зөвлөх Д.Отгонбаатар, зөвлөх Ё.Энхсайхан, референт Г.Нарантуяа нар байлцав.

 Гаалийн тариф, гаалийн татварын тухай хуульд нэмэлт оруулах тухай, Нэмэгдсэн өртгийн албан татварын тухай хуульд нэмэлт оруулах тухай хуулийн төслүүдийг эцсийн хэлэлцүүлэгт бэлтгэсэн талаарх Төсвийн байнгын хорооноос гаргасан танилцуулгыг Улсын Их Хурлын гишүүн С.Ганбаатар танилцуулав.

 Байнгын хорооны танилцуулгатай холбогдуулан Улсын Их Хурлын гишүүдээс асуулт, санал гараагүй болно.

 **З.Энхболд: -** Гаалийн тариф, гаалийн татварын тухай хуульд нэмэлт оруулах тухай хуулийн төслийг баталъя.

 Зөвшөөрсөн: 52

 Татгалзсан: 8

 Бүгд: 60

 86.7 хувийн саналаар хууль батлагдлаа.

 Нэмэгдсэн өртгийн албан татварын тухай хуульд нэмэлт оруулах тухай хуулийн төслийг баталъя.

 Зөвшөөрсөн: 55

 Татгалзсан: 5

 Бүгд: 60

 91.7 хувийн саналаар хууль батлагдлаа.

 Улсын Их Хурлын дарга З.Энхболд ***“Гаалийн тариф, гаалийн татварын тухай хуульд нэмэлт оруулах тухай, Нэмэгдсэн өртгийн албан татварын тухай хуульд нэмэлт оруулах тухай”*** хуулийн эцсийн найруулгыг уншиж танилцуулав.

 Эцсийн найруулгатай холбогдуулан Улсын Их Хурлын гишүүдээс асуулт, санал гараагүй болно. Улсын Их Хурлын гишүүд дээрх хуулийн эцсийн найруулгыг сонсов. /22:03/

 Уг асуудлыг 22 цаг 03 минутад хэлэлцэж дуусав.

 ***Арван найм. Шилэн дансны тухай болон холбогдох бусад хуулийн төслүүд /****Монгол Улсын Ерөнхийлөгч 2014.06.09-ний өдөр өргөн мэдүүлсэн,* ***эцсийн хэлэлцүүлэг/.***

Улсын Их Хурлын Тамгын газрынХууль зүйн үйлчилгээний хэлтсийн дарга Ж.Дашдорж, Улсын Их Хурлын Төсвийн байнгын хорооны ажлын албаны ахлах зөвлөх Д.Отгонбаатар, зөвлөх Ё.Энхсайхан, референт Г.Нарантуяа нар байлцав.

 Шилэн дансны тухай болон холбогдох бусад хуулийн төслүүдийг эцсийн хэлэлцүүлэгт бэлтгэсэн талаарх Төсвийн байнгын хорооноос гаргасан танилцуулгыг Улсын Их Хурлын гишүүн Л.Эрдэнэчимэг танилцуулав.

 Байнгын хорооны танилцуулгатай холбогдуулан Улсын Их Хурлын гишүүдээс асуулт, санал гараагүй болно.

 **З.Энхболд: - *1.*** Улсын Их Хурлын гишүүн Д.Дэмбэрэлийн гаргасан, Төслийн 6.4.5 дахь заалтыг “цалингийн зардлаас бусад 5 сая төгрөгөөс дээш үнийн дүн бүхий орлого зарлагын мөнгөн гүйлгээг гүйлгээ тус бүрээр гүйлгээний агуулга, хүлээн авагчийн нэр” гэж өөрчлөх санал дэмжье.

 Зөвшөөрсөн: 53

 Татгалзсан: 8

 Бүгд: 61

 86.9 хувийн саналаар дэмжигдлээ.

***2.*** Шилэн дансны тухай хуулийн төслийг баталъя.

 Зөвшөөрсөн: 50

 Татгалзсан: 11

 Бүгд: 61

 82.0 хувийн саналаар хууль батлагдлаа.

***3.*** Мэдээллийн ил тод байдал ба мэдээлэл авах эрхийн тухай хуульд өөрчлөлт оруулах тухай хуулийн төслийг баталъя.

 Зөвшөөрсөн: 53

 Татгалзсан: 8

 Бүгд: 61

 86.9 хувийн саналаар хууль батлагдлаа.

***4.*** Төсвийн тухай хуульд нэмэлт, өөрчлөлт оруулах тухай хуулийн төслийг баталъя.

 Зөвшөөрсөн: 50

 Татгалзсан: 12

 Бүгд: 62

 80.6 хувийн саналаар хууль батлагдлаа.

***5.*** Монгол Улсын Засгийн газрын тухай хуульд өөрчлөлт оруулах тухай хуулийн төслийг баталъя.

 Зөвшөөрсөн: 53

 Татгалзсан: 9

 Бүгд: 62

 85.5 хувийн саналаар хууль батлагдлаа.

***6.*** Төрийн болон орон нутгийн өмчийн хөрөнгөөр бараа, ажил үйлчилгээ худалдан авах тухай хуульд өөрчлөлт оруулах тухай хуулийг баталъя.

 Зөвшөөрсөн: 55

 Татгалзсан: 8

 Бүгд: 63

 87.3 хувийн саналаар хууль батлагдлаа.

 Улсын Их Хурлын дарга З.Энхболд ***“Шилэн дансны тухай, Мэдээллийн ил тод байдал ба мэдээлэл авах эрхийн тухай хуульд өөрчлөлт оруулах тухай, Төсвийн тухай хуульд нэмэлт, өөрчлөлт оруулах тухай, Монгол Улсын Засгийн газрын тухай хуульд өөрчлөлт оруулах тухай, Төрийн болон орон нутгийн өмчийн хөрөнгөөр бараа, ажил үйлчилгээ худалдан авах тухай хуульд өөрчлөлт оруулах тухай”*** хуулийн эцсийн найруулгыг уншиж танилцуулав.

 Эцсийн найруулгатай холбогдуулан Улсын Их Хурлын гишүүн Ч.Улаан, Ц.Оюунгэрэл, Л.Эрдэнэчимэг нар санал хэлэв. Улсын Их Хурлын гишүүд дээрх хуулийн эцсийн найруулгыг сонсов. /22:03/

 Уг асуудлыг 22 цаг 13 минутад хэлэлцэж дуусав.

 ***Арван ес. “Цагаан суваргын ордын төрийн эзэмшлийн хувь тогтоох тухай” Улсын Их Хурлын тогтоолын төсөл /****Засгийн газар 2014.05.23-ны өдөр өргөн мэдүүлсэн,* ***эцсийн хэлэлцүүлэг/***

 Улсын Их Хурлын Тамгын газрын Хууль зүйн үйлчилгээний хэлтсийн дарга Ж.Дашдорж, Улсын Их Хурлын Эдийн засгийн байнгын хорооны ажлын албаны ахлах зөвлөх Ж.Батсайхан, зөвлөх Н.Мөнхзэсэм, референт Г.Баярмаа нар байлцав.

 “Цагаан суваргын ордын төрийн эзэмшлийн хувь тогтоох тухай” Улсын Их Хурлын тогтоолын төслийн эцсийн хэлэлцүүлэгт бэлтгэсэн талаарх Эдийн засгийн байнгын хорооноос гаргасан танилцуулгыг Улсын Их Хурлын гишүүн Д.Ганбат танилцуулав.

 Тогтоолын төсөлтэй холбогдуулан Улсын Их Хурлын гишүүн Г.Уянга үг хэлэв.

 **З.Энхболд: -** Цагаан суваргын ордын төрийн эзэмшлийн хувь тогтоох тухай Улсын Их Хурлын тогтоолын төслийг баталъя.

 Зөвшөөрсөн: 45

 Татгалзсан: 16

 Бүгд: 61

 73.8 хувийн саналаар тогтоол батлагдлаа.

 Улсын Их Хурлын дарга З.Энхболд ***“Цагаан суваргын ордын төрийн эзэмшлийн хувь тогтоох тухай”*** Улсын Их Хурлын тогтоолын эцсийн найруулгыг уншиж танилцуулав.

 Эцсийн найруулгатай холбогдуулан Улсын Их Хурлын гишүүн Л.Цог санал хэлэв. Улсын Их Хурлын гишүүд дээрх тогтоолын эцсийн найруулгыг сонсов.

/22:19/

 Уг асуудлыг 22 цаг 19 минутад хэлэлцэж дуусав.

 ***Чуулганы хаалт.***

 Монгол Улсын Их Хурлын 2014 оны хаврын ээлжит чуулганы үйл ажиллагааг хааж Улсын Их Хурлын дарга З.Энхболд үг хэлэв.

 Энэ өдрийн хуралдааны бэлтгэл, зохион байгуулалтын үйл ажиллагааг хариуцан Улсын Их Хурлын Тамгын газрын Ерөнхий нарийн бичгийн дарга Б.Болдбаатар, Хууль зүйн үйлчилгээ хариуцсан нарийн бичгийн дарга Н.Отгончимэг, Хуралдаан зохион байгуулах хэлтсийн дарга Н.Цогтсайхан, мөн хэлтсийн Хуралдаан зохион байгуулах албаны референт З.Нямцогт, шинжээч Х.Шижирмөнх, Б.Баярсайхан нар ажиллав.

 ***Хуралдаан 22 цаг 30 минутад өндөрлөв.***

 **Тэмдэглэлтэй танилцсан:**

 ТАМГЫН ГАЗРЫН ЕРӨНХИЙ

 НАРИЙН БИЧГИЙН ДАРГА Б.БОЛДБААТАР

 **Тэмдэглэл хөтөлсөн:**

 ПРОТОКОЛЫН АЛБАНЫ

 ШИНЖЭЭЧД.ЦЭНДСҮРЭН

**МОНГОЛ УЛСЫН ИХ ХУРЛЫН**

**2014 ОНЫ ХАВРЫН ЭЭЛЖИТ ЧУУЛГАНЫ**

**7 ДУГААР САРЫН 01-НИЙ ӨДӨР /МЯГМАР ГАРАГ/-ИЙН**

**НЭГДСЭН ХУРАЛДААНЫ ДЭЛГЭРЭНГҮЙ**

**ТЭМДЭГЛЭЛ**

 ***Хуралдаан 10***  ***цаг 35 минутад эхлэв.***

 **З.Энхболд**: 76 гишүүнээс 44 хүрэлцэн ирж, 57.9 хувийн ирцтэй тул Улсын Их Хурлын 2014 оны хаврын ээлжит чуулганы 7 сарын 1-ний өдрийн нэгдсэн хуралдааныг нээж байна.

 Өнөөдөр Улсын Их Хурлын тухай хуулийн дагуу чуулганы сүүлчийн өдөр байгаа. Нэлээн шахуу ажиллана. 17 цагтаа багтахгүй юм шиг байна. Орой цаг сунгаж хуралдахыг урьдчилж зарлаж байна. Чуулганаар хэлэлцэх асуудлыг танилцуулъя. 12 асуудал байна. 1.Байнгын хорооны бүрэлдэхүүнд өөрчлөлт оруулах тухай Улсын Их Хурлын тогтоолын төсөл, 2. [Монгол Улсын 2013 оны төсвийн гүйцэтгэлийг батлах тухай](http://www.parliament.mn/laws/projects/423) хоёр дахь хэлэлцүүлэг, З.”[Монгол Улсын эдийн засаг, нийгмийг 2015 онд хөгжүүлэх үндсэн чиглэл батлах тухай”](http://www.parliament.mn/laws/projects/373) Улсын Их Хурлын тогтоолын төсөл анхны хэлэлцүүлэг үргэлжилнэ, 4. [Нийтээр тэмдэглэх баярын болон тэмдэглэлт өдрүүдийн тухай](http://www.parliament.mn/laws/projects/423) хуульд нэмэлт оруулах тухай хуулийн төсөл анхны хэлэлцүүлэг, 5. [“Улсын Их Хурлын 2014 оны намрын ээлжит чуулганаар хэлэлцэх асуудлын тухай”](http://www.parliament.mn/laws/projects/442) Улсын Их Хурлын тогтоолын төсөл, 6. Харилцаа, холбооны тухай хуульд нэмэлт, өөрчлөлт оруулах тухай хуулийн төсөл анхны хэлэлцүүлэг, 7.[Ашигт малтмалын тухай хуульд нэмэлт, өөрчлөлт оруулах тухай](http://www.parliament.mn/laws/projects/366) болон холбогдох бусад хуулийн төслүүд анхны хэлэлцүүлэг, 8.[Газрын тосны тухай /шинэчилсэн найруулга/](http://www.parliament.mn/laws/projects/393) болон холбогдох бусад хуульд нэмэлт, өөрчлөлт оруулах тухай хуулийн төслүүд эцсийн хэлэлцүүлэг, 9. [Гаалийн тариф, гаалийн татварын тухай хуульд нэмэлт оруулах тухай, Нэмэгдсэн өртгийн албан татварын тухай хуульд нэмэлт оруулах тухай](http://www.parliament.mn/laws/projects/424) хуулийн төслүүд анхны хэлэлцүүлэг, 10.[Шилэн дансны тухай](http://www.parliament.mn/laws/projects/409) болон холбогдох бусад хуулийн төслүүд /Монгол Улсын Ерөнхийлөгч 2014.06.09-ний өдөр өргөн мэдүүлсэн, анхны хэлэлцүүлэг, 11. [“Цагаан суваргын ордын төрийн эзэмшлийн хувь тогтоох тухай”](http://www.parliament.mn/laws/projects/394) Улсын Их Хурлын тогтоолын төсөл анхны хэлэлцүүлэг үргэлжилнэ, 12. [“Төрөөс төмөр замын тээврийн талаар баримтлах бодлогын хэрэгжилтийг хангах зарим арга хэмжээний тухай”](http://www.parliament.mn/laws/projects/421) Улсын Их Хурлын тогтоолын төсөл хэлэлцэх эсэх гэсэн ийм асуудлуудыг өнөөдөр шийдэж дуусна гэдэг бол зарим хэлэлцүүлэг эцсийнх байна, зарим анхных байна, хэлэлцэх эсэхтэй нэг асуудал байна. Байнгын хороо хэлэлцэх эсэх дээр хоёр удаа хуралдана, түүний дараа чуулган хоёр удаа завсарлаж, буцаж чуулган хуралдана. Зарим анхны хэлэлцүүлэгтэй асуудал Байнгын хороо нэг удаа хуралдана гэсэн ийм бэлтгэлтэйгээр гишүүд байгаарай.

 Хэлэлцэх асуудал дээр саналтай гишүүд байна уу. Цог гишүүн.

 **Л.Цог**: Баярлалаа. Өнөөдөр ингээд багтах юм бол дуусах, хаврын чуулган өндөрлөнө гэж ингэж ойлголоо. Заавал ярих ёстой хоёр юм байна гэж би бодсон. Түүнийг өөрөөс чинь асууя. Нэгдүгээрт, Өршөөлийн хууль байгаа юм. Манайхан бүгдээрээ мэдэж байгаа. Өргөн бариад жил хагас боллоо. Түрүүчийн хаврын чуулганд орох ёстой байсан чадаагүй, нийгмийн том хүлээлт байж байгаа. 9000 хоригдлын 3000 нь гарах гээд хүлээгээд сууж байгаа. Ард нь ар гэр гэж байна, авгай хүүхэд байна. Амьдрал нь байна. Үүнийг хойш тавих нь, үүнд хариулт өгөөч гэж ингэж хэлмээр байна.

 Ер нь би ойлгож байгаагаар дахиад Засгийн газар өргөн барьсан бас нэг төсөл бий гэж ярьж байгаа. Түүнийг юу гэж ойлгох вэ гэдэг ийм асуудал байна.

 Хоёрдугаарт, хуулиндаа заачихсан заавал хэлэлцэх ёстой нэг асуудал байна. Энэ бол Засгийн газрын гишүүнийг огцруулах эсэх тухай асуудал байгаа юм. 14 хоног гээд заачихсан байдаг, хуулийн хугацаа. Зүгээр заагаагүй шүү дээ, энэ чинь. Үүнийг хэлэлцэхгүй хойш нь тавиад, бас намрын чуулган болгох юм шиг, үүнийг юу гэж ойлгох вэ? Хугацаагаа юу гэж ойлгох вэ? Яагаад бид нар хууль сахихгүй байх вэ гэдэг ийм асуулт байна. Тайлбар өгөхгүй юу? Олон түмэн харж байгаа, бүгд чих тавьж байгаа, ингээд яваад байх юм уу.

 **З.Энхболд**: Ойлгосон. Өөрөө даргын зөвлөл дээр байсан.

 **Л.Цог**: Би даргын зөвлөл дээр байгаагүй учраас асууж байгаа юм, эзгүй байсан, уучлаарай.

 **З.Энхболд:** Даргын зөвлөлийнхөө хуралд сууж бай. Өршөөлийн хууль бол намар тийшээ бэлтгэлтэй гарах зорилгоор хойшилсон байгаа. Сайдын асуудлын завсарлага дуусаагүй, хуулиараа бид нар өнөөдөр хаагдаж байна. Ийм учраас урагшилж оруулах боломжгүй байгаа.

 Хэлэлцэх асуудлаа баталъя.

 Баталсан хуулиудын эцсийн найруулгыг сонсъё. Малын индексжсүүлсэн даатгалын тухай хуулийн эцсийн найруулга дээр саналтай гишүүн байна уу. Бакей гишүүний ажилласан хууль байгаа. Эцсийн найруулгыг сонссоноор тооцлоо.

 Даатгалын тухай хуульд нэмэлт, өөрчлөлт оруулах тухай хуулийн эцсийн найруулга дээр саналтай гишүүн байна уу? Энэ дагаж өргөн баригдсан хуулиуд байгаа. Эцсийн найруулгыг сонссоноор тооцлоо.

 Статистикийн тухай хуульд өөрчлөлт оруулах тухай хуулийн эцсийн найруулга дээр саналтай гишүүн байна уу? Алга байна. Сонссоноор тооцлоо.

 Төрийн болон орон нутгийн өмчийн тухай хуульд нэмэлт оруулах тухай хуулийн эцсийн найруулга дээр саналтай гишүүн байна уу? Алга байна. Сонссоноор тооцлоо.

 Санхүүгийн зохицуулах хорооны эрх зүйн байдлын тухай хуульд нэмэлт, өөрчлөлт оруулах тухай хуулийн эцсийн найруулга дээр саналтай гишүүн байна уу. Алга байна. Сонссоноор тооцлоо.

 Хэлэлцэх асуудалд оръё. **Байнгын хороодын бүрэлдэхүүнд өөрчлөлт оруулах тухай хуулийн төслийг хэлэлцэнэ.**

Энэ бол илтгэгч байдаггүй юм байна. Улсын Их Хурал дахь намын бүлгүүдээс санал ирүүлсний дагуу боловсруулсан Улсын Их Хурлын тогтоолын төслийг уншиж танилцуулна.

 Улсын Их Хурал дахь бүлэгтэй бүх намууд саналаа бүлгийн бланк дээр ирүүлдэг. Бүлэггүй гишүүд өөр өөрийнхөө бланк дээр ирүүлдэг.

 Гишүүдэд сая Байнгын хороодын бүрэлдэхүүний тогтоолын тараасан. Энэ тогтоолыг би уншиж өгье.

 Монгол Улсын Их Хурлын тогтоол

 Байнгын хороодын бүрэлдэхүүнд өөрчлөлт оруулах тухай

 Монгол Улсын Их Хурлын тухай хуулийн 7 дугаар зүйлийн 7.1.7 дахь заалт, Монгол Улсын Их Хурлын чуулганы хуралдааны дэгийн тухай хуулийн 14 дүгээр зүйлийн 14.3 дахь хэсгийг үндэслэн Монгол Улсын Их Хурлаас ТОГТООХ нь:

 1.Улсын Их Хурлын гишүүн Октябрийн Баасанхүү, Дашдондогийн Ганбат, Раднаасүмбэрэлийн Гончигдорж нарыг Аюулгүй байдал, гадаад бодлогын байнгын хорооны, Улсын Их Хурлын гишүүн Агыпарын Бакей, Лувсанвандангийн Болд, Мөнхчулууны Зоригт, Дондогдоржийн Эрдэнэбат нарыг Байгаль орчин, хүнс, хөдөө аж ахуйн байнгын хорооны, Улсын Их Хурлын гишүүн Отгонбилэгийн Содбилэг, Долгорсүрэнгийн Сумъяабазар нарыг Нийгмийн бодлого, боловсрол, соёл, шинжлэх ухааны байнгын хорооны, Улсын Их Хурлын гишүүн Гарьдхүүгийн Баярсайхан, Баярбаатарын Болор, Данзангийн Лүндээжанцан, Нямтайширын Номтойбаяр, Чимэдийн Хүрэлбаатар нарыг Өргөдлийн байнгын хорооны, Улсын Их Хурлын гишүүн Жалбасүрэнгийн Батзандан, Батхүүгийн Гарамгайбаатар, Батсүхийн Наранхүү, Хишигдэмбэрэлийн Тэмүүжин нарыг Төрийн байгуулалтын байнгын хорооны, Улсын Их Хурлын гишүүн Ядамсүрэнгийн Санжмятав, Цэрэндашийн Цолмон нарыг Төсвийн байнгын хорооны, Улсын Их Хурлын гишүүн Догсомын Батцогт, Сангажавын Баярцогт нарыг Хууль зүйн байнгын хорооны, Улсын Их Хурлын гишүүн Догсомын Батцогт, Дэндэвийн Тэрбишдагва нарыг Эдийн засгийн байнгын хорооны бүрэлдэхүүнээс тус тус чөлөөлсүгэй.

2.Улсын Их Хурлын гишүүн Лувсанвандангийн Болд, Ёндонгийн Отгонбаяр, Цэрэндашийн Цолмон нарыг Аюулгүй байдал, гадаад бодлогын байнгын хорооны, Улсын Их Хурлын гишүүн Халтмаагийн Баттулга, Отгонбилэгийн Содбилэг, Дэндэвийн Тэрбишдагва, Жаргалтулгын Эрдэнэбат нарыг Байгаль орчин, хүнс, хөдөө аж ахуйн байнгын хорооны, Улсын Их Хурлын гишүүн Цэдэвдамбын Оюунгэрэл, Дамдингийн Хаянхярваа нарыг Нийгмийн бодлого, боловсрол, соёл, шинжлэх ухааны байнгын хорооны, Улсын Их Хурлын гишүүн Октябрийн Баасанхүүг Өргөдлийн байнгын хорооны, Улсын Их Хурлын гишүүн Цэдэвийн Дашдорж, Данзангийн Лүндээжанцан, Чимэдийн Хүрэлбаатар, Нямаагийн Энхболд нарыг Төрийн байгуулалтын байнгын хорооны, Улсын Их Хурлын гишүүн Долгорсүрэнгийн Сумъяабазар, Дуламсүрэнгийн Оюунхорол нарыг Төсвийн байнгын хорооны, Улсын Их Хурлын гишүүн Нямтайширын Номтойбаяр, Цэндийн Нямдорж нарыг Хууль зүйн байнгын хорооны, Улсын Их Хурлын гишүүн Жамъянсүрэнгийн Батсуурь, Өлзийсайханы Энхтүвшин нарыг Эдийн засгийн байнгын хорооны гишүүнээр тус тус баталсугай.

3. Энэ тогтоолыг баталсан өдрөөс эхлэн дагаж мөрдсүгэй.

Энэ асуулт байдаг юм уу? Яагаад гэвэл бүгд албан бичгээр энд ирсэн байгаа. Өөрөө бүлэг дээрээ асуудлаа ярих ёстой. Монгол Улсын Их Хурал дахь МАХН, МҮАН-ын Шударга ёс эвслийн бүлгийн шийдвэр, энэ дотор саяны миний уншсан зүйлүүд байна.

Санал хураая.

Байнгын хорооны бүрэлдэхүүнд өөрчлөлт оруулах тухай Улсын Их Хурлын тогтоолын төслийг баталъя гэсэн санал хураая. Санал хураалт.

53 гишүүн санал хураалтад оролцож, 43 гишүүн зөвшөөрч, 81.1 хувийн саналаар Байнгын хороодын бүрэлдэхүүнд өөрчлөлт оруулах тухай Улсын Их Хурлын тогтоолын төсөл батлагдлаа.

Байнгын хороодын бүрэлдэхүүнд өөрчлөлт оруулах тухай Улсын Их Хурлын тогтоолын эцсийн найруулга дээр саналтай гишүүн байна уу. Эцсийн найруулгыг сонссоноор тооцлоо.

Байнгын хороодын бүрэлдэхүүнд өөрчлөлт орсонтой холбогдуулан Дэд хороодын бүрэлдэхүүнд өөрчлөлт оруулах тухай асуудлыг харъяалах Байнгын хороодын хуралдаанаар одоогийн завсарлаганаар хэлэлцээд Нэгдсэн хуралдаанд оруулж, Дэд хороодын бүрэлдэхүүндээ өөрчлөлт оруулсан тогтоолоо батлуулах шаардлагатай байгаа.

Үүгээр Байнгын хороодын бүрэлдэхүүн өөрчлөгдлөө.

**Дараагийн асуудал. Монгол Улсын нэгдсэн төсвийн 2013 оны гүйцэтгэлийн тайлангийн хоёр дахь хэлэлцүүлгийг явуулъя.**

Төсвийн зарлагын хяналтын дэд хорооны санал, дүгнэлтийг Улсын Их Хурлын гишүүн Ж.Эрдэнэбат танилцуулна. Индэрт урьж байна.

**Ж.Эрдэнэбат**: Улсын Их Хурлын дарга, эрхэм гишүүд ээ,

Монгол Улсын Засгийн газраас Монгол Улсын 2013 оны нэгдсэн төсвийн гүйцэтгэл, Засгийн газрын 2013 оны санхүүгийн нэгтгэсэн тайланг "Монгол Улсын 2013 оны төсвийн гүйцэтгэлийг батлах тухай" Улсын Их Хурлын тогтоолын төслийн хамт 2014 оны 06 дугаар сарын 18-ны өдөр Улсын Их Хуралд өргөн мэдүүлсэн юм.

Монгол Улсын 2013 оны нэгдсэн төсвийн гүйцэтгэл, Засгийн газрын 2013 оны санхүүгийн нэгтгэсэн тайлангийн эхний хэлэлцүүлгийг Улсын Их Хурлын чуулганы 2014 оны 06 дугаар сарын 20, 26-ны өдрүүдийн нэгдсэн хуралдаанаар хэлэлцээд хоёрдахь хэлэлцүүлэгт бэлтгүүлэхээр Улсын Их Хурлын Байнгын хороод болон Төсвийн зарлагын хяналтын дэд хороонд шилжүүлсэн билээ.

Улсын Их Хурлын Байнгын хороод 2014 оны 06 дугаар сарын 26, 30-ны өдрүүдэд Монгол Улсын 2013 оны нэгдсэн төсвийн гүйцэтгэл болон Засгийн газрын 2013 оны санхүүгийн нэгдсэн тайлангийн хоёр дахь хэлэлцүүлгийг хийж, Төсвийн зарлагын хяналтын дэд хороонд санал дүгнэлтээ ирүүлсэн байна. Төсвийн зарлагын хяналтын дэд хороо 2014 оны 06 дугаар сарын 30-ны өдрийн хуралдаанаараа Монгол Улсын 2013 оны нэгдсэн төсвийн гүйцэтгэл болон Засгийн газрын 2013 оны санхүүгийн нэгтгэсэн тайланг хэлэлцлээ.

Улсын Их Хурлын эрхэм гишүүд ээ,

Монгол Улсын 2013 оны нэгдсэн төсвийн тэнцвэржүүлсэн орлого ба тусламжийн дүн 5,940.1 тэрбум төгрөгт хүрч, орлогын төлөвлөгөө 459.5 тэрбум төгрөгөөр буюу 7.2 хувиар тасарсан байна. Улсын төсвийн орлого 2013 оны гүйцэтгэлээр 4,010.4 тэрбум төгрөгт хүрч, төлөвлөгөөний биелэлт 88.0 хувь буюу 547.1 тэрбум төгрөгөөр тасарчээ.

Монгол Улсын нэгдсэн төсвийн орлогын гүйцэтгэлийг төсөв тус бүрээр нь авч үзвэл улсын төсвийн орлогын төлөвлөгөөний биелэлт 88.0 хувь, орон нутгийн төсвийн орлогын биелэлт 100.6 хувь, Хүний хөгжил сангийн орлогын биелэлт 99.0 хувь, Нийгмийн даатгалын сангийн орлогын биелэлт 103.5 хувь байна.

"Төсвийн тогтвортой байдлын тухай хууль"-ийн дагуу ашигт малтмалын нөөц ашигласны төлбөр, өсөн нэмэгдэх нөөц ашигласны төлбөр болон аж ахуйн нэгжийн орлогын албан татварын орлогоос нийт 48.9 тэрбум төгрөгийг тогтворжуулалтын санд төвлөрүүлэхээс 46.9 тэрбум төгрөгийг төвлөрүүлсэн нь төлөвлөгөөт хэмжээний 95.7 хувь байна.

Монгол Улсын нэгдсэн төсвийн 2013 оны нийт зарлага ба цэвэр зээл 6,886.6 тэрбум төгрөгөөр төлөвлөгдсөнөөс 6,164.7 тэрбум төгрөг болж, төлөвлөсөн хэмжээнээс 10.5 хувиар буюу 721.9 тэрбум төгрөгөөр дутуу зарцуулагдсан байна.

Нэгдсэн төсвийн нийт зарлага ба цэвэр зээлийн урсгал зардал 284.4 тэрбум төгрөг буюу 5.9 хувиар, хөрөнгийн зардал 469.1 тэрбум төгрөг буюу 23.9 хувиар төлөвлөсөн хэмжээндээ санхүүжигдээгүй ба эргэж төлөгдөх төлбөрийг хассан цэвэр зээл 35.2 хувиар буюу 31.6 тэрбум төгрөгөөр хэтэрч зарцуулагджээ.

Монгол Улсын Засгийн газрын өр төлбөрийн хэмжээ 2013 онд 50 хувиар буюу 5.8 их наяд төгрөгөөр нэмэгдэж 17.7 их наяд төгрөгт хүрсэн. Үүнийг дагаад улсын төсөвт ирэх ачаалал ч хэд дахин нэмэгдсэн байна. Тухайлбал, зээлийн үйлчилгээний зардал 2011 оны гүйцэтгэлээр 37.3 тэрбум төгрөг байсан бол 2013 оны гүйцэтгэлээр 270.4 тэрбум төгрөгт хүрч 2011 онтой харьцуулахад 7.3 дахин нэмэгджээ.

Улсын төсвийн 2013 оны зарлага, санхүүжилтэд 5,165.6 тэрбум төгрөг төлөвлөгдсөнөөс 4,683.0 тэрбум төгрөг болж, 90.7 хувийн гүйцэтгэлтэй байна.

 Хүний хөгжил сангийн зарлага 278.3 тэрбум төгрөгт хүрч, төлөвлөгдсөн нийт зардал 98.4 хувийн гүйцэтгэлтэй байна. Тус сангаас хүүхдэд олгож байгаа бэлэн мөнгөний санхүүжилтээр 229.0 тэрбум, сар бүр олгох 21.0 мянган төгрөгөө өмнө нь аваагүй үлдсэн иргэдэд нөхөж олгоход 28.6 тэрбум төгрөгийг тус тус олгосон байна.

 Нийгмийн даатгалын сангийн төлөвлөгдсөн зардал 99.1 хувийн буюу 1,058.1 тэрбум төгрөгийн гүйцэтгэлтэй байна. Тус сангаас улсын эмнэлгүүдэд 89.7 тэрбум төгрөгийн татаасыг олгосон байна.

 Монгол Улсын 2013 оны Төсвийн тухай хуулиар нийт 2,661.4 тэрбум төгрөгийн төсөвт өртөг бүхий 1,124.3 тэрбум төгрөгийн төсөл, арга хэмжээг улсын төсвийн хөрөнгөөр хэрэгжүүлэхээр хуульчлан баталснаас 787.8 сая төгрөгийн барилга байгууламж, төсөл, арга хэмжээг хэрэгжүүлсэн нь батлагдсан төлөвлөгөөтэй харьцуулахад 70.1 хувьтай байна.

 Орон нутгийн төсвийн орлого 1,901.7 тэрбум төгрөгт хүрч, нийт зарлага санхүүжилт 1,794.1 тэрбум төгрөг болж, нийт тэнцэл 107.5 тэрбум төгрөгийн ашигтай гарчээ. Орон нутгаас улсын төсөвт 24.2 тэрбум төгрөгийг төвлөрүүлсэн байна.

 Монгол Улсын Засгийн газраас Төсвийн тухай хуулийн 54 дүгээр зүйлд заасны дагуу Монгол Улсын санхүүгийн нэгтгэсэн тайланг бэлтгэн Монгол Улсын нэгдсэн төсвийн 2013 оны гүйцэтгэлтэй хамт Улсын Их Хурлаар хэлэлцүүлэхээр өргөн мэдүүлсэн байна.

 Монгол Улсын 2013 оны санхүүгийн нэгтгэсэн тайланд хийсэн Үндэсний аудитын газрын дүгнэлтэд үндсэн хөрөнгийн бүртгэл тайлагналт өмнөхөөс 33.3 хувиар нэмэгдэн 9018.8 тэрбум төгрөгт хүрсэн байна.Эдгээр өсөлтөд тээврийн хэрэгсэлд 57.3 тэрбум төгрөг, тавилга эд хошилд 44.6 тэрбум төгрөг, барилга байгууламж, машин тоног төхөөрөмжөөс бусад үндсэн хөрөнгөд 1496.6 тэрбум төгрөгийг зарцуулсан байна.

 Улсын Их Хурлын эрхэм гишүүд ээ,

 Монгол Улсын 2013 оны нэгдсэн төсвийн гүйцэтгэл, Засгийн газрын 2013 оны санхүүгийн нэгтгэсэн тайланг Улсын Их Хурлын Байнгын хороод хэлэлцээд төсвийн гүйцэтгэлийг батлах саналаа ирүүлсэн байна.

 Аюулгүй байдал, гадаад бодлогын байнгын хорооны хуралдаанд Улсын Их Хурлын гишүүн Ц.Оюунбаатар Монгол Улсын 2013 оны төсвийн зарлагын гүйцэтгэлээр Гадаад харилцааны сайдын багцад Дипломат төлөөлөгчийн газрын төсөв хэтэрч гарсныг зөвхөн валютын ханшийн зөрүүнээс болсон гэж тайлбарлах нь өрөөсгөл бөгөөд үйл ажиллагааны төлөвлөлт, санхүүгийн хариуцлага талаас нь ч авч үзэх хэрэгтэй. Мөн гадаад харилцааны үйл ажиллагааны нэгдсэн зохицуулалт сул байгаагаас яам, агентлаг, орон нутгийн төрийн байгууллагуудын үр ашиггүй, ач холбогдолгүй гадаад томилолт их байгааг Засгийн газар анхаарч, дүгнэлт хийх шаардлагатай гэсэн санал гаргасан байна.

 Улсын Их Хурлын гишүүн Б.Бат-Эрдэнэ улсын төсөв, хөрөнгө оруулалт хүнд байгаа энэ үед Хууль зүйн яам болон түүний харьяа байгууллагууд нь удирдлагын зардлаа хэмнэх талаар санаачлагатай ажиллах, Улсын Их Хурлын гишүүн Д.Лүндээжанцан татвар төлөгчдийн мөнгийг үр дүнтэй төсөвлөж, зарцуулах нь чухал юм, иймд улсын төсвийн гүйцэтгэл дээр хуулийн байгууллагууд үлгэр жишээ байх ёстой, гэхдээ дээрх байгууллагуудын төсвийг хэт ихээр хасаж болохгүй, Улсын Их Хурлын үндсэн чиг үүргийн нэг нь улсын төсөв батлах, төсөвт хяналт тавих асуудал байдаг тул хэлэлцэх арга хэлбэрийг боловсронгуй болгох хэрэгтэй гэсэн саналуудыг Хууль зүйн байнгын хорооны хуралдаан дээр гаргажээ.

 Төрийн байгуулалтын байнгын хорооны хуралдаанд Улсын Их Хурлын гишүүн А.Бакей, Н.Батцэрэг, М.Энхболд, Д.Эрдэнэбат нар Үндэсний аудитын газраас төсвийн гүйцэтгэлийг Улсын Их Хурлын чуулганы хуралдаанаар хэлэлцэх үед Улсын Их Хурлын гишүүдээс гаргасан санал, хүсэлтийн дагуу тайлан, мэдээллийг Улсын Их Хурал, нам эвслийн бүлгүүдэд ирүүлэх, нийтэд ил тод, нээлттэй байлгах нь зүйтэй гэсэн саналуудыг гаргасан байна.

Төсвийн байнгын хорооны хуралдаан дээр Улсын Их Хурлын гишүүн Д.Хаянхярваа Төсвийн гүйцэтгэлд нухацтай хандаж, эндээс дараа дараагийн ажил төрөлдөө дүгнэлт хийдэг байх хэрэгтэй байна, Улсын Их Хурлын гишүүн Ч.Хүрэлбаатар төсвийн гүйцэтгэл, Засгийн газрын санхүүгийн тайлан бол чухал баримт бичиг, өнгөрсөн хугацаанд бараа бүтээгдэхүүний үнэ өслөө, ханш уналаа, эдийн засгийн өсөлт саарлаа, гадаад валютын урсгал буурсан үед мөнгөний тэлэх бодлого явуулахаар валютын ханшинд нөлөөлөөд байна. Мөн өрийн хэмжээ өсөөд байна, аудитын дүгнэлтээр Засгийн газрын өрийг 17.8 их наяд гэсэн байхад энэ нь өнөөгийн үнэ цэнээр тооцохоор яагаад дотоодын нийт бүтээгдэхүүний 49.9 хувьд хүрч байгаа тооцоо мэдээллийг авмаар байна, Улсын Их Хурлын гишүүн Р.Амаржаргал Монгол Улсын 2013 оны төсөв үндсэндээ биелэгдээгүй, ийм байдалд хүргэсэн, төсвийг хэрэгжүүлж чадаагүй нэр бүхийн албан тушаалтнууд хариуцлага хүлээх учиртай, хууль бусаар данс нээсэн, автомашин хэрэглэсэн албан тушаалтнуудад хариуцлага тооцох, сайдыг нь өөрчилж чаддаггүй юм бол агентлагийн дарга нарыг нь өөрчлөх хэрэгтэй гэсэн саналуудыг гаргасныг дүгнэлтээрээ уламжилсан байна.

 Төсвийн зарлагын хяналтын дэд хороогоор асуудлыг хэлэлцэх үед Улсын Их Хурлын гишүүд Улсын Их Хурлын чуулганы хуралдааны дэгийн тухай хуулийн 26 дугаар зүйлийн 26.7 дахь хэсгийг үндэслэн "Монгол Улсын 2013 оны төсвийн гүйцэтгэл баталсантай холбогдуулан авах зарим арга хэмжээний тухай" Улсын Их Хурлын тогтоол гаргаж, мөн хуулийн 361 дүгээр зүйлийн 361.1 дэх хэсэгт заасны дагуу нэгдсэн хуралдаанаар хэлэлцүүлэн батлуулах нь зүйтэй гэж үзлээ.

 Улсын Их Хурлын Байнгын хороод болон Улсын Их Хурал дахь нам, эвслийн бүлгүүдээс ирүүлсэн санал, дүгнэлтэд тусгагдсан саналуудыг Төсвийн зарлагын хяналтын дэд хорооны хуралдаанаар хэлэлцэн, Засгийн газарт чиглэл өгөх болон цаашид хэрэгжүүлэх зарим арга хэмжээний талаарх заалтуудыг тогтоолын төсөлд тусгалаа.

 Улсын Их Хурлын эрхэм гишүүд ээ,

 Монгол Улсын 2013 оны нэгдсэн төсвийн гүйцэтгэл, Засгийн газрын 2013 оны санхүүгийн нэгтгэсэн тайланг Төсвийн зарлагын хяналтын дэд хорооны хуралдаанаар хэлэлцээд "Монгол Улсын 2013 оны төсвийн гүйцэтгэл батлах тухай" Улсын Их Хурлын тогтоолын төслийг чуулганы нэгдсэн хуралдаанд оруулан батлуулах нь зүйтэй гэж хуралдаанд оролцсон гишүүдийн олонх үзлээ.

 "Монгол Улсын 2013 оны төсвийн гүйцэтгэл батлах тухай" Улсын Их Хурлын тогтоолын төслийн талаар гарсан зарчмын зөрүүтэй саналын томьёолол болон "Монгол Улсын 2013 оны төсвийн гүйцэтгэл батлах тухай" Улсын Их Хурлын тогтоолын төсөл, "Монгол Улсын 2013 оны төсвийн гүйцэтгэл баталсантай холбогдуулан авах зарим арга хэмжээний тухай" Улсын Их Хурлын тогтоолын төслийг Та бүхэнд тараасан болно.

 "Монгол Улсын 2013 оны төсвийн гүйцэтгэл батлах тухай" Улсын Их Хурлын тогтоол, "Монгол Улсын 2013 оны төсвийн гүйцэтгэл баталсантай холбогдуулан авах зарим арга хэмжээний тухай" Улсын Их Хурлын тогтоолыг баталж өгнө үү.

 Анхаарал тавьсанд баярлалаа.

 **З.Энхболд**: Хэлэлцэж байгаа асуудалтай холбогдуулан МАН-ын бүлгийн санал, дүгнэлтийг Улсын Их Хурлын гишүүн Хүрэлбаатар танилцуулна. Индэрт урьж байна.

 **Ч.Хүрэлбаатар**: Улсын Их Хурлын дарга,

 Улсын Их Хурлын эрхэм гишүүд ээ

 Монгол Улсын Засгийн газар 2013 оны төсвийг эдийн засгийн тооцоо судалгаа, өмнөх оны төсвийн гүйцэтгэлийг харгалзалгүй төлөвлөснөөс бодлогын алдаа гарч, төсвийн төлөвлөлт, ажлын зохион байгуулалтаа зохих төвшинд явуулж чадсангүй. Үүний улмаас улс орны эдийн засаг хүндэрч, төсвийн орлого анх төлөвлөснөөс 1,3 их наяд төгрөгөөр тасарсан, төсвийн хөрөнгө оруулалтын гүйцэтгэл урьд өмнө байгаагүй буюу 50 хувьтай гарсан, төсөв, санхүүтай холбоотой хууль тогтоомж, журмыг ноцтой зөрчсөн олон “шинэчлэлийг” Н.Алтанхуягийн тэргүүлсэн Засгийн газар үзүүллээ.

Монгол Улсын 2013 оны санхүүгийн нэгтгэсэн тайлан, Монгол Улсын 2013 оны нэгдсэн төсвийн гүйцэтгэлийн тайланг нягтлан үзэж, холбогдох төрийн байгууллагуудын мэдээлэл, дүгнэлтийг судлан үзээд УИХ дахь Монгол Ардын Намын бүлэг дараах дүгнэлт хийж байна. Үүнд:

Монгол Улсын Засгийн газар Монгол Улсын Төсвийн тухай хуулийн 28 дугаар зүйлийн 28.8-т заасан “Улсын Их Хурлаас баталсан төрийн бодлогын баримт бичгийн хүрээнд Засгийн газар улсын хөрөнгө оруулалтын хөтөлбөрийг дөрвөн жилд нэг удаа баталж, жил бүр тодотгоно”, УИХ-ын 2012 оны 60 дугаар тогтоолын 4-т заасан “...Улсын хөрөнгө оруулалтын хөтөлбөрийн төслийг боловсруулж, 2013 оны 1 дүгээр улиралд багтаан Улсын Их Хуралд өргөн мэдүүлэх” гэсэн зүйл, заалтыг ноцтой зөрчиж, хөрөнгө оруулалтын дунд хугацааны хөтөлбөр боловсруулж УИХ-аар батлуулаагүй, нийгмийн ач холбогдол, хэрэгцээ шаардлагад тулгуурлан эрэмбэлсэн нэгдсэн төлөвлөгөө гаргаагүйн улмаас төсвийн төсөл, арга хэмжээний хэрэгжилтэд сөргөөр нөлөөлж улсын төсвийн хөрөнгө оруулалтын гүйцэтгэл туйлын хангалтгүй үр дүнтэй гарлаа. Улсын төсвийн хөрөнгө оруулалтыг 425,8 тэрбум төгрөгөөр хасаад байхад дахин 336,5 тэрбум төгрөгөөр санхүүжилт тасалдсан. Хэрэв төсөвт хасах тодотгол хийгээгүй тохиолдолд гүйцэтгэл 50,8 хувьтай гарч байгаа юм. Түүнчлэн 2013 онд орон нутгийн хөгжлийн сангийн санхүүжилтын төлөвлөгөөг 221,8 тэрбум төгрөгөөр баталсан боловч 154,6 тэрбум төгрөг буюу 69,7 хувийн биелэлттэй гарсан нь Засгийн газраас хийгдэх санхүүжилт их хэмжээгээр тасалдсан, нөгөөтэйгүүр ажлын хариуцлагатай шууд холбоотой гэж үзэж байна.

2.Төсвийн ерөнхийлөн захирагчдын 65 хувь нь гадаад томилолтын зардлыг 2,2 - 558,3 сая төгрөгөөр, 11 төсвийн ерөнхийлөн захирагч гадаад зочны зардлыг нийт 1 тэрбум гаруй төгрөгөөр батлагдсан төсвөө хэтрүүлсэн нь Төсвийн тухай хуулийн 14.3.-т “Төсвийн ерөнхийлөн захирагч өөрийн эрхлэх асуудлын төсвийн орлого, зарлагын зүй зохистой, үр ашигтай байдал, үр дүнгийн гүйцэтгэлийг хангаж, өөрт хамаарах төсвийн гүйцэтгэлийн биелэлтийг Засгийн газар, Улсын Их Хурлын өмнө бүрэн хариуцна” гэсэн заалтыг зөрчсөн. Мөн Ерөнхий сайдын Н.Алтанхуягийн хэлж ярьдгаар "Тансаг хэрэглээ, дайлга цайллагын зардлыг багасгана, жилд 2-оос илүүгүй гадаадад аялахгүй, амралтын өдрүүдээр ч ажиллана" гэсэн амлалтаа умартаж, ам ажлын зөрүүг амьдрал дээр харууллаа. Ард түмэн бүсээ чангалж хямралыг хохирол багатай давахыг хичээж байхад эрхтэн дархтангууд татвар төлөгчдийн мөнгөөр тансаглаж байгааг УИХ дахь Монголын Ардын Намын бүлэг эрс буруушааж байна.

3.Албан тушаалтнууд эрх мэдлээ хэтрүүлж, төсвийн мөнгийг үр ашиггүй зарцуулах нь хэрээс хэтэрлээ. Засгийн газрын 2007 оны 349 дүгээр тогтоолд зааснаас бусад автомашин унах эрхгүй 222 албан тушаалтан автомашин ашиглаж байгаа нь судалгаагаар батлагджээ. Эдгээр эрх мэдлээ хэтрүүлсэн нэг албан хаагч тутамд 3,3 сая төгрөгийн зардал гаргасан гэсэн тооцоо гарч байна. Түүнчлэн төсөв санхүү хүндрэлтэй байгаа үед албан тушаалтнууд хэмнэлтийн бус тансаг хэрэглээг илүүд эрхэмлэн 100 км тутамд 17 литр шатахуун хэрэглэдэг нэг бүрийн үнэ нь 52,1-354,5 сая төгрөгийн үнэтэй тээврийн хэрэгслийг худалдан авахад зориулж 20,5 тэрбум төгрөг зарцуулжээ. Төрийн албанд сүүлийн 3 жилд худалдан авсан нэг бүрийн үнэ 83 сая төгрөгөөс дээш өртөгтэй автомашин нийт 61 ширхэгийг худалдан авснаас зөвхөн 2012 онд 22 ширхэг, 2013 онд 29 ширхэгийг авсан байна. Энэ нь эрх баригчид төсвийн хөрөнгөөр хэрхэн тансаглаж, татвар төлөгчдийн мөнгийг үр ашиггүй зарцуулж байгаагийн тод илрэл гэж үзэж байна.

4.Монгол Улсын 2013 оны төсвийн хуулиар төсвийн ерөнхийлөн захирагчдын үндсэн чиг үүрэгт хамаарах 101 хөтөлбөрийн 304 арга хэмжээнээс 110 нь огт хэрэгжээгүй буюу дутуу хэрэгжсэн байна. Энэ нь шинэчлэлийн гэх Засгийн газрын хариуцлагагүй, хуулиар үүрэг болгосон хөтөлбөр, арга хэмжээг зөв, оновчтой, зохион байгуулж ажиллаж чадахгүй байгаагийн тод илрэл. Өөрөөр хэлбэл, шинэчлэлийн тодотголтой Засгийн газрын гишүүд Монгол Улсын Засгийн газрын тухай хуулийн 20 дугаар зүйлд заасан хамаарах эрхлэх хүрээний ажлаа зохих төвшинд явуулж чадахгүй, хариуцлагагүй ажилласны илэрхийлэл гэж Монгол Ардын Намын бүлэг үзэж байна.

5.Монгол Улсын Засгийн газрын өр төлбөрийн хэмжээ 2013 онд 50 хувиар буюу 5,8 их наяд төгрөгөөр нэмэгдэж 17,7 их наяд төгрөгт хүржээ. Үүнийг дагаад улсын төсөвт ирэх ачаалал ч хэд дахин нэмэгдсэн байна. Тухайлбал, зээлийн үйлчилгээний зардал 2011 оны гүйцэтгэлээр 37,3 тэрбум төгрөг байсан бол 2013 оны гүйцэтгэлээр 270,4 тэрбум төгрөгт хүрч 2011 онтой харьцуулахад 7,3 дахин нэмэгджээ. Зөвхөн "Чингис" бондын хүүгийн төлбөрт 98,9 тэрбум төгрөг төлсөн нь Монгол Улсын Засгийн газрын 1990 оноос хойш авч ашигласан хөнгөлөлттэй нөхцөлтэй зээлийн нэг жилийн хүүгийн төлбөрөөс 3,1 дахин их мөнгө төлсөн нь улсын төсөвт хэр хэмжээний ачаалал бий болгосны тод илрэл. Нөгөөтэйгүүр зээл нэмэгдсэн хэрээр ард түмний амьдрал, аж ахуйн нэгжийн орлого сайжирсангүй, харин ч бүр эсрэгээрээ иргэдийн цалин хөлс наад захын хоол хүнсэндээ хүрэлцэхээ байж, 24000 гаруй аж ахуйн нэгж байгууллага 2013 онд үйл ажиллагаагаа түр болон бүр мөсөн зогсоосон, улс орны эдийн засгийг хямралд хүргэсэн үр дагавар ажиглагдах боллоо. Монгол Улсыг өрийн дарамтад оруулан гадаад өр төлбөрийг нэмэгдүүлэн босгосон "Чингис" бондын хөрөнгийг төсвийн гадуур хяналтгүй, эргэж төлөгдөх нөхцөлгүйгээр санхүүжигдсан “Гудамж” төсөлд зарцуулсан 46,97 тэрбум төгрөгийг аль ч төсвийн ерөнхийлөн захирагчийн санхүүгийн тайланд тусгагдаагүй байна. Энэ нь Төсвийн тухай хуулийн 6 дугаар зүйлийн 6.3.2-т заасан “санхүүгийн аливаа үйл ажиллагааг нягтлан бодох бүртгэлийн олон улсын болон үндэсний стандартын дагуу, цаг хугацаанд нь, үнэн зөв, үндэсний мөнгөн тэмдэгтээр илэрхийлэн бүртгэж, тайлагнах;” мөн 6.3.4.-т “төсвийн жилийн явцад шинээр бий болсон аливаа орлого, эх үүсвэр, зээл, хандив, тусламж, тэдгээрээр санхүүжүүлсэн үйл ажиллагааны зарлага нь төсвийн бүрэлдэхүүн байх”, мөн хуулийн 49.3.-т “Өр үүсгэж бүрдүүлсэн эх үүсвэрийг зөвхөн төсөвт тусган, баталсан хөтөлбөр, төсөл, арга хэмжээг санхүүжүүлэхэд зарцуулна.” гэсэн заалтуудыг ноцтой зөрчсөн гэж үзэж байна. Улсын өрийн хэмжээ өнөөгийн үнэ цэнээр ДНБ-ий 49,9 хувьтай тэнцүү гэж гаргасан нь үндэслэл муутай байна. Учир нь валютын ханшийг багаар тооцож, өнөөгийн үнэ цэнд шилжүүлэх хүүг мөн бодит байдлаас өндрөөр тооцох замаар улсын өрийн хэмжээг тооцооллын аргаар багасгаж гаргасан гэж үзэж байна. Бодит байдал дээр улсын өрийн хэмжээ өнөөгийн үнэ цэнээр ДНБ-ий 61 хувьтай тэнцүү байгаа юм.

6.Монгол Улсын Засгийн газрын бүтэц хэт данхайж, шинэчлэл нэрээр 2012 онд 19 яам байгуулан төрийн албан хаагчдын тоог 13602-оор нэмэгдүүлсэн ч 2013 онд дахин 6541-ээр нэмэгдүүлжээ. Энэ нь төрийн бүтцийг улам данхайлгаж, ажлын давхардал, хүнд суртлыг ихэсгэхийн сацуу төсвийн урсгал зардлыг ч өсгөж байна. 2013 онд зөвхөн нэмэгдсэн орон тооны цалин, НДШ-ийн зардалд 50 гаруй тэрбум төгрөг зарцуулсан гэсэн тооцоо гарч байна. Эдгээр албан хаагчтай холбоотой бусад төсвийн урсгал зардлыг нэмж тооцвол Засгийн газрын хэт данхайлгасан бүтцээр их хэмжээний зарлага, санхүүжилт гарч байгаа нь тодорхой байна. Засгийн газрын энэхүү шийдвэр нь Төсвийн тухай хуулийн 6 дугаар зүйлийн 6.4.1.-т заасан “төсвийг үр ашигтай, хэмнэлттэй байхаар төлөвлөж, зарцуулах” гэсэн заалтыг зөрчин татвар төлөгчдийн мөнгийг үр ашиггүй зарцуулж байгаагийн нэг илрэл юм.

7.Монгол Улсын 2013 оны санхүүгийн нэгтгэсэн тайланд хийсэн Үндэсний аудитын газрын тайланг үзэхэд үндсэн хөрөнгийн бүртгэл тайлагналт урьд хожид байгаагүйгээр 33,3 хувиар нэмэгдэн 6,8 ихнаяд төгрөгөөс 9 ихнаяд төгрөгт хүрсэн байна. Эдгээр өсөлтөд тээврийн хэрэгсэлд 57,3 тэрбум, тавилга эд хогшилд 44,6 тэрбум, барилга байгууламж, машин тоног төхөөрөмжөөс бусад үндсэн хөрөнгөд 1496,6 тэрбум төгрөгийг тус тус зарцуулсан нь их хэмжээний ажил албан тушаалын орон тоог бий болгож, тэдгээрт зориулан хөрөнгө худалдаж авсантай холбоотой гэж үзэж байна. Тухайлбал, 2013 онд бага үнэтэй, түргэн элэгдэх эд зүйлст төсөвлөсөн зардал 743,3 сая төгрөгөөр хэтэрсэн байна.

8.Ахмад настнуудад үзүүлэх төрийн анхаарал халамж 2013 онд суларсан гэж бид үзэж байна. Тухайлбал, Монгол Улсын төсвийн зарлагын гүйцэтгэлд төрийн байгууллагын нэг удаагийн тэтгэмж урамшуулалд 107,1 тэрбум төгрөг төсөвлөж 106 тэрбум төгрөг буюу 98,9 хувийн гүйцэтгэл, төрийн бус байгууллагад олгох хандив, тусламжийн зардал төсөвлөсөн 6,97 тэрбум төгрөгийг 100 хувь олгосон байна. Гэтэл тэтгэврийн нөхөн олговорт төсөвлөсөн 95,5 сая төгрөгөөс 22,1 сая төгрөг буюу 22,8 хувийг нь зарцуулжээ. Мөн ахмад настнуудад үзүүлэх хөнгөлөлтөд 2.7 ихнаяд төгрөг төсөвлөснөөс 725,5 сая төгрөг буюу дөнгөж 27 хувийг санхүүжүүлсэн байгаа нь ахмад настнуудад үзүүлэх анхаарал, халамж суларсныг илтгэж байна.

9.Монгол Улсын Ерөнхий сайд 2013 оны төсөв батлагдах үед нэг жилийн хугацаатай өөртөө зориулсан хууль батлуулан 50 тэрбум төгрөгийг өөрийн багцад суулгасан хэдий ч тус хөрөнгийн тайланд өнөөдрийг болтол аудит хийгдээгүй байна. УИХ-ын гишүүдээс шаардсан ажил үйлчилгээтэй холбоотой баримт материалыг гаргаж өгөхгүй байгаа нь хууль зөрчсөн үйлдэл гаргасан байж болзошгүй юм. Мөн төсвийн ерөнхийлөн захирагчид өөрийн багцад тавигдсан төсвийн хөрөнгө оруулалтын гүйцэтгэлийг 16,8-86,5 хувийн биелэлтийг үзүүлсэн нь улсын төсвийн хөрөнгө оруулалтаар хийгдэх барилга, байгууламж дутуу орхигдох, төсвөөс эдийн засагт оруулах бодит дэмжлэг үзүүлж чадаагүйн нэг илэрхийлэл болж байна.

10.Монгол Улсын 2013 оны төсвийн хөрөнгө оруулалтын ажил үйлчилгээг гүйцэтгэсэн олон зуун аж ахуйн нэгж байгууллага ханшийн өсөлтөөс алдагдал хүлээсэн. Үүгээрч зогсохгүй 2013 оны төсвөөс санхүүжилт авах ёстой 303 аж ахуйн нэгжийн 186 тэрбум төгрөгийг Засгийн газар он дамжуулан, хүнд суртал үзүүлэн вексель гарган санхүүжилтийг нь олгох нэрээр нийт 930 сая төгрөгийн шимтгэл суутган авч хохироосон байна. Гэтэл төсвийн захирагч нар төсөв хүндрэлтэй байгааг мэдсээр байж татвар төлөгчдийн мөнгийг ажил үйлчилгээ явуулаагүй аж ахуйн нэгжид санхүүжилтийг нь олгож улсын төсвийн авлагыг 77,8 тэрбум төгрөгөөр нэмэгдүүлжээ. Энэ нь эрх баригчид төсвийн хөрөнгөд хэрхэн үрэлгэн байдлаар хандаж байгаагийн нэг жишээ гэж үзэж байна. Төрийн хөрөнгийг бусдад зүгээр ашиглах боломж олгосон төсвийн захирагч нартай хатуу хариуцлага тооцож ажиллахыг УИХ дахь Монгол Ардын Намын бүлэг шаардаж байна.

Иймд Монгол Улсын 2013 оны төсвийн тухай хууль, Төсвийн тогтвортой байдлын тухай хууль, Төсвийн тухай хууль болон бусад хууль тогтоомж, журам зааврыг ноцтой зөрчиж Монгол Улсын 2013 оны төсвийн гүйцэтгэлийг хангалтгүй биелүүлсэн гэж УИХ дахь Монгол Ардын Намын бүлэг дүгнэж, дараах асуудлуудыг Улсын Их Хурлаас гарах тогтоолын төсөлд тусгах шаардлагатай гэж үзлээ. Үүнд:

1.Засгийн газар хэмнэлтийн горимд шилжин зарим чиг үүрэг нь давхардаж буй яамдыг татан буулгаж нэгтгэж, нийлүүлэх замаар Засгийн газрын бүрэлдэхүүнийг 9 хүртэл байхаар цөөлөн холбогдох хуульд нэмэлт, өөрчлөлт оруулах хуулийн төслийг боловсруулан УИХ-д нэн яаралтай өргөн барих;

2.Монгол Улсын нэгдсэн төсвөөс гадуур хяналтгүй зарцуулагдаж байгаа “Чингис” болон “Самурай” бонд зарцуулалтыг Төсвийн тухай хууль, Төсвийн тогтвортой байдлын тухай хуульд нийцүүлэн төсөвт тусгах арга хэмжээг яаралтай авах;

3.Өнөөгийн үнэ цэнээр улсын өрийг тооцсон тооцооллыг дахин нягтлан, зээл тус бүрээр УИХ-д танилцуулах;

4.Монгол Улсын 2013 оны төсвийн гүйцэтгэлд хийсэн Үндэсний аудитын газрын тайлангаар илэрсэн зөрчил дутагдалд тавигдсан акт, дүгнэлт зөвлөмжийг хангаж буруутай албан тушаалтнуудтай хариуцлага тооцож, үр дүнг 2014 оны 10 дугаар сарын 15-ны дотор Улсын Их Хуралд танилцуулах;

5.Засгийн газрын 2007 оны 349 дүгээр тогтоолд зааснаас бусад автомашин унах эрхгүй 222 албан тушаалтны хэрэглэж байгаа автомашиныг борлуулж төсөвт орлого оруулах;

6.Аудитын дүгнэлтэд 157 тэрбум төгрөгийн төсвийн зөрчил гаргасан 100 гаруй албан тушаалтантай хариуцлага тооцож, авсан арга хэмжээний талаар Улсын Их Хурлын холбогдох байнгын хороонд тайлагнах;

7.Засгийн газрын тусгай сангийн зарцуулалтанд аудитын дүгнэлт гаргаж, 2014 оны 10 дугаар сарын 15-ны дотор Улсын Их Хуралд тайлагнах;

8.Улсын төсөвт ашиглах төгрөгийн гадаад валюттай харьцах ханшийг тогтсон аргачлал, эх сурвалжид үндэслэн тооцох;

9.Улсын Их Хурлын Эдийн засгийн идэвхжлийг нэмэгдүүлэх зарим арга хэмжээний тухай 34 дүгээр тогтоол болон Засгийн газрын Төсвийг хэмнэлтийн горимд шилжүүлэх зарим арга хэмжээний тухай 147 дугаар тогтоолын хэрэгжилтийг хангаж Улсын Их Хуралд танилцуулахыг Засгийн газарт үүрэг болгох;

10.Ерөнхий сайдын зарцуулсан 50 тэрбум төгрөг, “Гудамж” төслийн 47 тэрбум төгрөг, Чингис бондын эргэн төлөгдөхгүй нөхцлөөр зарцуулж буй хөрөнгийн хэсэгт санхүүгийн гүйцэтгэлийн болон үр дүнгийн аудит хийлгэх,

11.Улсын Их Хурлын 2012 оны 60 дугаар тогтоол, Төсвийн тухай хуулийн 28.8 дахь заалтын хэрэгжилтийг хангуулах, хариуцлага алдсан албан тушаалтанд хариуцлага тооцох;

12.Санхүүгийн хяналтыг сулруулж, өр авлагыг үндэслэлгүйгээр нэмэгдүүлсэн төсвийн ерөнхийлөн захирагч нарт хариуцлага тооцох гэсэн саналуудыг хүргэж байна.

Анхаарал тавьсанд баярлалаа.

 **З.Энхболд**: Байнгын хорооны санал, дүгнэлттэй холбогдуулан асуулттай гишүүд байна уу. Отгонбаяр гишүүнээр асуулт тасалъя.

 **Ё.Отгонбаяр**: Би товчхон ганцсан асуулт байна. Нийгмийн бодлого, боловсрол, соёл шинжлэх ухааны байнгын хороон дээр энэ Төсвийн гүйцэтгэл хэлэлцэж байх явцад гишүүд санал гаргаад хоёр, гурван санал хураасан юм. Тэгээд Төсвийн байнгын хороон дээр хэлэлцэгдээгүй юм байна гэж ойлгогдлоо. Энэ дээр төсвийг хэмнэлтийн горимд шилжүүлэх гээд ганц хоёр санаа нь тогтоол дээр туссан байна. Төсвөөс гадуур зарцуулсан хөрөнгөнд аудит хийх гээд нэлээн хэд хэдэн санаа байсан. Тэр ерөөсөө алга болчихлоо. Манай энэ нийгмийн салбаруудын яамдуудын хөрөнгө оруулалт 50-60 хувийн гүйцэтгэлтэй байна. Үүнийхээ учир шалтгааныг олж тогтооё гэж Байнгын хороон дээр санал гаргаад ажлын хэсэг байгуулъя гэхэд түүнийг санал хураалгалгүй орхичихоод, тэгээд санал хураагаад дэмжигдчихсэн саналуудыг Төсвийн байнгын хороон дээр хэлэлцэхгүй орхичихож байгаа нь ямар учиртай юм бэ? Ингээд бид нар төсвийн гүйцэтгэлээ гурилдаад ямар алдаа байна вэ гэдэг дээрээ дүгнэлт хийхгүй явах юм бол хэлэлцэх шаардлага нь юу байгаа юм бэ? Үүнийг би Байнгын хорооны даргаас асууж байна.

 **З.Энхболд**: Даваасүрэн дарга хариулъя.

 **Ц.Даваасүрэн:** Отгонбаяр гишүүний асуултад хариулъя. Тэгэхээр Төсвийн гүйцэтгэлийн дэг өөр юм билээ. Бусад төсвийн төлөвлөлт хэлэлцэхэд, Төсвийн хүрээний мэдэгдлийг хэлэлцэхэд манай Байнгын хороон дээр бусад Байнгын хороо саналаа ирүүлдэг. Төсвийн гүйцэтгэл дээр болохоор Зарлагын хяналтын дэд хороонд Байнгын хороод саналаа ирүүлдэг юм билээ. Манай Байнгын хороо ч гэсэн өөрийнхөө хэлэлцсэн асуудлын саналаа Зарлагын хяналтын дэд хороонд хүргэсэн байгаа. Тийм учраас танай Байнгын хороон дээр хэлэлцсэн саналууд, зарчмын зөрүүтэй саналууд бол Зарлагын хяналтын дэд хороон дээр очиж хэлэлцэгдсэн байгаа. Тийшээ дүгнэлтээ гаргаж өгдөг юм билээ.

 **З.Энхболд:** Төсвийн зарлагын хяналтын дэд хорооны дэмжсэн санал гээд З санал байна. Үүгээр би санал хураалгах ёстой юу? Чуулган дээр санал хураалгах уу. Зарлагын хяналтын дэд хороо Байнгын хороо биш мөртлөө шууд чуулганд санал оруулж, санал хураалгадаг байгууллага уу.

 Төсвийн гүйцэтгэл баталсантай холбогдуулан авах зарим арга хэмжээний тухай гэж нэг тогтоол байна. Төсвийн гүйцэтгэх батлах гэж хоёр дахь тогтоол байна. Гүйцэтгэл бол хоёр тоотой тогтоол байна. Одоогийн санал бол гүйцэтгэлийн тогтоолтой холбоотой юм байна, мөнгөний дүнтэй. Авах арга хэмжээний талаар тогтоол дээр санал гараагүй байна. Орлого, зарлагаа л батлах юм байна. Одоо Төсвийн зарлагын хяналтын дэд хорооны дэмжсэн З саналаар санал хураая.

 Монгол Улсын 2013 оны Төсвийн гүйцэтгэл батлах тухай Улсын Их Хурлын тогтоолын төслийн талаарх зарчмын зөрүүтэй саналын томьёолол.

 Төсвийн зарлагын хяналтын дэд хорооны дэмжсэн З санал байна.

 Эхний санал: Тогтоолын төслийн 1 дүгээр заалтын "Монгол Улсын" гэсний дараах "төсөвт" гэснийг, Тогтоолын төслийн 2 дугаар заалтын "Монгол Улсын" гэсний дараах "төсвөөс" гэснийг тус тус хасах. Санал гаргасан: Улсын Их Хурлын гишүүн Ц.Даваасүрэн, Төсвийн зарлагын хяналтын дэд хороо дэмжсэн. Дэмжье гэдгээр санал хураая. Санал хураалт.

 60 гишүүн оролцож, 43 гишүүн зөвшөөрч, 71.7 хувийн саналаар эхний санал дэмжигдэж байна.

 Хоёр дахь санал. Тогтоолын төслийн 3 дугаар заалт буюу " Төсвийн тогтворжуулалтын санд 2013 оны төсвийн жилд хуримтлуулсан хөрөнгийн хэмжээг 46,858.6 сая /дөчин зургаан тэрбум найман зуун тавин найман сая зургаан зуун мянган/ төгрөгөөр баталсугай" гэснийг хасах. Санал гаргасан: Улсын Их Хурлын гишүүн Ч.Улаан. Төсвийн зарлагын хяналтын дэд хороо дэмжсэн. Дэмжье гэдгээр санал хураая. Санал хураалт.

59 гишүүн оролцож, 42 гишүүн зөвшөөрч, 71.2 хувийн саналаар хоёр дахь санал дэмжигдэж байна.

 3.Төслийн 4 дэх заалт буюу "Засгийн газрын үнэт цаас гаргахыг зөвшөөрөх тухай" Улсын Их Хурлын 2012 оны 52 дугаар тогтоолын дагуу 2012-2014 онуудад үе шаттайгаар олон улсын зах зээлд арилжаалсан үнэт цаасны хөрөнгөөр санхүүжүүлсэн төсөл, арга хэмжээний 2013 оны зарлагыг 735,616.4 сая /долоон зуун гучин таван тэрбум зургаан зуун арван зургаан сая дөрвөн зуун мянган/, Засгийн газрын баталгаа гаргасан үнэт цаасны хөрөнгөөр төсвөөс эргэн төлөгдөх нөхцөлтэй хийгдсэн хөрөнгө оруулалтын төсөл, арга хэмжээний 2012, 2013 оны зарлагыг 548,202.0 сая /таван зуун дөчин найман тэрбум хоёр зуун хоёр сая/ төгрөгөөр баталсугай" гэснийг хасах. Санал гаргасан: Улсын Их Хурлын гишүүн Ц.Даваасүрэн, Төсвийн зарлагын хяналтын дэд хороо дэмжсэн. Дэмжье гэдгээр санал хураая. Санал хураалт.

 59 гишүүн оролцож, 42 гишүүн зөвшөөрч, 71.2 хувийн саналаар гурав дахь санал дэмжигдэж байна.

 Үүгээр төсвийн гүйцэтгэлтэй холбоотой батлах тухай Улсын Их Хурлын тогтоолд оруулсан өөрчлөлтүүд дууслаа.

 Одоо Төсвийн зарлагын хяналтын дэд хорооны саналаар Монгол Улсын 2013 оны төсвийн гүйцэтгэл батлах тухай Улсын Их Хурлын тогтоолын төслийг баталъя гэсэн санал хураая. Санал хураалт.

 59 гишүүн оролцож, 43 гишүүн зөвшөөрч, 72.9 хувийн саналаар төсвийн гүйцэтгэл батлагдаж байна.

 Дараагийн санал хураалт. Монгол Улсын 2013 оны төсвийн гүйцэтгэл баталсантай холбогдуулан авах зарим арга хэмжээний тухай Улсын Их Хурлын тогтоолын төслийг баталъя гэсэн санал хураая. Санал хураалт.

 60 гишүүн оролцож, 45 гишүүн зөвшөөрч, 75.0 хувийн саналаар Төсвийн гүйцэтгэлтэй холбогдуулан авах арга хэмжээний тухай тогтоол батлагдаж байна.

 Дахиж хэлэлцүүлэг байхгүй ингээд хаагдаж байгаа юм байна. Эцсийн хэлэлцүүлэг гэж байхгүй юм байна. Даваасүрэн гишүүн тайлбарлаад өг дөө. Одоо надаар шууд эцсийн найруулга асуулгах гэж байна шүү дээ.

 Отгончимэг микрофонд хэлээтэх.

 **Н.Отгончимэг:** Чуулганы хуралдааны дэгийн тухай хуулийн 26.7-д, шаардлагатай гэж үзвэл Төсвийн зарлагын хяналтын дэд хороо Улсын төсвийн гүйцэтгэл батлагдсантай холбогдуулан авах арга хэмжээний тухай Улсын Их Хурлын тогтоолын төсөл боловсруулж нэгдсэн хуралдаанаар хэлэлцүүлж болно гэж заасан байгаа.

 **З.Энхболд:** Улсын Их Хурлын тогтоол бол заавал хууль шиг явдаггүй л дээ. Шууд санаачлагаад оруулж ирээд баталдаг ийм горимтой шүү дээ. Гараагүй юм байна, зарим арга хэмжээн дээр гараагүй юм байна. Нөгөө төсвийнхөө тоон дээр орлого, зарлага дээрээ л санал гарсан юм байна. Түүгээр нь сая санал хураачихсан.

 Монгол Улсын 2013 оны Төсвийн гүйцэтгэл батлах тухай Улсын Их Хурлын тогтоол болон Монгол Улсын 2013 оны төсвийн гүйцэтгэл баталсантай холбогдуулан авах зарим арга хэмжээний тухай Улсын Их Хурлын тогтоолын эцсийн найруулга дээр саналтай гишүүд байна уу.

 Гишүүд алга байна. Эцсийн найруулга сонссоноор тооцлоо..

 Үүгээр Төсвийн гүйцэтгэлтэй холбоотой асуудал ингээд дуусч байна.

 Дараагийн асуудал. **Монгол Улсын эдийн засаг, нийгмийг 2015 онд хөгжүүлэх үндсэн чиглэл батлах тухай Улсын Их Хурлын тогтоолын төсөл** /анхны хэлэлцүүлэг үргэлжилнэ/.

 МАН-ын бүлэг уг асуудлаар завсарлага авсан байгаа. Завсарлагын талаар Бүлгийн дарга Бямбацогт үг хэлнэ.

 **С.Бямбацог**т: Монгол Улсын эдийн засаг, нийгмийг 2015 онд хөгжүүлэх үндсэн чиглэл дээр МАН-ын бүлэг завсарлага авсан. Тухайн үед бид нар зарчмын зөрүүтэй саналууд гаргаж, 2015 он нэлээн чухал жил. Улсынхаа эдийн засаг, нийгмээ яаж хөгжүүлэх вэ? Энэ эдийн засгийн хүндрэл бэрхшээлийг яаж давах вэ? Ямар хөрөнгө оруулалт, бүтээн байгуулалтын ажлуудыг хийх вэ? Ард иргэдийнхээ амьдралыг яаж сайжруулах вэ гэдэг асуудлаар нэлээн сайн нухацтай ярих ёстой байсан. Сонгуулийн өмнө жил, эрх баригч нар маань амласан амлалтаа биелүүлэх талдаа анхаарч ажиллах, цөөнх ч гэсэн улс орныхоо эдийн засаг, нийгэмтэй холбоотой тулгамдсан асуудлыг шийдвэрлэхийн тулд саналаа гаргах ийм бололцоо, боломж харамсалтай нь олдоогүй, гэхдээ нэгэнтээ чуулган хааж байгаа, хуулийн хугацаатай учраас энэ асуудлыг завсарлагын хугацаагаа дуусгаж байна. Цааш цаадаа 2015 ондоо бид Монгол улсынхаа нийгэм, эдийн засгийг хөгжүүлэх, Засгийн газар намрын чуулганаар Монгол Улсын 2015 оны төсвийг оруулж ирнэ. Энэ үедээ бас нэлээд бодлого гаргасан, анхаарсан, нэлээд нухацтай ярьсан асуудлыг оруулж ирэхгүй бол урьдынх шигээ ийм буруу бодлоготой, бодлогогүй улс орноо хөгжүүлэх зүйл орж ирэх юм бол бас нэлээн асуудал үүснээ. Тийм учраас энд анхаарч ажиллаасай гэдгийг хүсэж, хэлээд завсарлагын хугацаа дууссаныг мэдэгдэж байна.

 **З.Энхболд**: Монгол Улсын эдийн засаг, нийгмийг 2015 онд хөгжүүлэх үндсэн чиглэлийг хэлэлцүүлэхэд ирэх ажлын хэсгийг танилцуулъя. Эдийн засгийн хөгжлийн сайд Н.Батбаяр, Барилга, хот байгуулалтын сайд Ц.Баярсайхан, Уул уурхайн сайд Д.Ганхуяг, Эрчим хүчний сайд М.Сономпил, Байгаль орчин, ногоон хөгжлийн сайд С.Оюун, Боловсрол, соёл шинжлэх ухааны сайд Л.Гантөмөр, Сангийн сайд Ч.Улаан, Хүн амын хөгжил, нийгмийн хамгаалын сайд С.Эрдэнэ, Хууль зүйн сайд Х.Тэмүүжин, Үйлдвэр, хөдөө аж ахуйн яамны Төрийн нарийн бичгийн дарга Х.Золжаргал, Уул уурхайн яамны Төрийн нарийн бичгийн дарга Жигжид, Боловсрол, соёл шинжлэх ухааны яамны Төрийн нарийн бичгийн дарга Булга-Эрдэнэ, Барилга, хот байгуулалтын яамны Төрийн нарийн бичгийн дарга Эрдэнэбүрэн, Байгаль орчин, ногоон хөгжлийн яамны Төрийн нарийн бичгийн дарга Батболд, Сангийн яамны Төрийн нарийн бичгийн дарга Ганцогт, Хууль зүйн яамны Төрийн нарийн бичгийн дарга Баярцэцэг, Эрүүл мэндийн яамны Төрийн нарийн бичгийн дарга Эрдэнэтуяа, Эрчим хүчний яамны Төрийн захиргаа, удирдлагын газрын дарга Батсайхан, Эдийн засгийн хөгжлийн яамны Нэгдсэн төлөвлөлтийн хэлтсийн мэргэжилтэн Ичинноров, мөн яамны мөн хэлтсийн ахлах мэргэжилтэн Мядагмаа, Зам, тээврийн яамны Стратеги, бодлого төлөвлөлтийн газрын дарга Галбадрах, Үйлдвэр, хөдөө аж ахуйн яамны Стратегийн бодлого, төлөвлөлтийн газрын дарга Л.Чой-Иш нар оролцож байна.

 Одоо Байнгын хорооноос гаргасан зарчмын зөрүүтэй саналаар санал хураая. Байнгын хорооны дэмжсэн 2 санал байна.

 Эхний санал, Төслийн хавсралтын 6 дахь заалт, Ховд аймгийн Эрдэнэбүрэн сумын усан цахилгаан станцыг барьж байгуулах төслийн бэлтгэлийг хангах ТЭЗҮ, зураг төслийг боловсруулах, төслийн нэгж ажиллуулах ажлыг эхлүүлэх гэсэн арга хэмжээ нэмэх. Санал гаргасан Улсын Их Хурлын гишүүн Батцогт, Бямбацогт.

 Энэ саналыг дэмжье гэдгээр санал хураая. Санал хураалт.

 59 гишүүн санал хураалтад оролцож, 36 гишүүн зөвшөөрч, 61.0 хувийн саналаар эхний санал дэмжигдлээ.

 Хоёр дахь санал. Төслийн хавсралтын 24.3 дахь хэсгийг хасах. Санал гаргасан Улсын Их Хурлын гишүүн Батхүү, Гарамгайбаатар, Байнгын хороо дэмжсэн байна. Дэмжье гэдгээр санал хураая. Санал хураалт.

 59 гишүүн санал хураалтад оролцож, 45 гишүүн зөвшөөрч, 76.3 хувийн саналаар хоёр дахь санал дэмжигдлээ.

 Үүгээр зарчмын зөрүүтэй саналаар санал хурааж дууслаа.

 Монгол Улсын эдийн засаг, нийгмийг 2015 онд хөгжүүлэх Үндсэн чиглэл батлах тухай Улсын Их Хурлын тогтоолын төслийг эцсийн хэлэлцүүлэгт бэлтгүүлэхээр Эдийн засгийн байнгын хороонд шилжүүллээ.

 Дараагийн асуудал. **Нийтээр тэмдэглэх баярын болон тэмдэглэлт өдрүүдийн тухай, Хөдөлмөрийн тухай хуульд нэмэлт оруулах тухай хуулийн төслүүдийн анхны хэлэлцүүлэг явуулъя.**

 Төслийн талаарх Төрийн байгуулалтын байнгын хорооны санал, дүгнэлтийг Улсын Их Хурлын гишүүн Батцэрэг танилцуулна. Индэрт урьж байна.

 **Н.Батцэрэг**: Улсын Их Хурлын дарга, эрхэм гишүүд ээ

 Улсын Их Хурлын дарга аа, эрхэм гишүүд ээ

 Монгол Улсын Засгийн газраас 2014 оны 6 дугаар сарын 20-ны өдөр Улсын Их Хуралд өргөн мэдүүлсэн Нийтээр тэмдэглэх баяр болон тэмдэглэлт өдрүүдийн болон Хөдөлмөрийн тухай хуульд нэмэлт, өөрчлөлт оруулах тухай хуулийн төслүүдийн хэлэлцэх эсэх асуудлыг Улсын Их Хурал 2014 оны 6 дугаар сарын 26-ны өдрийн нэгдсэн хуралдаанаараа хэлэлцэж, анхны хэлэлцүүлэгт бэлтгүүлэхээр Төрийн байгуулалтын байнгын хороонд шилжүүлсэн билээ.

 Хуулийн төслийн анхны хэлэлцүүлгийг Төрийн байгуулалтын байнгын хороо 2014 оны 6 дугаар сарын 27-ны өдрийн хуралдаанаараа хийлээ.

 Байнгын хорооны хуралдаанаар төслийн анхны хэлэлцүүлгийг хийх үед Улсын Их Хурлын гишүүдээс зарчмын зөрүүтэй санал гараагүй бөгөөд төслийг анхны хэлэлцүүлгээр батлуулах горимын саналыг Улсын Их Хурлын гишүүн Батцэрэг гаргасныг хуралдаанд оролцсон гишүүдийн олонх дэмжсэн болно.

 Улсын Их Хурлын эрхэм гишүүд ээ,

 Нийтээр тэмдэглэх баяр болон тэмдэглэлт өдрүүдийн болон Хөдөлмөрийн тухай хуульд нэмэлт оруулах тухай хуулийн төслүүдийн анхны хэлэлцүүлэг хийсэн талаар тус Байнгын хорооноос гаргасан санал дүгнэлтийг хэлэлцэн, төслийг баталж өгөхийг та бүхнээс хүсэж байна. Анхаарал тавьсанд баярлалаа.

 **З.Энхболд:** Байнгын хорооны санал дүгнэлттэй холбогдуулан асуулттай гишүүд байна уу. Отгонбаяр гишүүнээр асуулт тасаллаа. Лүндээжанцан гишүүн асууя.

 **Д.Лүндээжанцан**: Би Төрийн байгуулалтын байнгын хорооноос асуумаар байна. Ер нь бол Монгол Улсын Хөдөлмөрийн хууль, баяр ёслол, тэмдэглэлт өдрүүдийн хуулиар амралтуудыг зохицуулж өгсөн байдаг. Гэтэл энэ амралтууд чинь хагас, бүтэн сайн өдөр тааралдахаар Бямба, Ням гаригт тааралдахаар тэр жилийнх нь баланс нь ихэнх өдөр нь давхардчихаар чинь жилд ажиллах, ажлын өдөр гэдэг ойлголт байгаа шүү дээ, хөдөлмөрийн хуулиар. Тэгээд ард нь цалингийн асуудал байгаа. Гэтэл баяр, ёслолын үеэр ажилласны цалин гэж байхгүй, ингээд сүүлд нь ажиллагсад хохирдог. Ажил олгогчид монждог ийм тогтолцоо байгаа юм. Ийм учраас Улсын баяр наадмаар 5 хоног амрах нь би бол зүйтэй гэж бодоод байгаа юм. Ер нь цагаан сар, наадам хоёроороо сайн амраад бусад үед нь ажлаа сайн хийх хэрэгтэй гэдэг тийм л юм бодогдоод байгаа юм.

 Гадаад орнуудад бол шашны баяр байдаг, улаан өндөгний баяр гээд амардаг баярууд байдаг. Би бол бурхан багшийн дүйцэн өдрөөр амарч мах идэхгүй, бүгд буян нүглээ дэнсэлдэг ганц өдөртэй байя гээд доромжлуулаад дууссан хүн байгаа юм. Тэр ч өнгөрч. Тэгэхээр энэ 5 хоногийн асуудлыг үндсэндээ дэмжиж байгаа юм. Гэхдээ би нэг юм асуух гээд байгаа юм. 7 сарын 10-ны өдөр гээд баярын амралтын урд өдөр ер нь ажил хийдэг хүн байдаг юм уу? Үгүй юу? Баярын хурал, янз бүрийн арга хэмжээ, наадам эхэлчихсэн байдаг, тэгэхээр хойшоо биш, урагшаагаа 7 сарын 10 орж байна уу? Үгүй юу гэдгийг би Төрийн байгуулалтын байнгын хорооны даргаас асуумаар байна.

 **З.Энхболд**: Мэндчилгээ дэвшүүлье. Улсын Их Хурлын Тамгын газрын Ерөнхий нарийн бичгийн дарга Болдбаатарын урилгаар Бүгд Найрамдах Чех Улсын парламентын Доод танхимын Тамгын газрын Ерөнхий нарийн бичгийн дарга Петр Кенштетр тэргүүтэй төлөөлөгчид Улсын Их Хурлын үйл ажиллагаа, Төрийн ордонтой танилцаж байна. Та бүхэнд ажлын амжилт, эрүүл энх, сайн сайхныг хүсэн ерөөе /Алга ташив/.

 Бакей дарга хариулъя.

 **А.Бакей:** Төсөл санаачлагч бол наадмаар 7 сарын 11, 12, 13-ны өдөр амардаг байсан дээр нэмээд 14, 15-нд нэмж амрахаар хуулийн төсөл санаачилсан байсан. Үүнийг Байнгын хорооны хурал дээр хэлэлцэх үедээ дэмжсэн байгаа. 10-ны өдрийн тухай асуудал бол Байнгын хорооны хуралдаан дээр яригдаагүй. Нэгэнт хуулиар ажиллана гэсэн бол тэгээд ажиллаж таарах ёстой.

 **З.Энхболд**: 10-наас хойш юм байна Лүндээ гишүүн. 11-нээс эхлэх 5 хоног. Энхтүвшин гишүүн асууя. Лүндээжанцан гишүүн тодруулъя.

 **Д.Лүндээжанцан**: Тэгэхээр Төрийн байгуулалтын байнгын хороон дээр 15 гэдгийг 10 болгоё гэдэг санал гарав уу? Үгүй юу гэж асуугаад байна шүү дээ. Танай Байнгын хороо энд бүтээлч хандах хэрэгтэй шүү дээ. Наадам дөхөхөөр наадмын тухай яриад байдаг, зайгүй. Тэгэхээр энэ энийг их дөхүүлж байж ярьдаг нь хэцүү. Тийм учраас Төрийн байгуулалтын байнгын хороо гэдэг бол төрийн бодлогыг боловсруулдаг тархи толгой нь шүүдээ. Нэг ёсондоо тархи нь. Бусад Байнгын хороо, манай Хууль зүйн хороо бол гар хөл нь юм, нэг ёсондоо. Тэгэхээр Төрийн байгуулалтын байнгын хороо энэ дээрээ ямар бодлого гаргасан юм бэ? Яригдсан уу? Үгүй юу гэж асууя.

 **З.Энхболд:** Бакей дарга товчхон хариулъя.

 **А.Бакей**: Байнгын хорооны хурал дээр 15-ны өдрийг 10 болгоё гэж тодорхой санал яригдаагүй. Тэгэхдээ Төрийн байгуулалтын байнгын хорооны тогтоолоор Нийтээр тэмдэглэх баярын болон тэмдэглэлт өдрүүдийн тухай хуулийг бүхэлд нь шинэчлэх талаар ажлын хэсэг байгуулсан байгаа. Энэ ажлын хэсгийг Баярцогт гишүүн ахалж байгаа. Энэ ажлын хэсгийн хүрээнд бид зөвхөн энэ асуудал биш, бусад олон асуудлыг иж бүрэн шинэчилж, намрын чуулганд оруулж ирэх боломжтой гэж бодож байна. Тэр үед таны энэ саналыг харгалзаж үзье .

 **З.Энхболд**: Энхтүвшин гишүүн асууя.

 **Ө.Энхтүвшин:** Би сая Гончигдорж даргатай бас нэг юм ярьж байлаа. Анх Монгол Улсад байнгын ажиллагаатай парламент бий болоод анхныхаа асуудлыг Хөдөлмөрийн хуулийг хэлэлцэж эхлэхэд энэ ажил, амралтын өдрийн тухай нэлээн урт ярьж байсан санагддаг юм. Тэгээд цаашдаа Монгол Улс хэрвээ амралтын нэг өдрийг нэмж байгаа бол түүнийгээ ажлын нэг өдөр бас хаана нь байх вэ гэдгээр зохицуулаад ажил, амралтын өдрийн баланс гэдгийг цаашдаа хатуу авч явах юм шүү гэж тохироод явсан юм байгаа.

 Тэгсэн сүүлийн үед амралтын өдрийг нэмэх тухай орж ирээд байдаг. Цагаан сараар З боллоо, Монгол бахархлын өдөр амралтын өдөр болчихсон билүү?тэгээд наадам 5 өдөр гээд байгаа. Тэгээд ажилладаг хоног нь багасаад, амардаг нь нэмэгдээд байдаг. Тэгэхэд тэр анх гаргасан том бодлогын юмнууд нь хаягдаад яваад байгаа юм. Үүнийг Байнгын хороон дээр цаашдаа яана гэж ярьж тохирсон байна вэ? Эсхүл амралтын өдрийн тоог нэмээд явахад, хэлэлцээд явъя гэж байгаа юу? Эсхүл ажил, амралтын өдрийн баланс юмнуудыг анх тохирсноороо үүнийгээ аваад явъя гэж байгаа юу? Тооцоо судалгаагаа хийгээд зохицуулалт хийгээд ингээд явъя гэж байгаа юу? Үүнийг Байнгын хороон дээр ер нь юу гэж ярьж тохирсон бэ? Ярьсан уу? Яриагүй юу? Үгүйдээ гэхэд түрээсийн гэрээтэй улсуудын хувьд амралтын хоногийн тоо нэмэгдээд байхаараа нөгөө түрээс нь бүтнээрээ явдаг. Үйлдвэрлэл, бизнес нь байхгүй болоод байдаг, цөөрөөд байдаг. Гэтэл мөнгөө бүтнээр нь нэхээд байдаг гээд ингээд зах дээр, энэ түрээслэгчдийн хувьд гэхэд л асуудалтай тулгарч байгаа юм билээ. Иймэрхүү, иймэрхүү юмнууд цаашаа нэлээн гарах нь ээ, тийм учраас Байнгын хороон дээр юу гэж үзсэн бол гэдгийг тодруулъя.

 **З.Энхболд**: Бакей дарга хариулъя.

 **А.Бакей**: Энхтүвшин гишүүний ярьж байгаа асуудал үндсэндээ яригдсан. Үүнийг саяны миний дурдсан ажлын хэсэг нэлээд нухацтай судлах нь зүйтэй. Ер нь жилийн 365 хоногийн ажил, амралтын хоногийн зохистой харьцааг судлах нь зүйтэй. Тэр дотроо амралтын өдрийг ийм олон хоногтой амралтын өдрүүд байх уу? Үгүй юу? Хэрвээ энэ хууль батлагдахаар бол нийтдээ Нийтээр амрах өдрийн тоо 13 болж байгаа, тэгээд цаашдаа магадгүй зарим амардаг баярын өдрүүдийг эргэж харж үзэх боломжтой гэсэн ийм зүйлийг ярьсан. Үүнийг саяны ажлын хэсэг дээр нэлээн нухацтай судлаад иж бүрэн өөрчилье гэсэн.

 **З.Энхболд:** Дэмбэрэл гишүүн асууя.

 **Д.Дэмбэрэл**: Баярлалаа. Баяр ёслолын амралтын өдрүүдээ нэмж байгаад баярлаж байгаа хүн ч олон байгаа байх, бас ажил хэргийн төлөө хөөцөлддөг хүмүүс бол ажлаа боддоггүй юм болов уу гэсэн байдлаар хандаж байгаа байх л даа. Тэгэхээр би энэ баяр ёслолын 5 хоногийг нэмье, хасъя гэсэн тоон дээр юм ярих гээгүй. Би Байнгын хорооноос түрүүн ч асууж байсан, хариулт аваагүй байгаа. Ганцхан асуулт асуух гээд байгаа юм. Миний асуух гэж байгаа асуудал бол Монгол Улс ажлын нэг өдөр хичнээн хэмжээний төгрөгийн бүтээгдэхүүн үйлдвэрлэж байгаа юм бэ? Баярын өдрийг оны эхэнд бид нар нэг өдөр нэмсэн. Одоо дахиад хоёр өдөр нэмж байгаа. З өдрийн манай Монгол Улсын нэг өдрийн хийж байгаа ажлын бүтээл хичнээн төгрөг байх вэ? Энэ бүтээмжтэй ажлын хийх ажлыг юугаар нөхөж байгаа юм бэ? Нэг үгээр хэлбэл би сая Энхтүвшин гишүүний асуусан зүйлийг л үргэлжлүүлж байна. Энэ ажлын болон баярын өдрийн балансыг барьж байя гэсэн зарчмын цаана нэг өдрийн хийж байгаа бүтээлийнхээ тэр алдаж байгаа хөдөлмөрийг яаж нөхөж байгаа юм бэ? Хөдөлмөрийн бүтээмжээр нь нөхөөд байгаа юм уу? Ажиллагааны цагийг нэмэгдүүлэх байдлаар өдрийн цагийг нэмэгдүүлэх байдлаар үүнийг нөхөөд байгаа юм уу? Ер нь яаж үүнийг нөхөж байна вэ гэдгийг л асуух гээд байгаа юм л даа. Үүнийг нэг хариулж өгөхгүй юу? Энэ Төрийн байгуулалтын байнгын хороо болон Эдийн засгийн байнгын хороо, Засгийн газартай нэлээн сайн ярьсан байх.

 **З.Энхболд**: Бакей гишүүн хариулъя.

 **А.Бакей**: Дэмбэрэл гишүүний асуултад хариулъя. Яг одоо ажлын өдрөөс амралтад шилжиж байгаа нэг өдөрт хичнээн хэмжээний бүтээмж, бүтээх үйл ажиллагаа алдагдаж байна вэ гэдэг талаар одоохондоо нарийн судалгаа хийгдсэн зүйл байхгүй байна. Тэгэхдээ таны санал бол маш чухал санал байна. Үүнийг цаашдаа бид нар саяны ажлын хэсгийн хүрээнд судлаад үзэх асуудал гэж үзэж байна. Ер нь бол амралтын өдөр гэдэг чинь шилжүүлж байгаа асуудал өөрөө давуу тал, сул талтай байгаа. Сул тал нь юу вэ гэхээр, мэдээж яг албан ажил хөөцөлдөж байгаа улсууд энэ амралтын хоногууддаа төрийн үйлчилгээ хүртэж чадахгүй, тэндээсээ болж ажил нь хойшлох асуудал бол байгаа. Давуу тал ч бас байгаа гэж бодож байгаа. Мэдээж алжаалаа тайлах. Дээр нь зуны урин дулаан цагт аялал гаднын жуулчид ирж, яг энэ наадмын үеэр жуулчдын тоог нэмэгдүүлэхэд ч гэсэн зохих үр нөлөө өгөх байх гэж бодож байгаа.

 Мэдээж энэ амралтын үеэр худалдаа наймаа эрхлэгчид өөрсдийнхөө арилжаа наймаагээ эргэлтэд оруулах бололцоо бүрддэг гэх мэт дан байдлаар нөлөөлөх нөлөөлөл бас байгаа. Аль аль талыг нь бид нар нарийн судалж үзэх ёстой. Тэгэхдээ таны хэлдэг нэг өдрийн хөдөлмөрийн бүтээмжтэй холбоотой судлах асуудал онцгой ач холбогдолтой гэж үзэж байна. Үүнийг цаашдаа харгалзаж үзнэ.

 **З.Энхболд:** Гишүүд асуулт асууж дууслаа. Санал хураая. Байнгын хороо төслийг анхны хэлэлцүүлгээр нь батлах горимын санал гаргасан байна. Горимын саналыг дэмжье гэдгээр санал хураая. Санал хураалт.

 59 гишүүн санал хураалтад оролцож, 44 гишүүн зөвшөөрч, 74.6 хувийн саналаар горимын санал дэмжигдэж байна.

 Горимын санал дэмжигдсэн тул хуулиараа санал хураая. Нийтээр тэмдэглэх баярын болон тэмдэглэлт өдрүүдийн тухай хуульд нэмэлт оруулах тухай хуулийн төслийг баталъя гэсэн санал хураая. Санал хураалт.

 58 гишүүн санал хураалтад оролцож, 37 гишүүн зөвшөөрч, 63.8 хувийн саналаар дэмжигдэж байна.

 Хөдөлмөрийн тухай хуульд нэмэлт оруулах тухай хуулийн төслийг баталъя гэсэн санал хураая. Санал хураалт.

 58 гишүүн санал хураалтад оролцож, 34 гишүүн зөвшөөрч, 58.6 хувийн саналаар Хөдөлмөрийн тухай хуулийн нэмэлт батлагдаж байна.

 Хуулиудын төсөл батлагдлаа.

 Эцсийн найруулга Нийтээр тэмдэглэх баярын болон тэмдэглэлт өдрүүдийн тухай хуульд нэмэлт оруулахтухай болон Хөдөлмөрийн тухай хуульд нэмэлт оруулах тухай хуулийн эцсийн найруулга дээр саналтай гишүүн байна уу.

 Сундуйн Батболд гишүүн, хэрэгжих өдрөө мартчихсан юм байна.

 **Су.Батболд:** Бид нар амралтын өдрийг нэмчихэж байгаа шүү дээ. Яг тоогоороо хуулин дээр байхгүй тийм ээ. Өдрөөрөө байхгүй шүү дээ. Тэгэхээр уг нь 10 нь их зөв. 10-ндаа амрах нь хамгийн зөв зохицуулалт болох юм.

 **З.Энхболд:** Батболд гишүүн одоо өнгөрсөн. Би таныг хэрэгжих өдрийг, одоо бол батлагдсан өдрөөс нь хэрэгжинэ гэдгээр.

 **Су.Батболд:** Би харин Байнгын хороон дээр байж чадсангүй. За яах вэ, манай байнгын хороон дээр ажлын хэсэг байгуулчихсан байгаа, энэ хуулийг намар бүр гоё болгоод, нэг мөсөн янзлаад өгнөө. Одоо яах вэ түр зуур ингээд байж л байг.

 **З.Энхболд**: Саяны батлагдсан хоёр хуулийг батлагдсан өдрөөс нь дагаж мөрдөх тухай саналыг нэмээд эцсийн найруулгаа сонслоо.

 10 амралтын өдөр биш. 11-нээс эхлээд 5 хоног амарна. Ийм хуультай боллоо.

 Мэндчилгээ дэвшүүлье. Монголын үндэсний олон нийтийн радиогийн 80 жилийн ойг угтан тус байгууллагын сурвалжлагч, редактор, тоймч, хөтлөгч, найруулагч, орчуулагч, инженер техникийн ажилтан нийт 163 хүн Улсын Их Хурлын гишүүн Эрдэнэ, Одонтуяа нарын урилгаар Улсын Их Хурлын үйл ажиллагаа, төрийн ордонтой танилцаж байна. Та бүхэнд уран бүтээлийн өндөр амжилт, сайн сайхан бүхнийг хүсэн ерөөе.

 Бусад мэндчилгээ дэвшүүлье. Байгаль орчин, ногоон хөгжлийн сайд Оюун НҮБ-ын Байгаль орчны ассамблейн ерөнхийлөгчөөр сонгогдсон Улсын Их Хурлын гишүүдийнхээ нэрийн өмнөөс баяр хүргээд, эрүүл энх, аз жаргал сайн сайхныг хүсэн ерөөе /Алга ташив/. Эмэгтэй гишүүд цэцэг бэлэглэж байна.

 Өнгөрсөн энэ долоо хоногт төрсөн өдөр нь тохиож байгаа Улсын Их Хурлын гишүүдийн мэндчилгээг дэвшүүлье. Өнгөрсөн 5 дахь өдөр чуулган хуралдах байсан хуралдаагүй учраас нөхөж дэвшүүлж байна. 6 сарын 23-нд Улсын Их Хурлын гишүүн Логийн Цог 62 нас хүрч байна/Алга ташив/.

 6 сарын 24-нд Улсын Их Хурлын гишүүн Сүхбаатарын Батболд 51 нас хүрч байна. Гишүүдийнхээ нэрийн өмнөөс Цог, Батболд гишүүдэд төрсөн өдрийн мэнд хүргээд эрүүл энх, аз жаргал сайн сайхныг хүсэн ерөөе/Алга ташив/.

 Дараагийн асуудал. Улсын Их Хурлын 2014 оны намрын ээлжит чуулганы хэлэлцэх асуудлын тухай Улсын Их Хурлын тогтоолын төслийг хэлэлцэж эхэлье. Тогтоолын төслийн талаарх Төрийн байгуулалтын байнгын хорооны санал, дүгнэлтийг Улсын Их Хурлын гишүүн Бакей танилцуулна. Индэрт урьж байна.

 **А.Бакей**: Улсын Их Хурлын дарга, эрхэм гишүүд ээ

 Улсын Их Хурлын 2014 оны намрын ээлжит чуулганаар хэлэлцэх асуудлын тухай Улсын Их Хурлын тогтоолын төслийг Монгол Улсын Их Хурлын тухай хуулийн 15 дугаар зүйлийн 15.2 дахь хэсэгт заасны дагуу Төрийн байгуулалтын байнгын хорооноос боловсруулж, 2014 оны 6 дугаар сарын 27-ны өдрийн хуралдаанаараа хэлэлцлээ.

 Байнгын хороо хууль санаачлагчдаас урьдчилан саналыг авахад Монгол Улсын Ерөнхийлөгчөөс 16, Байнгын хороодоос 76, Улсын Их Хурал дахь нам, эвслийн бүлгүүдээс 107, Улсын Их Хурлын гишүүн С.Ганбаатараас 6, Засгийн газраас 111, нийтдээ 316 төсөл хэлэлцүүлэхээр санал ирүүлсэн байна.

 Улсын Их Хурлын 2014 оны намрын ээлжит чуулганаар хэлэлцэх асуудлын тухай тогтоолын төслийг боловсруулахдаа өргөн мэдүүлээгүй боловч хуулиар хэлэлцэх хугацааг заасан хууль, тогтоолын төслүүд, Улсын Их Хуралд өргөн мэдүүлсэн болон хэлэлцүүлгийн шатанд байгаа төслүүдээс холбогдох Байнгын хороод нь эхний ээлжинд хэлэлцүүлэхээр санал болгосон төслүүдийг тусгах зарчмыг баримталж нийтдээ 21 төслийг тогтоолын төсөлд тусгасан болно.

 Улсын Их Хурлын гишүүн Миеэгомбын Энхболд сайдад хариуцлага тооцох асуудлыг Улсын Их Хурлын хаврын ээлжит чуулганд багтааж хэлэлцүүлэх, Улсын Их Хурлын гишүүн Батчимэг Хэвлэлийн эрх чөлөөний тухай хуулийн төслийг өргөн мэдүүлэхэд тогтоолын төслийн бусад асуудлын хүрээнд нэн тэргүүнд хэлэлцүүлэх саналыг тус тус гаргасан болно.

 Улсын Их Хурлын гишүүн С.Дэмбэрэл уг тогтоолын төсөлд тусгагдсан татварын хууль тогтоомжид нэмэлт, өөрчлөлт оруулах тухай хуулийн төсөл гэснийг Татварын хууль тогтоомжид нэмэлт өөрчлөлт оруулах тухай хуулийн болон шинэчилсэн найруулгын төсөл гэж өөрчлөх санал гаргаж гишүүдийн олонх уг саналыг дэмжсэн байна.

 Улсын Их Хурлын 2014 оны намрын ээлжит чуулганаар хэлэлцэх асуудлын тухай Улсын Их Хурлын тогтоолын төслийг нэгдсэн хуралдаанд оруулж хэлэлцүүлэхийг Байнгын хорооны хуралдаанд оролцсон гишүүдийн олонх дэмжсэн болно.

 Улсын Их Хурлын эрхэм гишүүд ээ

 Улсын Их Хурлын 2014 оны намрын ээлжит чуулганаар хэлэлцэх асуудлын тухай Улсын Их Хурлын тогтоолын төслийн талаар Төрийн байгуулалтын байнгын хорооноос гаргасан санал, дүгнэлтийг хэлэлцэн шийдвэрлэж өгөхийг хүсье.

 Анхаарал тавьсанд баярлалаа.

 **З.Энхболд**: Байнгын хорооны санал, дүгнэлттэй холбогдуулан асуулттай гишүүд байна уу. Цог гишүүнээр тасаллаа. Лүндээжанцан гишүүн асууя.

 **Д.Лүндээжанцан**: Би энэ хэлэлцэх хэргийн төлөвлөлт, тогтоолын асуудал дээр би жаахан сэтгэл зовоод байгаа юм. Ер нь цаашдаа үүнийг яах вэ гэдэг. Үүнийг манай Төрийн байгуулалтын байнгын хороо бодмоор байгаа юм. Тэртэй тэргүй хүүхэд төрнө гэдэг шиг Төсвийн хууль гарцаагүй орж л таарна, намрын чуулганаар. Үүнийг бичиж байх ёстой юм уу? Үгүй юм уу? Эхэнд нь зоож байх ёстой ч юм шиг, хоёр дахь асуудал учиргүй олон хуулийн санал орж ирээд тэгээд түүнийг Байнгын хороон дээр ялгаж салгаад авах хэцүү, байх хэцүү ингээд олон түмний анхааралд байгаа гэдэг юм уу? Гэм халгүй гэдэг юм уу энэ үндэслэлээр нь хэдэн хуулийн нэр жагсаагаад ороод ирдэг.

 Ингээд чуулганы төгсгөлд болсон чинь ихэнх нь тасарчихдаг. Тэгээд энэ чуулган бол үүргээ муу биелүүлж байна гээд шүүмжлэлийн бай болоод байдаг. Үүнийг ер нь яах вэ? Цааш нь гэдэг байгаа юм. Энэ дээр бас л парламентат ёсыг төлөвлөлтийг боловсронгуй болгох чиглэлээр их оновчтой, бас нэг зохицуулалт шаардлагатай байгаа. Энэ их нарийн хариулт авах гээд ч яах вэ. Энэ дээр ч гэсэн ажлын хэсэг гараад жижиг гэлтгүй, ерөөсөө мөнхийн ингээд хэлэлцэх асуудал дээр баахан юм оруулах гээд дайраад байдаг, яг цаг дээрээ нөгөө чуулганаараа ороод ихэнх нь тасарчихдаг, тийм бололцоо ч алга байна, цаг хугацааны нөхцөл ч алга байна шүү дээ. Тэгэхээр би энэ дээр жишээ нь, сая хэлэлцэгдэж амжаагүй байгаа манай Хууль зүйн байнгын хорооны хэдэн хууль орж. Хууль сахиулагчийн эрх зүйн байдлын хуулийн хэлэлцэх эсэхийг шийдсэн. Хэлэлцэх эсэхийг шийдсэн хэдэн хууль орсон байна, Гэмт хэргийн тухай хууль, Зөрчлийн тухай хууль эд нар явж байна. Тэгвэл тэр үлдсэн зарим хуулиудыг яах юм бэ гээд. Бусад гэдэгт байгаа гэж ингэж хариулж байна. Угаасаа энэ тогтсон хэвшмэл ойлголт. Энэ бол шаардлагагүй байх гэж бодож байна.

 Хоёрт нь, энэ олон хуулийн нэр бичсэнээс хэлэлцэх эсэх асуудлыг дэмжсэн хуулиуд гээд тэгээд гэх мэт гээд ингээд оруулчихвал эвгүй байх уу гэдэг нэг ийм асуулт байна.

 Хоёр дахь нь, Их Хурлын Сонгуулийн нэгдсэн хууль, Улс төрийн намын тухай хууль, Санхүүжилтийн хууль гээд хэлэлцэх асуудал болгонд ороод тэгээд бороо орж ч мэднэ, орохгүй ч байж мэднэ гэдэг шиг, хэлэлцэгдэж ч мэднэ, батлагдаж ч мэднэ, үгүй ч байж мэднэ гэдэг шиг ингээд яваад байна. Үүнийг заавал оруулах ёстой юу, үгүй юу. Эндээс хасчихаж болдоггүй юм уу? Угаасаа оруулах шаардлагатай юм чинь шаардлагатай үед нь оруулаад ирээд үзье л дээ. Энд орсноороо би их мундаг анхаарлын төвд ороод хэлэлцэгдээд, батлагдана гэдэг нь юу л бол. Харин энэ дээрээ цаг алдалгүй ажиллаад оруулахын төлөө цөмөөрөө явж байгаад, тэгээд тухайн үед нь хэлэлцээд явбал яасан юм бэ? Намрын чуулганы хэлэлцэх асуудал тасрах тийм л юмнууд нэлээд нь харагдаж байна. Өнөөдрийн зөвхөн энэ 21-ээс би бол тал нь гараад, тал нь гарч чадахгүй. Төсөв бол батлагдалгүй яах вэ? Бусад нь яах ийх нь бүү мэд. Ингээд манай намрын чуулганы хэлэлцэх асуудлын нэлээд зүйл нь тасарсан үзүүлэлттэй гарах байх гэж ингэж бодогдож байна.

 Чуулган дээр хий яриад редакци гэж хийхгүйгээр үүгээрээ шууд батлагдчихдаг билүү? Бас энэ горимыг асуумаар байна. Үүнийг цаашдаа нэг тийш нь болгох шаардлагатай.

 **З.Энхболд**: Бакей гишүүн хариулъя.

 **А.Бакей:** Ер нь ээлжит чуулганаар хэлэлцэх асуудлын жагсаалт гэдэг чинь Улсын Их Хурал бол тухайн чуулганаар Монгол төрийн хувьд ямар бодлого баримталж, ямар хууль тогтоох вэ гэдэг асуудлыг баталж байгаа хэрэг л дээ. Ач холбогдлын хувьд чухал жагсаалт гэж ойлгож байгаа. Гагцхүү энэ жагсаалтыг хэрхэн яаж батлах вэ гэдэг нь одоогийн мөрдөж байгаа хууль тогтоомжоор яг өргөн мэдүүлэгдсэн, хэлэлцүүлгийн шатанд байгаа ийм хуулиудын төслүүдээс холбогдох мэргэжлийн Байнгын хороодоос саналыг авсны үндсэн дээр тэгээд энэ жагсаалтыг гаргаад батлах ийм зохицуулалттай байгаа.

 Тийм учраас таны яриад байгаа тодорхой асуудлуудыг мэдээж жишээ нь цаашдаа хуулийн тухай хууль гэж хууль тогтоох процессыг боловсронгуй болгохтой холбоотой хуулийн төсөл боловсрогдож байна. Энэ хүрээнд ч гэсэн тодорхой харах асуудлууд байгаа гэдгийг хэлье, тантай санал нэг байгаа. Жишээлбэл, бүх гишүүд өөрсдийнхөө өргөн мэдүүлсэн гэдэг ч юм уу? Тэр хууль болгоныг л энэ жагсаалтад багтаах гээд оролддог. Гэтэл үүнийг бүгдийг нь жагсаачихвал магадгүй 200, 300 гээд хэмжээ хязгааргүй баахан жагсаалт гардаг. Эргээд биелэлтийг нь тооцохоор энэ чинь цаг хугацааны хувьд боломж байхгүй. Тийм учраас энэ бусад гэдэг 21 дэх уут байна. Тэр уутан дотроо бид нар чуулганы явцдаа ойлголцоод, тухайн чухал шаардлагатай хуулийг хэлэлцээд явах бүрэн боломж байгаа гэдгийг гишүүд маань ойлгож байгаа байх гэж бодож байна.

 Сонгуулийн тухай хууль, Улс төрийн намын тухай хуулийн хувьд ажлын хэсэг байгуулагдаад 1 жил гаруй хугацаанд ажилласан. Хуулийн төсөл үндсэндээ бэлэн болсон. Ажлын хэсэг олон удаа хуралдсан. Олон асуудлуудаар зөвшилцөл, ойлголцолд хүрээд явж байгаа. Зөвшилцөх шаардлагатай томоохон асуудлууд ч байна, энэ дотор. Үүнийг Улсын Их Хурал дахь нам, эвслийн бүлгүүд ойлголцож чадах юм бол ирэх намрын хуралдаанаар хэлэлцүүлэх боломжтой гэж үзэж байгаа, боломж бүрдэнэ. Энэ дашрамд хэлэхэд ялангуяа Сонгуулийн хуулийг ээлжит сонгууль эхлэхээс өмнө болж өгвөл эрт баталж байх нь өөрөө ач холбогдолтой. Тийм учраас Улсын Их Хурлын даргын захирамжаар байгуулагдсан ажлын хэсгийн үр дүн гэж үзэж байгаа учраас энэ жагсаалтад оруулсан байгаа.

 **З.Энхболд:** Баянсэлэнгэ гишүүн.

 **З.Баянсэлэнгэ**: Би Байнгын хорооноос асууя. Бүлгүүдээс ирүүлсэн саналыг яаж тусгаад нэр зааж оруулж ирсэн бэ гэдэг асуудлыг асуумаар байна. Мэргэжлийн хүмүүс гэхээр ямар хүмүүсээс асуусан юм. Яаж үүнийг нэр зааж оруулж ирсэн юм. Хаврын ээлжит чуулганаар хэлэлцэх асуудлын дараалалд Шударга ёс эвслийн бүлгээс Өршөөлийн тухай хуулийг хэлэлцүүлье гэж санал өгсөн байгаа. Шударга ёс эвслийн бүлгийн даргаас бичиг очсон байгаа, Улсын Их Хурлын даргад. Мөн Шударга ёс эвслийн бүлгийн гишүүдээс өргөн бариад жил хагас, хоёр жил хүлээгдэж байгаа хуулийн төслүүд байна. Энэ хуулийн төслүүдийг ямар шалтгаанаар хассан юм бэ? Ямар мэргэжлийн хүмүүсээс асууж байж хассан юм бэ гэдэг ийм асуултыг асуумаар байна.

 Өнөөдөр Хүүхэд харах үйлчилгээний тухай хуулийг Улсын Их Хурлын гишүүд санаачилсан. Хүүхэд харах үйлчилгээний тухай хуулийг Засгийн газраас тодорхой төсөв хөрөнгөтэйгээр оруулж ирнэ гээд татуулсан. Энэ татахад би гарын үсэг зураагүй. Одоо энэ Хүүхэд харах үйлчилгээний тухай хууль маань бас энэ намрын ээлжит чуулганы хуралдаанаар орж ирээгүй байна. Гэр бүлийн тухай хууль байна. Нийгэмд зайлшгүй шаардлагатай, ард иргэдэд хэрэгцээтэй нэг их төсөв хөрөнгө ороогүй санаачилсан хуулийн төслүүдийг яагаад явуулж болдоггүй юм бэ? Тэгтэл зарим хуулийн төсөл дээр, үнэхээр энэ дээр би хэлмээр байна. Зарим хуулийн төслүүд бол нэг өдрийн дотор өргөн баригдаад, 7 хоногийн дотор Их Хурлаар ороод хэлэлцэгдэж батлагдаад явж байх жишээтэй. Гишүүдийн өргөн барьсан хуулийн төслийг Засгийн газраас дараа нь өргөн барьж орж ирээд тат гэдэг ийм асуудал гарч байна. Энэ дээрэмчин ч юм шиг ийм үйлдэл гаргаад байдгаа боливол яасан юм бэ?

 Тэгээд Улсын Их Хурлын гишүүд гэдэг чинь бүрэн эрхийнхээ хугацаанд ямар ч хуулийн төсөл өргөн барих ёстой. Гагцхүү түүнийг нь хэлэлцэх ёстой. Цаашаа явах эсэхийг Их Хурал дээр гишүүдийн гаргасан саналаар явдаг юм байгаа биз. Яагаад энэ гишүүдийг ялгаварлан үзэж, хуулийн төслүүдийг нь оруулдаггүй юм бэ? Би ийм асуулт асуумаар байна. Үүнд нэг хариулт өгөөч.

 **З.Энхболд**: Бакей дарга хариулъя.

 **А.Бакей**: Ер нь би бол энэ жагсаалтыг Байнгын хорооноос боловсруулж гаргахдаа ямар зарчим баримталсан бэ гэдгийг хуулийн зарчмыг би түрүүн хэлсэн байгаа. Тэр зарчмыг л баримталсан. Түүнээс гишүүдийг ямар нэг байдлаар ялгаварлан гадуурхах ч гэдэг юм уу, тийм асуудал байхгүй. Энд би нэг тоо хэлье. Улсын Их Хурал дахь МАХН, МҮАН-ын Шударга ёс эвслээс нийтдээ 42 төслийг санал болгосон. Энэ 42 саналаас яг өргөн мэдүүлэгдсэн нь 7 байгаа. Хуулиар бол зөвхөн өргөн мэдүүлэгдсэнийг л оруулах ёстой. Энэ 7-гоос 2-ыг нь оруулсан байна, танай бүлгийн санал болгосноос. Улсын Их Хурал дахь Ардчилсан намын бүлэг 28 санал болгосон. Үүнээс өргөн мэдүүлэгдсэн 11 байгаа. Түүнээс ердөө 1-ийг л оруулсан байна. Улсын Их Хурал дахь МАН-ын бүлэг 37-г санал болгосон, үүнээс өргөн мэдүүлэгдсэн 12, үүнээс 1-ийг оруулсан байх жишээтэй. Тэгэхээр энэ бусад гэдэг асуудал дотор бид нар энэ чухал шаардлагатай хууль, жишээлбэл Гэр бүлийн тухай хууль гэдэг ч юм уу? Хүүхэд харах үйлчилгээ үзүүлэх тухай хууль гэдэг ч юм уу? Энэ хуулиудыг хэлэлцээд явах боломжтой гэж үзэж байгаа. Заавал бүгдийг жагсаах шаардлага угаасаа хэцүү байгаа шүү гэдгийг би түрүүн хэлсэн байгаа.

 Өршөөлийн тухай хуулийн хувьд Улсын Их Хурлын хаврын ээлжит чуулганы хэлэлцэх асуудалд оруулсан жагсаалтад. Тэгээд багтсангүй. Тэгээд бид тэртэй тэргүй Засгийн газраас ч гэсэн ийм Өршөөлийн хууль өргөн мэдүүлсэн байна. Энэ хоёр хуулийн төслийг хавсаргаад, намрын чуулганд бусад гэдэг дотор хэлэлцээд явах боломж байгаа гэдгийг хэлье.

 **З.Энхболд**: Эрдэнэчимэг гишүүн асууя.

 **Л.Эрдэнэчимэг**: Улсын Их Хурлын тухай хуулийн 7.1.3-т Улсын Их Хурлын гишүүн хууль санаачлах эрхтэй гэж заасан байгаа. Хууль өргөн мэдүүлэх журмын тухай хуулийн 20.1-д, хууль санаачлагч нь хуулийн төслийг Улсын Их Хурлын даргад өргөн мэдүүлэх бөгөөд Улсын Их Хурлын Тамгын газрын Ерөнхий нарийн бичгийн даргад ирүүлнэ гэж байгаа. Тус хуулийн 2.2-т, Ерөнхий нарийн бичгийн дарга 72 цагийн дотор Улсын Их Хурлын даргад өргөн мэдүүлэх хугацааг товлож хууль санаачлагчид мэдэгдэнэ. Тэгэхээр би энэ бүрэн эрхийнхээ хүрээнд Согтууруулах ундааны хяналтын тухай хуулийг санаачлан зохих хугацаанд нь Тамгын газарт хүргүүлсэн байгаа. Гэвч Улсын Их Хурлын дарга өнөөдрийн болтол хуулийг маань хүлээж авахгүй байгаа. Тэгээд Улсын Их Хурлын даргаас асуухад энэ хуулийг Улсын Их Хурлын гишүүн надаас хүлээж авахгүй гэсэн хариу өгсөн. Яагаад гэвэл Согтууруулах ундааны тухай хуулийг Засгийн газраас боловсруулсан хуулийг хүлээж авна. Гишүүний хуулийг хүлээж авахгүй гэж хэлэв.

 Согтууруулах ундааны хяналтын тухай хуулийг Засгийн газар боловсруулсан боловч Засгийн газрынхаа хуралдаанаас өөрсдөө буцаасан байгаа. Ер нь иймэрхүү маягаар энэ Архины хяналтын тухай хууль сүүлийн 10 жилийн турш огт хөдлөөгүй. Тэгээд миний асуулт бол Их Хурлын даргаас асуух гэсэн юм. Тамхины хяналтын тухай хуулийн нэмэлт, өөрчлөлт, Баасанхүү гишүүний өргөн барьснаар, Эрдэнэбат гишүүний өргөн барьснаар энэ хуулиуд дараалал үл харгалзан өргөн баригддаг. 7 хоногтоо хэлэлцэгддэг. Яагаад Их Хурлын гишүүдийг ялгавартайгаар үзэж байгаа юм бэ? Улсын Их Хурлын гишүүн Эрдэнэчимэг миний өргөн барьж буй Архины хяналтын тухай хуулийг та хэзээ хүлээж авах вэ?

 **З.Энхболд:** Дэг зөрчсөн асуултад би хариулахгүй. Энх-Амгалан гишүүн асууя.

 **Л.Энх-Амгалан**: Хоёр хуулийн талаар асууя. Нэгдүгээрт нь, Эрүүл мэндийн даатгалын тухай хууль зайлшгүй энэ намрын чуулганаар хэлэлцэх ёстой хууль мөн юм байгаа. Уг нь өнгөрсөн хаврын чуулганаар бараг эхний хэлэлцэх эсэхийг шийдээд, тэгээд Засгийн газраас өргөн барь гээд буцаагаад татчихсан. Тэгээд энэ Эрүүл мэндийн салбарт хүсэж хүлээгдэж байгаа, нийгмийн, ард иргэдийн өмнө хүсэж хүлээгдэж байгаа хамгийн чухал хууль, цаг алдалгүй батлах ёстой хууль юм байгаа. Тэгэхээр Эрүүл мэндийн даатгалын хуулийг батлахгүйгээр энэ Эрүүл мэндийн шинэчлэл гэж хэзээ ч явагдахгүй. Тэгээд ард иргэдийн дунд хүсэж, хүлээж байгаа энэ Эрүүл мэндийн даатгалын хуулийг яагаад энэ намрын чуулганаар нэгдүгээрт хэлэлцүүлэх жагсаалтад оруулсангүй вэ гэдэг нэгдүгээр асуулт.

 Хоёрдугаарт нь, Улсын Их Хурлын нэр бүхий гишүүд санаачилж Малчны тэтгэврийн даатгалын шимтгэл нөхөн төлүүлэх тухай, Нийгмийн даатгалын сангаас олгох тэтгэвэр, тэтгэмжийн тухай, Нийгмийн даатгалын тухай хуульд нэмэлт, өөрчлөлт оруулах тухай хуулийн төслийг бид нар өргөн бариад үндсэндээ жил гаруй хугацаа болж байна. Яг энэ малчдыг нийгмийн даатгалд хамруулах асуудлаар. Энэ асуудлыг яагаад намрын чуулганы хэлэлцэх асуудалд оруулсангүй вэ гэсэн хоёр асуудал дээр тодруулга авахыг хүсэж байна.

 **З.Энхболд:** Бакей гишүүн хариулъя.

 **А.Бакей**: Эрүүл мэндийн даатгалын тухай хууль бол үнэхээр чухал хууль гэдэг нь үнэн. Энэ дээр яг төслийг Байнгын хорооны хурал дээр хэлэлцэх үедээ Байнгын хорооноос боловсруулсан жагсаалт дээр нэмж зарчмын зөрүүтэй санал гаргах эрх гишүүдэд нээлттэй байдаг. Тэгээд Эрүүл мэндийн даатгалын тухай хуулийг нэмж оруулъя гэж санал гараагүй. Ер нь бол бусад гэдэг хүрээнд ирэх намрын чуулганы хугацаанд энэ хуулийн ач холбогдлыг харгалзаад хэлэлцээд явах боломжтой гэж үзэж байгаа.

 Малчдын тэтгэврийн даатгалын тухай хуулийн хувьд ч гэсэн би өөрөө санаачлагч гишүүдийн нэг байгаа. Тэгээд одоо энэ гишүүд чинь чи өөрөө оруулчихлаа гэж хэлэх байх. Тийм учраас намрын чуулганд бусад гэдэг хүрээнд авч үзэх боломжтой гэж үзэж байна.

 **З.Энхболд:** Батцогт гишүүн асууя.

 **Д.Батцогт**:Баярлалаа. Би Байнгын хороотой холбоотой асуух гэж байна. Манай Байнгын хорооноос өргөн баригдсан 10 хуулийн төсөл өгсөн. 2 нь туссан байна. Би Улсын Их Хурлын адилхан бүтцийн байгууллагууд нэг Байнгын хорооныхоо оруулсан саналыг ингээд нөгөө Байнгын хороо нь дураараа хасдаг ямар юм байна вэ? Энэ дээр нэг тодорхой хариулт өгөөч.

 Өнөөдөр уг нь төрөөс эмийн талаар баримтлах бодлогын бичиг баримтын эцсийн хэлэлцүүлгийг хийгээд бэлдчихсэн, 5 минутын асуудал байсан. З Намын бүлгийн дарга тохироогүй гэдэг асуудлаар өнөөдөр хэлэлцүүлэхгүй байна. Энэ З нөхөр бүх асуудлыг ямар хууль батлах вэ? Батлахгүй. Ямар хуулийг хэлэлцэх вэ? Үгүй юу гэдгийг шийддэг юм бол энэ 76 нөхөр байж яадаг юм бэ? Энэ ямар учиртай ингэж, ямар оочер дарааллаар явдаг хууль нь ингэж энэ З даргын таалалд нийцдэг байна вэ? Энэ дээр тодорхой хариулт өгөөтхөөч. Өнөөдөр хэлэлцүүлгийн шатандаа эцсийн хэлэлцүүлэг хийчихсэн 5 минутын асуудал байсан шүү дээ. Төрөөс эмийн талаар баримтлах бодлого.

 Дээр нь өргөн баригдсан 10 гаруй хуулийн төслөөс бид нар 10-аадыг нь өгсөн. Үүнийг яагаад энэ намрын чуулганы хэлэлцэх асуудлын дараалалд оруулж болоогүй юм бэ гэдгийг Бакей дарга тодорхой хариулт өгөөч.

 **З.Энхболд**: Бакей дарга хариулъя.

 **А.Бакей**: Батцогт гишүүний асуултад хариулъя. Нийгмийн бодлого, боловсрол, соёл, шинжлэх ухааны байнгын хорооноос жагсаалтад оруулъя гэж 7 хуулийн төслийн жагсаалт ирсэн. Эндээс хоёрыг нь энэ жагсаалтад оруулсан байна. Монгол хэлний тухай хуулийн төсөл, Төрөөс боловсролын талаар баримтлах бодлогыг шинэчлэн батлах тухай Улсын Их Хурлын тогтоолын төсөл. Энэ 7 жагсаалтаасаа З нь өргөн мэдүүлэгдээгүй хууль байна. Цаана нь үлдэж байгаа Номын сангийн тухай хуулийн төсөл, Төрөөс шинжлэх ухаан технологийн талаар баримтлах бодлого шинэчлэн батлах тухай тогтоолын төсөл байсан. Үүнийг мэдээж бусад гэдэг хүрээнд авч үзэж болно.

 Эмийн тухай төрөөс баримтлах бодлогын хувьд үнэхээр эцсийн хэлэлцүүлэгт явж байгаа. Энэ бол намрын чуулганы эхний ээлжинд бусад гэдэг хүрээнд ороод батлагдах боломжтой.

 **З.Энхболд**: Эрдэнэбат гишүүн асууя.

 **Ж.Эрдэнэбат:** Энэ уг нь намын бүлгийн зүгээс саналаа гаргаад оруулаад явуулсан юм. Ер нь батлагдах гэж байгаа хуулиуд маань тухайн нөхцөл байдалдаа ямар ач холбогдолтой байх вэ гэдэг энэ зүйлүүдээ харгалзаж үзэж аливаа асуудлыг шийдэх ёстой байх гэж бодож байна л даа. Тэгэхээр ер нь Монголын хөдөө аж ахуйн салбар гэдэг бол үндсэндээ Монголынхоо ард түмнийг тэжээж байгаа ийм салбар шүү дээ. Тэгээд энэ салбар дээр ажиллаж амьдарч байгаа улсуудаа тодорхой хэмжээнд дэмжлэг туслалцаа үзүүлж, тэднийгээ урамшуулж байхгүй бол үнэхээр ажил хөдөлмөрөө явуулахад цаашдаа үйл ажиллагаагаа өргөжүүлэхэд нэлээн төвөгтэй байдал үүсчихээд байгаа.

 Тийм учраас ялангуяа хүнсний ногоочид дээр, одоо бол малчид нь тодорхой хэмжээнд төрөөс дэмжлэг авчихдаг, тариа тарьж байгаа улсууд маань бас тодорхой хэмжээнд урамшуулал авчихдаг. Тэгээд хүнсний ногоо тарьж байгаа улсууд бол үндсэндээ хамгийн хүнд хөдөлмөр эрхэлж байгаа хүмүүс шүү дээ, маш хүнд хөдөлмөр эрхэлж байгаа хүмүүс. Өвөл, зунгүй, тэр нартай байна уу? Бороотой байна уу? Хамаагүй ажиллаж байдаг. Тэгээд эдгээр улсууддаа урамшуулал олгоод, бас нэг сэтгэл санаагий нь дэмжээд, ингээд явчих нь зүйтэй юмаа гээд, хүнсний ногоонд урамшуулал олгох тухай хуулийн төслийг уг нь Үйлдвэр, хөдөө аж ахуйн яамтай яриад нэлээн боловсруулах шатандаа ирээд хийгдчихсэн байгаа зүйл. Энэ асуудал маань бас л энэ удаагийн чуулганд орсонгүй. Дээр нь газар тариалангийн даатгалын тухай хууль гээд бас мөн хуулийн төсөл байгаа. Энэ хууль бол бас л тариалан тарьж байгаа иргэд маань өөрсдөө улирлын чанартай, байгалиасаа хараат бизнес эрхэлдэг учраас эдгээр улсуудын эрсдлийг хамгаалж өгөх ёстой ийм зайлшгүй шаардлага байдаг. Тэгэхээр энэ хоёр хуулийг оруулах бололцоо байгаагүй юу? Цаашдаа бол ер нь энэ хүнсний ногоо тариалж байгаа улсуудаа ямар хэлбэрээр төр засаг дэмжих ийм нөхцөл бололцоог бий болгох ёстой юм бэ гэсэн ийм зүйл дээр хариулт авъя.

 **З.Энхболд**: Мэндчилгээ дэвшүүлье. Улсын Их Хурлын гишүүн Ц.Баярсайханы урилгаар Өмнөговь аймгийн Ханбогд сумын дунд сургуулийг 1984 онд төгссөн 30 жилийн ойн уулзалтад оролцогч 41 иргэн Улсын Их Хурлын үйл ажиллагаа, Төрийн ордонтой танилцаж байна. Та бүхэнд ажлын амжилт, эрүүл энх, сайн сайхныг хүсэн ерөөе /Алга ташив/.

 Бакей гишүүн хариулъя.

 **А.Бакей**: Ер нь хүнсний ногооны үйлдвэрлэл эрхлэгчдэд урамшуулал олгох тухай, газар тариалангийн даатгалын тогтолцоог бүрдүүлэх тухай асуудал ач холбогдолтой гэдэгтэй санал нэг байна. Ардын намаас ирүүлсэн саналын жагсаалт дотор энэ хоёр байсан. Тэгэхдээ хараахан өргөн мэдүүлэгдээгүй байна. Нэгэнт өргөн мэдүүлэгдээгүй учраас энэ жагсаалтад ороогүй байгаа. Гэхдээ энэ жагсаалтыг өнөөдөр бид нар баталлаа гэхэд дараа нь намрын чуулган эхлэхээс яг өмнөхөн Улсын Их Хурлын даргын захирамжаар дарааллыг нь тогтоосон Улсын Их Хурлын даргын захирамж гардаг шүү дээ. Тэр хүртэлх хугацаанд өргөн мэдүүлэгдээд, үнэхээр ач холбогдолтой гэж үзэж байгаа тийм хуулийн төсөл бас орох, бусад гэдгээрээ орох боломж байгаа.

 **З.Энхболд**: Би асуулт асууя. Өнөөдөр батлагдах хоёр хуулийн нэр орчихсон явж байна. Шилэн данс, Ашигт малтмал хоёр, Бакей гишүүн ээ. Үүнийгээ хасаж байж батлах уу. Батлагдана гэж бодолгүйгээр хийсэн юм уу? Бакей дарга хариулъя.

 **А.Бакей:** Энэ Шилэн дансны тухай хууль, Ашигт малтмалын тухай хуулийн хувьд хэрвээ амжихгүй бол дараагийн чуулганд хэлэлцэх шаардлагатай, зайлшгүй чухал ач холбогдолтой гэж үзээд оруулсан байгаа. Хэрвээ өнөөдөр ингээд батлагдсан тохиолдолд бид үүнийг заавал оруулах шаардлагагүй, энэ төслөөс хасаж болно, редакцийн шинжтэйгээр.

 **З.Энхболд:** Цог гишүүн асууя.

 **Л.Цог:** Их Хурлын гишүүний том эрхэд бид нар халдаж байгаа ч юм шиг, ялгавартай хандаад ч байгаа юм шиг ийм юм харагдаад байна л даа. Олон чуулган дамжиж яригдаж байна. Энэ эрх бол бидний чухал эрхийн нэг шүү дээ. Үндсэн хуульд ч тийм юм байхгүй, Их Хурлын хуульд ч тийм ялгаа байхгүй. Тэгэхээр Засгийн газрын өргөн барих хууль, Их Хурлын гишүүний өргөн барих хууль, Ерөнхийлөгчид тусгай ийм ангилал байхгүй учраас ялгаагүй л адилхан хандах ёстой юм л даа. Тэгж өгөхгүй зовлон байгаад байна, нэгдүгээрт хэлье гэж бодож байна. Нэг биш удаа ийм шүүмжлэл гарч байна гэж би бодож байна.

 Өршөөлийн хуулийн тухай хоёр үг хэлье гэж бодож байна. Хоёр чуулганы ард гарлаа. Түрүүчийн өнгөрч байгаа чуулганд багтаах гэж нэлээн хэл ам болж оруулсан. Одоо бүр ороогүй, зоогоогүй байх юм. Тэгээд хаягдчих юм шиг байгаа даа гэж санаа зовсондоо асууж байгаа юм. Цаана нь хүлээлт байж байгаа. 10 гаруй миллиард төгрөгийн хэмнэлт гарна гэж бодож байгаа. 3000 гаруй хоригдол гарна, ар гэрийнхнийг бодох юм бол их том хүлээлттэй хууль л даа. Тэгээд үүнийг яагаад хойш нь тавиад байдаг юм бэ? Бас дэнчин тавиад байгаа юм уу? Үгүй юм уу гэж асуумаар байгаа шүү. Үүнийг хариулж өгөхгүй юу? Тийм бодол байгаа юм уу? Үгүй юм уу.

 **З.Энхболд:** Бакей дарга хариулъя.

 **А.Бакей**: Өршөөлийн тухай хуулийг хойш нь тавих бодол байсангүй, та бол сайн мэдэж байгаа. Хаврын чуулганы хэлэлцэх асуудалд бид нар уг нь тавьчихсан. Тэгээд амжсангүй. Одоо яг иймэрхүү маягийн чухал хуулийг заавал гишүүдээс санаачилсан, Засгийн газраас санаачилсан ч гэдэг юм уу? Эзэн болох гэхгүйгээр бусад гэдэг асуудлын хүрээнд ирэх намрын чуулганд хэлэлцээд батлах боломжтой гэж үзсэн учраас бусад гэдэг дээр явж байгаа гэж ойлгож байгаа.

 **З.Энхболд**: Гишүүд асуулт асууж дууслаа. Үг хэлэх гишүүд байна уу. Энх-Амгалан гишүүнээр үг тасаллаа. Оюунбаатар гишүүн үг хэлнэ.

 **Ц.Оюунбаатар**: Манай Их Хурлын маань ажил хууль хэлэлцэх үйл ажиллагаа маань нэг л тааруухан яваад байх юм. Олон нийтэд тийм шүүмжлэлтэй байх юм. Хэлэлцэх хуулиа хэлэлцдэггүй, ач холбогдол багатай ч юм уу? Арай ашиг сонирхолтой Засгийн газар талаас оруулж ирсэн нь түлхүү. Улсын Их Хурлын гишүүний өргөн барьсан үндсэн гол үүргээ биелүүлж байгаа хуулиудыг болохоор элдэв шалтаг шалтгаан заагаад хэлэлцдэггүй. Энэ парламентад ёсны өөрийн гажуудал. Тэгээд одоо хаврын чуулганаар хэлэлцэхээр хичнээн хэл ам болж баталж оруулсан Өршөөлийн хууль гэхэд намрын чуулганд бусад гэсэн асуудал уруу ороод явж байна. Тэгээд ийм байж болохгүй шүү дээ. Өршөөлийн хууль бүр байхгүй, одоо бусад гэдэгт орно гээд протокол дээр Бакей дарга хэлж байна. Тэгээд ийм байдлаар ач холбогдол байхгүй, субъектын хүчин зүйлээс шалтгаалаад ингээд элдэв шалтаг заагаад бүлгийн хооронд ч, гишүүдийн хооронд ч зөрчил үүсгээд энэ нийгмийнхээ хөгжил, энэ шударга ёс, хүмүүнлэг энэрэнгүй байх тэр зарчмуудыг хэрэгжүүлэх шаардлагатай байхад улс төржсөн ч гэдэг юм уу ийм байр сууринаас асуудалд хандаад байхаа болимоор байх юм. Үнэхээр ажлын төлөө л би хэлж байгаа юм. Намрын чуулганаар Өршөөлийн хууль орох юм бол өвлийн улиралд энэ олон хүмүүсийн асуудлыг шийдэхэд маш хүндрэлтэй болно.

 Одоо энэ хууль гарч байж, дахиад 2-З сар бэлтгэл ажиллагаа хийж, тэр өршөөлд хамрагдаж байгаа хүмүүсийн ялын тооцоо хийх, тэгээд төлбөр тооцооны асуудал, хохирлоо төлсөн асуудлыг тооцох гээд олон олон үйл ажиллагаа явуулах, хяналтын функцүүд байж байдаг. Гэтэл өвлийн хувцсыг намар тавьж өгөх юм уу? Үгүй юм уу? Тэр их зардлуудыг яах юм. Ямар нүцгэн хоригдол гаргаад, чи гэртээ харь гээд явуулалтай нь биш. Тэгээд ийм бодлогогүй, болчимгүй гэж хэлж болмоор ийм зүйлүүд байж байгааг эрхэм гишүүд маань анхааралдаа авахыг хүсэж байна.

 Шийдээд цаашаа явж болох асуудлуудыг заавал ингэж хүнд сурталд оруулмааргүй байна. Олон олон хууль өнөөдөр ийм байдлаар гацаж байгаа нь нийгэмд Улсын Их Хурал, хууль тогтоох байгууллагыг үл ойшоосон, шүүмжилсэн ийм уур амьсгал асар их бий болж байна. Тэгээд үүнийг эрхэм эрхэм Их Хурлын дарга, удирдлагууд, манай гишүүд анхааралдаа авахыг хүсэж байна.

 **З.Энхболд:** Баянсэлэнгэ гишүүн.

 **З.Баянсэлэнгэ:** Би шүүмжлэлтэй хандаж хэдэн үг хэлье. Ер нь Улсын Их Хурлын гишүүдийн бүрэн эрхийг хэрэгжүүлэхэд бүх талын дэмжлэг үзүүлэх үүрэг, эрх нь Улсын Их Хурлын даргад байдаг. Улсын Их Хурлын даргад энэ эрхээ хэрэгжүүлэхэд нь хэн саад болоод байдаг юм бол би бас бодоод сууж байна. Энэ бүрэн эрхээ хэрэгжүүлэхэд нь туслах үүрэгтэй Тамгын газрын Ерөнхий нарийн бичгийн дарга. Улсын Их Хурлын гишүүдийн өргөн барихаар зэхсэн тов тогтоолгохоор оруулсан хуулийн төслийг 72 цагийн дотор хянаад Улсын Их Хурлын даргад тов тогтоолгохоор өгөх ёстой, туслах ёстой энэ хүн ажлаа хийж чадахгүй байна шүү дээ. Гишүүд Улсын Их Хурал цаашлаад Засгийн газар уруу бид нар хүртэл, Засгийн газар өөрийнхөө эрх хэмжээний хүрээнд хуулиа оруулж ирж байна, хэрэгжүүлж байна. Засгийн газар ажлаа хийж байна шүү дээ. Бид ажлаа хийж чадахгүй байгаа юм. Биднийг ажлаа хийлгэхэд туслах үүрэгтэй Тамгын газар ялангуяа Тамгын газрын Ерөнхий нарийн бичгийн дарга. Энэ хүн ажлаа хийж чадахгүйгээс болоод Улсын Их Хурлын гишүүд ийм гомдолтой байгаа. Улсын Их Хурлын гишүүдийн хууль явахгүй байна шүү. Тэгээд ийм даргатай, ийм Ерөнхий нарийн бичгийн даргатай ажлаа хийж болж байгаа юм уу? Үгүй юм уу гэдгийг яримаар байна шүү дээ. Энэ хүнээ зайлуул л даа, ажлаа хийж чадахгүй байгаа бол. Тэгээд Улсын Их Хурлын гишүүн бүрэн эрхээ хэрэгжүүлэхэд нь саад учруулаад сууж байдаг, нам, эвслийн бүлгээр нь талцуулаад суулгаж байдаг. Бүр гишүүдийн захиран зарцуулах төсөв хөрөнгөд нь хүртэл хяналт тавиад сууж байдаг ийм даварчихсан нарийн бичгийн дарга байвал, байх ёстой юм уу, үгүй юм уу гэдгийг ярих хэрэгтэй болсон байхаа гэж би бодож байна.

 Цаашлаад Оюунбаатар гишүүний хэлсэн үнэн шүү дээ. Хэрэгцээтэй, хэрэгцээгүй хууль ярьж байна гээд. Нийтээр тэмдэглэх баярын өдрүүд гээд би энэ дээр үгээ хэлье гэсэн боловч амжсангүй. Энэ ихэнх хүмүүс ажилгүй, орлогогүй байгаа шүү дээ. Энэ гэртээ сууж байгаа хүмүүст амралт хэрэгтэй юм уу? Энэ хүмүүст ажил, орлого, хөдөлмөр хэрэгтэй байна шүү дээ. Тэгээд энэ хэрэгцээтэй хуулийн төслийг нь явуулъя л даа. Амраах гээд яах гээд байгаа юм бэ? Энэ нь цаашлаад бизнес эрхлэгчид ч гэсэн дарамт учирсан ийм хуулийн төсөл байна. Үүнийгээ харж үзсэн юм уу? Ингээд оруулаад ирдэг, бид явуулаад байж болж байгаа юм уу?

 Одоо удахгүй цэцэрлэг сургуулийн бэлтгэл ажил хангагдаад ирнэ. Нөгөө цэцэрлэгийн эрэлт хэрэгцээ ихсээд, нөгөө эцэг, эхчүүд гудамжинд хоноод эхэлнэ. Хүүхэд харах үйлчилгээний тухай хуулиа явуулмаар байна шүү дээ. 24 гишүүн өргөн барьсан хуулийн төсөл Өршөөлийн хуулиа явуулмаар байна шүү дээ. Гишүүн миний санаачилсан Авто тээврийн тухай хууль, Ерөнхий боловсролын сургуулийн сурагчдыг үнэ төлбөргүй нийтийн тээврээр үйлчлүүлэх хуулийг явуулмаар байна. Цэргийн албан хаагчийн тэтгэвэр тэтгэмжтэй холбоотой хуулийн төслийг явуулмаар байна. Сэтгэцийн өвчтэй хүүхдээ насаараа харсан тэр хүмүүсээ цалин, орлоготой болгох талаас нь хуулийн төсөл санаачилсан, тэр хуулийн төслийг явуулмаар байна шүү дээ. Яагаад ингээд ялгавартай хандаад байна вэ? Ялгавартай хандаад байгаа учраас үүнийг хэлээд байхад үүнийг хүлээж авахгүйгээр орж ирж байдаг. Энэ орж ирж байгаа хуулийн төслүүдээ ялгаж заагладаг, эсхүл энэ Засгийн газраас, эсхүл Ерөнхийлөгчөөс. Ерөнхийлөгчийн өргөн барьсан Шилэн дансны тухай хууль гялс татагдаад буцаагаад л оруулаад ирж байгаа шүү дээ. Өнөөдөр аягүй бол батлагдана гээд явж байдаг. Ард иргэд хүлээж байгаа маш их хүлээлттэй хуулиудаа явуулмаар байна шүү дээ. Тэр Хамтын тэтгэвэр яасан бэ? Энэ Эдийн засгийн ил тод байдлын тухай хууль яасан бэ? Тэгээд энэ хуулиудаа явуулаач дээ, энэ орох ёстой 2015 оны төсвийн тухай хууль, эд нар чинь ордгоороо орно. Ингэж жагсаалт баталчихаад үүнд Их Хурлын дарга баригдаад жагсаалтад ороогүй юм чинь энэ хуулийг явуулахгүй ч гэдэг юм уу, ийм юм цаашид гаргамааргүй байна. Их Хурлын гишүүдээ бүрэн эрхээ хэрэгжүүлэхэд нь туслаач ээ, дэмжээч ээ гэж би хэлмээр байна. Тэр Болдбаатартай холбоотой асуудлыг ганцхан би ч биш, энэ Их Хурлын гишүүд яриад байгаа шүү, энэ асуудал дээр анхаараарай гэж бас хэлмээр байна.

 **З.Энхболд:** Мэндчилгээ дэвшүүлье. Улсын Их Хурлын гишүүн Бямбацогтын урилгаар Налайх дүүргийн Казак иргэдийн Хөгжлийн холбоо төрийн бус байгууллагын 22 ажилтан Улсын Их Хурлын үйл ажиллагаа, төрийн ордонтой танилцаж байна. Та бүхэнд ажлын амжилт, эрүүл энх, сайн сайхныг хүсэн ерөөе /Алга ташив/.

 Эрдэнэбат дарга санал хураахад бэлэн биш байна. Ардчилсан намын гишүүд, Шударга ёс эвсэл гайгүй байна, Ардын намынх гайгүй байна. Яаж саналаа хураах юм бэ? Эрдэнэбат дарга аа.

 Гишүүд өрөөнөөсөө зурагт үзээд байхгүй, чуулганы танхимд ирье. Санал хураах гэж байна.

 12 асуудлын 5 дугаарт явж байна. Эрдэнэчимэг, Болор, Бурмаа тэр чигээрээ алга. Бакей гишүүний арын З ширээ байдаггүй, Батхүү, Арвин, Зоригт гурав. Болорчулуун гишүүний ширээний гишүүд бас байхгүй байна, Даваасүрэн.

 Санал хурааж болох юм уу? Бүлгийн дарга нараа. Санал хураалт.

 Улсын Их Хурлын 2014 оны намрын ээлжит чуулганаар хэлэлцэх асуудлын тухай Улсын Их Хурлын тогтоолын төслийг баталъя гэсэн санал хураая. Санал хураалт.

 61 гишүүн санал хураалтад оролцож, 39 гишүүн зөвшөөрч, 63.9 хувийн саналаар Намрын чуулганы хэлэлцэх асуудал батлагдаж байна.

 Үүгээр энэ асуудал дууслаа. Дараагийн чуулганаар редакциа сонсоё.

 Зургаа дахь асуудал. **Харилцаа холбооны тухай хуульд нэмэлт, өөрчлөлт оруулах тухай хуулийн төслийн анхны хэлэлцүүлэг явуулъя.**

Төслийн талаарх Эдийн засгийн байнгын хорооны санал, дүгнэлтийг Улсын Их Хурлын гишүүн Болорчулуун гишүүн танилцуулна. Индэрт урьж байна.

 **Х.Болорчулуун**: Улсын Их Хурлын дарга, эрхэм гишүүд ээ

 Монгол Улсын Засгийн газраас 2014 оны 06 дугаар сарын 18-ны өдөр өргөн мэдүүлсэн Харилцаа холбооны тухай хуульд нэмэлт, өөрчлөлт оруулах тухай хуулийн төслийн хэлэлцэх эсэх асуудлыг чуулганы 2014 оны 06 дугаар сарын 26-ны өдрийн нэгдсэн хуралдаанаар шийдвэрлэж, төслийг анхны хэлэлцүүлэгт бэлтгүүлэхээр Эдийн засгийн байнгын хороонд шилжүүлсэн.

 Эдийн засгийн байнгын хороо 2014 оны 06 дугаар сарын 27-ны өдрийн хуралдаанаар дээрх хуулийн төслийн анхны хэлэлцүүлгийг хийлээ.

 Төслийн талаар зарчмын зөрүүтэй санал гараагүй тул Монгол Улсын Их Хурлын чуулганы хуралдааны дэгийн тухай хуулийн 16.3 дахь хэсэгт заасны дагуу төслийг анхны хэлэлцүүлгээр нь батлах горимын саналыг Байнгын хорооны хуралдаанд оролцсон гишүүдийн олонх дэмжсэн болно.

 Хууль, Улсын Их Хурлын бусад шийдвэрийн төсөл боловсруулах өргөн мэдүүлэх журмын тухай хуульд заасныг үндэслэн төслийн 1 дүгээр зүйлийн 2 дахь хэсгийн 8.13 “хуулиар олгогдсан бүрэн эрхээ” гэснийг “зохицуулах хороо нь хуульд заасан зарим чиг үүргээ” гэж найруулгын засвар хийх саналыг Байнгын хорооны хуралдаанд оролцсон гишүүдийн олонх дэмжлээ.

 Улсын Их Хурлын эрхэм гишүүд ээ

 Харилцаа холбооны тухай хуульд нэмэлт, өөрчлөлт оруулах тухай хуулийн төслийг анхны хэлэлцүүлэгт бэлтгэсэн талаар Эдийн засгийн байнгын хорооноос гаргасан санал, дүгнэлтийг хэлэлцэн шийдвэрлэж төслийг баталж өгөхийг Та бүхнээс хүсье.

 Анхаарал тавьсанд баярлалаа.

 **З.Энхболд**: Ажлын хэсгийг танилцуулъя. Балгансүрэн- Харилцаа холбооны зохицуулах газрын дарга, Даваажамц- Засгийн газрын Хэрэг эрхлэх газрын Мэдээллийн технологийн хэлтсийн дарга, Гантулга- Харилцаа холбооны зохицуулах хорооны Зах зээл, үнэ тарифын албаны Өрсөлдөөний зохицуулалт хариуцсан мэргэжилтэн, Ганбат- Харилцаа холбооны зохицуулах хорооны Зохицуулалтын албаны мэргэжилтэн.

 Байнгын хорооны санал, дүгнэлттэй холбогдуулан асуулттай гишүүд байна уу. Хүрэлбаатар гишүүнээр асуулт тасаллаа. Лүндээжанцан гишүүн асууя.

 **Д.Лүндээжанцан**: Би энэ дээр нэг юм Эдийн засгийн байнгын хорооноос асууя. Эртүүд энэ бол их сайхан юм болж байгаа, утасныхаа номерыг ингээд хаана ч гэсэн хөрвөх боломжтой болж байгаа юм гэж. Тэгэхээр үүнийг цуглуулаад авч байгаа зохицуулах газартаа байна уу, хороондоо цуглаж байна уу? Цахилгаан холбоо компанидаа байна уу? Энэ дотор бүгдэд нь цуглуулж байгаад дараагаар нь үүнийгээ хувьчлах гээд байна уу гэдэг ийм л асуудал байна. Өөрөөр хэлбэл өрсөлдөөн хэрэгтэй гэдгийг би ойлгоод байгаа юм. Энэ өрсөлдөөн монополиуд харин хэт монопол болгож байгаад сүүлд нь хувьчлах асуудал яригдах уу? Яригдахгүй юу гэдгийг энэ төрийн мэдэлд байх уу? Байхгүй юу гэдэг ийм асуултыг асууя. Тэгээд энэ чинь наадам дөхсөн, дээр нь чуулган дуусах гэж байхад бид хууль оруулж ирээд баталчихдаг, дараагаар нь янз бүрийн үр дагавар гардаг. Түүнээс нь би болгоомжилж энэ асуултыг асууж байгаа юм. Манай хүмүүс болохоор чуулган дуусах дөхсөн учраас цаг үрээд байна гэж бас намайг ойлгож байж магадгүй, тэгвэл асуухаас аргагүй байгаа учраас асууж байгаа юм шүү дээ.

 Аливаа сайхан юм шиг өнгөн дээрээ харагдсан юм болгон цаанаа саар болоод хувирчихдаг учраас харгүй нь дээр гэдэг байдлаар асууж байна.

 **З.Энхболд**: Байнгын хорооны дарга Гарамгайбаатар хариулъя.

 **Б.Гарамгайбаатар**: Би асуултад хариулъя. Энэ асуудал Байнгын хорооны хуралдаан дээр зарим гишүүд тодруулга авсан. Гол санаа бол таны ярьж байгаа шиг ер нь бол Харилцаа холбооны энэ чиглэлийн үйл ажиллагаа явуулдаг аж ахуйн нэгжүүд бол бүгд хувийнх байгаа. Энэ хуулийн хэрэгжилтийг хянах, зохицуулах газар нь Харилцаа холбооны зохицуулах хороо гэсэн нэртэй байгууллага байгаа гэж ойлгож байгаа. Тийм учраас энэ тодорхой хяналтад үйл ажиллагаа явуулна. Хувийн хэвшлийн аж ахуйн нэгжүүд бол энэ асуудал дээр бүгд саналаа өгсөн гэж бидэнд ажлын дэд хэсгийнхэн хэлсэн. Тэгээд үүнд ямар нэгэн хардах, сэрдэх зүйл бол байхгүй байхаа гэж бодож байна.

 **З.Энхболд**: Хүрэлбаатар гишүүн асууя.

 **Ч.Хүрэлбаатар:** Энэ хуультай холбоотой асуудлыг би өөрийнхөө фейсбүүк дээр тавьсан юм. Тэгсэн чинь хүмүүсүүд нэг зүйл тодруулж өгөөч ээ гэдэг асуулт тавиад байна. Тухайлбал би нэг суман дээр явж байгаад дараагийн сум уруу ордог. Нөгөө миний очиж ажиллаж байсан суман дээр мобиком нь байгаа. Яг дараагийн суман дээр нь Юнителтэй, түүний дараагийн суман дээр Жимобайл байна гэж үзье. Тэгэх юм бол би яг тэнд явж байхдаа, яг тэр дор нь мобикомын утастай байж байгаад дараагийн суманд орохдоо юнитель уруу тэр дор нь шилжүүлээд, дараагийн суманд орохдоо тэр дор нь жимобайл уруу шилжүүлээд явах ийм боломж энэ хуулиар бүрдэх үү. Нэг өдрийн дотор З оператор дотор өөрийнхөө барьж байгаа дугаараа нэг өдрийн дотор гурвууланг нь солиод ажиллаж болох уу гэдэг ийм асуултыг асуух гэсэн юм. Яагаад гэхээр маш олон хүн ийм асуулт тавиад байгаа юм. Нэг сумаас нөгөө сум уруу ороход нэг оператороос нөгөө оператор уруу шилждэг, зарим суманд нь юнитель байдаг, заримд нь жимобайль заримд нь мобиком байгаа. Тэгэхээр энэ бололцоог энэ хуулиар гаргаж өгөх үү? Заавал хэрэглэгч талдаа энгийн байхаар энэ асуудал шийдэгдэх боломжтой юу гэдгийг би ажлын хэсгээс асууя, мөн Гарамгайбаатар даргаас асууя.

 **З.Энхболд**: Ажлын хэсэг Харилцаа холбооны зохицуулах газрын дарга Балгансүрэн хариулъя.

 **Б.Балгансүрэн:** Баярлалаа. Өнөөдрийн үйлчилгээ эрхэлж байгаа 4 үүрэн компани хоёр, хоёроороо 2 өөр техник технологи нэвтрүүлсэн байгаа, хоёр дахь үеийн технологи. Гурав дахь үеийн технологи буюу өнөөдрийн бидний хэрэглэж байгаа ЗЖ технологийн хувьд энэ бүрэн боломжтой. Энэ талаар судалгааны ажил хувийн хэвшлийнхэнтэй хийгээд дуусах шат уруугаа орж байгаа. Үндэсний үйлчилгээ нэвтрүүлэх талаар ажил нь хийгдэж байгаа.

 **З.Энхболд:** Хүрэлбаатар гишүүн тодруулъя.

 **Ч.Хүрэлбаатар**: Ажлын хэсэг асуулт ойлгосон уу, үгүй юу. Ойлгохгүй л байх шиг байна. Болох юм уу? Болохгүй юм уу? Нэг өдөр дотор би өөрөө явж байхдаа янз бүрийн хүндрэл чирэгдэлгүйгээр нэг, нэг мессеж бичээд ч юм уу? Оператороо нэг өдрийн дотор жишээлбэл мобиком, юнител хоёрын хооронд шилжих ийм бүрэн боломж энэ хууль батлагдсаны дараа болох юм уу? Болохгүй юу?

 **Б.Балгансүрэн**: З дахь үеийн технологийн хувьд бүрэн боломжтой. Сиди Эм Жи СМ-ийн хувьд энэ боломжгүй, дэлхий дээр ч боломжгүй байгаа. ЗЖ үйлчилгээний хувьд бүрэн боломжтой.

 **З.Энхболд**: ЗЖ-тэй аймгийн төвүүд болно, Сум бол ЗЖ ороогүй учраас болохгүй юм байна.

 Гишүүд асуулт асууж дууслаа. Эрдэнэбат дарга дахиад санал хураалт. Ардчилсан намынхан хамгийн олон гишүүн байхгүй байна. Одоо суудал суудлаараа бүтэн алга болсон. Би одоо цол дуудъя. З сайдын суудал хоосон байна, Эрдэнэ, Оюунгэрэл, Санжмятав, түүний өмнө байдаг хоёр сайдын суудал хоосон байна, Ц.Баярсайхан, Бат-Эрдэнэ, Амаржаргал гишүүн. Цаад талд Болор, Бурмаа нарын суудал бүтнээрээ хоосон байна. Бүлгийн дэд дарга Одонтуяа алга байна, Зоригт гишүүн алга байна. Тэр хойно суудаг Тэмүүжин сайд бүтнээрээ алга байна Батчимэг, Наранхүү. Болорчулуун, Даваасүрэн нарын суудал гурвуулаа алга байна. Баянсэлэнгэ, Оюунбаатар, Сономпил гурвуулаа алга байна. Ганбаатар гишүүн алга байна. Бүгдээрээ сууж байгаа сайн ширээ байна. Хүрэлбаатар, Оюунхорол, Дашдорж гишүүдийн ширээ. Хойд талын Хаянхярваа, Отгонбаяр, Энхбаяр нарын гишүүд бүгдээрээ байна. Эрдэнэбат дарга санал хураах юм уу. Наад эзэнгүй ширээнүүд чинь яах юм.

 Байнгын хороо төслийг анхны хэлэлцүүлгээр нь батлах горимын санал гаргасныг дэмжье гэдэг санал хураалт явуулъя. Санал хураая, горимын санал.

 61 гишүүн санал хураалтад оролцож, 52 гишүүн дэмжиж, 85.2 хувийн саналаар анхны хэлэлцүүлгээр нь батлах горимын санал дэмжигдлээ.

 Байнгын хорооны санал дэмжигдсэн тул Харилцаа холбооны тухай хуульд нэмэлт, өөрчлөлт оруулах тухай хуулийн төслийг баталъя гэсэн санал хураая.

 Харилцаа холбооны тухай хуульд нэмэлт, өөрчлөлт оруулах тухай хуулийн төслийн талаарх найруулгын санал:

 **1.**Төслийн 1 дүгээр зүйлийн 2 дахь хэсгийн 8.13-ын “Хуулиар олгогдсон бүрэн эрхээ” гэснийг “Зохицуулах хороо нь хуульд заасан зарим чиг үүргээ” гэж өөрчлөх.

Санал гаргасан Улсын Их Хурлын гишүүн Гарамгайбаатар.

 Найруулгын саналыг дэмжье гэдгээр санал хураая. Санал хураалт.

 61 гишүүн санал хураалтад оролцож, 52 гишүүн зөвшөөрч, 85.2 хувийн саналаар найруулгын санал дэмжигдэж байна.

 Найруулгын санал хийсэн бол анхны хэлэлцүүлэг болдог, эсхүл зарчмын зөрүүтэй гэдэг ийм ялгаа байна уу? Эсхүл байхгүй байна уу? Даваасүрэн гишүүний яриад байгаа. Отгончимэг.

 **Н.Отгончимэг:** Чуулганы хуралдааны дэгийн тухай хуулийн 16.3-т байна. Төслийн талаар зарчмын зөрүүтэй санал гараагүй. Тэгээд Байнгын хорооны хуралдаанд оролцсон гишүүдийн олонх нь дэмжсэн бол төслийг анхны хэлэлцүүлгээр батлах боломжтой гэсэн санал, дүгнэлтийг гаргаж, нэгдсэн хуралдаанд оролцсон гишүүдийн олонх энэ горимын саналыг дэмжсэн бол төслийг анхны хэлэлцүүлгээр баталж болно гэж заасан байна. Зарчмын зөрүүтэй санал гараагүй гэсэн үг.

 **З.Энхболд**: Найруулгын санал, зарчмын зөрүүтэй санал хоёрын хооронд ялгаа байдаг юм байна. Дэгийн тухай хуулин дээр байна.

 Одоо санал хураая. Эцсийн найруулгыг би дараагийн үдээс хойших хуралдаан дээр уншъя. Цог гишүүн.

 **Л.Цог**: Баярлалаа. Ингэж дэндүү шуурч байна аа. Сонсохоор найруулгын юм биш байна шүү дээ, горимын санал орж ирж байна. Бүрэн эрхийн асуудлыг болиулаад, зарим чиг үүрэг гэсэн их өөр юм орж ирж байна. Бид ингэж явбал хачин хачин юм батлах нь байна. Тараахгүй бол болохгүй байсан байна шүү дээ, дарга аа. Сиймхийгээр юм ороод ирэх вий дээ, энэ бол буруу гэж бодож байна.

 **З.Энхболд:** Одоо чуулган завсарлаад Байнгын хороод хуралдана, түүн дээр Эдийн засгийн байнгын хороо шаардлагатай бол хуралдана биз. Одоо саналаа хураая, хуулиа батлах. Хоёрхон үг нэмж байгаа хууль шүү дээ.

 Байнгын хорооны санал дэмжигдсэн тул Харилцаа холбооны тухай хуульд нэмэлт, өөрчлөлт оруулах тухай хуулийн төслийг баталъя гэсэн санал хураая.

 60 гишүүн санал хураалтад оролцож, 48 гишүүн зөвшөөрч, 80.0 хувийн саналаар хуулийн төсөл батлагдлаа.

 Саяны найруулгын санал оруулсан хувилбарыг гишүүдэд тараасны дараа эцсийн найруулгыг уншина.

 **Дараагийн асуудал. Ашигт малтмалын тухай болон холбогдох бусад хуульд нэмэлт, өөрчлөлт оруулах тухай хуулиудын төслийн анхны хэлэлцүүлэг явуулъя.**

 Төслийн талаах Эдийн засгийн болон Байгаль орчин, хүнс, хөдөө аж ахуйн байнгын хорооны санал, дүгнэлтийг Улсын Их Хурлын гишүүн Гарамгайбаатар танилцуулна. Индэрт урьж байна.

 **Б.Гарамгайбаатар**: Улсын Их Хурлын дарга, эрхэм гишүүд ээ

 Монгол Улсын Их Хурлын чуулганы 2014 оны 07 дугаар сарын 01-ний өдрийн нэгдсэн хуралдаанаар Ашигт малтмалын тухай хуульд нэмэлт, өөрчлөлт оруулах тухай хуулийн төсөл болон дагалдах бусад хуулийн төслүүдийн анхны хэлэлцүүлгийг хийж, төслүүдийг эцсийн хэлэлцүүлэгт бэлтгүүлэхээр Эдийн засгийн болон Байгаль орчин, хүнс, хөдөө аж ахуйн байнгын хороонд шилжүүлсэн билээ.

 Монгол Улсын Их Хурлын чуулганы хуралдааны дэгийн тухай хуулийн 23 дугаар зүйлийн 23.1, 23.7 дахь хэсгүүдийг үндэслэн тус Байнгын хороод 2014 оны 07 дугаар сарын 01-ний өдрийн хамтарсан хуралдаанаар дээрх хуулийн төслүүдийн эцсийн хэлэлцүүлгийг хийж, чуулганы нэгдсэн хуралдааны анхны хэлэлцүүлгээр санал хурааж шийдвэрлэсэн асуудлыг хуулийн төсөлд бүрэн тусгасан бөгөөд эцсийн хэлэлцүүлэгт бэлтгэсэн хууль, тогтоолын төслүүдийг хууль зүйн техникийн талаас хянан үзэж, нэр томьёо, хэл найруулгын засвар, өөрчлөлтийг хийлээ.

 Нэгдсэн хуралдааны анхны хэлэлцүүлгийн үеэр хуралдаан даргалагчаас төслийн 9 дүгээр зүйлийн 9.1 дэх хэсэгт Улсын Их Хурлын гишүүн Д.Арвин, Г.Баярсайхан, Д.Ганбат, С.Дэмбэрэл нарын оруулсан саналын томьёоллыг өөрчлөн найруулахаар чиглэл өгснийг үндэслэн “... үндэсний аюулгүй байдлыг хангах, улсын эдийн засаг, нийгмийн хөгжилд нөлөөлөх томоохон хэмжээний төслийг хэрэгжүүлэх, тусгай хэрэгцээнд авсны улмаас үүссэн нөхөх олговрын асуудлыг шийдвэрлэх зорилгоор ашигт малтмалын тусгай зөвшөөрлөөр олгосон талбайг төрийн мэдэлд шилжүүлж авахдаа тусгай зөвшөөрөл эзэмшигчтэй хэлэлцэн тохирсоны үндсэн дээр энэ хуулийн 19.12, 26.9-т заасан талбайгаас тусгай зөвшөөрөл олгоно” гэж өөрчиллөө.

 Түүнчлэн Улсын Их Хурлын гишүүн Г.Баярсайхан, Д.Ганбат, Б.Гарамгайбаатар, С.Дэмбэрэл, Д.Зоригт нар төслийн 3 дугаар зүйлийн 1 дэх хэсэг буюу 5 дугаар зүйлийн 5.5 дахь хэсгийг хасах, төслийн 1 дүгээр зүйлийн 13 дахь хэсэг буюу 27 дугаар зүйлийн 27.1.12 дахь заалтыг “... орд ашиглах техник-эдийн засгийн үндэслэлдээ тухайн уурхайн бүтээгдэхүүнийг тээвэрлэх, дэд бүтцийг хэрхэн бүрдүүлэх болон уурхайн нөхөн сэргээлт, хаалт зэрэгт шаардагдах хөрөнгийн талаар тодорхой тусгасан байх” гэж өөрчлөх, гишүүн Р.Бурмаа төслийн 3 дугаар зүйлийн 4 дэх хэсэг буюу 42 дугаар зүйлийн 42.1 дэх хэсгийг хасах тухай саналууд гаргасныг Байнгын хорооны анхны хэлэлцүүлгээр дэмжигдээгүй боловч нэгдсэн хуралдаанд оролцсон гишүүдийн олонх эсрэг санал өгч төсөлд тусгахаар шийдвэрлэсэн тул эдгээр саналуудыг төсөлд нэмж оруулав.

Улсын Их Хурлын дарга, эрхэм гишүүдээ,

 Ашигт малтмалын тухай хуульд нэмэлт, өөрчлөлт оруулах тухай, Ашигт малтмалын тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай, Ашигт малтмалын хайгуулын тусгай зөвшөөрөл шинээр олгохыг хориглох тухай хуулийг хүчингүй болсонд тооцох тухай, Тусгай хамгаалалттай газар нутгийн тухай хуульд нэмэлт оруулах тухай хуулийн төслүүдийг эцсийн хэлэлцүүлэгт бэлтгэсэн талаар Эдийн засгийн болон Байгаль орчин, хүнс, хөдөө аж ахуйн байнгын хорооноос гаргасан танилцуулгыг хэлэлцэн, хуулийн төслүүдийг баталж өгөхийг Та бүхнээс хүсье.

 Анхаарал тавьсанд баярлалаа.

 **З.Энхболд**: Ажлын хэсгийг танилцуулъя. Жигжид- Уул уурхайн яамны Төрийн нарийн бичгийн дарга, Отгочулуу- мөн яамны Стратегийн бодлого, төлөвлөлтийн газрын дарга, Үүрийнтуяа- Ашигт малтмалын газрын дэд дарга, Баттулга- мөн газрын Уул уурхайн хэлтсийн дарга.

 Байнгын хорооны санал, дүгнэлттэй холбогдуулан асуулттай гишүүдийн нэрийг авъя. Батцэрэг гишүүнээр тасаллаа. Бат-Эрдэнэ, Энхбаяр гишүүд нэмэгдлээ. Батцэрэг гишүүнээс эхэлье, горимын санал гэж байна.

 **Н.Батцэрэг**: Баярлалаа. Ашигт малтмалын тухай хуулийн төслийг анхны хэлэлцүүлэгт бэлтгэх явцад ажлын хэсгүүд нэлээн цаг зарж ажилласан юм. Шударга ёс эвслийн бүлэг энэ дээр Уянга гишүүнээр ахлуулсан, мэргэжлийн байгууллагуудын хүмүүсийг татан оролцуулсан томоохон ажлын хэсэг гаргаад, нэлээн сайн нухацтай судалж, хуулийн төсөлд оруулах өөрсдийнхөө байр суурь, томьёолол, санал дүгнэлтүүдийг гаргасан юм. Энэ асуудлаараа хэд хэдэн удаа Эдийн засгийн байнгын хороон дээрх ажлын хэсэгтэй бид нар уулзаж ярилцахыг оролдож байсан. Зарим нь жаахан бүтэлтэй, зарим нь хоёр талаасаа тодорхой ойлголцол, зөвшилцөлд хүрэхгүй ийм байдалтай явсан. Өчигдөр Ардчилсан намын бүлгийн дарга, Уул уурхайн сайд, бусад хүмүүсийг байлцуулж байгаад миний бие, манай ажлын хэсгийн ахлагч Уянга гишүүн бид нар энэ Ашигт малтмалын тухай хуулийн төсөлд байгаа стратегийн ордууд дээрх төрийн бодлогоо яаж томьёолох вэ гэдэг дээр нэлээд хэд хэдэн саналууд гаргаж ярилцаад, яг энэ хэсгийн зүйл, заалтуудыг энэ удаа хэлэлцэлгүй, намрын чуулган уруу хойш нь тавья. Бусад дээр нь урагш нь явуулж болох юм гэж ерөнхийдөө зарчмын тохиролцоонд хүрч, протокол үйлдсэн. Тэгэхдээ манай ажлын хэсгийн ажилласан дүгнэлт, бүлэг дээрээ гаргаж байсан санал, одоо яригдахаар санал хураахаар зэхэж байгаа зарим асуудлуудаар бид нар бүлэг дээрээ бас товчхон зөвлөлдөх шаардлагатай байгаа. Тэгээд дээрээс нь үдийн цайны цаг болж байгаа зэргийг харгалзаад Бүлэг энэ асуудлаар завсарлага авч байна. Үдийн цайны дараа зөвлөлдсөн тухай, бүлэг дээрээ ярьсан тухай асуудлаа хэлнэ.

 **З.Энхболд**: Өдрөөр биш, цагаар авч байгаа юм уу. Хэдэн цаг гэж бичих юм.

 **Н.Батцэрэг**: Хуулийн хугацаанд олгогдсон тэр хэмжээндээ. Түүний үр дагавар яаж гарахыг орж ирээд хэлнэ.

 **З.Энхболд**: Үдээс хойших хуралдаан хүртэл авах юм уу. За үдээс хойших хуралдаан хүртэл өглөө.

 **Дараагийн асуудал. Газрын тосны тухай хуулийн шинэчилсэн найруулга болон холбогдох бусад хуульд нэмэлт, өөрчлөлт оруулах тухай хуулийн эцсийн хэлэлцүүлгийг явуулъя.**

Төслийн талаарх Эдийн засгийн байнгын хорооны танилцуулгыг Улсын Их Хурлын гишүүн Нямдорж танилцуулна. Индэрт урьж байна.

 **Ц.Нямдорж**: Улсын Их Хурлын дарга, эрхэм гишүүд ээ

 Газрын тосны хуулийн шинэчилсэн найруулгын төсөл болон түүнтэй холбогдуулж нэмэлт, өөрчлөлт оруулах хуулиудын төслийн хоёрдугаар хэлэлцүүлгийг Байнгын хороогоор хэлэлцсэн дүнг та бүхэнд танилцуулж байна.

Анхны хэлэлцүүлгээр санал хураагдсан саналуудыг төсөлд тусгасныг нэгдүгээрт тэмдэглэж байна.

Хоёрдугаарт анхны хэлэлцүүлгийн үед танилцуулсны дагуу Байнгын хорооны гишүүдийн гуравны хоёроор санал хураалт явуулсан. Ингээд зарчын шинжтэй 14, найруулгын шинжтэй 19 саналаар дахин санал хураалт явуулж, эдгээр асуудлыг шийдвэрлэж өгөх хүсэлтийг та бүхэнд оруулж байна.

Гуравдугаарт, хуулийг буцаан хэрэглэхтэй холбогдуулж нэг зүйл дээр ярилцсан. Ингээд ажлын хэсгээс Болорчулуун гишүүний нөөц ашигласны төлбөртэй холбогдуулж гаргасан саналыг авч үзэж, тодорхой саналын томьёоллыг Байнгын хороонд оруулж дэмжүүлсэн.

Дөрөвдүгээрт, энэ Газрын тосны хуультай холбогдуулж Төсвийн хуульд өөрчлөлт оруулах санал орж ирсэн. Энэ саналыг авч үзээд оруулж ирсэн төслийн нэгдүгээр зүйлийн 1 дэх хэсгийг хасах саналыг чуулганы нэгдсэн хуралдаанд оруулж байна.

Тавдугаарт, миний дээр дурдсан зарчмын 14, найруулгын 19 саналаар санал хураалт явуулж өгөхийг хүсэж байна. Томьёоллыг та бүхэнд хүргүүлсэн.

Эдгээр асуудлыг хэлэлцэж, энэ хуулийн төслийг эцэслэн баталж өгөхийг эрхэм гишүүд та бүхнээс хүсэж байна.

Анхаарал тавьсанд баярлалаа.

**З.Энхболд**: Ажлын хэсэг Жигжид -Уул уурхайн яамны Төрийн нарийн бичгийн дарга, Отгочулуу- Уул уурхайн яамны Стратегийн бодлого, төлөвлөлтийн газрын дарга.

Байнгын хорооны танилцуулгатай холбогдуулан асуулттай гишүүд байна уу. Болорчулуун гишүүнээр асуулт тасаллаа. Даваасүрэн гишүүн.

**Ц.Даваасүрэн**: Би хоёр, гурван зүйл асууя. Ажлын хэсгээс нэг асуулт асууя гэж бодож байна. Гэрээнд л хууль үйлчлэх тухай заалт орсон юм байна, эргэж үйлчлэх гээд. Дайчин Тамсаг билүү Хятадын компани байгаа шүү дээ. Үүнийг заавал энэ компаний тогтвортой байдлын хөрөнгө оруулалтын гэрээнд хамаарахгүй ийм гэрээнд үйлчлэхгүй гэж оруулж байгаа нь ямар үндэслэлтэй юм бэ? Та бүгд ажлын хэсэг дээр яагаад үүнийг оруулсан юм бэ, үүнийг би тодруулмаар байна.

Энэ чинь Хятадын компани, тэгээд та нарын өөрчлөлтөөр болохоор өртөг, зардал нь 40 хувь байна гэдгийг эргэж харахгүй гэдэг юм уруу орчихож байгаа юм. Энэ Болорчулуун гишүүний яриад байгаагаар өртөг, зардал 20 хувиас хэтэрдэггүй гэдэг ийм зүйл яриад байна. Хоёр дахин болж байгаа нь ямар учиртай юм бэ? Үүнийг хамгаалаад байх шаардлага юу байсан бэ?

Байнгын хорооноос хоёр зүйлийг асууя. Төсвийн хуульд оруулах өөрчлөлтийг Эдийн засгийн байнгын хороо ямар дэгээр хэлэлцэв?

Гуравт, энэ хуулийн нэг заалт байсан. Би өмнө бас асууж байсан. Хайгуулын ашиглалтын лицензийг ашигласах нь өмчлөх эрхийг хэрэгжүүлнэ гэсэн ийм төр, түүний цаадах далд санаа юу вэ гэхээр хайгуулын ашиглалтын лиценз олгочихоор өмчлөх эрхээ шилжүүлнэ гэдэг санаа давхар явж байгаа. Тэгэхээр би үүнийг хайгуулын лицензийн асуудал бол тусгай зөвшөөрөл нь үйл ажиллагаа эрхлэх тусгай зөвшөөрөл гэж ингэж ойлгоод байгаа. Өмчлөх эрхтэй ямар ч хамаагүй. Үүнийг та бүгд яаж шийдсэн бэ? Яагаад вэ гэхээр, би Ашигт малтмалын хуулийн энэ хэлэлцүүлэгт оролцохоос татгалзсан, та өөрөө мэдэж байгаа. Энэ З зүйл дээр хариулт авъя.

Ер нь би нэг зүйлийг анхааруулж хэлье гэж бодож байна. Манай Тамгын газрын хуулийн хэлтсийнхэн анхаар. Та нарын чадавхи үнэхээр муу байна шүү. Санал хураасан бол тэр хураасан саналыг хуулийн төсөлд оруулаад тэгээд эцсийн хэлэлцүүлэгт тараана. Даргыгаа хууль зөрчүүлээд байх юм, та нар. Хоёр ч юман дээр өнөөдөр тэглээ шүү дээ. Тэгж болохгүй шүү дээ.

**З.Энхболд:** Гарамгайбаатар гишүүн хариулъя.

**Б.Гарамгайбаатар**: Даваасүрэн гишүүний хоёр асуултад нь би хариулъя. Сүүлийнх нь Ашигт малтмалын тухай хуультай холбоотой асуудал байгаа учраас сая завсарлага авчихлаа.

Нөгөө дэх нь Төсвийн дагалдах хууль дээр бид түрүүчийн Байнгын хорооны хуралдаанаар Төсвийн байнгын хороо хуралдаж шийдвэр гаргана гэдгээр санал хураалт хийгээгүй гаргасан. Түүнээс хойш Төсвийн байнгын хороо энэ асуудлаар огт хуралдаагүй байгаа. Өчигдөр бид Байннгын хорооны хуралдаан дээр энэ асуудлыг хэлэлцэх шаардлагагүй гэдгээр санал хураалт явуулсан байгаа. Яг энэ төсөвтэй холбоотой.

**З.Энхболд**: Даваасүрэн гишүүн тодруулъя.

**Ц.Даваасүрэн**: Энэ хууль дээр байгаа төр, хайгуулын болон ашиглалтын лиценз олгох замаар өмчлөх эрхээ хэрэгжүүлнэ гээд наад санал хураалт дотор та нар хураалгачихсан байгаа юм. Тэгээд би өмнө нь хэлсэн шүү дээ. Үүний чинь цаана шилжүүлнэ гэсэн санаа яваад байна шүү дээ. Үүнийгээ өөрчилсөн үү?

**З.Энхболд**: Эдийн засгийн байнгын хорооны гишүүн Нямдорж хариулъя.

**Ц.Нямдорж:**  Энэ хууль буцаан хэрэглэхтэй холбогдуулж аль нэг компанийг тусгайлан авч үзэж, тэр компанид давуу эрх олгох тухай асуудал Байнгын хороон дээр, ажлын хэсэг дээр яригдаагүй. Үйл ажиллагаа явуулж байгаа хэлбэртэй хоёр, тусгай зөвшөөрөл авчихсан 10 хэдэн компани байгаа юм билээ. Тэр бүтээгдэхүүн хуваах гэрээ гэдэг юм нь Засгийн газраар ороод Аюулгүйн зөвлөл дээр очоод, дэмжигдээд зөвшөөрлийг нь авчихсан ийм нийт 20 орчим бүтээгдэхүүн хуваах гэрээ байгаа юм билээ. Энэ өмнө нь байгуулагдсан гэрээнүүдэд шинэ хууль яаж үйлчлэх вэ гэдэг асуудлыг нэг тийшээ хагалж өгөхгүй бол хууль зүйн асар их маргаан, түүнийг дагасан ойлгомжгүй байдал үүсэх байсан учраас энэ дагаж мөрдөх журмын тухай саналыг 45.2 гэдгээр оруулж байгаа юм. Харамсалтай нь хэлэлцүүлгийн явцад энэ ажлын хэсгийн гишүүд гадаадын тусгай албаны үүрэг гүйцэтгэж байна, гадаадынханд үйлчилж байна гэсэн иш үндэсгүй гүтгэлэг нэлээн явагдсан. Хэрвээ ингэж үзэж байгаа бол энэ асуудлаа тусгай албанд тавиад шалгуулж болноо. Ажлын хэсгийн гишүүдийн тухайд Батцогт, Зоригт, бид нарын тухайд тийм ямар ч асуудал байгаагүй, байх ч ёс байхгүй. Үүнийг нэгдүгээрт би хариуцлагатайгаар мэдэгдэж байна. Ингэж нэг зааланд өөд өөдөөсөө харж суучихаад цусгүй гүтгэлэг явуулдгаа Их Хурлын гишүүд зогсоох шаардлагатай.

Хоёрдугаарт, энэ өмнө нь байгуулагдсан гэрээнүүдээр бүтээгдэхүүн хуваах хэмжээ нь Засгийн газарт ногдох хэсэг нь 42-48 орчимд байгаа юм билээ. Тэр Болорчулууны яриад байгаа 24 худлаа гэдгийг энэ агентлагын нөхдүүд өөрсдөө хэлсэн. Тийм учраас тэр 20-хэдийн тухай асуудал энд байхгүй. Болорчулуун гишүүний тэр 19 дүгээр талбай дээр Тамсагийн одоо хүртэл нөөц ашигласны төлбөр авахгүй байгаа юм билээ. Авна гэж ярилцаж байгаа юм билээ. Тэгээд эцсийн томьёолол дотор юу гэж оруулж байна вэ гэхээр, энэ хуулийн 17.3.2-т заасан төлбөрийн тухай л гэж байгаа. Энэ нь нөөц ашигласны төлбөр гэсэн үг. Төрийн захиргааны байгууллага гэрээлэгчтэй харилцан тохиролцож шийдвэрлэнэ гээд ийм тодотгол хийж өгч байгаа юм. Одоо энэ хууль батлагдсаны дараа 19 дүгээр талбай дээр нөөц ашигласны төлбөр авах тухай асуудлыг Газрын тосныхон энэ Дайчин Тамсаг компанитай ярьж шийдвэрлэх байхаа гэж бодож байна. 19 дүгээр талбайн тухайд бол энэ чинь анх Хятадуудтай байгуулчихсан гэрээ бишээ. 1993 онд Жасрай гуайн Засгийн газрын үед Соко гэдэг компани зөвшөөрөл аваад 97 онд Ерөнхийлөгчийн сонгууль явагдаж байхад Очирбат гуай тэнд давхиж очоод Монголд газрын тос олдлоо гээд дээлэндээ газрын тос түрхээд явж байсан ийм талбай. Сүүлд нь Болд Ашигт малтмалын газрын дарга байхад байна уу даа, энэ Дайчин Тамсаг гэдэг компанид шилжсэн ийм талбай шүү. Хэрвээ тусгай албаны нууц ажиллагаа орж байна гэж зарим хүн үзэж байгаа бол тэр маниус нь Зоригт гишүүн, Батцогт бид гурав эхлээд англичуудад худалдагдсан байж таарна, тэгээд дараа нь нөгөө хоёр дахь айлд нь худалдагдсан байж таарна. Ийм юм байхгүй шүү. Нэгдүгээр асуултын тухайд ийм.

**З.Энхболд**: Нэмж хариулъя.

**Ц.Нямдорж:** аль нэг компанид давуу эрх олгох тухай асуудал байхгүй. Өөр нэг бодсон юм бол энэ хуулийг хэтэрхий хатуу гаргаад, Засгийн газарт ногдох хувь хэмжээг нь огцом өсгөх юм бол 2012 оны 5 сарын 18-ны өдөр батлагдсан Стратегийн салбарт гадаадын хөрөнгө оруулалтыг хязгаарлах тухай хууль гэдэг юмтай ижил үр дүн авчрах ийм аюул байсан. Тэр хууль батлагдахад сонгуулийн өмнө та нар дэндүү осолтой галаар тоглож байна шүү, үүнийгээ больчхооч ээ гэж тэнд суучхаад гуйж байсан юм шүү, үр дүнгий нь та нар харсан байхаа. Гадаадын хөрөнгө оруулалт чинь 2 жилийн дотор 50 хувиар унав аа. Одоо өнөөдрийн байдлаар 64. Газрын тосны салбарт ийм балмад юм хийвэл яг түүнтэй ижилхэн үр дүн авчрах аюул байсан учраас үүнийг ажлын хэсэг дээр ярьсан юм. Үүнийг Их Хурлын гишүүд эрхбиш ойлгох байх гэж найдаж байна. Нүүрсээ зогсоогоод авсан. Бусад жаахан хэдэн төгрөг олдог юмаа цөмийг нь зогсоогоод авсан. Одоо сүүлчийнх нь энэ Газрын тос болчхоод байгаа юм. Ирэх жил Эрдэнэтийн орлоготой ижил хэмжээний орлого оруулна гэж эд нар хэлээд байгаа юм. Энэ элдэв маргаанаас болж орлогыг таслах юм бол, Монгол юунд хүрэх юм бэ гэдэг асуудал тавигдсан юм. Тэгээд Гадаадын хөрөнгө оруулалтыг үргээж болохгүй. Хэнийх нь ч бай. Дотоодын хөрөнгө оруулалтыг хязгаарлаж болохгүй, хавчиж болохгүй. Өмнө засаг нь шийдвэр гараад гэрээ байгуулсан бол тэр гэрээндээ заасан татвар төлбөр, элдэв юмных нь хувь хэмжээг хөндөхгүй гэдэг ийм хатуу зарчим барьсан юм.

Дараагийн асуудал өмчлөх эрхийн асуудал. Өмчлөх эрхээ хэрэгжүүлнэ гэдэг томьёоллоороо орсон. Энэ томьёоллоор гараад ирж байгаа газрын тос чинь нөгөө талын өмч болчихгүй ээ. Энэ хууль дотор өөр өөртөө ногдох хувиа авна гээд биччихсэн байж байгаа. Энэ асар их хэмжээний хөрөнгө оруулдаг салбар. Хөрөнгө оруулалт хийчихээд гаргасан зардлаа нөхөх бас тодорхой хэмжээний ашиг олох энэ үзэгдэл бол зөвхөн Монголд ч биш, дэлхийд байдаг үзэгдлээ. Өөрт ногдох бүтээгдэхүүнээ хэн нь ч бай зарна. Өмчлөх эрхийг далдуур шилжүүлэх асуудал байхгүй ээ. Түүнийг гаргаж ирээд хэмжилтийн цэг дээр нь хэмжээд, тэгээд бие биедээ хуваагдах хэсгээ аваад зарж борлуулаад ингээд эргэлтэд оруулна.

Төсөвтэй холбогдолтой асуудал байна. Энэ хасах гэж байгаа заалт нь Газрын тостой газрынх нь бусад газарт амьдарч байгаа монголын иргэдээс 10 дахин илүү хэмжээний нөөц ашигласны төлбөр авна гэдэг ийм шинэ юмыг энэ ямар аргаар нь оруулж ирсэн юм бэ? Оруулж ирсэн юм билээ. Энэ огт байж болохгүй гэдэг зүйлийг ярьж байгаа юм, ярьсан юм. Монгол нэгдмэл улсаа. Нэгдмэл улсын төсөв нэг байдгаа. Зарцуулах эрх нь төв засагт байдгаа. Одоо өнөөдөр хэрэг дээрээ 1997-98 оноос хойш Өмнөговь аймгийг захирч чадахаа засаг больж байгаа шүү. Ийм байдлаар газрын баялагтай аймгууд нь салангид үйл ажиллагаа яваад, төсөв нь ч, засаг нь ч, төв төрдөө захирагдахгүй бол энэ улсын нэгдмэл байдал чинь алдагдана шүү. Үндсэн хуулийн зөрчил бараг байна аа гэж бид ярьсан, ингэж болохгүй гэж. Жишээ нь аймаг болгонд нэг томоохон юм илрэхээр нь 10 дахин илүүг аваад байх юм бол энэ чинь юу болох юм бэ? Угаасаа энэ 10 хувийг авна, тусгай сан байна гээд нэг хийчихсэн юм л даа, газрын баялаг болгон дээр 10 хувиар тусгай сан байгуулна гэсэн заалт Төсвийн хуулинд одоо байгаа юм. Түүгээрээ л явж байг гэж байгаа юм. Газрын тосон дээр илүүчилж, ийм 10 дахин илүү авдаг юмыг хийх юм бол дараа нь алтан дээр авна, түүний дараа занар дээр авна, ингээд энэ улс чинь байхгүй болно гэдэг асуудал яригдсан юм.

Үндсэн хуульд Улсын Их Хурлын гишүүн нийт улсын эрх ашгийн төлөө зүтгэнэ гээд, тангараг өргөнө гээд биччихсэн байдаг юм. Аймаг, аймгаас төлөөлөл болж сонгогдсон гишүүд нийт улсын биш сонгогдсон тойргийнхоо юмыг түлхүү тавьж, 10-20 дахин өсгөсөн ийм хууль батлуулаад байх юм бол энэ улс чинь нэгдмэл байдлаа алдана. Болорчулуун гишүүн тангарагаа эргэж санаарай, элдэв хардлага тарааж байхын оронд. Ийм хэдэн хариултыг хэлэх ёстой гэж бодож байна.

**З.Энхболд:** Ажлын хэсгийг танилцуулъя. Жигжид- Уул уурхайн яамны Төрийн нарийн бичгийн дарга, Отгочулуу- мөн яамны Стратегийн бодлого төлөвлөлтийн газрын дарга, Өлзийбүрэн- Газрын тосны газрын дарга. Раднаасүрэн- Уул уурхайн яамны түлшний бодлогын хэлтсийн дарга, Амраа- Газрын тосны газрын дэд дарга, Энхбаяр- мөн газрын хайгуул судалгааны хэлтсийн дарга, Оюун-Газрын тосны газрын ерөнхий санхүүч.

Болорчулуун гишүүн асууя.

**Х.Болорчулуун**: Би Нямдорж гишүүний хэлсэн үгийг сонслоо. Бас заримыг нь өмнө Засгийн газраас өргөн барьсан хуулийн төсөлтэй харьцуулж бас яръя. Ер нь өмнөх хуулийн төсөл дээр дэд ажлын хэсэг гээд 12 хүн ажилласан. Гишүүдээс бүрдсэн ажлын хэсгээс гадна. Тэнд 4 газрын тосны шилдэг эрдэмтэн, доктор ажилласан юм. Тэр хүмүүс өнөөдрийн энэ өргөн барьж байгаа хуулийг хараад дэндүү сул хууль болжээ, бид нарын олон сар хичээн зүтгэж, судалгаан дээр ажилласан юмыг зүгээр улс төрийн аргаар шийдэж байна гэж хэлж байна. Жишээлбэл, өмнөх хуульд нөөц ашигласны төлбөрийг 10-15 гэж анх орж ирж байсан, уламжлалт газрын тос дээр. Сүүлдээ явцын дунд 5-15 болгосон. Одоо энэ хуулин дээр бүр 5-аас доошгүй гээд тавьчихсан байгаа. Үндсэндээ цаашдаа 5-аар авна л гэсэн үг. Өмнөх хуулин дээр Монголын талын хүртэх ашиг 50-иас дээш хувь, өртөг нөхсөний дараа 60 хувь гэж байсан. Үүнийг бүр байхгүй болгосон. Одоо 50-иас доош 30-40 хувь болох магадлал маш өндөр болж байна. Гэрээ хийх үедээ зохицуулна гэж байна. Ялангуяа хамгийн муухай нь өмнөх гэрээнүүдэд өөрчлөхгүй гэж зүйл, заалтаар хуульд тусгаж өгч байгаа юм. 99 оноос хойш, 2000 оноос хойших гэрээнүүдэд тэр сонгон шалгаруулалтаар явсан гэрээнүүдийг өөрчлөх үндэс байхгүй. Тэд нар бол сонгон шалгаруулалтаар явсан. Харин 93-95 оны гэрээ бол маш муу гэрээ. Монгол Улсад алдагдалтай. Ялангуяа 19 дүгээр талбайгаас Монгол Улс нийт газрын тосныхоо 24 хувийг л хүртдэг. Та нар Газрын тосныхон хариулаарай, түүнээс 40 хувийг хүртдэггүй шүү, зууны. Яагаад ингэж 24 хувь гэвэл өртөг тос буюу зардлыг дэлхийд байхгүй хэмжээгээр тооцсон. Азид 10 хэдэн хувь, Арабд 1-5 хувь байхад өнөөдөр 1 баррель тос 102 байгаа. 40 хувиар тооцсон, тэр зардлыг. Тэгээд үлдсэн 60 хувийнх нь 40 нь Монголд 60 нь хөрөнгө оруулагчид үлдэхээр ингээд Монгол Улсад дэндүү бага үлдэж байгаа юм. Энэ бол дэлхийд байхгүй бага хувь, зууны 24 хувийг Монгол Улс хүртэхээр болж байгаа юм. Манайхаас Индонез гээд бид гаднын туршлагыг их ярьдаг. Бүтээгдэхүүн хуваах гэрээний загвар орон, 71 хувийг хүртэж байна шүү дээ. Индонез бол манай улсаас хөгжлөөр тийм өндөр биш, ойролцоо. Газрын тосны нөөцийн хувьд 60 хувиар илүү. Яагаад бусад орон ингэж 71 хувиар өсөж байхад загвар орон, бүтээгдэхүүн хуваах гэрээний. Дэлхий дээр газрын тосноосоо 50-иас доош хувийг бүтээгдэхүүнийхээ хүртдэг орон байдаггүй юм байна. Байдаг бол тийм орон байдгаа гээд хэлчихээрэй. Ажлын хэсгээс асууя.

Яагаад гэвэл газрын тос өөрөө онцгой бизнес. Нэгэнт олборлоод нөөц нь тогтоогдчихвол өөрөө 10-100 дахин нугалдаг ийм онцгой бизнес. Гэтэл манайх эдийн засгийн хямралтай байна, гаднын хөрөнгө оруулалтыг чи үргээж болохгүй гэсэн шалтгаанаар ийм сул хууль гаргаж, маргаашийн махаа өнөөдрийн уушгаар өгч болохгүй шүү дээ. Ялангуяа Нямдорж гишүүн бол намайг ажлын хэсэг ахлаад ажиллаж байхад өвөл дуудаж надтай хоёулаа уулзсан. 93-95 Дайчин Тамсагийн өөрчлөлт орох уу гэсэн чинь, бид тэр муу гэрээ 21 жилийн өмнө байгуулсан байж болно, үүнийг бид сайжруулахын төлөө явах ёстой шүү дээ, энэ бол бүтээгдэхүүн хуваах гэрээ болохоос биш, тогтвортой байдлын гэрээ бишээ гэж байсан. Та бол өвлийн л санаа зовж байсан. Одоо ажлын хэсэг нэртэй өөрөө ажлын хэсэг ахалж байгаад ийм сул хууль гаргаад сууж байгаа шүү дээ.

Орон нутагт 10 дахин, үүнийг би гаргаагүй юмаа, үүнийг Сангийн яам тооцож гаргасан юм. Газрын тос олборлодог аймгууд нь бусад аймгуудаас 10 дахин илүү. Бүх аймагт хуваарилагдаад /хугацаа дуусав/.

**З.Энхболд**: Нэмээд асууя.

**Х.Болорчулуун**: Сангийн яам гаргасан юм шүү. Яагаад гэвэл бусад ашигт малтмал бол хүн амын орлогын татвар, техникийн татвар, ашгийн 10-25 хувийг орон нутагт өгдөг. Газрын тосноос бүтээгдэхүүн хуваах гэрээгээр авчихдаг болохоор юу ч өгдөггүй юм.

Хоёрдугаарт, Газрын тос бол ашигт малтмалтай адилхан ганцхан уулыг яагаад баялгийг авчихдаггүй маш өргөн уудам, хоёр, гурван сумын нутаг дамжиж тэр газар орчин, байгаль орчин, хүн зоны амьдралд муугаар нөлөөлж ашиглаж байна. Уржнан 26 мянган мал газрын тосны компани түймэр тавиад долоо хоногийн дараа түймрийнхээ цооногоос холдож чадаагүй байхад Халх гол сумын 26 мянган мал үхсэн, энэ шууд газрын тосноос шалтгаалсан юм. Үүнийг Дайчин Тамсаг компани шууд хохирол нь гээд 70-хан сая төгрөг хувааж өгсөн. Гэтэл 2-3 тэрбум төгрөгийн хохирол учирсан юм. Ингэж байгаль орчин, тэнд амьдарч байгаа хүн зонд нь нөлөөлж байгаа болохоор Дорнод аймаг гэхэд тэрбум гаруй төгрөг, Дорноговь аймаг гэхэд 395 сая төгрөг /хугацаа дуусав/.

**З.Энхболд**: Гарамгайбаатар дарга хариулъя.

**Б.Гарамгайбаатар:** Болорчулуун гишүүний асуултад хариулъя. Болорчулуун гишүүн бол өөрийнхөө асуулт байхгүй саналаа ярьж байх шиг байна л даа. Тэгэхээр өмнөх Газрын тосны тухай хуулийг Засгийн газар буцаагаад татаад авчихсан юм. Одоо Засгийн газар Газрын тосны тухай хуулиа нэмэлт өөрчлөлт оруулаад шинээр оруулж ирсэн байгаа. Тэгээд энэ ажлын хэсэг бол өмнө нь ч ажиллаж байсан, одоо ч ажиллаж байгаа ажлын хэсэг байгаа юм. Мэргэжлийн салбарын ажлын хэсэг бол. Байнгын хороон дээр бол шинэ хууль өргөн баригдсантай холбогдуулаад шинээр ажлын хэсэг байгуулсан. Түүнийг Нямдорж гишүүн ахлаад ажилласан. Тэгэхээр гол мэргэжлийн салбар, мэргэжлийн улсууд нь бол бүгд нэг улсууд ажиллаж байгаа учраас энэ дээр хуулийн их айхтар янз бүрийн буруу хазгай юм хийсэн гэж бодохгүй байна. Тэгэхээр Газрын тосны Хэрэг эрхлэх газрын улсууд тэр тодорхой тоо баримт дээр нь хариулт өгнө биз. Ер нь бид түрүүн Нямдорж гишүүн ч бас хэллээ. Бид стратегийн ач холбогдол бүхий салбарт хөрөнгө оруулалтын тухай хуулийг яаж буруу гаргаснаас болоод өнөөдөр эдийн засаг, бизнесийн салбарт ямар хүнд байдал туссан бэ гэдгийг бүгд мэдэж байгаа учраас энэ хуулийг бас тийм хууль болгохгүйн тулд л энэ ажлын хэсэг ажилласан гэж би бол ойлгож байгаа. Тийм учраас Эдийн засгийн байнгын хорооноос ажилласан ажлын хэсгиийг би буруу хууль гаргаагүй гэж ингэж үзэж байна.

**З.Энхболд:** Нямдорж гишүүн нэмж хариулъя.

**Ц.Нямдорж:** Болорчулуун гишүүний хоёр, гурван асуултад хариулъя. Тэр нөөц ашигласны төлбөрийн хэмжээ, газрын тосны тухайд 5-10, уламжлалт бусын тухайд 5-15 байхаа, энэ хувь хэмжээг Засгийн газар оруулж ирсэн. Яг үүгээрээ батлагдаж байгаа. Ажлын хэсэг дээр 5—аас доошгүй өөрчилье гэсэн санал яригдаад өчигдөр ярьж байгаад Байнгын хороон дээр Засгийн газраас орж ирсэн хэвээрээ байна гэдэг дээр тогтоод санал хураалт явагдаад дууссан. Энэ дээр Засгийн газраас орж ирсэн саналаараа явж байгаа. Тэр 50-60, ер нь энэ хууль буцааж хэрэглэхтэй холбогдолтой маргаан л гол маргаан болсон доо. Би үнэхээр уулзсан юмаа, Болорчулуун гишүүнтэй. Ганхуяг сайдтай уулзсан юм. Энэ хуулийг чинь буцааж хэрэглэх юм уу гэдэг ганцхан асуулт тавихад, Ганхуяг сайд буцааж хэрэглэхгүй ээ. Хуучин гэрээнүүд тэр хэмжээгээрээ байна гэдэг зүйл хэлсэн. Болорчулуун гишүүн бол буцааж хэрэглэнэ, одоо байгаа гэрээнүүдийг Засгийн газарт ногдох хэмжээг 50-60 хүргэнэ гэсэн ийм их хоёр өөр зүйл ярьсан. Үүнээс энэ асуудал үүдсэн. Тэгээд сүүлд нь Засгийн газар энэ хуулийн төслийг өргөн мэдүүлэхдээ энэ 50-60 гэсэн саналгүй төслийг оруулж ирсэн. Энэ тодорхой хувь тавиагүй санал чинь ажлын хэсгийн санал биш, Засгийн газрын оруулж ирсэн саналаа.

 Төсвийн 10 дахины тухайд бол анх энэ Засгийн газар ийм юм оруулж ирээгүй юм билээ. Түрүүчийн хууль хэлэлцэж байх үед надад танилцуулснаар, ажлын хэсэгт танилцуулснаар, ажлын хэсэг шахаж байгаад энэ 10 дахин гэдэг санал авсан ийм тайлбар хийсэн. Энэ хэрхэвч байж болохгүй асуудлаа. Одоо Зоригт гишүүн нэмж тодруулга хийнэ.

 **З.Энхболд**: Зоригт гишүүн хариулъя.

 **Д.Зоригт**: Болорчулуун гишүүний асуусан асуултад нэмж тайлбар өгье. Энэ 93, 96 оны гэрээнүүд, Жасрай гуайн Засгийн газрын үеийн гэрээнүүд. Энэ гэрээнүүд 1991 оны энэ хуулийн дагуу бас л тендер сонгон шалгаруулалтаар явсан гэрээнүүд шүү. Зүгээр сонгож аваад шууд гэрээ байгуулчихсан юм биш. Тендер зарлаад тэгээд тэр тухайн үедээ Соко, Медалион гэж компаниуд тендерт нь ороод, тэгээд сонгон шалгаруулалтаар гарч ирсэн компаниуд байгаа. Энэ хоёртой шууд гэрээ хийчихсэн гэж Болорчулуун гишүүн ойлгоод байдаг юм шиг билээ. Энэ бол ташаа ойлголт байгаа.

 Хоёрдугаарт, өртөг нөхөөд цаана нь хуваах тосыг 24 хувь гэж яриад байгаа юм. Манай энэ бараг бүх гэрээнүүд дунджаар 40, 60 байгаа. Тэгээд Индонези зэрэг улстай харьцуулаад байгаа нь манай улсын өдрийн борлуулалт 10 мянган баррель энэ жил хүрч байна. Тэгээд өдөрт сая баррель олборлодог улсуудтай харьцуулаад байгаа юм. Тэгэхээр үүний чинь өртөг зардал их өөр. Манай улсын хууль, гэрээнүүд ч гэсэн хоногийн олборлолт 20 мянган баррелиас дээш гарах тохиолдолд энэ чинь 50-иас дээш гарч байгаа юм. Монголын Засгийн газарт оногдох хувь нь. Үүнийг бас ялгаж, салгаж ойлгох нь зүйтэй.

 Гуравдугаарт, Индонез улс 71 хувийг нь хүртээд байна гэж яриад байгаа юм. Индонез Монгол хоёрын газрын тосны бүтээгдэхүүн хуваах, татвар ногдуулах зарчим тэс ондоо байна. Яагаад гэвэл Индонез улс нөөц ашигласны татвар гэж байхгүй байна, энэ дээр. 0 байна. Бүтээгдэхүүнээ 71, 28 гэсэн ийм хувиар хувааж байна. Манайх бол нөөц ашигласны төлбөр авна. Дээрээс нь бүтээгдэхүүн хуваана.

 Өртөг нөхөлт Монголд 40 хувь байна, бусад улсуудад бараг 20 хувь гээд байгаа. Бид нарт өгсөн танилцуулгаар Индонез улсад өртөг нөхөлт 80 хувь хүртэл байж болно гэсэн ийм судалгаа байна. 80 хүртэл хувь байж болно. Тэгээд энэ үндэслэлүүдээ ярихдаа гишүүнийг би нэлээн тооцоо, судалгаатай яривал зүгээр. Зарим ярьж байгаа зүйлүүд нь ташаа байна гэсэн тайлбар өгмөөр байна.

 **З.Энхболд:** Гишүүд асуулт асууж дууслаа. Байнгын хорооноос гаргасан зарчмын зөрүүтэй саналуудаар санал хураана.

 Зарчмын зөрүүтэй 14 санал, найруулгын саналуудтай байна. Зарчмын зөрүүтэй саналыг ажлын хэсэг гаргаж, Байнгын хороо дэмжсэн байна.

**Нэг.Зарчмын зөрүүтэй саналын томьёолол**

**1.**Төслийн 3.2, 25.11 дэх хэсгийг тус тус хасах гэсэн саналыг дэмжье. Санал хураалт.

51 гишүүн оролцож, 40 гишүүн зөвшөөрч, 78.4 хувийн саналаар эхний санал дэмжигдэж байна.

 **2**.Төслийн 4.1.10 дахь заалтын “төрийн захиргааны төв байгууллагаас гаргасан шийдвэрийн дагуу” гэснийг “төрийн захиргааны байгууллагаас” гэж өөрчлөх. Дэмжье гэдгээр санал хураая. Санал хураалт.

54 гишүүн оролцож, 47 гишүүн зөвшөөрч, 87.0 хувийн саналаар хоёр дахь санал дэмжигдэж байна.

 **3**.Төслийн 4.1.15 дахь заалтын “тусгай зөвшөөрөл олгосон” гэснийг “үйл ажиллагаа явуулахыг зөвшөөрсөн” гэж өөрчлөх. Дэмжье гэдгээр санал хураая. Санал хураалт.

 54 гишүүн оролцож, 46 гишүүн зөвшөөрч, 85.2 хувийн саналаар гурав дахь санал дэмжигдэж байна.

 **4**.Төслийн 8.1.4. дэх заалтын “талбайг нээлттэй зарлах чиглэлийг газрын тосны асуудал эрхэлсэн төрийн захиргааны байгууллагад өгөх” гэснийг “талбайд нээлттэй сонгон шалгаруулалт зарлах” гэж өөрчлөх. Дэмжье гэдгээр санал хураая. Санал хураалт.

54 гишүүн оролцож, 48 гишүүн зөвшөөрч, 88.9 хувийн саналаар дөрөв дэх санал дэмжигдэж байна.

 **5**.Төсөлд доор дурдсан агуулгатай 8.1.11 дэх заалт нэмэх:

“8.1.11.газрын тосыг борлуулах зориулалт бүхий дамжуулах хоолой барих саналыг Засгийн газарт өргөн мэдүүлэх.” Дэмжье гэдгээр санал хураая. Санал хураалт.

 54 гишүүн оролцож, 46 гишүүн зөвшөөрч, 85.2 хувийн саналаар тав дахь санал дэмжигдэж байна.

 **6**.Төслийн 9.1.2 дахь заалтын “төрийн захиргааны төв байгууллагаас чиглэл өгч зарласан” гэснийг хасах. Дэмжье гэдгээр санал хураая. Санал хураалт.

54 гишүүн оролцож, 47 гишүүн зөвшөөрч, 87.0 хувийн саналаар зургаа дахь санал дэмжигдэж байна.

 **7**.Төслийн 9.1.8 дахь заалтыг хасах. Дэмжье гэдгээр санал хураая. Санал хураалт.

54 гишүүн оролцож, 46 гишүүн зөвшөөрч, 85.2 хувийн саналаар долоо дахь санал дэмжигдэж байна.

 **8**.Төслийн 9.1.18 дахь заалтын “туслан гүйцэтгэгчийн сонгон шалгаруулалтад санал өгөх эрхтэйгээр оролцох” гэснийг хасах. Дэмжье гэдгээр санал хураая. Санал хураалт.

 54 гишүүн оролцож, 47 гишүүн зөвшөөрч, 87.0 хувийн саналаар найм дахь санал дэмжигдэж байна.

 **9**.Төслийн 15.2 дахь хэсгийн “улсын болон” гэсний өмнө “Улсын тусгай хамгаалалттай газраас бусад” гэж нэмэх. Дэмжье гэдгээр санал хураая. Санал хураалт.

 54 гишүүн оролцож, 47 гишүүн зөвшөөрч, 87.0 хувийн саналаар ес дэх санал дэмжигдэж байна.

 **10**.Төслийн 15.3, 19.2 дахь хэсгийн “геологийн тогтоцоос” гэсний өмнө “газрын тосны сав газрын” гэж тус тус нэмэх. Дэмжье гэдгээр санал хураая. Санал хураалт.

 54 гишүүн оролцож, 47 гишүүн зөвшөөрч, 87.0 хувийн саналаар арав дахь санал дэмжигдэж байна.

 **11**.Төслийн 32.3 дахь хэсгийн “Энэ хуулийн 4.27-д заасан” гэснийг “Өртөг нөхөгдөх” гэж, “өртөгт тооцох тосны гэрээгээр тогтоосон хэмжээнд багтаан” гэснийг “бүтээгдэхүүн хуваах гэрээнд заасан өртөгт газрын тосны хувиар.” гэж тус тус өөрчлөх. Дэмжье гэдгээр санал хураая. Санал хураалт.

 54 гишүүн оролцож, 47 гишүүн зөвшөөрч, 87.0 хувийн саналаар арваннэг дэх санал дэмжигдэж байна.

**12**.Төслийн 32 дугаар зүйлийн гарчгийг “Өртөг нөхөгдөх зардал, өртөгт газрын тосыг тооцох” гэж өөрчлөх. Дэмжье гэдгээр санал хураая. Санал хураалт.

54 гишүүн оролцож, 47 гишүүн зөвшөөрч, 87.0 хувийн саналаар арванхоёр дахь санал дэмжигдэж байна.

 **13**.Төслийн 32.4 дэх хэсгийг доор дурдсанаар өөрчлөн найруулах.

 “32.4.Өртөгт газрын тосны хэмжээ нь тухайн жилд олборлосон нийт газрын тосноос нөөц ашигласны төлбөрт ногдох газрын тосыг хасаад үлдэх тосны 40 хүртэл хувь байх ба уламжлалт бус газрын тосны хувьд энэ хуульд заасан холбогдох журмын дагуу зохицуулна.”

Энхтүвшин гишүүн асууя.

**Ө.Энхтүвшин**: Энэ дээр холбогдуулж л асууя. Энэ батлагдаад хууль маань гарлаа гэхэд зөрүүтэй тайлбарууд өгөөд явах юм бол хэцүү юм болно л доо. Жишээлбэл, Болорчулуун гишүүн сая дахиад хэлж байна. Надад бас ярьж байсан. Монгол Улс өөрт үлддэг юм нь 24 хувь байхад дэлхийн улсууд 70-80 гээд байдаг. Ийм байж болохгүй, энэ бол Монголын эрх ашгаас уравсан хэрэг болноо гээд дахин дахин хэвлэлийн бага хурал хийгээд байдаг. Гэтэл тийм юм байхгүй гээд энэ ажлын хэсэгт орсон улсууд, Засгийн газраас өргөн мэдүүлсэн энэ агентлагийн улсууд яриад байдаг. Үүнийгээ нэгмөсөн ойлголттой болох юм биш үү? Энэ дээр хатуу 24 гэсэн тоо ер нь яаж гараад байгаа юм бэ гэдгийг хэлж өгөөч. Ингээд үүнийг тэгж ойлголцохгүй бол энэ бас ноцтой. Нэг хэсэг нь уравж байгаа, нэг хэсэг нь яг түүнийг илрүүлээд байхад нөгөөдүүл нь үгийг авдагггүй ийм байдлаар цаашаа явж болохгүй, үүнийгээ бүр нэг ойлголцмоор байна.

**З.Энхболд**: Энхтүвшин гишүүн ээ, дөнгөж саяхан наадахаар чинь 30 минутын хэлэлцүүлэг, тайлбар явууллаа.

**Ө.Энхтүвшин**: Хэрвээ тэгвэл үүнийг батлах хэрэггүй, ийм хуулийг тэгвэл хэрэггүй. 24 хувь үлдэж байгаа юман дээр ингээд тайлбар хийгээд явах юм бол ийм хууль гаргаж болохгүй шүү дээ.

**З.Энхболд**: Өдөрт олборлодог тосноосоо хамаарч хөдөлдөг тоо болохоос хатуу тоо биш юм байна л даа.

**Ө.Энхтүвшин:** Тэгвэл Болорчулуун гишүүн тийм ээ гэж хэлээд ингээд яваач дээ.

**З.Энхболд**: Зөндөө яриулсан. 13 дугаар санал хураая. Эцэс төгсгөлгүй хэлэлцүүлэг явуулж болохгүй шүү дээ. Өөрийг чинь би зөндөө олон яриулсан шүү дээ. Хангалттай хариулт өгсөн. Саналаа хураацгаая.

Дэмжье гэдгээр санал хураая. Санал хураалт.

54 гишүүн оролцож, 37 гишүүн зөвшөөрч, 68.5 хувийн саналаар арван гурав дахь санал дэмжигдэж байна.

 **14**.Төслийн 45.2 дахь заалтыг доор дурдсанаар өөрчлөн найруулах:

 “Энэ хуулийг дагаж мөрдөхөөс өмнө буюу 1991 оны 01 дүгээр сарын 18-ны өдөр батлагдсан Газрын тосны тухай хуулийн дагуу байгуулагдсан гэрээнд энэ хуулийн 17.3.1, 17.3.6-17.3.11, 30.2, 30.4, 32.3, 32.4, 33.1, 33.2-т заасан төлбөр, зардал, өртөг нөхөлт, бүтээгдэхүүн хуваалтыг тухайн гэрээнд заасан хувь, хэмжээгээр зохицуулах ба энэ хуулийн 17.3.2-т заасан төлбөрийн тухайд төрийн захиргааны байгууллага гэрээлэгчтэй харилцан тохиролцоно.

 Болорчулуун гишүүн асууя.

 **Х.Болорчулуун**: Яг энэ зүйл заалтаар хуулиар гэрээ нь эргэж үйлчлэхгүйгээр ингэж хамгаалж өгч байгаа юм. Тэгээд энэ 17.3.2 буюу байгалийн нөөц ашигласны татварыг төрийн захиргааны төв байгууллага гэрээлэгчтэй харилцан тохиролцоно гэж байна. Үүнийг манай Газрын тосны Хэрэг эрхлэх газар нөөц ашигласны татварыг авч чадах уу? Ямар хугацаанд авах вэ? Энэ талаар хариулна уу.

 Хоёрдугаарт, би түрүүнд асуусан. Ер нь бүтээгдэхүүн хуваах гэрээгээр бол 100 тонн тос гарахад хэдэн хувийг нь улс орон нь авдаг вэ? Хэдэн хувийг нь хөрөнгө оруулагч авдаг вэ гэхээс биш, түүнээс зардлаа дэлхийд байхгүй өртөг зардлыг өсгөж 40 хувиар авчихаад, цаана үлдсэн жаахан хувийг хуваах асуудал бишээ. Түүгээр хүний толгой битгий эргүүлээч гэж хэлэхээр байна. Тэгэхээр 100 тонн тос 19 хүртэл аваад ир гэхэд өнөөдөр 24 хувь мөн үү биш үү гэдгийг хэлээтэх. Мөн биз дээ, би энэ Газрын тосныхноос асууж байна.

 **З.Энхболд**: Санал гаргасан ажлын хэсэг хариулна. Нямдорж гишүүн. Байнгын хорооноос асуух эрхтэй.

 **Ц.Нямдорж**: 42-60-ын хооронд л Засгийн газарт ногдох хувь одоогийн энэ 20-иод гэрээнүүдэд байна гэж Газрын тосны нөхдүүд чинь хэлээд байх юм байна шүү дээ. Заавал чи одоо үүнийг өөрчилж, Болорчулуун гишүүний хэлснээр 24 болгож ир гэж даалгавар өгөлтэй нь биш яах юм бэ? Тэгээд ийм зүйл хэлсэн юм. Энэ 24, 40 гэдэг юм дээр чинь маргаан байсан юм байна аа, гарын үсэгтэй танилцуулгыг Их Хурлын гишүүдэд компани, компаниар нь, гэрээ гэрээгээр нь гаргаж өгөө гэж би Газрын тосны нөхдүүдэд хэлсэн. Одоо та нөхдүүдэд энэ нөхдүүд танилцуулга өгөх байх. Засгийн газарт ногдох хувь хэмжээ нь хэд байгаа юм бэ гэдгийг бичиг явуулж танилцуулаад түүний дагуу сүүлд нь буруу юм байвал хариуцлага ярина шүү гэдгийг ажлын хэсэг дээр ярьсан юм байгаа. Одоо тэр юмаа энэ Газрын тосны хэрэг эрхлэх газрын нөхдүүд гишүүдэд бичгээр гаргаж өгөөрэй. Надад өөр энэ дээр зууралдаад байх юм байхгүй.

 Энэ томьёоллынх нь тухайд Болорчулуун гишүүн ээ, хоёр, гурван үг дотор нь оруулах хэрэг байгаа юм байна билээ. Өнөөдөр Зоригт гишүүнд би танилцуул гэсэн хэлсэн, Батцогт гишүүнд танилцуул гэсэн. Тэр 17.3.2-т заасан нөөц ашигласны төлбөр төлөгдөөгүй байгаа гэрээний тухайд гэж тодотгол хийх шаардлага байгаа юм билээ. Тэр гэдэг чинь нөгөө 19 чинь гэсэн үг. Мөн биз. Нөөц ашигласны төлбөр төлөхгүй байгаа гэрээний тухайд төрийн захиргааны байгууллага гэрээлэгчтэй харилцан тохиролцож, уг төлбөрийн хэмжээг тогтооно гэсэн ийм томьёололтойгоор одоо санал хураалгах гэж байна. Ингээд явчих юм бол 19-дээр хэлэлцээр хийнэ, тэгээд энэ нөхдүүд урд нь ярьж аядаад, ярьж аядаад байсан юм билээ, тэгээд яг тохирчихсон ч юм бас байгаагүй гэж хэлсэн шүү.

 **З.Энхбол**д: Нямдорж гишүүний редакцитайгаар 14 дүгээр саналыг хураая. Саяны хэлснээр. 14 дүгээр саналыг дэмжье гэдгээр санал хураая. Санал хураалт.

50 гишүүн оролцож, 40 гишүүн зөвшөөрч, 80.0 хувийн саналаар зарчмын зөрүүтэй 14 дэх санал санал дэмжигдэж байна.

Зарчмын зөрүүтэй саналаар санал хурааж дууслаа. Одоо найруулгын саналаар санал хураая.

Нямдорж гишүүн.

**Ц.Нямдорж**: Баярлалаа. Заалт бүрээр нь хураалгахгүй бол болохгүй юм билээ. Өчигдөр Байнгын хороон дээр үргэлжлүүлж уншаад нэг жаахан сонин сонсогдоод байна. Энэ чинь эцэслэн баталж байгаа нэгдүгээрт. Хоёрдугаарт нь зүйл болгон дээр өөрчлөлт орох тухай асуудал байгаа учраас тус тусад нь хураалгахгүй бол болохгүй юм билээ.

**З.Энхболд**: Зарим найруулгын санал нь дэмжигдэнэ, зарим нь унаж магадгүй л гэсэн үг шүү дээ. Найруулгын саналыг нэгбүрчлэн санал хураая.

 **Хоёр.Найруулгын шинжтэй саналын томьёолол**

 **1**.Төслийн 4.1.9 дэх заалтын “хайгуулын” гэснийг хасах. Дэмжье гэдгээр санал хураая. Санал хураалт.

 Энд бас нэг онцлог байгаа юм. Эцсийн редакци унших долоо хоногийн хугацаа байхгүй учраас.

 49 гишүүн оролцож, 39 гишүүн зөвшөөрч, 79.6 хувийн саналаар эхний санал дэмжигдэж байна.

 **2**.Төслийн 7.1.11 дэх заалтыг доор дурдсанаар найруулах:

 “7.1.11.газрын тос борлуулах зориулалт бүхий дамжуулах хоолой барих зөвшөөрөл олгох;” Дэмжье гэдгээр санал хураая. Санал хураалт.

 49 гишүүн оролцож, 41 гишүүн зөвшөөрч, 83.7 хувийн саналаар хоёр дахь найруулгын санал дэмжигдэж байна.

 **3**.Төслийн 9.1.6 дахь заалтын “хайгуулын талбайн” гэснийг хасах. Дэмжье гэдгээр санал хураая. Санал хураалт.

 49 гишүүн оролцож, 38 гишүүн зөвшөөрч, 77.6 хувийн саналаар хоёр дахь найруулгын санал дэмжигдэж байна.

**4**.Төслийн 11.2.4 дэх заалтын “тохиолдолд” гэсний дараа “бүтээгдэхүүнээ” гэж нэмэх, “нийлүүлэх” гэсний өмнөх “тэргүүн ээлжинд” гэснийг хасах.

 Дэмжье гэдгээр санал хураая. Санал хураалт.

49 гишүүн оролцож, 40 гишүүн зөвшөөрч, 81.6 хувийн саналаар дөрөв дэх найруулгын санал дэмжигдэж байна.

**5**.Төслийн 11.2.5 дахь заалтыг доор дурдсанаар өөрчлөн найруулах:

 “11.2.5.өөрийн үйл ажиллагаанд шаардагдах бараа, ажил, үйлчилгээ худалдан авах, туслан гүйцэтгэгч сонгохдоо тэргүүн ээлжинд Монгол Улсад бүртгэлтэй татвар төлөгч аж ахуйн нэгжид давуу эрх олгох.” Дэмжье гэдгээр санал хураая. Санал хураалт.

 49 гишүүн оролцож, 41 гишүүн зөвшөөрч, 83.7 хувийн саналаар тав дахь найруулгын санал дэмжигдэж байна.

 **6**.Төслийн 11.2.6 дахь заалтын “орлогыг” гэснийг “орлоготой холбоотой гүйлгээг” гэж өөрчлөх, “арилжааны” гэсний өмнөх “үйл ажиллагаа явуулдаг” гэснийг хасах. Дэмжье гэдгээр санал хураая. Санал хураалт.

 48 гишүүн оролцож, 39 гишүүн зөвшөөрч, 81.3 хувийн саналаар зургаа дахь найруулгын санал дэмжигдэж байна.

 **7**.Төслийн 11.2.7 дахь заалтын “гэрээлэгч” гэснийг “үйл ажиллагаандаа” гэж өөрчлөх. Дэмжье гэдгээр санал хураая. Санал хураалт.

 48 гишүүн оролцож, 34 гишүүн зөвшөөрч, 70.8 хувийн саналаар найруулгын санал дэмжигдэж байна.

**8**.Төслийн 11.2.19 дэх заалтыг доор дурдсанаар найруулах:

“11.2.19.газрын тосыг орон нутаг, улсын болон олон улсын чанартай замд хүргэх замын төрөл, байгаль орчныг хамгаалах, нөхөн сэргээлт хийх, хайгуул, ашиглалтын барилга байгууламжийг татан буулгахад шаардагдах хөрөнгийг орд ашиглах үйл ажиллагааны төлөвлөгөөнд тусгах.” Дэмжье гэдгээр санал хураая. Санал хураалт.

 48 гишүүн оролцож, 39 гишүүн зөвшөөрч, 81.3 хувийн саналаар найм дахь найруулгын санал дэмжигдэж байна.

 **9**.Төслийн 12.1.2 дахь заалтыг доор дурдсанаар найруулах:

 “12.1.2.захиалгын баримт бичиг болон хэлэлцээ хийх явцад нэмж ирүүлсэн баримт бичиг нь хууль бус болохыг гэрээ батлагдсанаас хойш эрх бүхий байгууллага тогтоосон;” Дэмжье гэдгээр санал хураая. Санал хураалт.

 48 гишүүн оролцож, 36 гишүүн зөвшөөрч, 75.0 хувийн саналаар ес дэх найруулгын санал дэмжигдэж байна.

 **10**.Төслийн 13.1, 13.3 дахь хэсгийг нэгтгэн доор дурдсанаар найруулах:

“13.1.Гэрээний хугацаа дуусгавар болсон, эсхүл энэ хуулийн 12 дугаар зүйлд заасан үндэслэлээр гэрээг цуцлах тохиолдолд төрийн захиргааны байгууллага гэрээний биелэлтийг дараах үзүүлэлтээр дүгнэнэ.” Дэмжье гэдгээр санал хураая. Санал хураалт.

 48 гишүүн оролцож, 39 гишүүн зөвшөөрч, 81.3 хувийн саналаар арав дахь найруулгын санал дэмжигдэж байна.

 **11**.Төслийн 13.4 дэх хэсгийг доор дурдсанаар найруулах:

“13.4.Гэрээг хангалттай биелүүлсэн гэж дүгнэсэн бол энэ хуулийн 11.1.4-т заасан эрх үүснэ.”

Дэмжье гэдгээр санал хураая. Санал хураалт.

48 гишүүн оролцож, 39 гишүүн зөвшөөрч, 81.3 хувийн саналаар арваннэг дэх найруулгын санал дэмжигдэж байна.

 **12**.Төслийн 14.4 дэх хэсгийн “хүргүүлнэ” гэснийг “хүргүүлж, холбогдох шийдвэр гаргуулна” гэж өөрчлөх. Дэмжье гэдгээр санал хураая. Санал хураалт.

 48 гишүүн оролцож, 34 гишүүн зөвшөөрч, 70.8 хувийн саналаар арванхоёр дахь найруулгын санал дэмжигдэж байна.

 **13**.Төслийн 20.2 дахь хэсгийн “ирүүлнэ. Захиалга нь доор дурдсан баримт бичгээс бүрдэнэ” гэснийг “ирүүлэх ба түүнд доор дурдсан баримт бичгийг хавсаргана:” гэж өөрчлөх. Дэмжье гэдгээр санал хураая. Санал хураалт.

 48 гишүүн оролцож, 39 гишүүн зөвшөөрч, 81.3 хувийн саналаар арвангурав дахь найруулгын санал дэмжигдэж байна.

 **14**.Төслийн 21.1 дэх хэсгийг доор дурдсанаар найруулах.

 “21.1.Төрийн захиргааны байгууллага “Гэрээлэгчийг сонгон шалгаруулах тухай” журмын дагуу үнэлгээ хийж энэ хуулийн 17.3-т заасан үндсэн нөхцөлөөс Засгийн газарт хамгийн ашигтай санал ирүүлсэн захиалагчийг ялагчаар тодруулан энэ тухай сонгон шалгаруулалтад оролцогчдод мэдээлнэ.“

Дэмжье гэдгээр санал хураая. Санал хураалт.

 48 гишүүн оролцож, 38 гишүүн зөвшөөрч, 79.2 хувийн саналаар арван дөрөв найруулгын санал дэмжигдэж байна.

 **15**.Төслийн 21.2 дахь хэсгийг доор дурдсанаар найруулах.

 **“**21.2.Төрийн захиргааны байгууллага энэ хуулийн 21.1-д заасан сонгон шалгаруулалтын ялагчтай бүтээгдэхүүн хуваах гэрээний төслийг тохиролцож, энэ хуулийн 17.5-д заасан шийдвэр гарсан тохиолдолд энэ хуулийн 17.6-д заасны дагуу бүтээгдэхүүн хуваах гэрээ байгуулна.”

Дэмжье гэдгээр санал хураая. Санал хураалт.

 48 гишүүн оролцож, 36 гишүүн зөвшөөрч, 75.0 хувийн саналаар арвантав дахь найруулгын санал дэмжигдэж байна.

 **16**.Төслийн 27.2 дахь хэсгийн “байгууллагын нэрлэсэн газарт” гэснийг “байгууллага” гэж өөрчлөх. Дэмжье гэдгээр санал хураая. Санал хураалт.

 48 гишүүн оролцож, 37 гишүүн зөвшөөрч, 77.1 хувийн саналаар арванзургаа дахь найруулгын санал дэмжигдэж байна.

 **17**.Төслийн 27.7 дахь хэсгийн “Хэрэв тухайн хугацаанд хүргэлтийн цэг дээрх” гэснийг хасах. Дэмжье гэдгээр санал хураая. Санал хураалт.

 48 гишүүн оролцож, 39 гишүүн зөвшөөрч, 81.3 хувийн саналаар арвандолоо дахь найруулгын санал дэмжигдэж байна.

 **18**.Төслийн 28.2 дахь хэсгийг доор дурдсанаар найруулах:

 “28.2.Энэ хуулийн 28.1.2-т заасан хураагуурт газрын тосыг юүлэх болон буцаан гаргахдаа энэ хууль болон холбогдох дүрэм, журамд заасны дагуу хэмжинэ.” Дэмжье гэдгээр санал хураая. Санал хураалт.

 48 гишүүн оролцож, 37 гишүүн зөвшөөрч, 77.1 хувийн саналаар арваннайм дахь найруулгын санал дэмжигдэж байна.

 **19**.Төслийн 32.1 хэсгийг доор дурдсанаар найруулах:

 “32.1.Засгийн газар гэрээлэгчийн өртөг нөхөгдөх зардалд хүү төлөхгүй.” Дэмжье гэдгээр санал хураая. Санал хураалт.

 48 гишүүн оролцож, 38 гишүүн зөвшөөрч, 79.2 хувийн саналаар найруулгын саналын сүүлийнх буюу 19 дэх санал дэмжигдлээ.

Дагаж өргөн баригдсан хуулийн талаар санал хураая.

**Газрын тосны тухай хуулийн шинэчилсэн найруулгын төслийг**

**дагаж өргөн мэдүүлсэн хуулийн төслийн талаарх**

**зарчмын зөрүүтэй саналын томьёолол**

1.Төсвийн тухай хуульд нэмэлт оруулах тухай хуулийн төслийн 1.1 дэх хэсгийг хасах. Дэмжье гэдгээр санал хураая. Санал хураалт.

 49 гишүүн оролцож, 39 гишүүн зөвшөөрч, 79.6 хувийн саналаар дэмжигдлээ.

Үүгээр зарчмын зөрүүтэй саналаар санал хурааж дууслаа.

Одоо Байнгын хорооны саналаар Газрын тосны шинэчилсэн найруулга, хуулийн төслийг баталъя гэсэн санал хураая. Санал хураалт.

 49 гишүүн оролцож, 39 гишүүн зөвшөөрч, 79.6 хувийн саналаар Газрын тосны тухай хуулийн шинэчилсэн найруулгын хуулийн төсөл батлагдаж байна.

Газрын тосны тухай хууль хүчингүй болсонд тооцох тухай хуулийн төслийг баталъя гэсэн санал хураая. Санал хураалт.

49 гишүүн оролцож, 37 гишүүн зөвшөөрч, 75.5 хувийн саналаар дэмжигдэж байна.

Дараагийн санал хураалт. Аж ахуйн үйл ажиллагааны тусгай зөвшөөрлийн тухай хуульд нэмэлт, өөрчлөлт оруулах тухай хуулийн төслийг баталъя гэсэн санал хураая. Санал хураалт.

50 гишүүн оролцож, 40 гишүүн зөвшөөрч, 80.0 хувийн саналаар дэмжигдэж байна.

Улсын нөөцийн тухай хуульд нэмэлт оруулах тухай хуулийн төслийг баталъя гэсэн санал хураая. Санал хураалт.

50 гишүүн оролцож, 40 гишүүн зөвшөөрч, 80.0 хувийн саналаар дэмжигдэж байна.

Татварын ерөнхий хуульд нэмэлт оруулах тухай хуулийн төслийг баталъя гэсэн санал хураая. Санал хураалт.

50 гишүүн оролцож, 41 гишүүн зөвшөөрч, 82.0 хувийн саналаар дэмжигдэж байна.

Гаалийн тариф, гаалийн татварын тухай хуульд нэмэлт оруулах тухай хуулийн төслийг баталъя гэсэн санал хураая. Санал хураалт.

50 гишүүн оролцож, 40 гишүүн зөвшөөрч, 80.0 хувийн саналаар дэмжигдэж байна.

Даваасүрэн гишүүн.

**Ц.Даваасүрэн**: Би энэ хэлэлцүүлэг дээр нэг зүйлийг протоколд тэмдэглүүлье гэж бодож байна. Энэ гааль, татвар, НӨАТ-тай холбогдолтой асуудал бол холбогдох Байнгын хороогоор хэлэлцэгдэх ёстой. Энэ хэлэлцэгдээгүй байна шүү. Гарсан хойноо энэ чинь хүчин төгөлдөр бус болж болзошгүй юмаа.

**З.Энхболд**: Дараагийн санал хураалт.

Нэмэгдсэн өртгийн албан татварын тухай хуульд нэмэлт оруулах тухай хуулийн төслийг баталъя гэсэн санал хураая. Санал хураалт.

50 гишүүн оролцож, 39 гишүүн зөвшөөрч, 78.0 хувийн саналаар дэмжигдэж байна.

Дараагийн санал хураалт. Аж ахуйн нэгжийн орлогын албан татварын тухай хуульд өөрчлөлт оруулах тухай хуулийн төслийг баталъя гэсэн санал хураая. Санал хураалт.

50 гишүүн оролцож, 39 гишүүн зөвшөөрч, 78.0 хувийн саналаар дэмжигдэж байна.

Төрийн аудитын тухай хуульд нэмэлт, өөрчлөлт оруулах тухай хуулийн төслийг баталъя гэсэн санал хураая. Санал хураалт.

50 гишүүн оролцож, 41 гишүүн зөвшөөрч, 82.0 хувийн саналаар дэмжигдэж байна.

Төсвийн тухай хуульд нэмэлт оруулах тухай хуулийн төслийг баталъя гэсэн санал хураая. Санал хураалт.

50 гишүүн оролцож, 41 гишүүн зөвшөөрч, 82.0 хувийн саналаар дэмжигдэж байна.

Засгийн газрын Тусгай сангийн тухай хуульд нэмэлт оруулах тухай хуулийн төслийг баталъя гэсэн санал хураая. Санал хураалт.

50 гишүүн оролцож, 39 гишүүн зөвшөөрч, 78.0 хувийн саналаар дэмжигдэж байна.

Ашигт малтмалын тухай хуульд нэмэлт, оруулах тухай хуулийн төслийг баталъя гэсэн санал хураая. Санал хураалт.

50 гишүүн оролцож, 41 гишүүн зөвшөөрч, 82.0 хувийн саналаар дэмжигдэж байна.

Үүгээр Газрын тосны тухай хууль болон дагаж өргөн баригдсан хуулиудын төслүүд батлагдаж дууслаа.

Гишүүд, ажлын хэсэгт баярлалаа. Дуусгаад завсарлаад, тэгээд Байнгын хороогоо хийчихээд орвол яасан юм. Батцэрэг гишүүний Ашигт малтмал дууссан уу. Батцэрэг гишүүн.

**Н.Батцэрэг**: Ашигт малтмалын тухай хуулийн төслөө гаргая гэж ярьж байгаа юм. Өчигдрийн протоколд ч, тодорхой зүйл заалт, ялангуяа стратегийн ордууд дээрх төрийн бодлогоо яаж томьёолох вэ гэдэг дээр харилцан тохиролцож ярьсан зүйлээ намрын чуулганы өмнө бас ажил хэрэг болгох ёстой шүү гэдэг дээр бид нар бүлэг дотроо ярьсан. Өнөөдрийн хувьд сая авсан завсарлагаа өндөрлөж байна. Завсарлага дууслаа.

**З.Энхболд:** Гишүүд нэг өдөр үдийн цайгүй ажиллачихгүй юу. Дуусгачихъя. Яагаад гэвэл үүний дараа дахиад холбогдох Байнгын хороод, тэгээд нэг чуулган, тэгээд дахиад нэг Байнгын хороо, тэгээд чуулган ийм байгаа учраас графикаа зөрчихгүй явмаар байна. Үүдэндээ хоол захиалах юм уу? Энэ үүдэнд хоол захиалъя.

Дараагийн асуудал. Ашигт малтмалын тухай болон холбогдох бусад хуульд нэмэлт, өөрчлөлт оруулах тухай хуулиудын төслийн анхны хэлэлцүүлэг явуулъя.

Асуулттай гишүүдийг бүртгэе. Асуулттай гишүүд байна уу. Даваасүрэн гишүүнээр асуулт тасаллаа. Уянга гишүүн асууя.

 **Г.Уянга:** -Ашигт малтмалын хуулийн одоогийн төсөл бол Шударга ёс эвслийн нэг ч саналыг тусгаагүй, цэвэр одоо Ардчилсан нам дангаараа явуулж байгаа хуулийн төсөл өө гэж ингэж ойлгож болноо. Манай Улсын Их Хурал бол аль нь ч олонх болоогүй, хэн нь ч 39 суудал аваагүй ийм одоо зөвшилцлийн парламент. Тэгээд энд бол ямар ч зөвшилцлийн механизм явахгүй байгаа. Тэгээд энийг тэмдэглээд өчигдөр оройны бас одоо уулзалтын протоколыг хүмүүст бас илүү тодруулах нь зөв байх аа гэж ингэж бодож байна.

 Манай Шударга ёс эвслийн бүлгийн дарга, Эвслээс энэ хуулийн төслийн ажлын хэсгийг ахалж ажилласан миний бие ямар ч байсан 5.4, 5.5 буюу энэ олон жил маргаантай явж ирсэн стратегийн ордууд дахь төрийн эзэмшлийн хувь хэмжээтэй холбоотой хэсэг заалтуудыг энэ удаадаа хэвээр нь байгаа хэвээр нь үлээе гэдэг ийм санал дээр нэгдсэн.

 Харин 2014 оны намрын чуулганаар оруулж ирэх бид нарын хуулийн төсөл бол байгалийн баялаг, ашигт малтмалаасаа монголын ард түмэн хувь хүртдэг болох илүү оновчтой зохицуулалттай хуулийн төслийг боловсруулна. Гэхдээ өөрсдийн санал болгож байгаа, бид нар бол бүхэл бүтэн хуулийн төсөл бичсэн байгаа. Энэ хуулийн төслийг оруулж ирнэ, батлуулна. Энийг Ардчилсан намын бүлэг бас дэмжинээ гэсэн ийм протокол нэгдсэн байр суурьт хүрч, протокол үйлдэж, бид энэ удаагийн Ашигт малтмалын хуулийг яах уу явуулъя гэдгийг нь бол зөвшөөрч, завсарлагаа одоо ингээд богино хугацаагаар авч байгаа юм.

 Хуулийн төсөлтэй холбогдуулаад бас нэг асуух асуулт байна Уул уурхайн сайдаас. Энэ хуулийн төсөл батлагдмагц хамгийн гол нь үр дагавар болж, хайгуулын тусгай зөвшөөрлүүд сэргэхээр байгаа. 2010 онд Ерөнхийлөгчийн санаачилж батлуулсан хайгуулын тусгай зөвшөөрлийг эмхэлж цэгцлэх ажил аль зэрэг хийгдсэн бэ. Тухайн үед бол Монгол Улсын газар нутгийн албан ёсны гэж үзэж байгаа тоогоор 4-ний 1 нь хайгуулын болон ашиглалтын зөвшөөрлөөр одоо нийт эзлэгдсэн байсан.

 Одоо бол энэ тухайлбал Өмнөговь аймгийн газар нутгийн тал хувь нь, Дорноговийн газар нутгийн мөн тал хувь нь одоо лицензээр очсон байсан. Ямар нэгэн хэмжээгээр хайгуулын болон ашиглалтын тусгай зөвшөөрлөөр. Тэгэхээр энэ лиценз өнөөдөр яаж цэгцэрсэн бэ. Одоо хэчнээн лицензээр, хэчнээн га газар нутаг хэд нь ашиглалтын, хэд нь хайгуулын лиценз байгаа вэ. Энэ лицензүүдийг эмхэлж цэгцэлсэн тэр ажлынхаа тайланг бол Засгийн газар тавих ёстой гэж ингэж бодож байгаа. Тэгээд та энэ асуултад хариулт өгөөч ээ.

 Гарамгайбаатар даргаас бас одоо асуумаар байна. Бид нар Улсын Их Хурал дээр ажлын хэсэг ингээд явсан. Ажлын хэсэг дээр бол би өмнө нь танд дахин дахин хэлсэн. Энэ бол зөвшилцлийн парламент байх ёстой. Ардын намын ажлын, Ардын нам энэ хууль дээр бол маш нухацтай хандаад, ажлын хэсэг нь удаа дараа хуралдсан юм шиг байгаа юм. Тэгээд байр сууриа нэгтгэнээ гэдэг ийм бас хугацааны шаардлага бол байсан Ардын намд гэж ойлгож байгаа.

 Шударга ёс эвсэл бас мөн тийм шаардлага байсан. Бие даагчид бол бид адилхан байр суурьтай байсан. Тэгээд энийг оролцуулаагүй, ямар зөвшилцөл, ямар улс төрийн яриа хэлэлцээ, юу болоод энэ одоо Шударга ёс эвслийн саналгүй ийм хуулийн төсөл, саналууд одоо санал хураалтад орох гэж байна аа гэдгийг та бас нэг тайлбарлаж өгөөч ээ.

 Ажлын хэсгийн хуралдаанд оролцоогүй гэдэг тайлбарыг бол би хүлээж авахгүй. Яагаад гэвэл байнга идэвхтэй байсан. Танд албан ёсны саналаа болон одоо цомхтгосон илүү эмхтгэсэн тэр хувилбараа би бол удаа дараа өгч байсан. Бүлгийн даргад, Уул уурхайн сайдад, Эдийн засгийн байнгын хорооны даргад, Их Хурлын даргад хүртэл өгч байсан. Тэгээд энэ одоо яагаад Шударга ёс эвслийн бүлгийн саналгүй энэ санал хураалт одоо хэлэлцэгдэх гэж байгаа вэ гэдэг талаар би бас тайлбар авмаар байна. Олон нийтээс...(минут дуусав)

 **З.Энхболд:** -Гарамгайбаатар дарга хариулъя.

 **Б.Гарамгайбаатар:** -Уянга гишүүний асуултад хариулъя. Засгийн газраас бол Ашигт малтмалын тухай хуульд нэмэлт, өөрчлөлт оруулах тухай хуулийн төсөл болон холбогдох бусад хуулийн төслүүд өргөн баригдаад тэгээд хэлэлцэх эсэх асуудал нь шийдэгдээд, хамтарсан Байнгын хороо Байгаль орчин, хүнс, хөдөө аж ахуйн байнгын хорооноос ажлын хэсэг бол байгуулагдсан. Тэгээд энэ ажлын хэсгийн ахлагчаар бол миний бие ажилласан.

 Тэгээд Уянга гишүүн бол сая асууж байна л даа. Манай Шударга ёс эвслийн бүлгийн гаргасан саналыг оруулаагүй гэж. Тэгэхээр бол би бас хариулт болгоод хэд хэдэн зүйлийг хэлье гэж ингэж бодож байна.

 Ажлын хэсэг бол өнөөдрийн байдлаар 10 хэдэн удаа хуралдсан байна. 5 сарын 20-ноос эхлээд хуралдаж эхэлсэн. 2 удаа бид бүх намын бүлгүүдийн оролцсон ажлын хэсгийн гишүүдтэй санал хураахгүйгээр зөвшилцсөн. Өөр өөрсдийнх нь бүлгээс тавьж байгаа асуудал дээр. Энэнд Уянга гишүүн өөрөө бол байсан. Тэгээд 5.3-аас 5.4, 5.5 дээр бол намууд бол өөр өөр саналтай байгаагаа нотлогдсон.

 Тийм учраас намын бүлгүүд дээрээ энэ асуудлуудаа тодорхой болгоод орж ирээч ээ гэдэг ийм санал тавиад, ажлын хэсэг бол завсарласан байгаа. Түүнээс хойш ажлын хэсэг бол хуралдах боломж ердөө бүрдээгүй. Яагаад вэ гэхээр энэ МАН бол өнөөдрийг хүртэл бол албан ёсоор бүлгийн шийдвэрээ илэрхийлээгүй, МАН, МҮАН-ын Шударга ёс эвслийн бүлэг бол бүлгийн санал гэж өгсөн. Тэгэхээр өгсөн бүлгийн саналыг бол тухайн бүлгээс томилогдсон ажлын хэсэг орж ирж байж одоо Байнгын хорооноос томилогдсон ажлын хэсэг дээр бүлгийн санал бүрээрээ санал солилцож, олонхын дэмжлэг авсан саналууд нь бол үлдэх нь тодорхой.

 Би бол Улсын Их Хурлын дэгийн тухай хуулийг бол ёсчлон биелүүлсэн. Харамсалтай нь одоо Уянга гишүүн болоод бусад оролцоогүй гишүүд бол Байнгын хорооны хуралд орж ирэхэд ирцэнд авчихдаг юмаа гээд орж ирээгүй. Хэлэлцүүлэх асуудлаа өөрсдөө орж ирж тайлбарлаагүй. Ийм учраас энэ асуудал бол иймэрхүү байдалд орсон. Тэгээд манай эрхэм гишүүд өөрсдөө болохоор одоо янз бүрийн радио телевизээр бол ажлын хэсэг санал хүлээж авсангүй ээ гэж ингэж ярьж байгаа.

 Гэтэл дэгийн тухай хуулиар бол ажлын хэсэг ажлын хэсгийн хуралдаанд орж ирж, өөрсдийн бүлгээс гаргасан саналаар саналаа тайлбарлаж, таниулж, ажлын хэсгийн гишүүд олонхын дэмжлэг авсан саналыг цаашид зарчмын Байнгын хороондоо оруулнаа гэсэн ийм заалтаар явсан. Тэр санал бол хэвээрээ явсан. Улсын Их Хурлын тухай хууль, дэгийн тухай хуулийг бол огт зөрчөөгүй ээ гэдгийгээ албан ёсоор хэлье.

 **З.Энхболд:** -Болорчулуун гишүүн асууя. Сайд хариулах эрхгүй л дээ тийм. Болорчулуун гишүүн асууя.

 **Х.Болорчулуун:** -Би Ашигт малтмалын одоо шинэчилсэн найруулга, ажлын хэсэгт байсан. Эхлээд бол идэвхтэй сайн оролцож байсан таслахгүй. Гэтэл яагаад сүүлийн үед оролцоогүй вэ гэвэл одоо стратегийн ордыг, ялангуяа стратегийн ордод төрийн эзэмших хувь хэмжээг байхгүй болгох гээд байсан. Хэрэв ороод л ирц бүрдүүлбэл тэрийг байхгүй болгох гэсэн тийм үг, үйлдэл маш хүчтэй явагдсан юмаа. Тийм учраас Уянга гишүүн бид нар бол орж ирц бүрдүүлэхгүй ээ. Ардын намынхан ч гэсэн бас тэрэн дээр бас нэг байр суурьтай байх шиг байсан.

 Ингээд ажлын хэсэг бол гацаанд орсон байх. Сүүлдээ тэгээд мань мэтийг нь бол одоо ажлын хэсгээс хасаад хаячихсан. Тэгээд цомхон ажлын хэсэгтэй болоод цаашаа явсан гэж байгаа юм. Ялангуяа Байнгын хороон дээр бол одоо зөвхөн нэг намын ажлын хэсэг хуралдсан шүү. Тэгээд энэ чуулган уруу энэ том хууль орж ирж байгаа.

 Ер нь 5 жилийн өмнө стратегийн 15 ордоо Монгол Улс бүртгэж аваад, энд төр эзэмших хувь хэмжээгээ тогтоогоод, үүгээрээ дамжуулж монголын ард түмэн төрөөрөө дамжуулж хувь, хишиг хүртэнэ гэж маш их баярлаж байсан. Гэтэл тэр тавхан жилийн стратегийн ордоор зарлаад олныг баясгаж байсан, баярлуулж байсан энэ ордуудаа байхгүй болгох гэж ийм бодлого явсан юм шүү. Энэ бол туйлын болохгүй зүйл.

 Ялангуяа тэр 5.4, 5.5 бидний тавьсан шаардлага бол өөр өөрсдийнхөө баялгийг үнэлдэг болъё, худалдаж авдаггүй болъё гэсэн ийм саналыг бол тавьж байсан. Энэ болгоныг бол хэлэлцэхгүй, одоо цаашаа 5.4, 5.5-ыг бол одоо монгол төрийн эзэмших хувь хэмжээг хэлэлцэхгүйгээр Ашигт малтмалын хууль ингээд батлагдах нь байна. Ингэх ер нь шаардлага байсан юм уу, байгаа юм уу гэж асуумаар байна.

 Ялангуяа тэгээд өнөөдөр бол энэ том хуулийг үдийн өмнө анхны хэлэлцүүлэг хийгээд л үдийн хойно эцсийн хэлэлцүүлэг хийгээд л явж байна шүү дээ, явах нь байна шүү. Ингэж хууль үйлдвэрлэж, одоо ялангуяа байгалийн баялагтай хуулин дээр бол ингэж таарахгүй ээ гэдгийг бас хэлмээр байна. Сая Газрын тос ч гэсэн нэлээн будлиантай л боллоо ер нь. Баярлалаа.

 **З.Энхболд:** -Гарамгайбаатар гишүүн хариулъя.

 **Б.Гарамгайбаатар**: -Болорчулуун гишүүний асуултад хариулъя. Тэгээд Засгийн газар бол хуулийн төслийг өргөн барьсан. Өргөн баригдсан хуулийн төслийг Улсын Их Хурал өөрийнхөө дэгийн хуулиар хүлээн авч, сайжруулах, засаж залруулах ажлыг бол хийдэг гэдгийг бол та бүхэн мэдэж байгаа.

 Тийм учраас ажлын хэсэг бол Ашигт малтмалын тухай хуулийг өргөн барьсан Засгийн газрын хууль дээр бол ажилласан. Ажиллаагүй биш ажилласан. Бид бол намын бүлгүүдийн тохиролцохгүй байгаа гэдэг юм уу, ойлголцохгүй байгаа асуудал бол зөвхөн 5.3, 5.4, 5.5 дээр гарсан. Бусад бүх асуудлыг Болорчулуун гишүүн өөрөө ч байсан. Бид санал хураахгүйгээр энэ асуудал дээр ярилцсан.

 Зөвхөн энэ заалтууд дээр санал зөрөлдөж эхэлсэн. Энэ зөрөлдсөн асуудлуудыг намын бүлгүүд дээрээ эцсийн шийдвэр гартал шийдвэрлээд, бүлгийнхээ саналыг өгөөч ээ гэсэн. Тэгээд энэ санал өнөөдрийг хүртэл нэгтгэгдээгүй учраас бид нар юу гэж үзсэн бэ гэхээр ажлын хэсэг өнөөдрийн мөрдөж байгаа Ашигт малтмалын тухай хуулийн 5.3, 5.4, 5.5 дахь заалтыг хадгалж үлдье гэсэн ийм санал яваад энэ ажлын хэсэг бол саналаа санал хураалтад оруулж ирсэн байгаа.

 Нэг ёсондоо Засгийн газраас өргөн барьсан хуулийн төслийн энэ заалтуудыг мөн хүчингүй болгоод, одоо мөрдөгдөж байгаа хуулиар нь явуулъя гэдэг энэ саналыг бол ажлын хэсэг оруулж ирээд, одоо санал хураалгах гэж байгаа юмаа. Тэгэхээр бол энэ маргаантай асуудлыг түрүүн Уянга гишүүн бас ярилаа.

 Өчигдөр Уянга гишүүн бид хоёр бас уулзаж ярилцсан. Тэгээд бүлгүүд дээр ярилцаад, энэ Ашигт малтмалын тухай хуульд бол намар болоод хэзээ одоо намрын чуулганд юм уу тэрний дараагийн чуулганд нэмэлт, өөрчлөлт оруулж ирж болох юм байна аа гэдэг дээр санал тохирсон учраас энэ асуудлыг хэлэлцэх нь зөв өө гэж ингэж завсарлагаа зогсоож байна аа гэж ингэж ойлгож байгаа. Энэ л зарчмаар явж байгаа.

 Бид бол хүч түрсэн, ямар нэгэн асуудлыг дангаар шийдсэн асуудал бол байхгүй ээ. Хамгийн гол асуудал бол 5.3, 5.4 дээр байгаа энэ асуудлыг нэгэнт зөвшилцөж чадахгүй байгаа бол өнөөдөр хүчин төгөлдөр үйлчилж байгаа хуулийнх нь заалтыг хэвээр хадгалъя л гэдэг дээр одоо Байнгын хороо дэмжлэг авсан байгаа.

 **З.Энхболд:** -Уянга гишүүний асуултад хариулаагүй гээд байна түрүүн. Гарамгайбаатар гишүүн нэмээд хариулчих.

 **Б.Гарамгайбаатар:** -Уянга гишүүний асуултад бол би хариулчихсан. Тэр танин мэдэхүйн чиглэлийн тоо баримтын асуудал бол Байнгын хорооны хуралдаан дээр яригдаагүй асуудал.

 **З.Энхболд:** -Хуулийн төсөл хэлэлцэх эсэх үед л ярьдаг юмыг Уянга гишүүн батлагдах гэж байхад ярьж болохгүй шүү дээ. Дэгээ барихгүй бол. Болорчулуун гишүүн тодруулъя.

 **Х.Болорчулуун:** -Одоо Ардын намынхаас бусад нь олонхыг бүрдүүлж байна л гэж байна. Одоо бие даагч бид нар бүрдүүлж байгаа ч юм уу, үгүй ч юм уу тэрийгээ сайн ч мэдэхгүй яг үнэндээ бол. Үнэндээ сандал ширээний асуудал болохоор сайдын асуудал болохоор одоо зөвшилцъё, ярилцъя гэж маш их чармайлттай гүйдэг. Одоо сүлжилдэж гүйдэг. Тэгтэл яг ийм том Ашигт малтмалын хууль Монгол Улсын ирээдүйн хөгжлөөс шалтгаалах ийм том хуулийг одоо зөвшилцлийн шатанд явж чадаагүй ээ. Уянга гишүүн ч түрүүн хэлсэн. Энэ одоо тэр олонхоо бүрдүүлж байгаа ядахдаа тэр бүлгийн дарга нар нь, ажлын хэсгийн ахлагч нар нь ажиллаагүй шүү дээ.

 Ийм саналыг ширээний ард сууя, ярилцъя гэж ямар ч ийм асуудал гараагүй шүү дээ. Тэгээд өнөөдөр гол зүйл заалтыг нь орхиод, төрийн эзэмших хувь хэмжээ, стратегийн ордын асуудлыг орхиод ашигт малтмалын хууль баталнаа гэдэг бол энэ Монгол Улсын Их Хурал ямархуу хуулийг одоо хуудуутай, түргэн шуурхай, түүхий баталж байгааг...(минут дуусав)

 **З.Энхболд:** -Гарамгайбаатар гишүүн хариулъя.

 **Б.Гарамгайбаатар:** -Би Болорчулуун гишүүний асуулт гэдэг юм уу одоо ярианд тайлбар өгье. Тэгээд энэ асуудлыг бол би маш удаан хугацаанд тайлбарлаж байгаа. Би хоёрхон жишээ хэлье. 2014 оны 5 сарын 21-ний өдөр “Б” танхимд 11 цагаас хуралдсан. Энэ хуралдаанд Болорчулуун гишүүн, Уянга гишүүн бүгд орсон. Энэ дээр бид санал хураахгүйгээр ажлын хэсэгт орсон гишүүд хуулийн заалт тус бүрээр бид ярьсан. Энд санал хураахгүйгээр ярьсан. Харилцан ойлголцож, зөвшилцөх гэж.

 Ингээд дараа нь бид нар дахиад 6 сарын 2-ны өдрийн 14 цаг 30 минутад Төрийн ордны “Б” танхимд мөн хуралдсан. Мөн ялгаа байхгүй Болорчулуун гишүүн, Уянга гишүүн суусан. Ийм байж байж одоо хуралд албан бус гэдэг юм уу, юу гэдэг юм хүч түрсэн гэж ярьж болохгүй ээ. Би бол Монгол Улсын Их Хурлын хууль, дэгийн тухай хуулийг бол ёсчлон барьсан. Эдийн засгийн байнгын хороо...(минут дуусав)

 **З.Энхболд:** -Бурмаа гишүүн асууя.

 **Р.Бурмаа:** -Ажлын хэсэгт уг нь Өргөдлийн байнгын хороог төлөөлөөд орсон байсан юмаа. Харамсалтай нь дараагийн ажлын хэсэг дээр нь санал ч авалгүй ингээд хасаад багасгачихсан. Би бас уг нь ажлын хэсгийн хуралдааныг тасалдаггүй л гишүүн байсан. Тэгээд хуралдаан ирц хүрэхгүй байна гэдэг шалтгаанаар хасагдаад ингээд хасчихсан. Өргөдлийн байнгын хороон дээр байнга энэ Ашигт малтмалын хуулийн хэрэгжилттэй холбоотой энэ хуулийн болохгүй байна гэсэн асуудлаар их өргөдөл ирдэг. Тийм учраас энэ ажлын хэсэгт орсон байсан юмаа.

 Энэ дээр нэг асуулт байна. Одоо энэ ажлын хэсэг маань хир их ингээд мэргэжлийн хүмүүс, эрдэмтдээс энэ хэлэлцүүлэг хийж, санал авсан бэ. Ийм үйл ажиллагаа хир явагдсан бэ. Дээр нь энд нэг алтан хувьцаа гэдэг нэртэй нэг заалт орж, нэгэн дээр нь унаад, нөгөө дээр нь дэмжигдчихсэн байна л даа бид нарын санал хураалгах гэж байгаа дээр. Тэгэхээр энэ алтан хувьцаа гэдгийг чинь тодорхойлолт хаана юм бэ, ямар ойлголтоор энэ алтан хувьцаа гэж орж ирсэн юм бэ. Тэгээд энэний тодорхойлолтонд нь байхгүй учраас энийг юу гэж ойлгох вэ. Төр алтан хувьцаа эзэмшинэ гэж байгааг. Энийг бас тайлбарлаж өгнө үү.

 За энэ дээр шинэ технологи, байгальд хоргүй технологи ашиглахыг урамшуулсан тийм зохицуулалтууд, заалтууд баймаар байх юм. Тэр ер нь их сайн харагдахгүй байна аа. Бас мөн байгаль орчныг хамгаалахтай холбогдуулаад 38.1.2 дээр бохирдлыг арилгах үүрэг зөвхөн булаг одоо газрыг булах, тэгшлэх, ургамалжуулах гэдгээр л энэ нөхөн сэргээх үйл ажиллагааг томьёолчихсон байна л даа. Энэ дээр бол илүү бохирдлыг арилгах үүрэг байх ёстой баймаар байгаа юм.

 Гэтэл энэ уул уурхайн ашигт малтмалыг ашиглахтай холбоотой нөгөө талын байгаль орчныг хамгаалахтай холбоотой асуудал дээр их учир дутагдалтай байна аа. Энэ дээр голдуу сум, дүүргийн Засаг даргатай гэрээ байгуулаад явуулах. Тэрэн дээр нэг шинэ техник технологи ашиглах юм бол тэрнийгээ нэг мэдүүлээд явах хэмжээний л ингэж харагдаад байх юм. Тэгээд энэ дээр бас ажлын хэсэг хир анхаарч ажилласан бэ гэсэн асуулт байна.

 **З.Энхболд:** -Гарамгайбаатар дарга хариулъя.

 **Б.Гарамгайбаатар:** -Бурмаа гишүүний асуултад хариулъя. Тэгэхээр ажлын хэсэг бол хангалттай хугацаанд ажилласан. Байнгын хорооны ажлын хэсэгт орох гишүүд бол анх байгуулагдахад бол 17, 18 гишүүн бол саналаараа энэ ажлын хэсэгт орж ажиллая гэсэн. Харамсалтай нь Байнгын хорооны хуралдаанд огт орж ирээгүй ээ. Тийм учраас хамтарсан Байнгын хорооны хуралдаан дээр ажлын хэсгийг цөөлөх асуудал тавигдаад, Байнгын хорооны олонхын шийдвэрийг еще олонх гишүүдийн шийдвэрийг дэмжлэг авсан учраас Байнгын хороог бол цөөлсөн байгаа.

 Хоёрдугаарт бол би түрүүн хэлсэн. Энэ хууль бол Засгийн газраас өргөн баригдсан, Засгийн газар энэ хуулийг өргөн барихдаа Ашигт малтмалын хэрэг эрхлэх газар, Уул уурхайн яам одоо мэргэжлийн байгууллагууд энэ хуулин дээр ажилласан. Засгийн газар кабинетаар ажилладаг учраас бүх яамдуудаас бол энэ хуулийн төсөл дээр санал зөвлөмж, дүгнэлтүүдийг авсан. Энэ бүх асуудал бол таны ярьж байгаа асуудлуудыг холбогдох Байнгын хороод, холбогдох яамдууд бол өгсөн учраас Засгийн газрын кабинет олонхоороо дэмжлэг хүлээж, Улсын Их Хуралд оруулж ирсэн гэж ойлгож байгаа.

 Улсын Их Хурлын ажлын хэсэг бол хангалттай хугацаанд ажилласан. Жил гаруй байна уу, жил орчим хугацаанд ажилласан. Хангалттай судалгаа хийсэн. Мэргэжлийн одоо төрийн болоод төрийн бус байгууллагуудтай уулзаж ярилцсан, дэд ажлын хэсэг бол энэ дээр маш удаан ажилласан байгаа. Би цагийг нь бол хэлээд өгье. Дэд ажлын хэсэг цаг нь энэ дээр байхгүй байна. Энэ бол дэд мэргэжлийн туслалцаа үзүүлэх дэд ажлын хэсэг бол одоо мэргэжлийн хүмүүстэй бол маш удаан ажилласан. Ийм л одоо хариултыг би танд өгье.

 **З.Энхболд:** -Даваасүрэн гишүүн асууя. Гарамгайбаатар гишүүн нэмж хариулъя.

 **Б.Гарамгайбаатар:** -Тийм, Бурмаа гишүүний ярьж байгаа алтан хувьцааны асуудал бол Байнгын хорооны хурал дээр Оюунгэрэл гишүүний саналаар орж ирж дэмжигдсэн юм байгаа юм. Тэгэхээр бол алтан хувьцаа юу гэж алтан хувьцаагаа тодорхойлохыг бол Оюунгэрэл гишүүн бол мэдэх байх. Бидний ажлын хэсэг дээр бол яг энэ маргаантай байгаа 5.3, 5.4, 5.5 дээр гарсан асуудлууд дээр бол бид одоо мөрдөгдөж байгаа хуулиа мөрдъё гэсэн ийм шийдвэр гаргаж, энүүгээр санал хураасан. Оюунгэрэл гишүүний санал бол хажуугийн санал байсан.

 Тэгээд энэ санал нь бол Байнгын хороон дээр дэмжлэг авчихсан. Одоо энийг бол харин чуулган дээр санал хураалтаар Оюунгэрэл гишүүний энэ саналыг унагаж, бид нарын дэмжлэг ажлын хэсгээс дэмжлэг аваагүй буюу 5.3, 5.4, 5.5-ыг одоо мөрдөгдөж байгаа хуулийг хэвээр нь үлдээе гэсэн саналыг дэмжвэл энэ асуудал цэгцэндээ орох ийм боломж байгаа.

 **З.Энхболд:** -Бурмаа гишүүн тодруулъя.

 **Р.Бурмаа:** -Тэгээд алтан хувьцаа гэдгийг нь унагахын тулд ч асуусан юм биш л дээ. Энэ алтан хувьцаа гэдгийн тодорхойлолт нь ямар байдаг юм, ямар учраас энэ хэлэлцүүлэх үед энийгээ дэмжигдсэн байна аа гэдэг чинь ямар нэг байдлаар.

 **З.Энхболд:** -Унагахаар тохирчихсон юмыг ярьж цаг алдах хэрэг байна уу.

 **Р.Бурмаа:** -Хэрэгтэй байж болно шүү дээ.

 **З.Энхболд:** -Засгийн газрын өргөн барьсан стратегийн ордын тодорхойлолтыг больё гэсэн. Хажуугийн саналыг больё гэсэн.

 **Р.Бурмаа:** -Байнгын хороон дээр дэмжигдчихсэн байна л даа.

 **З.Энхболд:** -Тэгээд хууль чинь хуучнаараа үлдэж байгаа. Юу ч өөрчлөгдөхгүй шүү дээ. Даваасүрэн гишүүн. Оюунгэрэл сайд тэр саналаа татах хэрэгтэй шүү дээ. Санал хурааж байхаар.

 **Ц.Даваасүрэн:** -Тийм заавал тэгж хураалгаж байхын оронд байна шүү дээ татаад авчихсан нь дээр л дээ. Хэрвээ тийм тохирчихсон санал байгаа юм бол. Яахав бид нар ингээд нэг бас баярын өмнө нэг хуушуурын үнэр дор бас нэг иймэрхүү хууль ч олигтой юм гарахгүй байж магадгүй юмаа гэж бодоод байгаа юм.

 Тэгэхээр энэ бие даагчдын төлөөллийг бас ингээд яг ажлын хэсгээс хасчихсан нэг ийм юм гарсан. Ер нь яах вэ гадна талдаа ч гэлээ гэсэн энэ хуульд хандах хандлагад бол бас нэг буруу л тийм юм болчихож байгаа юм л даа. Бид нар тодорхой байр сууриа илэрхийлсэн. Би нэг ийм зүйлийг тодруулж асууя гэж ингэж бодож байна аа. Бид одоо сонгуулийн үед гэдэг юм уу, энэ улс төрийн идэвхжил өрнөсөн үед бол энэ байгалийн баялгийн ашиглалтын талаар янз бүрийн юм ярьдаг юмаа.

 Намуудын мөрийн хөтөлбөр дээр байсаан. Эрх барьж байгаа намын мөрийн хөтөлбөрт байсаан. Тэгэхээр энэ намын мөрийн хөтөлбөр, Засгийн газрын хөтөлбөрт тусчихсан нөгөө 51 хувиас доошгүй байна, үр ашигтай болгоно гэсэн зүйлүүд ер нь хир тусгалаа оллоо гэж та бодож байна вэ. Би бол одоо гаднын хөрөнгө оруулалтыг үгүйсгээгүй шүү дээ. Харилцан үр ашигтай бай л гэж байгаа юм. Энэ чинь үр ашиггүй байгаагийн би нэг жишээ хэлье.

 Өнөөдөр бид нар бас эдийн засгийг бүхэлд нь харлуулж болохгүй. 5 сарын гүйцэтгэлээр бол экспортын орлого өнгөрсөн оны мөн үеийнхнээс нэмэгдсэн байгаа. Өнгөрсөн онд 1.6 тэрбум долларын экспорт хийсэн бол энэ жил 1.9 тэрбумын экспорт хийсэн байгаа. Өссөн л байна шүү дээ. Тэгэхдээ энэ дээр нэг юм байгаа. Валют нь хаачив гэж. Ачигдсан нь экспортод тооцогдсон Оюу толгойн. Мөнгө нь орж ирээгүй. Тийм учраас валютын хомстол байгаа юм. Энэ бидний хийсэн юм, бидний гараар хийсэн юм.

 Тийм учраас ийм юмаа битгий давтаад байгаач ээ л гэж би бас ялангуяа бид 2016 онд бас дахиад л очно шүү дээ. Тэгэхээр би бол энэ 2016 оны үед бол бүр тодорхой зарим нэг асуудлаар бол бүр ингээд иргэдэд мэдээлэл тараая гэж бодож байгаа. Яг ингэж байсан, одоо ийм асуудлыг ингэж хөндөж байсан гэж.

 Хайгуулын лицензийг яагаад нээж байгаа юм бэ хоёрт. Хямралтай гэж. Тэгвэл хямралгүй бол ахиад буцаагаад хаах уу. Энэ дээр нэг үндэслэлээ хэлж өгөөч. Тэгэхээр стратегийн ордуудын хувьд бол төрийн өмчид авахад хоёр л зүйл байгаа юмаа. Хувь хүнд юм уу одоо ингээд хувийн компанид очихоор зарагдах эрсдэл байдал. Гаднын хүнд очих магадлал байдаг. Ялангуяа үндэсний аюулгүй байдалд нөлөөлөх хэмжээний том ордууд.

 Хоёрт, ер нь энэ хөгжиж байгаа жижиг орнуудын байгалийн баялгаа зөв ашигласан тэр орнуудыг харахад бол ихэвчлэн 50 хувь төрийн өмчтэй байдаг юмаа гэдгийг би хэлье гэж бодож байгаа юм. Чили, Норвеги, Ботсвана, жижиг орны хувьд бол төрийн өмч байх ёстой юм байна лээ шүү. Энийг бас бид бодох ёстой. Сая тэр дээд хэмжээний уулзалтад орсон Чилийн Сангийн сайд асан хэллээ шүү дээ. Ийм шахалт та нарт ирдэг юмаа. Тэгэхдээ манай Пеночет шиг ингэж авч үлдээрэй. Ингэснээрээ өнөөдөр Коделко компани бол одоо дэлхийн нөөцийн 20 хувийг контролдож, үнэнд нөлөөлөх хэмжээний байж, төр хянаж чаддаг юмаа.

 Тэрнээс биш хэрвээ энэ одоо ингээд л хувьд байсан бол бас л нэг гаднын том мөнгөтэй хөрөнгө оруулагчийн гарт явсан бол Чилийн төрийн бодлого гэж байхгүй байх байсаан гэдэг бол үнэн шүү. Энийг та бүхэн маань бас бодож байгаарай гэдгийг би бас хэлэх байна. Тэгээд хоёр асуултдаа хариу авъя.

 **З.Энхболд:** -Гарамгайбаатар дарга хариулъя.

 **Б.Гарамгайбаатар:** -Даваасүрэн гишүүний асуултад хариулъя. Тэгээд Даваасүрэн гишүүний зарим ярьж байгаа зүйлтэй бол санал нэг байна аа. Үнэхээр бид нар бас одоо хуулийг муу хууль гаргахгүйн төлөө бүгд ажиллаж байгаа. Тэгэхээр өмнөх Ашигт малтмалын тухай хууль бол бас тийм муу хууль байгаагүй ээ гэдгийг бол амьдрал ч харуулсан, олон одоо мэргэжлийн байгууллагууд энийг нотолж байгаа юмаа.

 Хоёрдугаарт, энэ Засгийн газрын өргөн барьсан хуулийн энэ хууль бол бид нар эрдэс баялгийн бодлогын баримт бичиг гэж боловсруулж гаргасантай холбогдуулаад тодорхой өөрчлөлтүүд орж байгаа нь үнээн. Энэ л чиглэлийн өөрчлөлтүүд явж байгаа болохоос одоо та бүхний яриад байгаа шиг хуулийг доош нь, улам дордуулах гэсэн асуудлууд байхгүй. Бид бол эрдэс баялгийн бодлогын баримт бичиггүй явж ирсний өнөөдөр хүртэл явж ирснийгээ засаж залруулчихсан. Тэр засаж залруулсныхаа дагуу бид энэ тодорхой салбарын одоо салбар хуулиудыг бид өөрчлөлт оруулж явж байгаа гэж ингэж ойлгож байгаа.

 Тийм учраас бол энэ хуулин дээр бол тэр заалтууд нь л тусгалаа олж байгаа. Зүгээр стратегийн ордын хувьд бол бид нэгэнт ийм маргаан дагуулаад байгаа учраас хуучин өнөөдөр мөрдөгдөж байгаа хуулийг нь хэвээр нь үлдээе л гэсэн тэр заалтыг нь орхиж байгаа юм. Нэмэлт, өөрчлөлт оруулах, энэ хуулин дээр дахиж ажиллах боломж бол гишүүдэд байгаа гэж ингэж ойлгож байгаа.

 **З.Энхболд:** -Төрийн өмч байх зайлшгүй байх тухай өөрийнхөө саналыг ярьсан. Тэрэнд нь одоо яаж ч хариулах юм бэ дээ тэгээд. Хайгуулын лиценз яагаад нээх гэж байгаа юм гэж байна. Гарамгайбаатар дарга.

 **Б.Гарамгайбаатар:** -Би бол шинэ Улсын Их Хурлын гишүүн. Та бол одоо бас хоёр, гурван удаа сонгогдчихсон туршлагатай гишүүн л дээ. Тэгэхээр бол бид нарын өмнөх гашуун туршлага одоо стратегийн ач холбогдол бүхий салбарт гарсан хууль, энэ хуулиас болж олон одоо хөрөнгө оруулагчид дайжиж гарсан. Тэгээд тэр олон дайжиж гарсан хөрөнгө оруулагчдыг бид нар бас зайлшгүй татах шаардлага өнөөдөр ирчихсэн байна. Эдийн засгийн нөхцөл байдлаа ч харсан, бүх талаа харсан бид одоо үнэхээр газар доорх баялгаа зөв зохистой ашиглахын тулд энэ эхний үйл ажиллагаануудыг явуулдаг тэр одоо зөвшөөрлийг хаасанд орвол нээх нь зөв өө гэж үзэж энэ асуудлыг.

 Цаашдаа бол одоо нэгийг хаагаад, нэг нээгээд байхгүй байх гэж ингэж бодож байгаа. Ер нь бол бид нар энэ тал дээр бол мэдээж холбогдох мэргэжлийн байгууллагууд, тооцоо судалгаа хийж, эрдэс баялгийн бодлогын баримт бичиг дээрээ тулгуурлаж, тэндээс гарсан зөвлөмжийнхөө дагуу л ажлууд явагдах байх л гэж ингэж бодож байгаа юм. Би бол шууд хааж, нээнэ гэж бодохгүй байна одоогоор.

 **З.Энхболд:** -Тодруулах юм уу. Даваасүрэн гишүүн тодруулъя.

 **Ц.Даваасүрэн:** -Тэр хайгуулын лицензтэй холбогдолтой заалт дээр ийм асуудал хөндөгдсөн үү. Ер нь яах вэ тодорхой жишээлбэл ордууд дээр байж болох юм. Ийм чиглэлийн ордууд дээр одоо хэдүүлээ хайгуулын үйл ажиллагаа явуулъя. Ийм дээр нь больё гээд. Гэтэл бүр сүүлдээ тусгай хэрэгцээний газар дээрээ хайгуулын гэдэг юм яригдаад байна шүү дээ. Энэ талаар та хэд яасан юм.

 Тэр түрүүний хэлээд байгаа тэр нэг стратегийн ордын тухай нэг хууль гарсан гээд байна шүү дээ. Тэр 2012 оны. Сонгуулийн төгсгөлд. Тэгэхдээ энд бол ялангуяа жишээлбэл би бас энэ ашигт малтмалын чиглэлээр саналаа илэрхийлж байсан гишүүд зарим нь оролцоогүй юм биш үү. Энэ сонгуулийн зориулалттай Занданшатар, одоо ер нь тэр Оюу толгойн харин эсрэг явж чадаагүй улсууд одоо ичсэндээ юм уу сонгуулийн өмнө нэг ийм балай хууль гаргасан байхгүй юу. Тэр нь л монголын төрд гай болсон. Сонгуульд оролцоход зориулаад зарим хүмүүс энэ хуулийг гаргасан байхгүй юу.

 **З.Энхболд:** -Гишүүд асуулт асууж дууслаа. 30 минутын дараа захиалсан хуушуур ирнэ. Тэр хүртэл гишүүдийг орж ирж саналаа санал хураалтад оролцохыг урьж байна. Анхдугаар хэлэлцүүлэг дээр үг хэлдэггүй. Санал хураах үеэр асууж болно.

 Энэ удаа Ардчилсан намынхан гайгүй байна. Шударга ёс эвслийнхэн 10-4 байна. Ардын намынхан их цөөрсөн байна. Гишүүд танхимдаа ирцгээе. Санал хураая. Байнгын хороо нь дэмжсэн 17 санал байна. Найруулгын 4 санал байна. Байнгын хорооны дэмжээгүй 6 санал байна. Уг нь энэ Оюунгэрэл гишүүн эд нар тэр алтан хувьцаа эд нараа татаад авчихвал хэрэгтэй байна л даа. Тэгвэл санал хураагаад л. Дэмбэрэл гишүүн цуг яасан юм байна шүү дээ. Дэмбэрэл гишүүн, Самбуугийн Дэмбэрэл гишүүн.

 **С.Дэмбэрэл:** -Би сайхан та бүхэнд сайхан түүх ярьж өгөөд тэгээд би шийдвэрээ хэлье. 5.3, 5.4, 5.5 гэсэн заалт байсаан. 5.3 дээр нь эрдэс баялгийн талаар төрөөс баримтлах бодлогын үзэл санаа, зүйл заалтуудыг гэсэн өгүүлбэр нэмсээн. Тэр нь ямар учиртай байсан юм бэ гэхээр энэ концепцоо мартаж болохгүй шүү гэсэн утгаар 5.3-т нэг тийм заалт байсан. 5.4-т нөгөө нэг 51, 5.5-д нь болохоор 34 байгаа.

 Компанийн тухайн хуулийн 35-д алтан хувьцааны тухай тодорхойлолт нь байж байгаа. 1980-аад оноос эхлээд европын орнуудад компаниудыг нийтийн паблик компани болгохдоо энийг хэрэглэж байсан. Тийм учраас нэгэнт стратегийн орд гэж байгаа юм бол төр оролцох хэлбэр нь альтернатив хэлбэр нь одоогийн байгаа тэр хуулийн 51, 34-өөс гадна хажуугаар нь бас алтан хувьцаа гэсэн энэ боломжоо ашиглаж болох юм байна. Энэ нь нөгөө Ерөнхийлөгчөөс санаачилсан ухаалаг төрийн үзэл санаанд нийцэж байгаа, өөрөөр хэлбэл тэр мөн эрдэс баялгийн салбарт одоо баримтлах бодлогын үзэл санаатай нийцэж байсан юм.

 Тэгээд энийг харж байсан чинь ерөнхийдөө нэлээн улс төржих шинжтэй, нэлээн тийм одоо болоод ирэнгүүт би бүгдийг нь татчихсан юм. Тэгэнгүүт Оюунгэрэл гишүүн наадах чинь уг нь их зөв өө гээд. Энэ татсан юмыг бол уг нь бүгд дэмжсэн. Миний тэр саналыг. Гэхдээ татсан учраас одоо би татчихсан байхгүй юу ажлын хэсэг дээр. Больчихъё гээд. Тэгээд тэрний дараа тэгэхэд Оюунгэрэл гишүүн энийг чинь хоёулаа хамт оруулчихъя гээд. Хэрэггүй ээ гэсээр байтал оруулчихсан юм.

 **З.Энхболд:** -Дэмжигдээгүй саналын 3-т байгаа саналын тухай ярьж.

 **С.Дэмбэрэл:** -Хүлээж бай, тэгээд би тайлбарлаадахъя. Тийм учраас энэ саяны, би одоо татаж авч байна аа. Яагаад гэвэл би угаасаа татчихсан байсан юмаа. Тэгэхдээ хүмүүс дэмжээд байсан юмаа. Тийм учраас энийг дахиад одоо бүр татчихъя. Тэгээд энүүгээрээ батал. Өөрөөр хэлбэл хуучин хуулиараа батал. Тэгээд энэ намраас энэнд өөрчлөлт оруулах бүрэн боломж байгаа хүссэн хүмүүст.

 **З.Энхболд:** -Дэмжигдээгүй саналын 3-т байгаа 5.4 гэдэг саналын тухай ярьж байна тийм үү.

 **С.Дэмбэрэл:** -Тийм тийм.

 **З.Энхболд:** -Тэр саналаа татлаа.

 **С.Дэмбэрэл:** -Татлаа.

 **З.Энхболд:** -Дэмжигдээгүй саналын 3-ыг санал гаргасан гишүүн Самбуугийн Дэмбэрэл татаж авлаа. Бурмаа гишүүний дэмжигдээгүй санал 5 дугаар санал байна. Тэрийгээ яах юм.

 **Р.Бурмаа:** -Яасан гээд тат гээд шахаад байгаа юм. Татахгүй ээ.

 **З.Энхболд:** -Үгүй ээ үгүй. Нэг энэ гишүүд ярьж ярьж, намын бүлгүүд ярьж ярьж стратегийн ордын одоогийн байгаа хуулийн томьёолол нь бол болж байна аа. Энийг одоо өөрчлөх гэсэн аливаа саналууд бол хэрэггүй юм байна аа. Энэ дээрээ намар буцаж очъё гэдэг нэг зөвшилцөл гараад байна шүү дээ. Тийм учраас энэ талаар гарсан Засгийн газрын саналыг санал хураагаад хасаж байгаа. Энэ талаар гарсан гишүүдийн саналыг бас санал хураагаад хасагдах магадлалтай байна л даа. Заавал санал хураалгах хэрэг байна уу л гэж байгаа юм.

 За Бурмаа гишүүн.

 **Р.Бурмаа:** -Би бүлгийн хэлэлцээр тохиролцооноос өөр юм яринаа. Энэ нь юу вэ гэхээр Өргөдлийн байнгын хороон дээр асар их өргөдөл ирдэг ээ. Энэнтэй холбогдуулаад энэ уул уурхайн компаниуд үйл ажиллагаагаа хийгээд явж байтал гэнэтхэн тусгай хэрэгцээнд авлаа гэдэг. Тэгээд тэрнийх нь нөхөн олговор нь өгөхгүй, хэдэн жил үргэлжилдэг. Тэр хоорондуур нь үйл ажиллагаагаа ч явуулж болдоггүй, нөхөн олговор нь ч ирдэггүй. Тэгэхээр нөхөн олговортой олговор яаж өгөх юм гэдэг энэ асуудлыг оруулж өгөөч гэж маш их олон өргөдлүүд ирдэг юмаа.

 Тийм учраас би энэ Өргөдлийн байнгын хорооны нэрийн өмнөөс энэ саналыг оруулсаан. Тийм учраас би энэ бүлгийн шийдвэрээр энийг татах боломжгүй ээ. Тийм учраас энд дэмжигдсээн энэ санал. Тухайлбал энэ нөхөн олговрыг төлсний үндсэн дээр тусгай зөвшөөрлийг цуцалнаа гэдэг энэ заалт оруулах нь зүйтэй гээд энийгээ тайлбарлаад дэмжигдсэн шүү дээ. Тэгээд одоо заавал нам, бүлгийн шахалтаар энийг хасах гээд яах юм бэ. Энэ чинь Өргөдлийн байнгын хорооны иргэд, байгууллагаас ирж байгаа саналыг л багцлаад бид нар энэ тухайлан энэ Ашигт малтмалын хуулин дээр энэ саналыг оруулах нь зүйтэй гэж манай Байнгын хорооноос тогтоол гарсан шүү дээ.

 **З.Энхболд:** -Оюунгэрэл гишүүний гаргасан 5.5-тай холбоотой нь татагдахгүй үлдэж байгаа юм байна шүү дээ. Энийг бол санал хураалтаар, Дэмбэрэл гишүүнгүй ганцаараа гарсан санал юм байна тийм үү. Энэ бол одоо санал хураалтаар унахаас өөр аргагүй юм байна л даа. Бурмаа гишүүний саналууд бол 5.3, 5.4, 5.5-тай холбоогүй юм байна тийм ээ. Холбоогүй юм байна. Хэн, харин эзэн нь байхгүй байна л даа. Тэгээд та нар кнопоороо л шийдчихгүй юу. Отгонбаяр гишүүн асууя. Отгонбаяр гишүүний асуултад.

 **Ё.Отгонбаяр:** -Энэ 5.5-тай холбоотой Дэмбэрэл гишүүнээс л асуучихъя л даа. Оюунгэрэл нь байхгүй байгаа юм чинь. Одоо энэ дээр улсын төсвийн оролцоогүйгээр хайгуул хийж нөөцийг нь тогтоосон стратегийн ач холбогдол бүхий ашигт малтмалын ордод 34 хувиар тогтоох, эсвэл төр албан хувьцаа эзэмшиж болно гэчихээр 34 хувь чинь байхгүй болоод одоо Оюу толгой дээр байгаа 34 байхгүй болгож байна гэсэн ойлголт төрчих гээд байна л даа.

 Хэрвээ төр алтан хувьцаа эзэмшиж байгаа юм бол бүтээгдэхүүн хуваах гэрээ шигээ хийгээд тусгай татвар ногдуулаад алтан хувьцаа эзэмшээд, эзэмшиж байгаа тэр 34 хувийнхаа эрсдэлээс зайлсхий гэвэл ойлгож болно. Яг одоо энэ байгаагаараа бол бүр 34 ч байхгүй, ТУЗ-д нь нэг мануухай суудаг ажилтай болох гээд байна шүү дээ. Тийм учраас энийг татаж авч болохгүй юм уу л гэж асуугаад байгаа юм.

 **З.Энхболд:** -Дэмбэрэл гишүүн Оюунгэрэлийн цуг байгаа бол татагдсан. Гэтэл дахиад энэ Баасанхүү гишүүний бас 5.4 байна шүү дээ. Гарамгайбаатар гишүүн.

 **Б.Гарамгайбаатар:** -Гишүүд ээ, би нэг ийм юм тайлбарлах гэсэн юмаа. Энэ 5.3, 5.4, 5.5-тай холбоотой асуудал бол Засгийн газрын төслөөр нь ч унасан, Оюунгэрэл гишүүн бол дангаараа түүнийг гаргаж ирээд дэмжигдчихсэн учраас заавал санал хурааж байж унагаахгүй бол болохгүй байгаад байгаа юм. Дэмбэрэл гишүүнтэй хамт биш юм байгаа юм. Дэмбэрэл гишүүнтэй хамт одоо орууллаа гэсэн санал нь дэмжигдээгүй байхгүй юу. Тийм учиртай юм шүү.

 Тэгээд 5.3, 5.4-ийг нь хасах гэсэн санал оруулсан байгаа. Ажлын хэсгээс. Энэ нь ямар учиртай юм бэ гэхээр нөгөө Засгийн газраас өргөн барьсан төслийн заалтыг хасаж байгаа юм. Төслийн заалтыг хасахаас гадна саяын саналыг унагааж байж одоо мөрдөгдөж байгаа хуулийн төсөл хэвээрээ үлдэж байгаа байхгүй юу. Ийм л учраас энэ заалтууд орж ирээд яваад байгаа юм.

 **З.Энхболд:** -Ер нь бол ярьж ярьж ойлголцлоо. 5.3, 5.4, 5.5-ыг хасах тухай саналыг дэмжье. 5.3, 5.4, 5.5-аар гарсан гишүүдийн саналыг татуулахыг нь татуулаад, татуулахгүйгий нь доош нь дараад явъя гэдэг ийм л зөвшилцөл гарснаар тэр Отгонбаяр гишүүний ярьж байгаа Оюу толгойн 34 алга тийм асуудал угаасаа байхгүй. Хууль нь өөрчлөлтгүйгээрээ хэвээрээ үлдэж байна л гэсэн үг шүү дээ.

 Харин тэгэхээр тэрийг л одоо санал хураалтаараа илэрхийлнэ. Санал хураалт явуулахад бэлэн биш байна л даа. Эхнээс нь хурааж үзэх үү. Ашигт малтмалын тухай хуулийн нэмэлт, өөрчлөлтөөр санал хураая. Гишүүд танхимдаа ирье.

 Эдийн засгийн болон Байгаль орчин, хүнс, хөдөө аж ахуйн байнгын хороодын дэмжсэн зарчмын зөрүүтэй санал.

 1 дүгээр санал. Яриагаа болиод саналаа хураая. Эрдэнэбат дарга, Бямбацогт дарга, Батцэрэг дарга санал хурааж болж байна уу, болохгүй юу. Бүлгийн дарга нараа санал хурааж болж байна уу, болохгүй юу. За эхний саналаар туршилт хийлээ шүү.

 Эдийн засгийн болон Байгаль орчин, хүнс, хөдөө аж ахуйн байнгын хорооны дэмжсэн зарчмын зөрүүтэй санал.

 1.Төслийн 1 дүгээр зүйлийн 4 дэх хэсэг буюу 35 дугаар зүйлийн 35.8 дахь хэсгийг доор дурдсанаар өөрчлөн найруулах:

 “35.8.Ашиглалтын тусгай зөвшөөрөл эзэмшигч нь техникийн гэнэтийн осол, саатал, давагдашгүй хүчин зүйл, шүүхийн шийдвэр, улсын байцаагчийн актаар үйл ажиллагааг нь зогсоосон болон бусад шалтгаанаар уурхайн бүтээн байгуулалт, баяжуулах үйлдвэрийн үйл ажиллагааг зогсоохдоо геологи, уул уурхайн асуудал эрхэлсэн төрийн захиргааны байгууллагад мэдээлнэ.” Санал гаргасан Улсын Их Хурлын гишүүн Д.Батцогт, Г.Баярсайхан, Д.Ганбат, Б.Гарамгайбаатар, С.Дэмбэрэл, Д.Зоригт. Энэ нэг гэм хоргүй саналаар туршчих уу. Энийг Байнгын хороо, хоёр Байнгын хороо дэмжсэн байна. Саяын нэр дурдсан гишүүд гаргасан байна. Дэмжье гэдгээр санал хураая. Санал хураалт.

 49 гишүүн оролцож, 38 гишүүн зөвшөөрч, 77.6 хувийн саналаар эхний санал дэмжигдэж байна.

 2 дахь санал.Төслийн 1 дүгээр зүйлийн 4 дэх хэсэг буюу 35 дугаар зүйлийн 35.9 дэх хэсгийг хасах. Санал хураах уу. 2 дугаар саналыг Улсын Их Хурлын гишүүн Д.Батцогт, Г.Баярсайхан, Д.Ганбат, Б.Гарамгайбаатар, С.Дэмбэрэл, Д.Зоригт нар гаргаж, цаашид ажлын хэсэг гэнэ. Байнгын хороо хоёр Байнгын хороо дэмжсэн байна. Дэмжье гэдгээр санал хураая. Санал хураалт.

 52 гишүүн оролцож, 40 гишүүн зөвшөөрч, 76.9 хувийн саналаар 2 дахь санал дэмжигдэж байна.

 3 дахь санал.Төслийн 1 дүгээр зүйлийн 6 дахь хэсэг буюу 49 дүгээр зүйлийн 49.12 дахь хэсгийг хасах. Санал гаргасан ажлын хэсэг. 2 Байнгын хороо дэмжсэн.

 Уянга гишүүн асууя. Бурмаа гишүүн нэмье.

 **Г.Уянга:** -Энэ хайгуулын тусгай зөвшөөрлийг 3 жилийн хугацаанд хэсэгчлэн болон бүхэлд нь бусдад шилжүүлэхийг хориглосон ийм заалт байсан. Тэгээд нэгэнт одоо бид нар хэлэлцээд явж байгаа юм чинь бас саналаа хэлээд явах нь зөв болов уу гэж бодоод байгаа юм. Яахав энийг яагаад хасахаар болчихов. Зөв зохицуулалт хийгээд найруулбал энэ уул нь санаа нь их зөв орж ирж байсан заалт гэж ингэж бодоод байгаа юм.

 Зүгээр хориглоод байх юу байх вэ, ямар ч байсан тодорхой хугацаанд ажил эхлэхгүй бол энэ чинь нөгөө нэг зараад байдаг лиценз зардаг, лицензийн наймаанаас сэргийлсэн заалт байсаан гэж ингэж ойлгосон. Яг тэр агуулгыг нь хадгалаад өөрөөр арай найруулж томьёолох тийм бололцоо бол байсан гэж бодоод байгаа юм. Тийм бололцоо одоо харин олдож болж байна уу, үгүй юу. Болохгүй бол намар оруулахаас.

 Ер нь бол лицензээ шилжүүлдэг, тэр шилжих тоолонд нь бүртгэлийг нь явуулдаг, татвараа авдаг, тэр эдийн засгийн механизмыг хийж өгвөл зүгээр юм уу гэж ийм санал бол манай саналд бол тухайлбал явж байсан л даа. Тэгээд хасахгүйгээр зүгээр найруулаад оруулах бололцоо байхгүй юу Гарамгай даргаа.

 **З.Энхболд:** -Байнгын хорооны дарга Гарамгайбаатар хариулъя.

 **Б.Гарамгайбаатар:** -Одоо уул нь ажлын хэсэг дээр бол маш сайн ярилцаж байгаад хасах нь зүйтэй гэдэг нь л олонхын дэмжлэг авсан юм байгаа юм шүү дээ. Та анх өөрөө түрүүнд нэг тайлбар хийхдээ дараа нь тэртэй тэргүй ашигт малтмалын хуулинд нэмэлт, өөрчлөлт оруулнаа гэж ингэж ярьсан бол тэрүүгээрээ оруулж ирж болно шүү дээ. Одоо бол энүүгээр нь явчихъя.

 **З.Энхболд:** -Бурмаа гишүүн асууя.

 **Р.Бурмаа:** -Хайгуулын тусгай зөвшөөрлийг олгосон өдрөөс хойш 3 жилийн хугацаанд бусдад хэсэгчлэн болон бүхэлд нь шилжүүлэхгүй гээд. Энэ заалт Үндэсний аюулгүй байдлын зөвлөл дээр яригдаж байгаад өгсөн тэр санал гэж би ойлгосон. Тэнд шинжээч нь байна уу. Энэ дээр нь тайлбарыг нь сонсчихмоор байх юм. Одоо зүгээр л ингээд шууд хасъя гэдгээр явчихна гэхээр би одоо тэнд нэг ийм чиглэл өгөөд, энэний дагуу орсон санал гэж ойлгосон юм. Тэрэн дээр тайлбарлаж өгөөч.

 **З.Энхболд:** -Гарамгайбаатар гишүүн хариулъя.

 **Б.Гарамгайбаатар:** -Зоригт гишүүн хариулчихаач. Ажлын хэсэг байгаа юм.

 **З.Энхболд:** -Ажлын хэсгийн гишүүн Зоригт хариулъя.

 **Д.Зоригт:** -Бурмаа гишүүний асуултад хариулъя. Хайгуулын тусгай зөвшөөрлийг 3 жилийн хугацаанд шилжүүлэхийг хориглоно гэдгийг ажлын хэсэг дээр олонх нь хасъя гэж үзсэн л дээ. Яагаад гэвэл энүүгээр хэд хэдэн хязгаарлалтууд, угаасаа энэ манай хуулинд бол байгаа.

 Нэгдүгээрт, жил болгон лиценз эзэмшигч юу яадаг. Тодорхой хэмжээний талбайгаа буцааж өгдөг. Одоо хайгуул хийгээд, цаана нь одоо ашигт малтмалын хэтийн төлөв муутай талбайгаа ингээд хэсэгчлээд буцаагаад өгөөд ингээд. Унаагүй унаагүй байгаа.

 Хоёрдугаарт бол тусгай зөвшөөрөл эзэмшигч маань жил болгон ашигт малтмалын газраар батлуулсан одоо хамгийн бага, энэ хуульд заачихсан байгаа хамгийн бага хэмжээний геологи хайгуулын ажлыг хийх ийм үүрэг заавал хүлээдэг, лиценз авсан эхний жилээсээ эхлээд л ийм үүрэг хүлээгээд явна. Тэр тухайн жилдээ хийх хамгийн бага ажлаа хийгээгүй бол лиценз цуцлагдах хүртэл ийм санкц арга хэмжээтэй байдаг. Тийм учраас энийг бол шаардлагагүй гэж үзсэн.

 Гуравдугаарт бол ер нь хайгуулын лиценз бол тэрэн дээр хийгдсэн тэр газар доорх баялгийг зарчихаад байна аа гэж их буруу ойлголт бол яваад байгаа. Энэ бол газар доорх баялаг бол тэртэй тэргүй монголын ард түмний өмч гээд энэ хуульд заачихсан Үндсэн хуульд заачихсан байдаг. Тэрэн дээр хийсэн ажлаа үнэлж тийм ээ тэгээд дараа дараагийнхаа одоо хөрөнгө оруулалтыг татах зорилгоор эсвэл энэ нөгөө геологийн компаниуд чинь бас чадал боломжийн төвшин нь бас өөр өөр байна л даа. Жижиг хэмжээний компани, тодорхой хэмжээний ажил хийгээд, тэгээд дунд хэмжээний компанидаа шилжүүлдэг.

 Тэгээд бүр их том хэмжээний геологи хайгуулын ажил бол том хэмжээний компани ордог. Ашиглалтын шатанд бол одоо дэд бүтэц энэ тэр гээд ихээхэн хэмжээний хөрөнгө оруулалт шаардагдах төсөлд бол бас өөр шилждэг ийм дэлхий нийтийн хандлага, практик бол байна. Канад, Австрали, бүх улсад л ингэж яваа. Тэр жишгээрээ бол явах нь зүйтэй, оновчтой юмаа л гэж ингэж ажлын хэсэг дээр үзэж олонх болсон.

 **З.Энхболд:** -Тодруулъя Бурмаа гишүүн.

 **Р.Бурмаа:** -Энэ заалтыг оруулсан яамныхан, яамны ажлын хэсгийнхэн хариулаач. Ажлын хэсэг дээр тэгж хэлж байсан санагдаад байх юм. Одоо тэр ямар үндэслэлээр энэ заалтыг анх оруулсан юм бэ. Яамнаас оруулж ирсэн. Засгийн газраас оруулж ирсэн хуулийн төсөл дээр. Тэрийгээ нэг тодорхой тайлбарлаад өгөөч.

 **З.Энхболд:** -Байнгын хороо хариулна Бурмаа гишүүн ээ.

 **Р.Бурмаа:** -Хасах гэж байгаа бол би нөгөө талынх нь үндэслэлийг сонсмоор байх юм.

 **З.Энхболд:** -Хаа хамаагүй хүн хариулж болохгүй. За 3 дугаар саналаар санал хураая. Саналыг ажлын хэсэг гаргаж, Байнгын хороод дэмжсэн байна. Санал хураалт. Дэмжье гэдгээр санал хураая.

 50 гишүүн оролцож, 34 гишүүн зөвшөөрч, 68.0 хувийн татвараар, татвараар гэж байна. 34 хувь, 68 хувийн татвар ярьсаар байгаад. 68.0 хувь нь дэмжлээ 3 дугаар саналыг.

 4 дүгээр саналаар санал хураая.Төслийн 1 дүгээр зүйлийн 9 дэх хэсэг буюу 9 дүгээр зүйлийн 9.1.12 дахь заалтыг хасах. Саналыг ажлын хэсэг гаргаж, 2 Байнгын хороо дэмжсэн байна. 4 дүгээр саналаар санал хураая. Санал хураалт.

 50 гишүүн оролцож, 37 гишүүн зөвшөөрч, 74.0 хувийн саналаар 4 дэх санал дэмжигдэж байна.

 5 дахь санал. Төслийн 1 дүгээр зүйлийн 9 дэх хэсэг буюу 9 дүгээр зүйлийн 9.1.14 дэх заалтыг хасах. Санал гаргасан ажлын хэсэг. Байнгын хороод дэмжсэн. Санал хураая. Санал хураалт.

 50 гишүүн оролцож, 37 гишүүн зөвшөөрч, 74.0 хувийн саналаар 5 дахь санал дэмжигдэж байна.

 6 дугаар санал. Төслийн 1 дүгээр зүйлийн 9 дэх хэсэг буюу 9 дүгээр зүйлийн 9.1 дэх хэсэгт доор дурдсан агуулгатай 15 дахь заалт нэмэх:

 “9.1.15.үндэсний аюулгүй байдлыг хангах, өмнө нь тусгай зөвшөөрлөөр олгогдсон талбайг хуульд заасан үндэслэлээр тусгай хэрэгцээнд авсны дараах нөхөх олговрын асуудлыг шийдэх, улсын хэрэгцээний томоохон төслийг хэрэгжүүлэх зорилгоор ашигт малтмалын тусгай зөвшөөрлийг тухайн тусгай зөвшөөрөл эзэмшигчтэй хэлэлцэж тохирсны үндсэн дээр өөр тусгай зөвшөөрлийн талбайг олгох замаар төрийн мэдэлд шилжүүлэх”. Санал гаргасан Улсын Их Хурлын гишүүн Д.Арвин, Г.Баярсайхан, Д.Ганбат, С.Дэмбэрэл.

 Отгонбаяр гишүүн асууя, Бурмаа гишүүн асууя.

 **Ё.Отгонбаяр:** -Энэ дээр найруулга нь ерөөсөө сайн ойлгогдохгүй байна аа. Үндэсний аюулгүй байдлыг хангах, өмнө нь тусгай зөвшөөрлөөр олгогдсон талбайг хуульд заасан үндэслэлээр тусгай хэрэгцээнд авсны дараа нөхөн олговор олгох асуудлыг шийдэх гэж нэг блок санал явж байгаа юм шиг. Тэгээд дараа нь болохоор улсын хэрэгцээнд байвал өөр талбайгаар солино гэж ойлгогдож байгаа юм шиг ийм хоёрдмол ойлголттой өгүүлбэр байх юм. Энэ нөхөн олговор олгох, өөр талбай олгох гэдэг маань энэ заалтуудаараа ялгагдаад байгаа юм уу, энэ санал гаргаж байгаа улсууд энийгээ тодруулж өгөөч.

 Эсвэл энэ буруу найруулчихсан юм уу. Тэгэхээр үг, үсгийн алдаатай, найруулгын ойлгомжгүй ийм саналууд маш их явж байна аа. Энэ ажлын хэсэг одоо тэгээд нэг л их олон жил ажилласан юм яриад байсан. Ямар чанартай ийм юм хийчихсэн юм бэ. Саналд нийлэхгүй байгаа улсуудаа гаргаад л явчихдаг ажлын хэсэг л байсан юм гэж би одоо ойлголоо. Тэгээд яаран яаран ийм буруу найруулгатай, алдаа утга санаа нь ойлгомжгүй, давхардаж ойлгогдохоор, зөрж ойлгогдохоор ийм томьёоллууд дээр санал хураагаад явж байгаа нь зөв юм уу.

 **З.Энхболд:** -Санал гаргасан гишүүдээс хэн нь тайлбарлах вэ энийгээ. Г.Баярсайхан, Ганбат байхгүй байна. Арвин, Дэмбэрэл гишүүдийн хэн нэг нь тайлбарлаж дээ. Гараа өргөж байна уу. Арвин гишүүн тайлбарлая.

 **Д.Арвин:** -Энэ бас найруулгын хувьд жаахан тэгээд биччихсэн юм шиг байна аа. Энийг бас эргээд найруулгыг нь засъя гэж бодож байна. Гол зүйл нь бол үндэсний аюулгүй байдалд хэрэгтэй, мөн одоо жишээлбэл энэ дээр бас Шивээ-Овоогийн асуудлууд байгаа юм л даа. Тэнд одоо цаашдаа бид нар улсын нүүрсний станц барих, дулааны станц барих гэхээр талбай, дээрээс нь одоо бүх нүүрсээ бүгдийг нь зарчихсан байгаа юм.

 Ерөөсөө тэнд одоо Шивээ-Овоогий чинь уг нь бид нар түрүүчийн түрүүчийн парламентад нөгөө улсын тусгай хэрэгцээнд байлгаж байгаа, байлгачихсан байсныг хувьчлаад түрүүчийн парламент чинь хувьчилчихсан чинь тэрийг зарчихсан байна лээ л дээ. Тэгээд Шивээ-Овоо чинь ерөөсөө талбайтайгаа, нүүрстэйгээ бүгд хүний гар дээр. Тэнд бол дулааны станц барих ёстой.

 Тийм учраас тэр сая би бол урт нэртэй хуулийн ажлын хэсгийг ахалж байх үедээ бас зарим зүйлүүдийг улс байлгах, Шивээ-Овоог хувьчилж болохгүй гэдэг дээр хатуу байсан. Тэгээд энэ зөвшөөрлийг авсан, одоо хүмүүстэй нь ярьж, газар тэр юугаа буцааж улсдаа өг өө. Энд дулааны станц байх ёстой, ингэж болохгүй гээд. Тэгээд ингээд ярилцсаны үндсэн дээр одоо яаман дээр ажлын хэсэг гаргаад буцааж одоо зарим ийм станц барих энэ том ордуудаа эргээд авъя гэсэн ийм байдлаар ажлын хэсэг гаргаж ажиллаж байгаа.

 Тэр нь бол одоо тэгээд тэрэн дээр зөвшилцсөний үндсэн дээр бид нар зохих хэмжээний мөнгийг нь тэр компанид өгч чадахгүй шүү дээ улс. Тийм учраас зарим нэг нь ордоор солих маягаар ийм юм нээж өгөхгүй бол одоо ихэнх нь бид одоо гадна дотнын улсуудад зарчихсан байна лээ шүү дээ. Тийм учраас эргэж улсдаа авах л байдлаар тэнд дулааны станц барих байдлаар ийм зүйлүүдийг хийхийн тулд ийм заалтыг оруулж өгч байгаа юмаа.

 Энэ дээр зүгээр найруулга юм бол байна. Энийг нь бол бас сайн анзаараагүй явуулчихсан байна. Тэр том ордуудыг бас.

 **З.Энхболд:** -Гарамгайбаатар дарга гар өргөсөн үү. Байнгын хорооны дарга.

 **Б.Гарамгайбаатар:** -Энэ ажлын хэсгийн санал биш л дээ. Сая Арвин гишүүн, Баярсайхан гишүүн, Ганбат гишүүн, Дэмбэрэл гишүүн гээд гаргаж байна л даа. Энэ горимын саналаар орж ирсэн юм. Тэгээд би бас Арвин гишүүний хэлж байгаа гол санаа бол үндсэндээ нөгөө хайгуулын лиценз нь хориглолтод орсны дараа тухайн олон хүмүүсийн асуудлыг шийдэх зайлшгүй шаардлага гарсан. Тэгээд энэ асуудлыг бол нөхөн олговрыг өгөхөд засаг мөнгөөр байдаг юм уу тэр асуудлаараа өгөх боломжгүй байгаа учраас өөр одоо тийм хайгуулын талбайг сонголт хийлгэж өгч болох юмаа гэсэн ийм л санаа байгаад байгаа юм.

 Энэ дээр бол яах вэ анхны хэлэлцүүлэг явж байгаа учраас дараагийн хэлэлцүүлэг дээр бас гишүүд найруулгын шинж чанартай асуудлуудыг цэгцэлбэл оруулаад ирэх боломж бол байгаа.

 **З.Энхболд:** -Отгонбаяр гишүүн тодруулъя.

 **Ё.Отгонбаяр:** -Санаа нь ойлгомжтой байна. Бичсэнийг чинь уншаад ерөөсөө ойлгохгүй байна. 3 тохиолдолд биччихсэн байна. Үндэсний аюулгүй байдлыг хангах зорилгоор, тусгай хэрэгцээнд авснаар, улсын хэрэгцээний томоохон төсөл хэрэгжүүлэхээр гэчихээд. Тэгээд энийг нь унших юм бол үндэсний аюулгүй байдлыг хангах зорилгоор авчихсан юм бол талбай ч өгөхгүй, мөнгө ч өгөхгүй гэж байгаа юм шиг.

 Тусгай хэрэгцээнд авчихсан юм бол мөнгө өгч болно гэж байгаа юм шиг. Улсын хэрэгцээний томоохон төсөл хэрэгжүүлбэл өөр газар өгнө ч гэж байгаа юм шиг ингээд бүр гурав, дөрвөн ац салаа утга уншигдаад байна шүү дээ. Тэгээд энийг чинь яаж хэрэгжүүлэх юм бэ гэж би асуугаад байгаа юм.

 Та нар яг юуг хүссэн юм бэ. Энэ 3 тохиолдолд яана гэж байгаа юм. Гурвууланд нь адилхан зохицуулалт явна гээд байгаа юм уу, гурван тусдаа зохицуулалт явна гээд байгаа юм уу. Юу гэсэн. Энэ найруулга чинь өөрөө ерөөсөө бүр гурав, дөрвөн янзын вариант уншигдчихаад толгой эргүүлээд байна шүү дээ.

 **З.Энхболд:** -Санаагаа санал гаргасан гишүүн тайлбарлачихсан. Тэгээд шаардлагатай бол энэ юугаа ойлгомжтойгоор томьёолоод.

 **Ё.Отгонбаяр:** -Даргаа тэгээд санаагаар санал хураана гэж байхгүй шүү дээ, томьёоллоо.

 **З.Энхболд:** -Ер нь бол санаагаар санал хураадаг шүү дээ. Гишүүний ярьж байгаа санаагаар санал хураагаад, томьёоллыг нь Тамгын газрынхан хийдэг л дээ. Үзэл бодлыг нь, үзэл санаагий нь зөвшөөрөөд явдаг ийм. Байнгын хорооныхон энэ дээр ажиллах хэрэгтэй.

 Гарамгайбаатар гишүүн энэ одоо хэн нэгнээс ямар нэгэн лицензийг нь аваад, оронд нь дахиад нэг лицензэд өгөх гээд байна шүү дээ. Тэрийг хаанаас авах юм. Байнгын хорооны дарга хариулъя.

 **Б.Гарамгайбаатар:** -Тийм, гол нь тухайн одоо хоёр хэлцэлд орж байгаа улсууд тохиролцох юм бол олгож болноо гэсэн санаа байгаа юм л даа. Тэгээд би энэ дээр еще тодорхой болгох үүднээс нэг ийм томьёоллоор оруулбал арай дээр юм болов уу гэж бас бодоод байгаа юм. Тэгээд тусгай 9.1.15.тусгай зөвшөөрөл эзэмшигчид улсын төсвийн хөрөнгөөр гүйцэтгэсэн геологийн судалгааны ажлын үр дүнд илэрсэн хэтийн төлөв бүхий талбайд эрэл үнэлгээний ажлыг сонгон шалгаруулалтын үндсэн дээр хувийн аж ахуйн нэгжтэй гэрээ байгуулах замаар гүйцэтгүүлсэн талбайгаас олгох эсвэл дуудлагын худалдаагаар худалдах гэсэн ийм заалтаар өөрчилбөл яасан юм бол оо гэж бас бодоод байна.

 **З.Энхболд:** -Гишүүдийн гаргасан 9.1.15-ын санал чинь үлдэх юм уу.

 **Б.Гарамгайбаатар:** -Энэ санал нь үлдэж байгаа юм. Тэгэхдээ энэ дээр нь ийм найруулгаар засвал яасан юм бол оо л гэсэн ийм. Арай тодорхой болгох хувилбар л оруулж байна гэж ингэж үзэж байгаа юм. Энэ чинь бол гэрээ нөгөө хайгуулын нөөцөө тодорхой тооцсон талбайгаас олгох асуудал л яригдаагүй байгаа. Тэрнээс бол юу байхгүй байх тийм.

 **З.Энхболд:** -Бурмаа гишүүн асууя.

 **Р.Бурмаа:** -Энэ их олон зохицуулалтыг маш ойлгомжгүйгээр энд ингээд авчраад хийчихсэн нь олон салаа утгатай болчихоод байна л даа. Отгонбаяр гишүүний асуусан асуулттай би бас нэг байна. Тэгээд энэ дээр яахаараа энэ чинь үндэсний аюулгүй байдлыг хангах гэж оруулсан юм. Тэр үндсэн дээр л нэг тусгай зөвшөөрлийг нөгөө тусгай зөвшөөрлөөр солих гээд байгаа юм уу. За жишээ нь хувийн хэвшлийнхнээс энэ Арвин гишүүний тайлбарлаж байгаа тэр нүүрсний тусгай зөвшөөрлийг авахын тулд өөр тусгай зөвшөөрлийн талбайг олох замаар төрийн мэдэлд шилжүүлнэ гээд байх юм.

 Тэгэхээр төр өөрийнхөө мэдэлд байгаа ямар тусгай зөвшөөрлөөр энэ талбайг олгох юм. Төрийн мэдэлд байдаг энэ тусгай зөвшөөрлүүдэд нь бол тун хязгаарлагдмал байдаг санагдаад байх юм. Тэгэхээр энэ маш ойлгомжгүй байна. Тэгээд ард талынх нь өөр заалтуудыг харахаар Гарамгайбаатар гишүүн сая хэллээ шүү дээ. Тэр нөөцөд байгаа бусдаар ингээд хайгуулын юу хийж болно гээд. Нөгөө хайгуулын тусгай зөвшөөрөл авсан этгээд нь бол ашиглах тусгай зөвшөөрлөө давуу эрхээр зөвхөн тэр байгууллага өөрөө хандаж болно энэ тэр гээд ард талд нь тийм юмнууд байгаад байгаа байхгүй юу.

 Тэгэхээр энэ нь өөрөө хувийн хэвшлийн тэр тусгай зөвшөөрөл эзэмшигч этгээдтэй төр яаж энэ авч, өөр нэгэн этгээдэд өгөөд, тэгээд тэрийгээ төрийн мэдэлд шилжүүлэх гээд байгаа юм. Энэ хуулинд байгаа бусад ингээд заалтуудыг нь холбоод унших юм бол ерөөсөө ойлгомжгүй байгаа байхгүй юу.

 **З.Энхболд:** -Хоёр салгана уу, гурав болгоно уу тэрийгээ Байнгын хороо өөрөө шийд. Санаа нь бол ойлгогдоод байна. Томьёолол хаанаас өгөх вэ, сүүлд Гарамгайбаатар даргын хэлдэг энэ болгоныг бол.

 **Р.Бурмаа:** -Өөр зөвшөөрлөө хаанаас олгох юм нөхөж гэдгийг нь тэрэн дээр нь тайлбарлаад өгөх үү.

 **З.Энхболд:** -Харин Гарамгайбаатар сая хэллээ л дээ. Харин ч мөнгө өгдөггүй, дээрэм хийдгийн оронд ямар нэгэн юм өгөх гээд байгаа юм биш үү тийм. Тэгээд л кнопоороо л илэрхийлэхгүй юу. Юу ч өгөхгүй дээрэмддэгээрээ л дээрэмд л дээ тэгээд. Санаагий нь бол би ойлгочихлоо. Ойлгохыг хүсэхгүй байгаа бол тэгээд ойлгохгүй л байна биз. Ямар нэгэн нөхөн олговор олгоё л гэдэг юм яриад байна шүү дээ.

 **Ё.Отгонбаяр:** -Энэ дээр чинь өгөхгүй ч юм шиг, өгөх ч юм шиг ийм салаа утгатай юм байна гээд байна шүү дээ.

 **З.Энхболд:** -Хэлэлцэж тохиролцсоны үндсэн дээр гэж байна. Тэрнээс өөрөөр яаж тайлбарлах юм. Тохиролцохгүй бол боль л гэсэн үг шүү дээ. Улсын төсвийн хөрөнгөөр хайгуул хийсэн талбайнаасаа өгнө. Ойлгомжтой л юм байна шүү дээ. За 6 дугаар саналыг Арвин гишүүний тайлбарласан болон Гарамгайбаатар гишүүний сүүлд нэмснээр хэрвээ улсад тэр лиценз нь хэрэгтэй болоод байгаа бол өгөхдөө ямар нэгэн юм өгч байж авах нь ээ. Үнэгүй өгч, авч болохгүй юм байна аа.

 Тэрийгээ өөрийнхөө төсвөөр хайгуул хийсэн талбайнаасаа салгаж өгөх юм байна аа гэдэг ийм ойлголтоор санал хураая. Дэмжье гэдгээр. 6 дугаар саналыг. Санал хураалт.

 53 гишүүн оролцож, 34 гишүүн зөвшөөрч, 64.2 хувийн саналаар 6 дугаар санал дэмжигдлээ. Тэгэхдээ томьёолол нь бол нэлээн өөрчлөгдөхөөр Байнгын хороо үүрэг авч байна.

 7 дугаар санал.Төслийн 1 дүгээр зүйлийн 10 дахь хэсэг буюу 10 дугаар зүйлийн 10.1 дэх хэсэгт доор дурдсан агуулгатай 17 дахь заалт нэмэх:

 “10.1.17.ашигт малтмалын баялаг, ордын нөөцийн ангилал, зааврыг батлах.” Санал гаргасан ажлын хэсэг. Байнгын хороо дэмжсэн байна. Санал хураая. Дэмжье гэдгээр.

 54 гишүүн оролцож, 40 гишүүн зөвшөөрч, 74.1 хувийн саналаар 7 дахь санал дэмжигдлээ.

 8 дахь санал.Төслийн 1 дүгээр зүйлийн 10 дахь хэсэг буюу 10 дугаар зүйлийн 10.1 дэх хэсэгт доор дурдсан агуулгатай 18 дахь заалт нэмэх:

 “10.1.18.үндэсний болон олон улсын хэмжээнд хүлээн зөвшөөрөгдсөн, геологи, уул уурхайн салбарын төрийн бус байгууллагатай хамтран ашигт малтмалын баялаг, ордын нөөц, хайгуулын ажлын үр дүнг нийтэд нээлттэй тайлагнах журмыг батлах;” Санал гаргасан ажлын хэсэг, Байнгын хороо дэмжсэн байна. 8 дугаар саналыг дэмжье гэдгээр санал хураая. Санал хураалт.

 Санал хураалтад оролцсон 53, зөвшөөрсөн 38, 71.7 хувийн саналаар 8 дугаар санал дэмжигдэж байна.

 9 дүгээр санал. Төслийн 1 дүгээр зүйлийн 15 дахь хэсэг буюу 66 дугаар зүйлийн 66.1.10 дахь заалтыг хасах.Санал гаргасан ажлын хэсэг. Байнгын хороо дэмжсэн байна. Дэмжье гэдгээр санал хураая. Санал хураалт.

 53 гишүүн оролцож, 38 гишүүн зөвшөөрч, 71.7 хувийн саналаар 9 дэх санал дэмжигдэж байна.

 10 дахь санал. Төслийн 2 дугаар зүйлээс 8 дугаар зүйлийн 8.1.3 дахь заалт, 60 дугаар зүйлийн 60.4 дэх хэсгийг хасах. Санал гаргасан ажлын хэсэг. Байнгын хороо дэмжсэн. 10 дугаар саналыг дэмжье гэдгээр санал хураая. Санал хураалт.

 53 гишүүн оролцож, 41 гишүүн зөвшөөрч, 77.4 хувийн саналаар 10 дахь санал дэмжигдэж байна.

 Одоо 11, 12, 13 дахь санал буюу 5.3, 5.4, 5.5 дахь саналыг Засгийн газрын өргөн барьсан хуулиас хасаад, хуучнаараа үлдэх энэ санал хураалт байгаа. Энэ 3-ыг дэмжиж, яалаа гэж босох ёстой байхгүй юу. Дэмжих ёстой. Дэмжиж байж Засгийн газрын төслөөсөө хасагдана тийм. Нийлүүлээд хураачих уу. Нөгөө стратегийн ордтой холбоотой бүлэг санал шүү дээ. Би тэгвэл ингээд уншчихъя.

 11 дэх санал болгоод 11, 12, 13 дахь саналыг нэг болгоод хураачихъя. Төслийн 3 дугаар зүйлийн 1 дэх хэсэг буюу 5 дугаар зүйлийн 5.3, 5.4, 5.5 дахь хэсгийг хасах саналыг ажлын хэсэг гаргасан байна. Байнгын хороо дэмжсэн байна. Энийг дэмжье гэдгээр санал хураая. Санал хураалт. Хасах саналыг. Дээшээ дарах юм байна.

 53 гишүүн оролцож, 40 гишүүн зөвшөөрч, 75.5 хувийн саналаар 11, 12, 13 дахь санал буюу 13 чинь тийм, 11 ба 12 дахь саналаар санал хурааж дууслаа хасагдлаа. Одоо 13 дахь саналаар санал хураая. Энийг бол нөгөө доош нь дарах ёстой санал тийм ээ.

 13 дахь санал бол ингэж байна. Төслийн 3 дугаар зүйлийн 1 дэх хэсэг буюу 5 дугаар зүйлийн 5.5 дахь хэсгийг доор дурдсанаар өөрчлөн найруулах:

 “5.5.Улсын төсвийн оролцоогүйгээр хайгуул хийж, нөөцийг нь тогтоосон стратегийн ач холбогдол бүхий ашигт малтмалын ордыг геологи, уул уурхайн асуудал эрхэлсэн төрийн захиргааны төв байгууллагад хандаж хүсэлт гаргасан хуулийн этгээдтэй хамтран ашиглавал төрийн эзэмшлийн хувь хэмжээг ордын эдийн засгийн үр өгөөж болон ашгийн түвшинг харгалзан 34 хувиар тогтоох, эсвэл төр алтан хувьцаа эзэмшиж болно.”

 Санал гаргасан Улсын Их Хурлын гишүүн Оюунгэрэл. Энэ саналыг дэмжье гэдгээр би санал хураалт явуулна. Та нар кнопондоо хүрэхгүй. Санал хураалт. Санал хураалт явагдаж байна. Уг нь Оюунгэрэл гишүүн байсан бол татаж авах байсан юм. Тэгээд өөрөө байхгүй учраас санал хурааж байгаа.

 55 гишүүн оролцож, 4 гишүүн зөвшөөрч, 7.3 хувийн саналаар 13 дахь санал дэмжигдсэнгүй.

 14 дэх санал. Төслийн 3 дугаар зүйлийн 6 дахь хэсэг буюу 48 дугаар зүйлийн 48.3 дахь хэсгийг доор дурдсанаар өөрчлөн найруулах:

 “48.3.Хайгуулын тусгай зөвшөөрөл эзэмшигч тусгай зөвшөөрлийн хугацаа дуусахаас өмнө ордын нөөц, эрэл, хайгуулын үр дүнгийн тайланг ашигт малтмал эрэх, хайх үйл ажиллагааны журам, ашигт малтмалын баялаг, ордын нөөцийн ангилалд нийцүүлэн боловсруулж, шинжээчийн дүгнэлт гаргуулан төрийн захиргааны байгууллагад хүлээлгэн өгнө.” Санал гаргасан ажлын хэсэг. Байнгын хороо дэмжсэн байна. Энийг дэмжье гэдгээр санал хураая. Санал хураалт.

 55 гишүүн оролцож, 35 гишүүн зөвшөөрч, 63.6 хувийн саналаар 14 дэх санал дэмжигдлээ.

 15 дахь санал. Төслийн 3 дугаар зүйлийн 6 дахь хэсэг буюу 48 дугаар зүйлийн 48.4 дэх хэсгийг доор дурдсанаар өөрчлөн найруулах:

 “48.4.Төрийн захиргааны байгууллага нь энэ хуулийн 48.3-т заасан тайлан, 48.6.1-д заасан техник-эдийн засгийн үндэслэлд Эрдэс баялгийн мэргэжлийн зөвлөлөөс мэргэшсэн мэргэжилтнийг шинжээчээр 30 хоногт багтаан томилуулж, 90 хоногт багтаан хэлэлцүүлж дүгнэлт гаргуулсны үндсэн дээр уг нөөцийг ашигт малтмалын улсын нэгдсэн бүртгэлд бүртгэх, хүлээн авах, тайлан, техник-эдийн засгийн үндэслэлийг анхдагч материалын хамт мэдээллийн санд бүртгэх тухай шийдвэр гаргана.” Санал гаргасан ажлын хэсэг. Байнгын хороо дэмжсэн. Дэмжье гэдгээр санал хураая. Санал хураалт.

 53 гишүүн оролцож, 37 гишүүн зөвшөөрч, 69.8 хувийн саналаар 15 дахь санал дэмжигдлээ.

 Хуушуур ирсэн болохыг мэдэгдье.

 16-гаар санал хураая.Төслийн 4 дүгээр зүйл дэх 14 дүгээр зүйлийн 14.4 дэх хэсэгтэй уялдуулан Ашигт малтмалын тухай хуулийн 14 дүгээр зүйлийн 14.6 дахь хэсгийг доор дурдсанаар өөрчлөн найруулах:

 “14.6.Нөхөх олговрыг төлсний үндсэн дээр тусгай зөвшөөрлийг цуцлах бөгөөд энэ хугацаанд тусгай зөвшөөрөл эзэмшигч үйл ажиллагаагаа үргэлжлүүлэн явуулах эрхтэй.” Санал гаргасан Улсын Их Хурлын гишүүн Бурмаа.

 Асуулттай гишүүд кнопоо дарчих. Уянга гишүүнээр асуулт тасаллаа. Бямбацогт гишүүн асууя. Бямбацогт больчихсон уу. Бат-Эрдэнэ гишүүн асууя.

 **Б.Бат-Эрдэнэ:** -Тэгэхээр зэрэг энэ 16 дахь санал бол 14.6 өмнөх одоо хүчин төгөлдөр байгаа хуулин дээрээ бол байгаа юм. Нөхөн олговрыг 14.5-д зааснаар тогтоосон хугацаанд төлөөгүй бол тусгай зөвшөөрөл эзэмшигч үйл ажиллагаагаа үргэлжлүүлэн явах хэрэгтэй гээд байгаа юм. Тэгэхээр энийг өөрчлөөд нөхөн олговрыг төлсний үндсэн дээр тусгай зөвшөөрлийг цуцлах бөгөөд энэ хугацаанд тусгай зөвшөөрөл эзэмшигч үйл ажиллагаагаа үргэлжлүүлэн явуулах хэрэгтэй гээд ингээд оруулаад ирж байгаа юм.

 Энийг бол дэмжмээргүй ийм санал байгаа юм. Нэгэнт бол өмнөх хуулин дээр байж байгаа санал учраас энийг дэмжихгүй байхыг гишүүдээсээ хүсэж байна.

 **З.Энхболд:** -Уриалга байна. Уянга гишүүн.

 **Г.Уянга:** -Энэ их ноцтой заалт байна аа. Би одоо Бурмаа гишүүн оруулсан юм болохоор нь гайгүй юм болов уу гэсэн чинь нэгдүгээрт, энэ байна шүү дээ. Дэгийн тухай хуулиараа Засгийн газраас орсон төсөлд байгаагүй нэмэлт санал орж болж байгаа юм уу, үгүй юм уу нэгдүгээр үндэслэл.

 Хоёрдугаарт, энэ нөгөө урт нэртэй хуультай яг нягт холбоотой байгаа юм. За нөгөө голын их урт нэртэй хуульд хамрагдаж байгаа тэр хэсгүүдийн лицензийг цуцлах ийм асуудал хөндөгдөөд, нэг баахан олон нөхөх олговор нэхээд байгаа компаниуд. Хэдэн зуун тэрбум ч билээ. Гэтэл энэ мөнгөө өгөхгүй бол зүгээр л нөгөө үйл ажиллагаагаа үргэлжлүүлээд явуулаад байх, нөгөө голын ай сав, ой модны усны эх, ой модны сав газар чинь одоо зөвшөөрлөө төр энэ их мөнгийг өгөхгүй бол явуулаад л байх бололцоо энэ хуулиар, энэ заалтаар яг олгогдчихож байгаа юмаа.

 Тэгэхээр энэ бол дэмжиж болохгүй заалт байна аа гэж би хэлээд байгаа юм. Урт нэртэй хуультай нягт холбоотой нөхөх олговор өгөхгүй л бол үйл ажиллагаагаа явуулаад байна гэдэг энэ заалт бол маш болохгүй, маш ноцтой. Урт нэртэй хуулийн гол заалт ер нь энд явж байна аа гэж ингэж харагдаж байна.

 Тийм учраас энийг дэмжихгүй байх ёстой. Энэ бол яг урт нэртэй хуулийг ерөнхий одоо бараг агуулгыг нь баталж байгаатай адилхан юм болох гэж байна шүү. Энийг бол дэмжиж болохгүй шүү гэдгийг бас одоо уриалмаар байна.

 Ер нь яагаад ийм заалт орчихсон юм бэ. Энэ чинь урт нэртэй хуультай шууд холбогдож байна шүү дээ.

 **З.Энхболд:** -Бурмаа гишүүн саналаа тайлбарлая.

 **Р.Бурмаа:** -Энэ урт нэртэй хууль чинь тусдаа хуулиар явж байгаа шүү дээ. Энэ дээр бол манайд тодорхой хэдэн өргөдлүүд ирсэн юмаа. Тэр нь юу вэ гэхээр зэрэг нэг сумын Засаг дарга үйл ажиллагаагаа эрхлээд явж байтал тусгай хэрэгцээнд авлаа гээд л хаачихдаг. Тэгэнгүүтээ нөхөн олговор нь ерөөсөө өгөхгүй хэдэн жил үргэлжилж болдог. Ийм байдалтай байхаар нөгөө бэрхшээл байна гээд байгаа юм.

 Тэгэхээр нөхөн олговрыг бол нэг жилийн дотор төлнө гээд энэ хуулинд шинээр орсон байж байгаа шүү дээ. Нэг жилийн дотор төлөх хоорондоо үйл ажиллагаагаа үргэлжлүүлэн явуулах тухай л байгаа юм. Тэгэхээр нөхөн олговрын хугацаа нь бол энэ хуулин дээрээ өмнө нь 14.4-өөрөө байгаад байгаа юм. Уран болон бусад энэ асуудлууд бол тусдаа хуулиар явж байгаа. Тэрэн дээр нөхөн олговор энд хамаарахгүй шүү дээ.

 **З.Энхболд:** -Болор гишүүн асуух юм уу, үг хэлэх юм уу. Болор гишүүн асууя.

 **Б.Болор:** -Баярлалаа. Тэгээд би их товчхон яринаа. Энэ саналыг би сая Уянгаа гишүүний санал, Бат-Эрдэнэ гишүүний саналтай бол санал нэг байгаа юмаа, дэмжмээргүй байгаа юм. Тэгэхээр энэ дээр бол яах вэ манай Архангай аймаг дээр ч гэсэндээ бас нэлээн хэд хэдэн газар энэ тусгай хэрэгцээнд авсан ийм саналууд юунууд гарсан байгаа. Тэгээд энэ Урантай холбоогүй л гэж ярьж байна л даа. Тэгэхдээ энэ бас бусад юутай ч гэсэн холбоотой байгаа учраас энэ одоо тэгээд нэг жилийн дотор нөхөн олговрыг нь өгнө энэ тэр гээд ингээд байж байгаа заалт байдаг. Тэгээд тэр нөхөн олговроо автлаа тэгээд тэнд үйл ажиллагаагаа явуулаад байна гэсэн үг үү. Тийм юм байхгүй шүү дээ.

 Нэгэнт тусгай хэрэгцээнд авсан л бол жилийн дотор тэр нөхөн олговроо авдаг л юм байгаа биз. Тэр нөхөн олговор авдаг журмынхаа дагуу авдаг л юм байгаа биз. Тэгээд үйл ажиллагааг бол зогсоох ёстой байхгүй юу. Тийм учраас энэ саналыг бол дэмжихгүй ээ гэсэн ийм саналтай байна. Та бүгдийг бас тийм байгаарай л гэж бодож байна.

 **З.Энхболд:** -Дэмжихгүй гишүүд хуушууранд гарсан хойгуур хураалгачих гээд. Бурмаа гишүүн болохоор гишүүд орж ирэхийг хүлээх саналтай байна уу. Хуушуураар далимдуулахгүй шүү гэж. За гишүүд танхимдаа орж ирье. Санал хураая. Угаасаа хуучин хуулин дээрээ байгаа юм биш үү.

 Энэ түрүүн Уянгаа гишүүний ярьсан нь зөв юм байна. Энэ нэмэлт, өөрчлөлт учраас хөндөгдөөгүй заалтыг хөндсөн байна Бурмаа гишүүн. Тэгэхээр би санал хураалгаж болохгүй юм байна энүүгээр. Дэгийн тухай хуулиар энэ хэсэг хөндөгдөөгүй учраас санал хураах боломжгүй. Бурмаа гишүүн татчих уу саналаа. Бурмаа гишүүн.

 **Р.Бурмаа:** -Дэгийн тухай хуулинд болохгүй байвал татаж авъя. Гэхдээ энэ дараа намар энэ хууль өргөн барих үеэр бас энийг анхаарах хэрэгтэй байх аа. Тэгээд яам бас энэ асуудал дээр ажиллаж, санал энийг бас анхаараарай.

 **З.Энхболд:** -Намар энийгээ судалж оруулж ирээрэй.

 **Р.Бурмаа:** -Протоколд тэмдэглүүлье.

 **З.Энхболд:** -Бурмаа гишүүн саналаа татаж авлаа.

 17 дахь санал. Төслийн 5 дугаар зүйлээс “11.2 дахь хэсэг” гэснийг хасах. Санал гаргасан ажлын хэсэг. Байнгын хороо дэмжсэн байна. Санал хураалт. Санал хураалт болж байна уу, болохгүй юу. Энэ хир чухал санал юм. Ажлын хэсэг. Гарамгайбаатар хуушууранд явсан байна. Юу хасаж байгаа юм бол. Тэрийг өөр газар дэмжчихсэн л дээ. Түрүүн нэг газар дэмжсэн. Биш, Газрын тосны хуулин дээр дэмжсэн. Унахад хэрэгтэй санал байна уу. 11.2 дахь хэсгийг хассан. Хараадах даа.

 **Р.Гончигдорж:** -За 17 дахь санал хураалт явуулна. Гишүүд танхимдаа орж ирье түрүүчээсээ.

 За гишүүд ээ, чуулганы танхимдаа орж ирье. За одоо санал хураалтдаа орцгооё гишүүд. Бүлгийн дарга нараа, гишүүд үдийнхээ зоогийг идэж дууссан байх даа.

 **З.Энхболд:** -Гишүүд танхимдаа ирье. Хуралдаанаа үргэлжлүүлье. Ирцээ яах вэ Эрдэнэбат даргаа. Ардчилсан нам алга болсон байна. Ардын нам сайн байна. Шударга ёс эвсэл дунд зэрэг байна. 3-тай байна 10-аас. Ирц ирц. Санал хурааж эхэлмээр байх юм ирц. Ардчилсан намын бүлгийн дарга Эрдэнэбат ирцээ. Ялгаагүй л хуушуур идсэн шүү дээ тэгээд. Бусад нам нь орж ирчихээд байхад. Тийм юм уруу яваагүй байх л гэж найдаж байна.

 Хуралдаанаа эхлүүлье.

 17 дугаар саналаар санал хураая. Төслийн 5 дугаар зүйлээс 11.2 дахь хэсэг гэснийг хасах. Санал гаргасан ажлын хэсэг. Хоёр Байнгын хороо дэмжсэн байна. Санал хураалаа. Санал хураалт.

 55 гишүүн оролцож, 37 гишүүн зөвшөөрч, 67.3 хувийн саналаар сүүлчийн зарчмын зөрүүтэй санал дэмжигдэж байна. Үүгээр зарчмын зөрүүтэй саналаар санал хурааж дууслаа.

 Одоо Эдийн засгийн болон Байгаль орчин, хүнс, хөдөө аж ахуйн байнгын хорооны дэмжсэн найруулгын саналаар санал хураая. Найруулгын санал эхнийх буюу 18 дугаар санал байна.

 18.Төслийн 1 дүгээр зүйлийн 4 дэх хэсэг буюу 35 дугаар зүйлийн 35.7 дахь хэсгийг доор дурдсанаар өөрчлөн найруулах:

 “35.7.Тусгай зөвшөөрөл эзэмшигч нь өөрийн үйл ажиллагаанд шаардлагатай бараа, ажил, үйлчилгээ худалдан авах, туслан гүйцэтгэгч сонгоход тэргүүн ээлжинд стандартын шаардлага хангасан бараа, ажил, үйлчилгээ бүхий Монгол Улсад бүртгэлтэй татвар төлөгч аж ахуйн нэгжид давуу эрх олгоно.” Санал гаргасан ажлын хэсэг биш үү энэ тийм ээ. Нэр нь өөрчлөгдчихлөө шүү дээ. Г.Баярсайхан, Д.Ганбат, Б.Гарамгайбаатар, С.Дэмбэрэл, Д.Зоригт. Найруулгын саналыг эхнийхийг дэмжье гэдгээр санал хураая. Санал хураалт.

 53 гишүүн оролцож, 38 гишүүн зөвшөөрч, 71.7 хувийн саналаар найруулгын саналын 18 дахь дэмжигдэж байна.

 Нийт саналын 19 дэх буюу найруулгын саналын 2 дахь санал байна.Төслийн 1 дүгээр зүйлийн 4 дэх хэсэг буюу 35 дугаар зүйлийн 35.11 дэх хэсгийг доор дурдсанаар өөрчлөн найруулах:

 “35.11.Тусгай зөвшөөрөл эзэмшигч нь өөрийн хаяг, цахим шуудан, утас, факсны дугаар өөрчлөгдсөн тохиолдолд 14 хоногийн дотор төрийн захиргааны байгууллагад мэдэгдэнэ.” Санал гаргасан Улсын Их Хурлын гишүүн Г.Баярсайхан, Д.Ганбат, Б.Гарамгайбаатар, С.Дэмбэрэл, Д.Зоригт. Дэмжье гэдгээр санал хураая. Санал хураалт.

 53 гишүүн оролцож, 36 гишүүн дэмжиж, 67.9 хувийн саналаар найруулгын саналын 2 дахь буюу нийт саналын 19 дэх санал дэмжигдэж байна.

 20 дахь санал. Төслийн 1 дүгээр зүйлийн 10 дахь хэсэг буюу 10 дугаар зүйлийн 10.1.13 дахь заалтыг доор дурдсанаар өөрчлөн найруулах:

 “10.1.13.Төрөөс эрдэс баялгийн салбарт баримтлах бодлогыг хэрэгжүүлэхэд зөвлөмж гаргах, дэмжлэг үзүүлэх зорилго бүхий төрийн байгууллага, хөрөнгө оруулагч, мэргэжлийн холбоод болон иргэний нийгмийн байгууллагын төлөөллийн тэгш байдлыг хангасан орон тооны бус Бодлогын зөвлөлийг байгуулж, бүрэлдэхүүн, түүний ажиллах журмыг батлах;” Санал гаргасан ажлын хэсэг. Хоёр Байнгын хороо дэмжсэн найруулгын санал байна.

 20 дугаар саналаар санал хураая. Санал хураалт.

 52 гишүүн оролцож, 38 гишүүн зөвшөөрч, 73.1 хувийн саналаар найруулгын саналын хамгийн сүүлийнх дэмжигдлээ.

 3 дугаар бүлэг санал. Эдийн засгийн болон Байгаль орчин, хүнс, хөдөө аж ахуйн байнгын хорооны дэмжээгүй саналын томьёолол байна.

 1 дүгээр санал. Тэрэн дээрээ хүрэхээр ярихгүй юм уу. Дэмжээгүй саналын эхнийх байна.

 1.Төслийн 1 дүгээр зүйлийн 13 дахь хэсэг буюу 27 дугаар зүйлийн 27.1.12 дахь заалтыг доор дурдсанаар өөрчлөн найруулах:

 “27.1.12.энэ хуулийн 48.6.1-д заасан тухайн ордыг ашиглах техник-эдийн засгийн үндэслэлдээ тухайн уурхайн бүтээгдэхүүнийг тээвэрлэх, дэд бүтцийг хэрхэн бүрдүүлэх болон уурхайн нөхөн сэргээлт, хаалт зэрэгт шаардагдах хөрөнгийн талаар тодорхой тусгасан байх”. Санал гаргасан ажлын хэсэг нь өөрөө байна тийм ээ. Тэгээд дэмжигдээгүй юм байна шүү дээ. Гарамгайбаатар гишүүн тайлбар хэлье.

 **Б.Гарамгайбаатар:** -...Гол санаа нь бол юу вэ гэхээр энэ дэд бүтэцтэй холбоотой, ялангуяа улсын өмчит зам, орон нутгийн чанартай замуудтай нэлээд асуудал нь холбогдоод байгаа байхгүй юу. Өргөн барьсан хуулийн төслөөр бол тухайн орон нутаг болоод улсын чанартай зам уруу хүргээд орхихоор ийм байгаа юм. Энийг бид нар нэлээн тодорхой болгох шаардлагатай юмаа гээд энэ уурхайн нөхөн сэргээлт, хаалт зэрэг шаардагдах хөрөнгийн талаар дэд бүтцийг хэрхэн бүрдүүлэх вэ гэдэг талаараа тодорхой санал оруулж, энэ гэрээ юундаа тусгаач ээ гэсэн энэ саналыг л тодотгож өгсөн санаа юм байгаа юм.

 Энийг Зам тээврийн яамныхан болохоор энэ саналыг дэмжээгүй гэж юу өгөөд байгаа байхгүй юу. Засгийн газар дээр бол энэ санал нь Зам тээврийн яам дэмжээгүй гэж өгөөд байгаа. Бусад энэ дээр л ийм асуудал хамгийн гол нь улсын чанартай зам болоод орон нутгийн чанартай зам өнөөдрийн эргэн засвар арчилтын асуудал ийм хүндрэлтэй байгаа үед уул уурхайн энэ зам бол тухайн бүтээгдэхүүнээ улсын чанартай зам дээр хүргэх асуудлаа энэ аж ахуй нь шийдчихээд, улсын чанартай зам, орон нутгийн чанартай зам дээр асуудал нь хүндрэх гээд байгаа юм. Тэгээд энэ дээр л энэ заалтыг дэмжиж өгөөч, буцааж босгож өгөөч л гэсэн ийм хүсэлт тавих гээд байгаа юм.

 Тэгэх юм бол энэ заалтаар бол тухайн аж ахуйн нэгж улсын чанартай зам, орон нутгийн чанартай замын бас хэрхэн яах вэ гэдгээ тодорхой оруулж өгөх боломж бүрдэнэ гэж ингэж үзээд байгаа юм.

 **З.Энхболд:** -Санал гаргасан ажлын хэсгийн саналыг сонслоо. Хуучин Засгийн газрын оруулснаас илүү тодорхой бүтэн болгосон юм байна. Зөвхөн хаалтын тухай биш дэд бүтэц, тодруулсан юм байна. Гарамгайбаатар гишүүний саяын хэлснийг дэмжье гэвэл no дарна тийм үү, Байнгын хороог дэмжье гэвэл yes. Саналаа хураая. Санал хураалт.

 51 гишүүн оролцож, 7 гишүүн зөвшөөрч, 13.7 хувийн саналаар Байнгын хорооны санал дэмжсэнгүй. Ажлын хэсгийн санал дэмжигдлээ.

 Байнгын хорооны саналын дэмжээгүй саналын хоёр дахь санал.

2.Төслийн 3 дугаар зүйлийн 1 дэх хэсэг буюу 5 дугаар зүйлийн 5.4 дэх хэсгийг доор дурдсанаар өөрчлөх:

 “5.4.Улсын нөөцөөр хайгуул хийсэн лицензийг зах зээлийн үнэлгээгээр хайгуулын төлбөрийг буцаан өгсөн тохиолдолд төр ордыг үнэлэн 51 хувь өмчлөх, хэрэв хайгуулын төлбөрийг төлөөгүй тохиолдолд төр алтан хувьцаа эзэмших эрхтэй.” Баасанхүү гишүүн санал гаргасан байна, Байнгын хороо дэмжээгүй байна. Энэ нь өөрөө 5.3, 5.4, 5.5 гэдэг өөрчлөх шаардлагагүй зүйлийг хөндөж байгаа учраас дэмжихгүй байх ёстой. Найруулга биш одоо нөгөө дэмжээгүй санал дотор орчихсон яваа. Одоо бол yes гэсэн үг тийм.

 2 дугаар саналыг Байнгын хороог дэмжье гэдгээр санал хураая. Санал хураалт.

 51 гишүүн оролцож, 43 гишүүн зөвшөөрч, 84.3 хувийн саналаар Байнгын хорооны санал дэмжигдлээ гэдэг нь Баасанхүү гишүүний санал дэмжигдээгүй. Хуулийн 5.4 нь хуучин шигээ үлдлээ гэсэн үг.

 3 дахь саналыг Дэмбэрэл гишүүн татаж авсан учраас санал хураахгүй. 3 дахь саналаар санал хураахгүй.

 4 дэх саналаар санал хураана. Төслийн 3 дугаар зүйлийн 1 дэх хэсэг буюу 5 дугаар зүйлийн 5.5 дахь хэсгийг хасах. Санал ажлын хэсэг. Гарамгайбаатар тайлбарлая.

 **Б.Гарамгайбаатар:** -Энэ нөгөө нэг санал байгаа юмаа. 5.3, 5.4, 5.5-ыг өнөөдөр одоо мөрдөгдөж байгаа хүчин төгөлдөр хуулийнх нь заалтаар үлдээе гэсэн санал байгаа юм. Тэгээд энэ санал маань Байнгын хороон дээр уначихсан байхгүй юу. Тийм учраас энийг буцааж сэргээж өгөөч ээ гэж гишүүдээс хүсэж байгаа юм. Ингэх юм бол одоо мөрдөгдөж байгаа хуулийн 5.3, 5.4, 5.5 гэсэн заалтууд хүчин төгөлдөр хэвээрээ үлдэх юм байгаа юм.

 Энэ нөгөө дэмжигдээгүй саналыг дэмжье гэдгээр санал хураахад дэмжихгүй байх юм. Тэр кнопондоо хүрэхгүй байх юм.

 **З.Энхболд:** -Ажлын хэсгийн гаргасан томьёоллоор Байнгын хорооны дэмжээгүй саналыг дэмжье гэдгээр санал хураая. Тэгэхдээ гишүүд дэмжихгүй байх нь зүйтэй. Санал хураалт.

 51 гишүүн оролцож, 5 гишүүн зөвшөөрч, 9.8 хувийн саналаар Байнгын хорооны санал дэмжигдсэнгүй, ажлын хэсгийн санал дэмжигдэж, хуулийн 5.5 дахь хэсэгт орсон өөрчлөлтийг дэмжээгүй учраас хуулийн 5.5 хуучнаараа үлдэж байна гэсэн үг.

 5 дугаар санал. Төслийн 3 дугаар зүйлийн 4 дэх хэсэг буюу 42 дугаар зүйлийн 42.1 дэх хэсгийг хасах. Санал гаргасан Бурмаа гишүүн. Байнгын хороод дэмжээгүй байна. Бурмаа гишүүн.

 **Р.Бурмаа:** -Хуучин байгаа хууль нь болохоор тусгай зөвшөөрөл эзэмшигч нь байгаль орчны хамгаалах, уурхай ашиглах, үйлдвэр байгуулахтай холбогдсон дэд бүтцийг хөгжүүлэх, ажлын байр нэмэгдүүлэх асуудлаар нутгийн захиргааны байгууллагатай гэрээ байгуулж ажиллана гээд. Гэрээ байгуулах чиглэл нь ингээд тодорхой байгаад байгаа юм. Яг дэд бүтэц юм уу ажлын байр, байгаль орчин гээд.

 Одоо яамнаас энэ оруулаад ирчихсэн энэ заалтан дээр юу гээд байна вэ гэхээр 42.1-ийг ашиглалтын тусгай зөвшөөрөл эзэмшигч нь байгаль орчныг хамгаалах орон нутгийн хөгжил, сайн дурын үндсэн дээр дэмжлэг үзүүлэх асуудлыг тусгасан гэрээг аймаг, нийслэлийн Засаг даргатай байгуулж ажиллана гээд байгаа юм. Тэгэхээр энэ дээр ингээд хэтэрхий ерөнхий болоод энэ нутгийн хөгжилд дэмжлэг үзүүлэх ийм гэрээ гээд ингэчих юм бол нөгөө нийгмийн хариуцлага нэрээр орон нутагт хэдэн төгрөгний хандив авчихаад хариуд нь ямар ч сумын засаг даргын зөвшөөрөлгүй шалгалт орж болохгүй энэ тэр гээд нэг ийм гажуудал явагдаад байгаа юмаа.

 Тэгээд Авилгатай тэмцэх газраас бас ийм судалгаа хийгээд, энэ судалгаан дээрээ үндэслээд Их Хурал Засгийн газар Ерөнхийлөгчид гээд ийм зөвлөмж хүргүүлсэн байгаа юм. Тэр зөвлөмж дээрээ энэ эрх мэдлийг өгөх тэр нөхцөлд энэ хариуцлагыг нь нэг сайн тодорхой хүрээ заагий нь тодорхой оруулж өгөөч ээ гэсэн зөвлөмж өгсөн байсан юм.

 Тэгэхээр бид нар энд хуучин байсан хууль нь болохоор бүр нарийвчлалтай, яг энэ ажлын байр, дэд бүтэц ийм ийм тохиолдолд гэрээ хийнээ гэж байгаагий нь одоо болохоор зүгээр л нийгмийн хөгжилд дэмжлэг үзүүлэх зорилгоор гэрээ хийж болноо гэдэг чинь өөрөө орон нутгийн удирдлага нь нэг хандив нэрээр хэдэн төгрөг авдаг, буцаагаад нөгөө уул уурхайн компаниудыгаа янз бүрийн шалгалт, юм юмнаас хамгаалаад үлдчихдэг ийм байдал энд ингээд нуугдаад байгаа юмаа. Орж ирээд байгаа юм.

 Тэгэхээр энийг бас би Авилгатай тэмцэх парламентчдын бүлэг гэж байгаа. Тэнд тухайлан энэ Авилгатай тэмцэх газрынхан энэ мэдээлэл хийсэн юм байгаа юм. Тэр үедээ энийг ярьж байсан юмаа. Одоо бүр сонин дээр ч гэсэн байгаа шүү дээ. Сумын наадмын 90 жилийн ойд 40 сая төгрөг хандивлаж авчихаад, тэгээд буцаагаад та нар төрийн ямар ч байгууллага ирж шалгаж болохгүй, сумын засаг даргын зөвшөөрөлгүй гээд.

 Тэгээд энэ нь эргээд яаж байна аа гэхээр зэрэг Авилгатай тэмцэх газрынхан хэлээд байгаа юм. Энэ чинь ингээд албажуулчихсан учраас бид нар очиж шалгаж болохгүй байна аа. Тэгэхээр хуулиар бид нар ийм гэрээ хийх эрхийг нь ийм ерөнхий гэрээ хийх эрхийг нь өгчихдөг, тэгэнгүүт нь нөгөө нутгийн өөрөө удирдах ёсны байгууллагын эрх хэмжээний хүрээнд хийсэн шийдвэрийн дээд шатны байгууллага өөрчилж болохгүй гэдгээрээ энэ Засаг дарга нарт энэ хуулиар ийм эрхийг өгчихөөд, дараа нь бид нар ямар нэг байдлаар хяналт тавих боломжгүй болчихоод байгаа юм.

 Тухайлбал, Авилгатай тэмцэх газар энэ асуудлаар ингээд авилгын асуудал гээд очоод шалгахаар шалгах боломжгүй болгочихоод, нөгөө уул уурхайн компаниасаа хэдэн төгрөг хандив авангуут тэрийгээ хамгаалаад ингээд явчихдаг ийм байдлыг ингээд өөгшүүлчихэж байгаа юмаа. Тэгэхээр ядаж хуучнаараа байсан нь дээр юмаа. Энэ заалтыг унагачих юм бол хуучин заалт нь босоод ирэх юм байна лээ.

 Хуучин нь болохоор зэрэг энэ тухайн уул уурхайн компанитай байгаль орчныг хамгаалах, дэд бүтцийн асуудал, дээрээс нь ажлын байрны асуудлаар гэрээ хийж болно гэж байгаа юм. Ядаж тийм тодорхой хүрээн дотор гэрээ хийе гэдэг заалтыг нь одоо дэлгэж хаяад, зүгээр нийгмийн хөгжилд хувь нэмэр оруулахаар гэрээ хий гээд ингээд задлаад өгчихөөр ингээд юу ч тэрэн дотор нь орчихож болоод байгаа байхгүй юу.

 **З.Энхболд:** -Бурмаа гишүүнийг дэмжвэл кнопондоо хүрэхгүй. Засгийн газрын хуулиар хязгаарласныг өргөтгөснийг дэмжье гэвэл yes дарна. За санал хураалт.

 52 гишүүн оролцож, 16 гишүүн зөвшөөрч, 30.8 хувийн саналаар хуулийн 42.1 дэх заалт нь хэвээрээ үлдэж байна гэсэн үг тийм үү. Хуучин заалт нь хэвээрээ үлдэж байна.

 6 дугаар заалт.Төслийн 3 дугаар зүйлийн 9 дэх хэсэг буюу 48 дугаар зүйлийн 48.6.1 дэх хэсгийг хасах. Бурмаа гишүүн саналаа тайлбарлах уу, юуны тухай юм.

 **Р.Бурмаа:** -Хуучин хуулин дотор нь тухайн ордыг ашиглах, одоогийн хүчинтэй хууль. Тухайн ордыг ашиглах техник, эдийн засгийн үндэслэлийг ашиглалтын хугацаа тусгай зөвшөөрөл авснаас хойш 60 хоногийн дотор гарганаа гэсэн байгаа юм. А лиценз авсан компани 60 хоногийн дотор ТЭЗҮ-гээ гаргаж өгнө гэснийг нь одоо нэг жилийн дотор болгож ингэж өөрчилсөн байна л д аа.

 Би тэгэхээр нь А лиценз авчихаад яахаараа бүтэн жил ингэж хүлээж байх ёстой юм. Би бараг А лиценз өгөхдөө энэ чинь ТЭЗҮ-гий нь үндэслэж байж өгмөөр санагдаад байгаа байхгүй юу. Тэгтэл бүр ингээд бүтэн жилийн дараа, нэг жилийн дараа гэх юм бол энэ хооронд бас нөгөө лицензээ дамлан зарах ч юм уу тийм асуудал гарах юм биш байгаа гэсэн болгоомжлолын үүднээсээ би энэ хуучин 60 хоног гэдэг нь байсан байх. Хэрвээ энэ асуудлыг нэг жил гэх юм бол нэлээн судалгаа бүхий байх ёстой байх гэж бодоод энэ саналыг оруулсан юм.

 **З.Энхболд:** -Гарамгайбаатар Байнгын хорооны дарга хариулъя. Тайлбарлая байр сууриа.

 **Б.Гарамгайбаатар:** -Бурмаа гишүүний саяын энэ 48.6.1 бол өмнөх нь бол 60 хоногийн дотор гээд бас их тодорхой заалтууд байхгүй байгаад байгаа юм. Одоо энэ оруулж ирсэн төслөөрөө бол олон улсын стандартад илүү тохирсон, тэгээд энийг эрх бүхий тухайн байгууллагаар техник, эдийн засгийн үндэслэлийг нь боловсруулдаг болгох гээд байгаа байхгүй юу. Өмнөх хуулинд одоо мөрдөгдөж байгаа хуулинд тийм заалтууд нь тодорхой биш байгаад байсан юм.

 Тэгээд одоо бол илүү тодорхой заалтууд оруулж ирсэн ийм л юу байгаа. Зүгээр 60-ыг нэг жилийн дотор гэсэн заалт л орж ирсэн байгаа.

 **З.Энхболд:** -Засгийн газрын хууль болохоор 60 хоног биш тэгэхдээ нэг жилийн дотор аль ч хугацаанд байж болохоор юм уу. Том орд дээр их л хугацаа орох байх л даа бодоход тийм ээ. За 6 дугаар саналаар санал хураая. Бурмаа гишүүн санал гаргаж, Байнгын хороо дэмжээгүй байна. Байнгын хорооны дэмжээгүй саналыг дэмжье гэдгээр санал хураая. Санал хураалт.

 54 гишүүн оролцож, 41 гишүүн зөвшөөрч, 75.9 хувийн саналаар Байнгын хорооны санал дэмжигдэж, Бурмаа гишүүний санал дэмжигдсэнгүй.

 Үүгээр зарчмын зөрүүтэй саналаар санал хурааж дууслаа. Ашигт малтмалын тухай болон холбогдох бусад хуульд нэмэлт, өөрчлөлт оруулах тухай хуулиудын төслийг эцсийн хэлэлцүүлэгт бэлтгүүлэхээр Эдийн засгийн болон Байгаль орчин, хүнс, хөдөө аж ахуйн байнгын хороонд шилжүүллээ.

 Дараагийн асуудал.

 **З.Энхболд:** -Гаалийн тариф, гаалийн татварын тухай хуульд нэмэлт оруулах тухай, Нэмэгдсэн өртгийн албан татварын тухай хуульд нэмэлт оруулах тухай хуулиудын төслийн анхны хэлэлцүүлгийг явуулъя.

 Төслийн талаарх Байнгын хорооны санал, дүгнэлтийг Баярцогт байхгүй байна. Хэн унших юм. Төсвийн байнгын хорооны санал, дүгнэлтийг Даваасүрэн гишүүн уншина.

 **Ц.Даваасүрэн:** -Улсын Их Хурлын дарга, эрхэм гишүүд ээ,

 Монгол Улсын Засгийн газраас өргөн мэдүүлсэн Гаалийн тариф, гаалийн татварын тухай хуульд нэмэлт оруулах тухай, Нэмэгдсэн өртгийн албан татварын тухай хуульд нэмэлт оруулах тухай хуулийн төслийг Улсын Их Хурлын чуулганы 2014 оны 6 дугаар сарын 26-ны өдрийн нэгдсэн хуралдаанаар хэлэлцээд, хэлэлцэх нь зүйтэй гэж үзэж, анхны хэлэлцүүлэгт бэлтгүүлэхээр Төсвийн байнгын хороонд шилжүүлсэн билээ.

 Дээрх хуулийн төслүүдийн анхны хэлэлцүүлгийг Төсвийн байнгын хороо 2014 оны 6 дугаар сарын 27-ны өдрийн хуралдаанаараа хийлээ.

 Байнгын хорооны хуралдаанаар Нэмэгдсэн өртгийн албан татварын тухай хуульд нэмэлт оруулах тухай хуулийн төслийг хэлэлцэх үед Улсын Их Хурлын гишүүн С.Баярцогт хөдөлмөрийн хөлсний доод хэмжээг 10 дахин нэмэгдүүлсэн, зөөврийн компьютерийн хувьд 30 дахин нэмэгдүүлснээс дээшгүй үнийн дүнтэй, ижил төрлийн хоёроос илүүгүй бараа бүхий хувь хүний нэр дээр илгээсэн улс хоорондын шуудангийн илгээмжийг татвараас чөлөөлөх нь зүйтэй гэсэн зарчмын санал гаргасныг хуралдаанд оролцсон гишүүдийн олонх дэмжсэн болно.

 Байнгын хорооны хуралдаанаар Гаалийн тариф, гаалийн татварын тухай хуульд нэмэлт оруулах тухай хуулийн төслийг хэлэлцэх үед Улсын Их Хурлын гишүүн Ц.Даваасүрэн хөдөлмөрийн хөлсний доод хэмжээг 10 дахин нэмэгдүүлснээс дээшгүй үнийн дүнтэй, ижил төрлийн хоёроос илүүгүй бараа бүхий хувь хүний нэр дээр илгээсэн улс хоорондын шуудангийн илгээмжийг татвараас чөлөөлөх гэж төслийн 1 дүгээр зүйлийг өөрчлөн найруулах нь зүйтэй гэсэн санал гаргасныг хуралдаанд оролцсон гишүүдийн олонх дэмжлээ.

 Мөн эдгээр хуулиудыг Төсвийн тухай хуулийн 6 дугаар зүйлийн 6.2.5 дахь заалтыг үндэслэн 2015 оны 1 дүгээр сарын 1-нээс тус тус мөрдөх нь зүйтэй гэсэн саналыг Улсын Их Хурлын гишүүн Ц.Даваасүрэн, С.Баярцогт, Д.Дэмбэрэл нар гаргасныг хуралдаанд оролцсон гишүүдийн олонх дэмжсэн юм.

 Хуулийн төслүүдийн талаар тус Байнгын хорооноос гарсан зарчмын зөрүүтэй саналын томьёоллыг Та бүхэнд тараасан болно.

Улсын Их Хурлын эрхэм гишүүд ээ,

Гаалийн тариф, гаалийн татварын тухай хуульд нэмэлт оруулах тухай, Нэмэгдсэн өртгийн албан татварын тухай хуульд нэмэлт оруулах тухай хуулийн төслүүдийн анхны хэлэлцүүлэг хийсэн талаар тус Байнгын хорооноос гарсан санал, дүгнэлтийг хэлэлцэн шийдвэрлэж өгнө үү.

Анхаарал тавьсанд баярлалаа.

**З.Энхболд:** -Ажлын хэсэг Улаан Сангийн сайд, Батбаяр Сангийн яамны Төсвийн орлогын хэлтсийн дарга, Ганбат Гаалийн ерөнхий газрын дарга, Энхболд Татварын ерөнхий газрын дэд дарга, Эрдэнэчимэг Гаалийн ерөнхий газрын татвар, тарифын газрын дарга, Анхбаатар Харилцаа холбооны зохицуулах хорооны шуудангийн албаны дарга.

Байнгын хорооны санал, дүгнэлттэй холбогдуулан асуулттай гишүүд байна уу. Асуулттай гишүүн алга байна. Байнгын хорооноос гаргасан зарчмын зөрүүтэй саналаар санал хураая.

Төсвийн байнгын хорооны дэмжсэн санал байна.

1.Төслийн 1 дүгээр зүйлийг доор дурдсанаар өөрчлөн найруулах:

“1 дүгээр зүйл. Гаалийн тариф, гаалийн татварын тухай хуулийн 38 дугаар зүйлд дор дурдсан агуулгатай 38.1.15 дахь заалт нэмсүгэй:

 “38.1.15.хөдөлмөрийн хөлсний доод хэмжээг 10 дахин нэмэгдүүлснээс дээшгүй үнийн дүнтэй, ижил төрлийн хоёроос илүүгүй бараа бүхий хувь хүний нэр дээр илгээсэн улс хоорондын шуудангийн илгээмж” Санал гаргасан Улсын Их Хурлын гишүүн Даваасүрэн. Байнгын хороо дэмжсэн санал байна. Энэ саналыг дэмжье гэдгээр санал хураая. Санал хураалт.

 55 гишүүн оролцож, 41 гишүүн зөвшөөрч, 74.5 хувийн саналаар эхний санал дэмжигдэж байна.

 2 дахь санал. Энэ хуулийг Төсвийн тухай хуулийн 6.2.5-д заасныг үндэслэн 2015 оны 1 дүгээр сарын 1-ний өдрөөс эхлэн дагаж мөрдөхөөр тогтоох. Санал гаргасан Улсын Их Хурлын Даваасүрэн, Баярцогт, Д.Дэмбэрэл. Энэ саналыг дэмжье гэдгээр санал хураая. Санал хураалт.

 55 гишүүн оролцож, 44 гишүүн зөвшөөрч, 80.0 хувийн саналаар 2 дахь санал дэмжигдэж байна.

 Засгийн газрын санал нь нэн даруй байсан уу тийм ээ. Тэрийг нь нөгөө Төсвийн тухай хуулинд нийцүүлж байна гээд дараа жил уруу оруулчихсан юм байна. Зарчмын зөрүүтэй саналаар санал хурааж дууслаа.

 Гаалийн тариф, гаалийн татварын тухай хуульд нэмэлт оруулах тухай, Нэмэгдсэн өртгийн албан татварын тухай хуульд нэмэлт оруулах тухай хуулиудын төслийг эцсийн хэлэлцүүлэгт бэлтгүүлэхээр Төсвийн байнгын хороонд. Дахиад байгаа юм уу. Тийм байна. Ард нь нэг хуудас байна.

 Нэмэгдсэн өртгийн албан татварын тухай хуулиар санал хураая. 2 саналтай байна.

 1. Төслийн 1 дүгээр зүйлийг доор дурдсанаар өөрчлөн найруулах:

 Эхний санал. Нэмэгдсэн өртгийн албан татварын тухай хуулийн 13 дугаар зүйлд доор дурдсан агуулгатай 13.1.24 дэх заалт нэмсүгэй:

 “13.1.24.хөдөлмөрийн хөлсний доод хэмжээг 10 дахин нэмэгдүүлсэн, зөөврийн компьютерын хувьд 30 дахин нэмэгдүүлснээс дээшгүй үнийн дүнтэй, ижил төрлийн хоёроос илүүгүй бараа бүхий хувь хүний нэр дээр илгээсэн улс хоорондын шуудангийн илгээмж” Санал гаргасан Улсын Их Хурлын гишүүн Баярцогт. Дэмжье гэдгээр санал хураая. Санал хураалт.

 55 гишүүн оролцож, 45 гишүүн зөвшөөрч 81.8 хувийн саналаар эхний санал дэмжигдлээ.

 2 дахь санал. Энэ хуулийг Төсвийн тухай хуулийн 6.2.5-д заасныг үндэслэн 2015 оны 1 сарын 1-ний өдрөөс эхлэн дагаж мөрдөхөөр тогтоох. Санал гаргасан Улсын Их Хурлын гишүүн Даваасүрэн, Баярцогт, Д.Дэмбэрэл. Дэмжье гэдгээр санал хураая. Санал хураалт.

 55 гишүүн оролцож, 44 гишүүн зөвшөөрч, 80.0 хувийн саналаар дэмжигдлээ.

 Үүгээр зарчмын зөрүүтэй саналаар санал хурааж дууслаа.

 Гаалийн тариф, гаалийн татварын тухай хуульд нэмэлт оруулах тухай, Нэмэгдсэн өртгийн албан татварын тухай хуульд нэмэлт оруулах тухай хуулиудын төслийг эцсийн хэлэлцүүлэгт бэлтгүүлэхээр Төсвийн байнгын хороонд шилжүүллээ.

 Дараагийн асуудал.

 **З.Энхболд:** -Шилэн дансны тухай болон холбогдох бусад хуульд нэмэлт, өөрчлөлт оруулах тухай хуулиудын төслийн анхны хэлэлцүүлгийг явуулъя. Төслийн талаарх Төсвийн байнгын хорооны санал, дүгнэлтийг Улсын Их Хурлын гишүүн Эрдэнэчимэг танилцуулна. Индэрт урьж байна.

 **Л.Эрдэнэчимэг:** -Улсын Их Хурлын дарга, эрхэм гишүүд ээ,

 Монгол Улсын Ерөнхийлөгчөөс өргөн мэдүүлсэн Шилэн дансны тухай хууль болон холбогдох бусад хуулийн төслүүдийг Улсын Их Хурлын чуулганы 2014 оны 06 дугаар сарын 19-ны өдрийн нэгдсэн хуралдаанаар хэлэлцээд, хэлэлцэх нь зүйтэй гэж үзэж, төслүүдийг анхны хэлэлцүүлэгт бэлтгүүлэхээр Төсвийн байнгын хороонд шилжүүлсэн билээ.

 Төсвийн байнгын хороо 2014 оны 6 дугаар сарын 27, 30-ны өдрүүдийн хуралдаанаараа дээрх хуулийн төслүүдийн анхны хэлэлцүүлгийг хийж, дараах санал, дүгнэлтийг гаргаж, Та бүхэнд танилцуулж байна.

 Байнгын хорооны хуралдаанаар дээрх хуулийн төслүүдийг хэлэлцэх үед Улсын Их Хурлын гишүүн С.Баярцогт Шилэн дансны тухай хууль тогтоомж зөрчсөнийг шүүх, эрх бүхий улсын байцаагч тогтоосон бол хөдөлмөрийн хөлсний доод хэмжээг 50-100 дахин нэмэгдүүлсэн хэмжээгээр торгох, Орон нутгийн төсөв, орон нутгийн төсвийн захирагчийн шилэн дансны мэдээллийг хэвлэмэл хэлбэрээр бус мэдээллийн самбарт байрлуулах, Улсын Их Хурлын гишүүн Д.Дэмбэрэл нэг сая төгрөг бус харин таван сая төгрөгөөс дээш үнийн дүн бүхий худалдан авсан бараа, ажил үйлчилгээний нэр, санхүүжилтийн хэмжээ, нийлүүлэгчийн нэр, хаягийг шилэн дансны мэдээлэлд мэдээлж байх, Улсын Их Хурлын гишүүн Б.Болор, С.Ганбаатар, Л.Эрдэнэчимэг нар уг хуулийг 2015 оны 1 дүгээр сарын 1-ний өдрөөс эхлэн дагаж мөрдөх, Улсын Их Хурлын гишүүн Ц.Цолмон, Ц.Оюунбаатар нар шилэн дансны үйл ажиллагаатай холбогдуулан иргэн, хуулийн этгээд татвар төлөгчийн эрх ашиг нь зөрчигдсөн гэж үзвэл Захиргааны хэргийн шүүхэд нэхэмжлэл гаргах эрхийг нь хангах зэрэг саналуудыг гаргасныг хуралдаанд оролцсон гишүүдийн олонх нь дэмжлээ.

 Улсын Их Хурлын гишүүн Ц.Цолмон, Ц.Оюунбаатар нар шилэн дансны үйл ажиллагаанд тавих хөндлөнгийн хяналтыг Төрийн аудитын байгууллага, бүх шатны иргэдийн төлөөлөгчдийн хурлаас гадна Татвар төлөгчдийн эрх ашгийг хамгаалах нийгэмлэг давхар хэрэгжүүлэх, мөн шилэн дансны үйл ажиллагаанд гомдол гаргасан иргэн, хуулийн этгээдийг нэхэмжлэл, гомдолтой нь холбогдуулан төр эрхийг нь хамгаалах, улсын төсөвт орсон орлогын 30 хүртэлх хувиар иргэн, хуулийн этгээдийг урамшуулах тогтолцоог бүрдүүлэх зэрэг санал гаргасныг Төсвийн байнгын хороо дэмжээгүй бөгөөд энэ асуудлаар Улсын Их Хурлын гишүүн Ц.Цолмон цөөнх боллоо.

 Улсын Их Хурлын чуулганы дэгийн тухай хуулийн 24 дүгээр зүйлийн 24.6 дахь заалтыг үндэслэн Шилэн дансны тухай хуулийн төсөлтэй холбогдуулан Төрийн болон орон нутгийн өмчийн хөрөнгөөр бараа, ажил үйлчилгээ худалдан авах тухай хуульд өөрчлөлт оруулах тухай хуулийн төслийг боловсруулж, Байнгын хорооны хуралдаанаар анхны хэлэлцүүлгийг хийхэд Төсвийн байнгын хорооны хуралдаанд оролцсон гишүүдийн олонх дэмжсэн болно.

 Шилэн дансны тухай хууль болон холбогдох бусад хуулийн төслүүдийн талаар тус Байнгын хорооноос гаргасан зарчмын зөрүүтэй саналын томьёоллыг Та бүхэнд тараасан болно.

 Шилэн дансны тухай хууль болон холбогдох бусад хуулийн төслүүдийн анхны хэлэлцүүлэг хийсэн талаар Төсвийн байнгын хорооноос гаргасан санал, дүгнэлтийг хэлэлцэн шийдвэрлэж өгнө үү.

 **З.Энхболд:** -Ажлын хэсгийг танилцуулъя. Цагаан Ерөнхийлөгчийн Тамгын газрын дарга, Өнөрбаяр Ерөнхийлөгчийн Хүний эрх, хуулийн бодлогын зөвлөх, Алтангэрэл Сангийн яамны Төрийн захиргааны удирдлагын газрын санхүүгийн мэдээллийн технологийн хэлтсийн дарга, Отгонцэцэг Сангийн яамны Төрийн сангийн газрын төлбөр тооцооны хэлтсийн дарга.

 Байнгын хорооны санал, дүгнэлттэй холбогдуулан асуулттай гишүүд байна уу. Алга байна. Санал хураана.

 Төсвийн байнгын хорооны дэмжсэн санал 20 байгаа юм уу. Хэдэн зүйлтэй хууль юм бэ. 8-аа. Нөгөө хуулийнх нь үндсэн концепц хадгалагдсан юм болов уу. Яасан олон санал вэ. За санал хураая.

 Төсвийн байнгын хорооны дэмжсэн саналын 1 дүгээрх.

1.Улсын Их Хурлын чуулганы хуралдааны дэгийн тухай хуулийн 24 дүгээр зүйлийн 24.6 дахь заалтыг үндэслэн Шилэн дансны тухай хуулийн төсөлтэй холбогдуулан Төрийн болон орон нутгийн өмчийн хөрөнгөөр, бараа ажил, үйлчилгээ худалдан авах тухай хуулийн 2 дугаар зүйлийн 2.1 дэх хэсгийн “Мэдээллийн ил тод байдал ба мэдээлэл авах эрхийн тухай хууль,” гэсний дараа “Шилэн дансны тухай хууль,” гэж, 3 дугаар зүйлийн 3.3 дахь хэсгийн “Мэдээллийн ил тод байдал ба мэдээлэл авах эрхийн тухай” гэсний дараа “хууль болон Шилэн дансны тухай” гэж тус тус нэмэх, “Энэ хуулийг Шилэн дансны тухай хууль хүчин төгөлдөр болсон өдрөөс эхлэн дагаж мөрдөнө” гэсэн өөрчлөлт оруулах. Санал гаргасан Улсын Их Хурлын гишүүн Болор, Ганбаатар, Эрдэнэчимэг. Энэ дэгээрээ өргөн баригдаагүй хууль уруу бид нар ингэж ишлэл хийж болох юм уу. Отгончимэг ээ. Тийм огт хөндөгдөөгүй хууль уруу ишлэл хийх гээд байна уу.

 **Н.Отгончимэг:** -Чуулганы хуралдааны дэгийн тухай хуулийн 24.6 дээр байж байгаа. Тэр зохицуулалтын дагуу энэ санал орж ирсэн байна.

 Улсын Их Хурал шаардлагатай гэж үзвэл Улсын Их Хурлын бусад шийдвэрийг хэрэгжүүлэх Хууль, Улсын Их Хурлын бусад шийдвэрийг хэрэгжүүлэх арга хэмжээний тухай тогтоол, уг хуулийг дагаж мөрдөх журмын тухай хууль болон энэ хуулийн 23.5-д заасан бусад хууль тогтоомжид нэмэлт, өөрчлөлт оруулах төслийг мөн хуулийн 21-24 дүгээр зүйлд заасан журмын дагуу хэлэлцэн баталж болно гэсэн байгаа.

 Тэгээд 23.5-д нь болохоор төслийн анхны хэлэлцүүлгээр санал хурааж шийдвэрлэсэн зарчмын зөрүүтэй санал нь бусад хуулийн заалттай зөрчилдвөл Байнгын хороо эцсийн хэлэлцүүлэгт бэлтгэхдээ холбогдох бусад хуульд нэмэлт, өөрчлөлт оруулах хуулийн төслийг хамтад нь хэлэлцүүлж болно гэсэн.

 **З.Энхболд:** -За санал хураалт явуулъя. Болор, Ганбаатар, Эрдэнэчимэг гишүүд санал гаргаж, Төсвийн байнгын хороо дэмжсэн байна. Дэмжье гэдгээр санал хураая. Санал хураалт. Хэн асуух гэсэн юм. Тухайн асуултан дээрээ л асуу. Тухайн санал дээрээ.

 57 гишүүн оролцож, 44 гишүүн зөвшөөрч, 77.2 хувийн саналаар 1 дүгээр санал дэмжигдэж байна.

 2 дугаар санал. Төслийн 5.3 дахь хэсгийн “2015 оны 06 дугаар сарын 30-ны” гэснийг “2016 оны 06 дугаар сарын 30-ны” гэж өөрчлөх. Санал гаргасан Улсын Их Хурлын гишүүн Болор, Ганбаатар, Эрдэнэчимэг. Санал хураая. Санал хураалт.

 57 гишүүн оролцож, 29 гишүүн зөвшөөрч, 50.9 хувийн саналаар 2 дугаар санал дэмжигдэж байна.

 3 дахь санал. Төслийн 5.7 дахь хэсгийн “хэвлэмэл хэлбэрээр” гэснийг хасах. Санал гаргасан Улсын Их Хурлын гишүүн Баярцогт.

 Батболд гишүүн асууя. Сундуйн Батболд.

 **Су.Батболд:** -Энэ хуулийн үзэл санаагий нь бол дэмжиж байгаа юмаа. Тэгээд би анхнаасаа хэлээд байсан. Нэрний тухай асуудал. Тэгээд энэ шил, одоо тэгээд сүүлийн үед Хятад, хятад, монгол гээд бид нар бие биенийгээ янз бүрээр дуудаад яваад байна л даа. Тэгээд шил гэдэг үг чинь бол хятад үг шүү дээ. Над уруу хэл бичгийн эрдэмтэд утастсан шүү. Монгол хэлэнд шил гэдэг үг бол хүний энэ хүзүүний арын хонхорхойг шил гэдэг болохоос би шил гэдэг үг монгол хэлэнд байгаагүй. Сүүлд орж ирсэн үг. Тэгээд ийм үгээр энэ хуулийнхаа нэрийг нэрлэж болохгүй ээ. Та нар өөр ил тод байдал гэдэг юм уу тийм зөндөө олон үг байхад тэрүүгээр нэрлээч ээ, очиж очиж энүүгээр нэрлээд байх даа яадаг юм бэ гээд эрдэмтэд над уруу утастаж байгаа юмаа.

 Тийм учраас би Ерөнхийлөгчийн тамгын газрынхныг энэ нэрнээсээ татгалзаач ээ, өөр монгол нэр олоод хэлээч ээ, нэрлээч ээ гэсэн юмыг би хэлмээр байгаа байхгүй юу. Тэгээд бид нар ийм хууль гаргаж болох. Би хэлээд байгаа шүү дээ. Ийм хууль гаргаж болохгүй. Дараач нь наана чинь шавран гээд явнаа өчнөөн юм болно шүү дээ гээд би зөндөө хэлээд байгаа шүү дээ. Тэгээд ерөөсөө хүлээж авахгүй, тэгээд энийгээ зүтгүүлээд байх юм. Би нээрээ би серёзный ярьж байна шүү. Энэ бол инээдэм ханиадам биш. Болих хэрэгтэй шүү дээ.

 **З.Энхболд:** -Хуулийн нэрээр санал хураахгүй. Батболд гишүүн бол хэвлэмэл хэлбэр гэдэг дээр санал хэлсэн. За 3 дугаар саналыг дэмжье гэдгээр санал хураая. Нэрний талаар маргалдаж байгаад энэ гол юмаа унагаачихав даа. 3 дугаар саналыг дэмжье гэдгээр санал хураая. Энэ бол мөнгө хэмнэж байгаа арга шүү дээ. Цаасаар биш. Санал хураая.

 56 гишүүн оролцож, 39 гишүүн зөвшөөрч, 69.6 хувийн саналаар 3 дахь санал дэмжигдэж байна.

 4 дэх санал. Төслийн 6.4.4 дэх заалтын “нэг сая” гэснийг “таван сая” гэж өөрчлөх. Санал гаргасан Улсын Их Хурлын гишүүн Д.Дэмбэрэл. Санал хураая. Дэмжье гэдгээр. Санал хураалт.

 57 гишүүн оролцож, 43 гишүүн зөвшөөрч, 75.4 хувийн саналаар 4 дэх санал дэмжигдлээ.

 5 дахь санал. Төслийн 6.4.4 дэх заалтын “төрөл, хэмжээ, чанар, нэгжийн үнэ, нийт үнэ, төлбөр хийсэн” гэснийг хасах. Санал гаргасан Улсын Их Хурлын гишүүн Болор, Ганбаатар, Эрдэнэчимэг. Болор, Ганбаатар, Эрдэнэчимэг гурав ажлын хэсэг юм уу. Цаашид ажлын хэсэг гэж нэрлэнэ. Ажлын хэсэг санал гаргаж Байнгын хороо дэмжсэн байна. 5 дугаар саналыг дэмжье гэдгээр санал хураая. Санал хураалт.

 58 гишүүн оролцож, 47 гишүүн зөвшөөрч, 81.0 хувийн саналаар 5 дахь санал дэмжигдэж байна.

 6 дахь санал. Төслийн 6.4.5 дахь заалтын “дүн бүхий” гэсний дараа “цалингийн зардлаас бусад” гэж нэмэх. Санал гаргасан ажлын хэсэг. Байнгын хороо дэмжсэн. Дэмжье гэдгээр санал хураая. Санал хураалт. Цалин хувь хүний нууц гэж үзсэн байх л даа. Тэгсэн үү ажлын хэсэг. Цалин өөрөө хувь хүний нууцад хамаарч байгаа.

 58 гишүүн оролцож, 48 гишүүн зөвшөөрч, 82.8 хувийн саналаар 6 дахь санал дэмжигдлээ.

 7 дахь санал. Төслийн 6.5.2 дахь заалтыг хасаж, 6.6 дахь хэсэгт доор дурдсан агуулгатай гэчихээд 6.6.5-ын оронд 6.6.5 гэдэг зүйл нэмж байгаа юм уу тийм ээ. 2-ыг хасаад 5 болгож байгаа юм уу. Эрдэнэчимэг гишүүүн. Дугаар нь өөрчлөгдөж байгаа юм байна тийм үү. 6.6.2 нь хасагдаад 5.

 **Л.Эрдэнэчимэг:** -6.6.5 болгож өөрчилж байгаа юм. 6.6.4-өөр дуусаж байгаа байхгүй юу. Тэгээд нэмж оруулахдаа 6.6.5 гэж нэмсэн.

 **З.Энхболд:** -“6.6.5.Улсын төсвийн нэгдсэн үзүүлэлтийг макро эдийн засгийн үзүүлэлт, холбогдох бусад үзүүлэлтүүдтэй уялдуулсан судалгаа, тооцоог улирал бүр” гэсэн заалт нэмэх. Санал гаргасан ажлын хэсэг. Байнгын хороо дэмжсэн. Санал хураая.

 58 гишүүн оролцож, 45 гишүүн зөвшөөрч, 77.6 хувийн саналаар 7 дахь санал дэмжигдэж байна.

 8 дахь санал. Төслийн 6.5.3 дахь заалтыг “Засгийн газрын гадаад, зээл, туламжийн ашиглалтын мэдээг улирал бүр” гэж өөрчлөх. Санал гаргасан ажлын хэсэг. Байнгын хороо дэмжсэн. Дэмжье гэдгээр санал хураая. Санал хураалт. Үсгийн алдаатай байна. Засаад уншсан. Би засаад уншчихлаа.

 58 гишүүн оролцож, 36 гишүүн зөвшөөрч, 62.1 хувийн саналаар 8 дахь санал дэмжигдлээ.

 9 дэх санал. Төслийн 6.5 дахь хэсэгт доор дурдсан агуулгатай “6.5.8.Төсвийн алдагдлыг санхүүжүүлэх зорилгоор гаргасан Засгийн газрын дотоод үнэт цаасны мэдээллийг улирал бүр” гэсэн заалт нэмэх. Санал гаргасан ажлын хэсэг. Байнгын хороо дэмжсэн. 9 дүгээр саналыг дэмжье гэдгээр санал хураая.

 58 гишүүн оролцож, 41 гишүүн зөвшөөрч, 70.7 хувийн саналаар 9 дэх санал дэмжигдлээ.

 10 дахь санал. Төслийн 6.6.4 дэх заалтыг “Хөрөнгө оруулалтыг санхүүжүүлэх зорилгоор гаргасан Засгийн газрын гадаад үнэт цаасны мэдээллийг улирал бүр” гэж өөрчлөх. Санал гаргасан ажлын хэсэг. Байнгын хороо дэмжсэн. 10 дугаар саналыг дэмжье гэдгээр санал хураая. Санал хураалт.

 58 гишүүн оролцож, 41 гишүүн зөвшөөрч, 70.7 хувийн саналаар 10 дахь санал дэмжигдэж байна.

 11 дэх санал. Төслийн 6.8.3 дахь заалтыг хасах. Санал гаргасан ажлын хэсэг. Байнгын хороо дэмжсэн. Дэмжье гэдгээр санал хураая.

 58 гишүүн оролцож, 45 гишүүн зөвшөөрч, 77.6 хувийн саналаар 11 дэх санал дэмжигдлээ.

 12 дахь санал. Төслийн 6.10 дахь хэсгийн “мөнгөн гүйлгээ” гэснийг “зарлагын гүйлгээ” гэж өөрчлөх. Санал гаргасан ажлын хэсэг. Байнгын хороо дэмжсэн, дэмжье гэдгээр санал хураая. Санал хураалт.

 58 гишүүн оролцож, 46 гишүүн зөвшөөрч, 79.3 хувийн саналаар 12 дахь санал дэмжигдлээ.

 13 дахь санал. Төслийн 6.11 дэх хэсгийг хасах. Санал гаргасан ажлын хэсэг. Байнгын хороо дэмжсэн. Дэмжье гэдгээр санал хураая. Санал хураалт.

 58 гишүүн оролцож, 42 гишүүн зөвшөөрч, 72.4 хувийн саналаар 13 дахь санал дэмжигдлээ.

 14 дэх санал. Төслийн 7.1.2 дахь заалтыг “энэ хуулийн 7.1.1-д заасан эрх бүхий албан тушаалтан бүрэн эрхээ хэрэгжүүлэхэд нь хөндлөнгөөс нөлөөлсөн албан тушаалтан” гэж өөрчлөх. Санал гаргасан ажлын хэсэг. Байнгын хороо дэмжсэн. Дэмжье гэдгээр санал хураая.

 58 гишүүн оролцож, 42 гишүүн зөвшөөрч, 72.4 хувийн саналаар 14 дэмжигдэж байна.

 15.Төслийн 7.1.3 дахь заалтын “санхүүжилт” гэснийг хасах. Санал гаргасан ажлын хэсэг. Байнгын хороо дэмжсэн, санал хураая. Санал хураалт.

 58 гишүүн оролцож, 43 гишүүн зөвшөөрч, 74.1 хувийн саналаар 15 дахь санал дэмжигдэж байна.

 16.Төслийн 8.4 дэх хэсгийг хасах. Ажлын хэсэг санал гаргаж, Байнгын хороо дэмжсэн байна. Санал хураая.

 57 гишүүн оролцож, 43 гишүүн зөвшөөрч, 75.4 хувийн саналаар 16 дэмжигдлээ.

 17.Төслийн 9.1 дэх хэсэг, 9.2 дахь хэсгийн “Энэ хуулийн 9.1-д заасан” гэснийг тус тус хасах. Ажлын хэсэг санал гаргаж, Байнгын хороо дэмжсэн байна. Санал хураая дэмжье гэдгээр.

 57 гишүүн оролцож, 39 гишүүн зөвшөөрч, 68.4 хувийн саналаар 17 дахь санал дэмжигдэж байна.

 18 дахь санал. Төслийн 9 дүгээр зүйлд доор дурдсан агуулгатай “9.4.Иргэн, хуулийн этгээд татвар төлөгчийн эрх ашиг зөрчигдсөн гэж үзвэл захиргааны хэргийн шүүхэд гомдол гаргах эрхтэй” гэсэн хэсэг нэмэх. Санал гаргасан Улсын Их Хурлын гишүүн Цолмон, Оюунбаатар. Байнгын хороо дэмжсэн байна. Дэмжье гэдгээр санал хураая.

 56 гишүүн оролцож, 39 гишүүн зөвшөөрч, 69.6 хувийн саналаар 18 дахь санал дэмжигдэж байна.

 19 дэх санал. Төслийн 10.2 дахь хэсгийг “Энэ хуулийн 3.1.1-д зааснаас бусад энэ хуулийн үйлчлэлд хамаарах байгууллагын албан тушаалтан Шилэн дансны тухай хууль тогтоомж зөрчсөнийг шүүх, эрх бүхий улсын байцаагч тогтоосон бол нэг сарын хөдөлмөрийн хөлсний доод хэмжээг тавиас зуу дахин нэмэгдүүлсэнтэй тэнцэх хэмжээний төгрөгөөр торгоно.” гэж өөрчлөх. Санал гаргасан Улсын Их Хурлын гишүүн Баярцогт, Байнгын хороо дэмжсэн. Дэмжье гэдгээр санал хураая.

 55 гишүүн оролцож, 39 гишүүн зөвшөөрч, 70.9 хувийн саналаар 12 дахь санал дэмжигдэж байна.

 20 дахь санал. Төслийн 11.1 дэх хэсгийг “Энэ хуулийг 2015 оны 01 дүгээр сарын 01-ны өдрөөс эхлэн дагаж мөрдөнө” гэж өөрчлөх. Санал гаргасан ажлын хэсэг. Байнгын хороо дэмжсэн. Санал хураая.

 54 гишүүн оролцож, 40 гишүүн зөвшөөрч, 74.1 хувийн саналаар 20 дахь санал дэмжигдэж байна.

 Үүгээр зарчмын зөрүүтэй саналаар санал хурааж дууслаа. Одоо найруулгын нэг саналаар санал хураая.

 *Найруулгын санал:*

 1.Төслийн 2 дугаар зүйлийн 2.1 дэх хэсгийн “болон эдгээртэй” гэснийг “энэ хууль болон эдгээр хуультай” гэж, 2.2 дэх хэсгийн “гэрээг” гэснийг “гэрээний заалтыг” гэж, 5.3 дахь хэсгийн “уг хуудсыг” гэснийг “уг нэгдсэн цахим хуудсыг” гэж, 5.4 дэх хэсгийн “түүнд мэдээлэл” гэснийг “мэдээлэл” гэж, 5.8 дахь хэсгийн “түүнд тавигдсан мэдээлэлтэй” гэснийг “олон нийт мэдээлэлтэй” гэж, 6.1.5 дахь заалтын “асуудлын мөрөөр” гэснийг “асуудлаар” гэж, 6.3.7 дахь заалтын “объект нэг бүрээр” гэснийг “обьект тус бүрээр” гэж, 6.4.3, 6.8.2 дахь заалтын “шалтгаан, нөхцөл, хуулийн үндэслэл” гэснийг “хуулийн үндэслэл, шалтгаан” гэж, 6.5, 6.6 дахь заалтын “зааснаас” гэснийг “заасан мэдээллээс” гэж, 6.6.2 дахь заалтын “өөрчлөлтийг байгуулагдсанаас” гэснийг “өөрчлөлтийг гэрээ байгуулагдсанаас” гэж, 6.7 дахь хэсгийн “хуудсандаа ойлгомжтой байдлаар байрлуулан” гэснийг “хуудсанд байрлуулан” гэж, “шинэчилнэ” гэснийг “шинэчилж мэдээлнэ” гэж, 7.1.1 дэх заалтын “үйл ажиллагаа явуулсан албан тушаалтан” гэснийг “эрх бүхий албан тушаалтан“ гэж, 9.3 дахь заалтын “мөрөөр” гэснийг “дагуу” гэж тус тус өөрчлөн найруулах. Найруулгын саналыг ажлын хэсэг гаргаж, Байнгын хороо дэмжсэн байна. Дэмжье гэдгээр санал хураая. Санал хураалт.

 54 гишүүн оролцож, 42 гишүүн зөвшөөрч, 77.8 хувийн саналаар найруулгын санал дэмжигдлээ.

 Төсвийн байнгын хорооны дэмжээгүй 3 санал байна.

 Эхний санал. Төслийн 8 дугаар зүйлийн 8.1 дэх хэсгийн “Төрийн аудитын байгууллага” гэсний дараа “татвар төлөгчдийн эрх ашгийг хамгаалах нийгэмлэг” гэж нэмэх. Санал гаргасан Улсын Их Хурлын гишүүн Цолмон, Оюунбаатар.

 Оюунбаатар гишүүн саналаа тайлбарлая.

 **Ц.Оюунбаатар:** -Хуулийн их амин сүнс л дээ. Хуулийн амин сүнс гэж байдаг. Та бүхэн сонссон байх. Үнэхээр төрийн байгууллага төсвийн мөнгийг хянаж чадахгүй ээ, бүрэн дүүрэн хянаж чадахгүй. Одоо аудит гэхэд л нэг намын нөхөр байдаг, журмын нөхдүүд нь байдаг. Ингээд одоо баахан юм салаагаар урсаад л байгаа, олон жил урслаа. Харин тэр татвараа төлдөг, тэр аж ахуйн нэгж, тэр иргэд маань яг энэ чиглэл дээрээ хяналтаа тавиад явчих юм бол монголын нийгэм түргэн эрүүлжинэ, төсвийн мөнгийг бол үнэхээр одоо зориулалтаар нь зарж байгаа үгүйд хяналтаа тавьдаг. Тэгээд өөрөө түрүү орчихсон шүү дээ. Шүүхэд өөрөө ханддаг. Дээд шатны албан тушаалтан нь ханддаг ийм л болгочих юм бол манай нийгэм үнэхээр ардчилсан, бидний зорьж байгаа иргэний нийгэм болж ийм том түлхэц болноо.

 Асуудал юу вэ гэхээр зэрэг нөгөө татвар төлөгчдийн.. нийгэмлэг гэж одоогоор нэг байгаа. Цаашдаа хэд хэдэн байгууллага болох олон байгууллага гарч ирнэ гэж бодоод тэр татвар төлөгчдийн эрхийг хамгаалах төрийн бус байгууллага гээд оруулчихвал одоо илүү боломжтой.

 Ингэх юм бол энэ шилэн дансны хууль үнэхээр бодит утгаараа хэрэгжих ганц боломж. Хэрэггүй бол иргэний нийгэм гээд хэдэн хүн яг бидний адилхан шүү дээ биднээс одоо дутуу юм бол байхгүй. Гадаа зогсоод л хашхираад л, энэ нэг гудамжны хүмүүс гээд бид цоллоод явдгаа болимоор байна шүү дээ. Монгол Улс нэг тийм эрүүл тогтолцоо уруу явъя. Энд одоо бид бас тус дэмжлэг болъё гэсэн ийм утгаар энэ саналыг оруулсан юмаа. Тэгээд гишүүдийг дэмжиж өгөхийг хүсэж байна.

 **З.Энхболд:** -Зохион байгуулалттайгаар найздаа 30 хувь өгөөд байвал яах вэ. Очоод л ялагдаад л, очоод л ялагдаад л, зөрчил гаргаад л.

 **Ц.Оюунбаатар:** -Тэгээд аливаа нэгэн төрийн бус байгууллага тодорхой салбарын чиглэлээр ажилласан хүмүүс бол хамгийн тууштай хүн байдаг шүү дээ.

 **З.Энхболд:** -Ашигт малтмалын хуулин дээр таны энэ санал дэмжигдээгүй шүү дээ.

 **Ц.Оюунбаатар:** -Энэ ер нь бол цаашдаа тэр хянадаг чиглэлийг нь бол тэр ..өгнө. Ногооны хөдөлгөөн, ногоон нам.

 **З.Энхболд:** -Ажлын хэсгийн дарга Эрдэнэчимэг гишүүн.

 **Л.Эрдэнэчимэг:** -Татвар төлөгчдийн эрх ашгийг хамгаалах нийгэмлэгийн тухай асуудлыг ярьж байгаа биз дээ. Ер нь бол энэ шилэн дансны тухай хуулийг хянах ёстой албан ёсны байгууллага нь Төрийн аудитын байгууллага гэж бид тавьсан.

 Оюунбаатар гишүүний зүгээс бол татвар төлөгчдийн эрх ашгийг хамгаалах нийгэмлэгийг оруулъя гэсэн санал өгсөн байгаа. Энэ бол зөвхөн нэг л төрийн бус байгууллага. Хэрвээ одоо хяналт тавих юм бол бүх төрийн бус байгууллагыг бүгдээрэнгий нь оруулах шаардлагатай, зөвхөн нэг байгууллагыг дагнаж үзэх шаардлагагүй ээ гэсний үндсэн дээр бол энэ саналыг дэмжээгүй.

 **З.Энхболд:** -Байнгын хорооны саналыг дэмжье гэвэл yes дарна. Оюунбаатар гишүүн өөрийнхөө тэргүүлдэг байгууллагыг л чихээд байна уу. Ашиг сонирхлын зөрчил байгаа шүү дээ. За саналаа хураая. Аль нэг байгууллагыг онцолж болохгүй гэдэгтэй санал нийлж байна би. Байнгын хороотой. Байнгын хорооны саналыг дэмжье гэдгээр санал хураая. Санал хураалт.

 54 гишүүн оролцож, 33 гишүүн зөвшөөрч, 61.1 хувийн саналаар Байнгын хорооны санал дэмжигдэж, Цолмон, Оюунбаатар гишүүдийн санал дэмжигдсэнгүй.

 2 дахь санал. Төслийн 9 дүгээр зүйлд доор дурдсан агуулгатай “9.5.Гомдол, нэхэмжлэл гаргасан иргэн, хуулийн этгээдийг нэхэмжлэл, гомдолтой нь холбогдуулан төр эрхийг нь хамгаалах үүрэгтэй бөгөөд төсвийн хөрөнгийг нөхөн төлүүлэх замаар улсын төсөвт орсон орлогын 30 хүртэлх хувиар иргэн, хуулийн этгээдэд шүүхийн шийдвэрийг үндэслэн урамшуулж болно.” гэсэн хэсэг нэмэх. Санал гаргасан Улсын Их Хурлын гишүүн Цолмон, Оюунбаатар. Энэ нөгөө байгаль орчныг хамгаалсан төрийн бус байгууллагад 10 хувь өгнө гэдэгтэй адилхан л юм байна шүү дээ. За Цолмон гишүүн тайлбарла тайлбарла. Цолмон бишээ Оюунбаатар гишүүн.

 **Ц.Оюунбаатар:** -Тэгээд л манайх нэг иргэний нийгмээсээ айдаг, нөгөө шударга юуны төлөө арай илүү эрмэлзэл зоригтой тэмцэж байдаг тэр хүмүүсээсээ зугатаадаг, сонгууль болохоор зэрэг л баахан санал хайр зарлаад явах гэдэг. Энэ тогтолцооноосоо салмаар байгаа юм л даа. Тэгээд энэ иргэний нийгэм төсвөөс ямар ч хөрөнгө гарахгүйгээр. Энэ төсвийн хөрөнгийг хамгаалаад, тухайн байгууллагын өмнө шүүх одоо бусад байгууллагад төлөөлөөд ингээд явж байгаа төрийн өмнөөс явж байгаа гэсэн үг шүү дээ. Энэ тогтолцоог л оруулж ирж байж Монголд ардчилсан иргэний нийгэм л одоо төлөвшин тогтоно.

 Бусад ..бол хэчнээн муу хэлээд харааж зүхээд тэр л хуучин социалист.. тогтолцоотойгоо зууралдаад байгаа шүү дээ. Тэгээд ийм юмыг одоо хараад, дэмжээд, олж хараад ингээд явбал хамгийн эрүүл тогтолцоо. Төсвийн одоо жишээлбэл би татварын дарга байсан зовлонгоо хэлж байна. Аж ахуйн нэгжийн дансыг хаагаад, айлгаад, цагдаагаар сүрдүүлээд хүн мөнгөө өгдөггүй. Та үнэхээр сайн, үнэхээр одоо ард түмнийхээ төлөө хийж байна гээд ингээд татвар төлөгчдөө урамшуулбал төсвийн орлого харьцангуй нэмэгддэг байхгүй юу.

 Тэгээд одоо нэг захиргааны арга, төрийн албадлагын юм уруугаа ингээд зүтгээд байх юмаа. Тэгээд энэ дээр анхаарал тавьж бас нэг энэ чинь ардчилсан төр гэж зарлаад байгаа, шинэчлэл гэж зарлаад байгаа ийм зүйлээ одоо нэг ялгаж салгаж, ойлгож энэ одоо татвар төлөгчдийнхөө эрх ашиг, энэ чинь нэг хүн биш нэг хэсэг хүн биш шүү. Бүгдээрээ татвар төлөгч, та нар ч бүгдээрээ татвар төлөгч байгаа. Энийгээ дэмжиж одоо хуулиа гаргавал хэрэгтэй байх л даа. Надад хэрэгтэй биш, энэ нийгэмдээ хэрэгтэй л гэж хэлж байгаа юм.

 **З.Энхболд:** -Санал хураая. Байнгын хорооны саналыг дэмжье гэдгээр санал хураая. Дэмжих юм бол тэр 30 хувийг өгөхгүй, дэмжихгүй бол 30 хувиа хуйвалдаад аваад байх боломж бас нээгдэж магадгүй. Дэмжье гэдгээр санал хураая. Санал хураалт.

 54 гишүүн оролцож, 36 гишүүн зөвшөөрч, 66.7 хувийн саналаар Байнгын хорооны санал дэмжигдэж, Цолмон, Оюунбаатар нарын гишүүдийн санал дэмжигдсэнгүй.

 3 дахь санал. Төслийн 10 дугаар зүйлийн 10.1 дэх хэсгийн “Төрийн албаны тухай хуулийн 26 дугаар зүйлд заасан сахилгын шийтгэлийн аль нэгийг ногдуулна” гэсний дараа “давтан зөрчсөн эсхүл ноцтой зөрчил гаргасан бол ажлаас хална” гэж нэмэх. Санал гаргасан Улсын Их Хурлын гишүүн Цолмон, Оюунбаатар. Санал хураах уу.

 Оюунбаатар гишүүн тайлбарлах уу. Тайлбарлах тусам л унаад байдаг. За Оюунбаатар гишүүн тайлбарла тайлбарла.

 **Ц.Оюунбаатар:** -Түүхэнд протоколд орж байх ёстой. Унах нь их чухал биш тийм. Энэ төрийн албаны 26 дугаар зүйл чинь сахилгын сануулахаас эхлээд ажлаас халах хүртэл бүх л арга хэмжээг нэг уут хийгээд тавьчихсан байхгүй юу. Одоо хуулийн уут гэж байдаг даа. ..нь ингэж шийднээ гээд ингээд хуулинд уут хийдэг хуучин одоо одоо ч хэрэглэж байгаа. Энийгээ жаахан задлаад дахин давтан зөрчил гаргаад байдаг. Бид сануулсаан гээд ингээд яваад байгаа шүү дээ.

 Одоо АТГ-аас хөрөнгө орлогын мэдүүлгээ буруу гаргалаа, энэ дээр арга хэмжээ аваа, ажлаа хал гээд тэгэхээр зэрэг би санууллаа гээд буцаагаад хариу өгчихөж байгаа шүү дээ. Тэрэн шиг энийг ялгаж зааглая, санкцаа илүү одоо анх удаагийн хөнгөн жижиг зөрчилд нь сануулга, дахин давтан төсвийн хөрөнгийг үрэгдүүлээд байгаа, зориуд бусаар зарцуулаад байгаа тэр албан тушаалтныг бол арга хэмжээгий нь, хариуцлагыг нь өндөржүүлье л гэсэн юм. Ийм л утга агуулгаар давтан буюу эсвэл ноцтой зөрчил гаргасан бол ажлаас нь халнаа гээд тов тодорхой заагаад өгчих юм бол төсвийн чинь хөрөнгө хэмнэгдэнээ дарга нараа. Энэ төсвийн хэдэн төгрөг чинь тэр иргэдээс, ард түмнээс уйлуулан дуулуулан хэлтэй амтай авч байгаа хэдэн төгрөг чинь бол зөв зохистой зарцуулагданаа л гэж хэлэх гэсэн юм. Протоколд тусгая даа тэгээд. Баярлалаа.

 **З.Энхболд:** -Саналаа хураая. Байнгын хорооны дэмжээгүй саналыг дэмжье гэдгээр санал хураая. Санал хураалт.

 54 гишүүн оролцож, 33 гишүүн зөвшөөрч, 61.1 хувийн саналаар Төсвийн байнгын хорооны санал дэмжигдэж, Цолмон, Оюунбаатар гишүүдийн санал дэмжигдсэнгүй.

 *Дагаж өргөн баригдсан хуулиудаар санал хураая.*

 *Мэдээллийн ил тод байдал ба мэдээлэл авах эрхийн тухай хуульд өөрчлөлт оруулах тухай хуулийн төслийн талаарх зарчмын зөрүүтэй саналын томьёолол.*

**З.Энхболд:** *-Төсвийн байнгын хорооны дэмжсэн санал байна.*

1.Төслийн 3 дугаар зүйлийг “Энэ хуулийг Шилэн дансны тухай хууль хүчин төгөлдөр болсон өдрөөс эхлэн дагаж мөрдөнө.” гэж өөрчлөх. Санал гаргасан ажлын хэсэг. Болор, Ганбаатар, Эрдэнэчимэг гишүүд. Батболд гишүүн. Сундуйн Батболд гишүүн.

 **Су.Батболд:** -Энэ саяны одоо энэ баталж байгаа хууль байна шүү дээ. Энэ чинь нэрэнд нь хоёуланд нь хоёр болохгүй үг орчихсон байна аа. Та нар дараачийн үгийг нь бас уншаад үз дээ. Шилэн гээд тэрний арын үгийг. Энэ чинь одоо яах юм бэ тэгээд. Энийг нь өөрчилчихмөөр байна шүү дээ. Дахин дахин яриад.

 **З.Энхболд:** -Батболд гишүүн шилэн гэдэг үгийг өөрчилъё гэдэг санал гаргаад яваад байгаа. Тэгэхдээ тэрүүгээр санал хураах боломжгүй байгаа. За саналаа хураая. Энэ чинь хуулийн хугацааны тухай санал байгаа. Нэрний тухай биш. Дэмжье гэдгээр санал хураая.

 55 гишүүн оролцож, 40 гишүүн зөвшөөрч, 72.7 хувийн саналаар дэмжигдлээ.

 *Төсвийн тухай хуульд нэмэлт, өөрчлөлт оруулах тухай хуулийн төслийн талаарх зарчмын зөрүүтэй саналын томьёолол:*

 *Төсвийн байнгын хороо дэмжсэн санал:*

1.Төслийн 3 дугаар зүйлийг “Энэ хуулийг Шилэн дансны тухай хууль хүчин төгөлдөр болсон өдрөөс эхлэн дагаж мөрдөнө.” гэж өөрчлөх. Санал гаргасан ажлын хэсэг. Байнгын хороо дэмжсэн. Санал хураалт. Төсвийн тухай хуульд өөрчлөлт оруулж байна.

 55 гишүүн оролцож, 41 гишүүн зөвшөөрч, 74.5 хувийн саналаар дэмжигдлээ.

 *Монгол Улсын Засгийн газрын тухай хуульд өөрчлөлт оруулах тухай хуулийн төслийн талаарх зарчмын зөрүүтэй саналын томьёолол:*

 *Төсвийн байнгын хороо дэмжсэн санал:*

1.Төслийн 3 дугаар зүйлийг “Энэ хуулийг Шилэн дансны тухай хууль хүчин төгөлдөр болсон өдрөөс эхлэн дагаж мөрдөнө.” гэж өөрчлөх. Санал гаргасан ажлын хэсэг. Байнгын хороо дэмжсэн. Дэмжье гэдгээр санал хураая.

 55 гишүүн оролцож, 43 гишүүн зөвшөөрч, 78.2 хувийн саналаар дэмжигдлээ.

 Одоо ингээд санал хураалт дууссан уу тийм ээ. Төрийн болон орон нутгийн өмч яах юм. Санал хураахгүй биз дээ. Үүгээр зарчмын зөрүүтэй саналаар санал хурааж дууслаа.

 Шилэн дансны тухай болон холбогдох бусад хуульд нэмэлт, өөрчлөлт оруулах тухай хуулиудын төслийг эцсийн хэлэлцүүлэгт бэлтгүүлэхээр Төсвийн байнгын хороонд шилжүүллээ.

 Дараагийн асуудал.

 **З.Энхболд:** -”Цагаан суваргын ордын төрийн эзэмшлийн хувь тогтоох тухай” Улсын Их Хурлын тогтоолын төслийн анхны хэлэлцүүлэг үргэлжилнэ. Шударга ёс, эвслийн бүлгээс ажлын 5 хоногийн завсарлага авсан. Батцэрэг даргад хэлэх үг байгаа юу. Бүлгийн орлогч дарга нь Уянга гишүүн биш байх аа. Баянсэлэнгэ гишүүн. Завсарлагынхаа талаар үг хэл. Цагаан суваргын. Баянсэлэнгэ гишүүн үг хэлнэ.

 **З.Баянсэлэнгэ:** -Миний өмнөөс Уянга гишүүн үг хэлнэ. Бүлгийн шийдвэрийн талаар Уянга гишүүн. Яагаад гэвэл би сая байхгүй, энэ талаар байхгүй байсан, бас гишүүд мэдэж байгаа.

 **З.Энхболд:** -Уянга гишүүн.

 **Г.Уянга:** -Яахав бид нар хэлэлцсэн, Цагаан суваргын ордын МАК компанийн захирал Цог гэдэг хүнтэй уулзсан. Манай бүлэг зориуд одоо ач холбогдол өгч ярьсан. Тэгээд ер нь бол тогтоолын төсөл өөрөө төрийг нэг тийм басамжилсан, мөнгө байвал чадвал энийгээ ав гэсэн ийм сонин тогтоол орж ирсэн. Бүлгийн хувьд бол манай бүлэг ярилцаад нийт одоо юу гэдэг юм дүгнэлт гаргаагүй боловч энийг Ашигт малтмалын хуулийг хэлэлцсэний дараа хэлэлцэх нь зөв гэж үзсэн юм байгаа юм.

 Ер нь бол тэгэхдээ энэ бол стратегийн орд гэж байгаа. Олуулаа хүртэх ёстой орд оо. Ямар жижигхэн байсан ч гэсэн ганцаараа энийг идээд барахгүй ээ миний дүү, Номтойбаяр аа, аавтайгаа хамт идээд ч барахгүй. Тэгэхээр энэ бол монголын ард түмэн бүгдээрээ хувааж хүртэх ёстой байхгүй юу. Ямар жижиг орд байна хамаагүй. Өнөөдөр ямар ч агуулгатай зэс байсан дэлхийн зах зээл дээр 650 доллараас буухгүй байгаа.

 Тэгэхээр яах вэ зүгээр нөгөө хүндрэл бэрхшээлээ ярьж байна лээ. Олон сая доллар зээлчихсэн байгаа гээд. Ер нь бол энийг өөрөө аваад явах хэмжээний чадалтай болсон гэж МАК компани хэлж байгаа юм. Тэгэхдээ энийгээ бол яаж одоо ер нь монголчууд нэг цөөхөн хэдэн баячуудтай, тэд нарыгаа одоо хаанаас яаж баяжсан нь бүгдээрээ мэднэ. Бүгдээрээ дийлэнх нь уул уурхайгаас л төрсөн баячууд байгаа.

 Тэгэхээр энэ бол болохгүй гэрээ. Энийг бүгдээрээ баталмааргүй байгаа юмаа. Ашигт малтмалын хууль дээр тэр 5.4, 5.5-аа шийдчихээд бүгдээрээ энэ Цагаан суваргын ордыг оруулж ирэх нь зүйтэй. Ер нь бол монголын төрд их мөнгөтэй хүмүүс, бизнесменүүд шургалж, өөрийнхөө эрх ашгийг яаж түлхэж болдгийн тод томруун жишээг одоо энэ орд дээр Улсын Их Хурлаар оруулж ирж байгаа энэ асуудал харуулж байна л даа. Хуулийг нь батлахгүй, хуулийн хажуугаар чихэж орж ирдэг, лобби хийдэг, бизнесийн том лобби яаж явдаг вэ гэдгийг бид одоо харах гэж байна л даа.

 Мөнгө байхгүй юм чинь мөнгөгүй болохоо, төр мөнгөгүй болохоор ганцаараа эзэмшье, ганцаараа идээ гэдэг ийм зарчим явж болохгүй. Монголын төрийн, монголын ард түмний баялгийг зарж л одоо миний дүү одоо жишээлбэл чи нүүрс зөөж баяжсан, танай аав нүүрс зөөлцсөн, та нарын мөнгө бол монголын баялгийг зарж олсон мөнгө. Тийм учраас ард түмэндээ шударга хандах ёстой, шударга хандах ёстой. Энэ бол стратегийн орд, одоо байгаа хуулиараа монголын ард түмэн 34 хувийг нь хүртэх ёстой ийм орд оо.

 Ер нь бол бид нар Цагаан суваргын ордыг яаж, ямар гэрээ байгуулагдах вэ гэдгийг дараа дараагийн хөрөнгө оруулагчид, олон хүмүүс харж байгаа. Энэ дээр бид нар маш сайн жишиг гэрээ байгуулж чадах юм бол дараа дараагийн байгалийн баялгаа ашиглах, гадныхантай хамтарч ашиглах тэр гэрээнүүд зөв тийшээ явах ийм бололцоо бүрдэх юмаа.

 Тэгэхээр ганцаараа, хоёулаа идээд барахгүй юмыг битгий одоо нэг хүнд, цөөн хэдэн хүнд өгөөч ээ. Энэ бол төрдөө хувь нь үлдэх ёстой ийм орд оо гэсэн ийм байр суурьтай байна. Бүлэг энэ дээр тодорхой дүгнэлт гаргаагүй. Гэхдээ зарчмын хувьд ашигт малтмалын хуулийг шийдсэний дараа энэ ордын асуудал орж ирэх ёстой гэдэг ийм байр суурин дээр бол хатуу байна аа.

 **З.Энхболд:** -Завсарлага авсан шалтгааныг нь сонслоо. Хуулийн дагуу завсарлагын хугацаа дууссан.

 Ажлын хэсгийг танилцуулъя. Ганхуяг Уул уурхайн сайд, Бат-Эрдэнэ Уул уурхайн сайдын зөвлөх, Үүрийнтуяа Ашигт малтмалын газрын дэд дарга, Цогт Монголын Алт компанийн дэд ерөнхийлөгч, Баттулга Ашигт малтмалын газрын Уул уурхайн хэлтсийн дарга.

 Гишүүд асуулт асууж, хариулт авч дууссан байгаа. Одоо Байнгын хорооноос гаргасан зарчмын зөрүүтэй саналаар санал хурааж эхэлнэ. 3 санал гарсан байна.

 *Цагаан суваргын ордын төрийн эзэмшлийн хувь тогтоох тухай Улсын Их Хурлын тогтоолын төслийн талаарх зарчмын зөрүүтэй саналын томьёолол:*

Эдийн засгийн байнгын хорооны дэмжсэн 3 санал байна.

 1.Тогтоолын төслийн 1 дүгээр заалтыг дор дурдсанаар өөрчлөн найруулах;

1.“Тодорхой ордыг стратегийн ач холбогдол бүхий ашигт малтмалын ордод хамааруулах тухай” Улсын Их Хурлын 2007 оны 02 дугаар сарын 06-ны өдрийн 27 дугаар тогтоолын 1 дүгээр хавсралтын 10-т заасан “Цагаан суварга”-ын ордод төр хувь эзэмших шаардлагагүй гэж үзсүгэй. Санал гаргасан Улсын Их Хурлын гишүүн Батцогт, Ганбат, Д.Зоригт, Энх-Амгалан. Эдгээр гишүүд ажлын хэсэг үү. Давтагдаад байна. Цаашид ажлын хэсэг гэнэ. Энэ саналыг дэмжье гэдгээр санал хураая. Санал хураалт.

53 гишүүн оролцож, 33 гишүүн зөвшөөрч, 62.3 хувийн саналаар эхний санал дэмжигдлээ.

2 дахь санал. Тогтоолын төслийн 2, 3 дугаар заалтыг тус тус хасах.Санал гаргасан ажлын хэсэг. Эдийн засгийн байнгын хороо дэмжсэн. Дэмжье гэдгээр санал хураая. Санал хураалт.

53 гишүүн оролцож, 35 гишүүн зөвшөөрч, 66.0 хувийн саналаар 2 дахь санал дэмжигдэж байна.

3 дахь санал. Тогтоолын төслийн нэрийг “Цагаан суваргын ордын төрийн эзэмшлийн тухай” гэж өөрчлөх. Санал гаргасан ажлын хэсэг. Эдийн засгийн байнгын хороо дэмжсэн. Санал хураая дэмжье гэдгээр.

53 гишүүн оролцож, 32 гишүүн зөвшөөрч, 60.4 хувийн саналаар 3 дахь санал дэмжигдлээ.

Үүгээр зарчмын зөрүүтэй саналаар санал хурааж дууслаа.

Цагаан суваргын ордын төрийн эзэмшлийн хувь тогтоох тухай Улсын Их Хурлын тогтоолын төслийг эцсийн хэлэлцүүлэгт бэлтгүүлэхээр Эдийн засгийн байнгын хороонд шилжүүллээ.

Дараагийн асуудал.

**З.Энхболд:** -Төрөөс төмөр замын тээврийн талаар баримтлах бодлогын хэрэгжилтийг хангах зарим арга хэмжээний тухай Улсын Их Хурлын тогтоолын төслийн хэлэлцэх эсэх асуудлыг эхэлье. Сайханбилэг хаана байна. Гарамгайбаатар гишүүн.

**Б.Гарамгайбаатар:** -Энэ төрөөс төмөр замын тээврийн талаар баримтлах бодлогын баримт бичгийн хэрэгжилтийг хангах зарим арга хэмжээний тухай Улсын Их Хурлын тогтоолын төслийг бол Байнгын хороогоор хэлэлцэхдээ хаалттай хэлэлцсэн. Шалтгаан нь бол энэ Үндэсний аюулгүй байдлын зөвлөлийн зөвлөмж байгаа. Тэр зөвлөмжийн дагуу Зам тээврийн яам Засгийн газрыг төлөөлж бас БНХАУ-тай хэлэлцээрт орж байгаа. Энэ хэлэлцээрийн асуудлууд өнөөдөртөө бүрэн гүйцэд одоо бас хэлэлцээрийн асуудлууд үргэлжилж байгаа учраас энийг хаалттай хэлэлцүүлье гэсэн ийм горимын санал гаргаж байгаа юм.

**З.Энхболд:** -Горимын санал. Улсын Их Хурлын тухай хуулийн 29.2-т заасны дагуу хуралдаанд оролцсон гишүүдийн олонхын саналаар хаалттай хуралдаанаар хэлэлцэж болно гэсэн байна.

Горимын саналаар санал хураах уу. Гарамгайбаатар гишүүний горимын саналаар санал хураая. Дэмжье гэдгээр. Дараа нь хэлчих.

52 гишүүн оролцож, 31 гишүүн зөвшөөрч, 59.6 хувийн саналаар хуралдааныг олонхын саналаар хаалттай хуралдъя гэж шийдсэн тул хуралдааныг хаалттай горимд шилжүүлье. 3 минут хэрэгтэй гэж байна.

***Хуралдаан 17 цаг 20 минутад хаалттай горимд шилжив.***

 **З.Энхболд: -** Хэлэлцэх асуудлаа танилцуулъя. Сая Байнгын хороод хуралдаад бүх материалаа тараасан байгаа. Одоо 7 асуудал байна. 8 дахь нь Хаврын чуулганы хаалт байна.

 Эхний асуудал Байнгын хорооны даргыг чөлөөлөх, сонгох тухай Улсын Их Хурлын тогтоолын төсөл. Хууль зүйн байнгын хорооны тухай.

 Хоёрдугаар асуудал, Тусгай хяналтын дэд хорооны бүрэлдэхүүнд өөрчлөлт оруулах тухай Улсын Их Хурлын тогтоолын төсөл.

 Гуравдугаар асуудал, Монгол Улсын эдийн засаг, нийгмийг 2015 онд хөгжүүлэх тухай үндсэн чиглэл батлах тухай Улсын Их Хурлын тогтоолын төслийн эцсийн хэлэлцүүлэг.

 Дөрөв дэх асуудал, Ашигт малтмалын тухай болон холбогдох бусад хуульд нэмэлт, өөрчлөлт оруулах тухай хуулиудийн төслийн эцсийн хэлэлцүүлэг.

 Тав дахь асуудал, Гаалийн тариф, гаалийн татварын тухай хуульд нэмэлт оруулах тухай, Нэмэгдсэн өртгийн албан татварын тухай хуульд нэмэлт оруулах тухай хуулийн төслийн эцсийн хэлэлцүүлэг.

 Зургаа дахь асуудал, Шилэн дансны тухай болон холбогдох бусад хуульд нэмэлт, өөрчлөлт оруулах тухай хуулиудын төслийн эцсийн хэлэлцүүлэг.

 Долоо дахь асуудал, Цагаан суваргын ордын төрийн эзэмшлийн хувь тогтоох тухай Улсын Их Хурлын тогтоолын төсөл. Эцсийн хэлэлцүүлэг.

 Найм дахь асуудал, Хаврын ээлжит чуулганы хаалт. Ийм асуудлууд байна. Одоо хэлнэ. Энэ асуудлуудын өмнө.

 Эцсийн найруулга сонсох хууль бол Газрын тосоос эхэлнэ. Ийм маягаар хэлэлцэх асуудлаа батлах уу? За хэлэлцэх асуудлаа баталъя. Баталсан хууль, тогтоолуудын эцсийн найруулгыг сонсъё.

 Газрын тосны тухай хуулийн шинэчилсэн найруулгын эцсийн найруулга дээр саналтай гишүүд байна уу? Тараасан байгаагаа хараарай. Нэлээн том хууль байгаа. Болсон уу? Саналтай гишүүд алга байна. Сонссоноор тооцлоо.

 Газрын тосны тухай хууль хүчингүй болсонд тооцох тухай хуулийн эцсийн найруулга дээр саналтай гишүүн байна уу? Алга байна. Сонссоноор тооцлоо.

 Дагаж өргөн баригдсан хуулиуд. Аж ахуйн үйл ажиллагааны тусгай зөвшөөрлийн тухай хуульд нэмэлт, өөрчлөлт оруулах тухай хуулийн эцсийн найруулга дээр саналтай гишүүн байна уу? Алга байна. Сонссоноор тооцлоо.

 Улсын нөөцийн тухай хуульд нэмэлт оруулах тухай хуулийн эцсийн найруулга дээр саналтай гишүүн байна уу? Алга байна. Сонссоноор тооцлоо.

 Татварын ерөнхий хуульд нэмэлт оруулах тухай хуулийн эцсийн найруулга дээр саналтай гишүүн байна уу? Алга байна. Сонссоноор тооцлоо.

 Гаалийн тариф, гаалийн татварын тухай хуульд нэмэлт оруулах тухай хуулийн эцсийн найруулга дээр саналтай гишүүн байна уу? Алга байна. Сонссоноор тооцлоо.

 Нэмэгдсэн өртгийн албан татварын тухай хуульд нэмэлт оруулах тухай хуулийн эцсийн найруулга дээр саналтай гишүүн байна уу? Алга байна. Сонссоноор тооцлоо.

 Аж ахуйн нэгжийн орлогын албан татварын тухай хуульд өөрчлөлт оруулах тухай хуулийн эцсийн найруулга дээр саналтай гишүүн байна уу? Алга байна. Сонссоноор тооцлоо.

 Төрийн аудитын тухай хуульд нэмэлт, өөрчлөлт оруулах тухай хуулийн эцсийн найруулга дээр саналтай гишүүн байна уу? Алга байна. Сонссоноор тооцлоо.

 Төсвийн тухай хуульд нэмэлт оруулах тухай хуулийн эцсийн найруулга дээр саналтай гишүүн байна уу? Алга байна. Сонссоноор тооцлоо.

 Засгийн газрын тусгай сангийн тухай хуульд нэмэлт оруулах тухай хуулийн эцсийн найруулга дээр саналтай гишүүн байна уу? Алга байна. Сонссоноор тооцлоо.

 Ашигт малтмалын тухай хуульд нэмэлт оруулах тухай хуулийн эцсийн найруулга дээр саналтай гишүүн байна уу? Ашигт малтмал дээр үү. Энэ нөгөө Газрын тосыг дагаж байгаа хууль шүү дээ. Жижигхэн. Алга байна. Сонссоноор тооцлоо.

 Улсын тэмдэгтийн хураамжийн тухай хуульд нэмэлт оруулах тухай хуулийн төслийг буцаах тухай Улсын Их Хурлын тогтоолын эцсийн найруулга дээр саналтай гишүүн байна уу? Алга байна. Сонссоноор тооцлоо.

 За одоо Газрын тосыг дагаж өргөн баригдсан хуулиудын. Ц.Нямдорж гишүүн санал байгаа юм уу? За. Ц.Нямдорж гишүүн.

 **Ц.Нямдорж: -** Гишүүдийн оройн амгаланг айлтгаж байна. Би тэгээд редакцийн чанартай саналууд байна. Хуудас, зүйл ангиар нь хэлээд явчихъя. Гишүүд зөвшөөрвөл бас сайжруулах үгнүүд байна.

 **З.Энхболд: -** Дагасан хууль дээр үү, үндсэн хууль дээр нь үү?

 **Ц.Нямдорж: -** Үндсэн хууль дээр нь. Энэ дагавар ганц нэг хууль дээр юм бас байна.

 За 9 дүгээр зүйлийн 9.1.2 дээр “хайгуулын талбайд” гэснийг “хайгуул хийх” гээд сольчихмоор байх юм.

 За 11.1.4 дээр “үзүүлэлтийн дагуу гэрээний” гэдгийг хасчихмаар байх юм. “Үүргээ биелүүлсэн бол” гээд цаашаа явчихна.

 11.2.5 дээр тэр “тэргүүн ээлжинд” гэдэг үгийг “давуу эрх олгох” гэдгийн өмнө шилжүүлчихмээр байна.

 11.2.19-ийн “замын төрөл” гэсний дараа “түүнчлэн” гэдэг үг нэмчихмээр байна. Нэг үг.

 12.1.2 дээр “гэрээ батлагдсанаас хойш” гэдэг үгийг “тогтоосон” гэдэг үгийн өмнө талд зөөчихмөөр байна.

 12.1.4-ийн “төлбөр болон уг” гэснийг хасчихмаар байна. Үлдэж байгаа нь бол “холбогдох төлбөрийг шилжүүлээгүй” гэж уншигдах юм.

 14.4 дээр “Засгийн газарт” гэсний дараа “саналаа” гэдэг үг оруулчихмаар байна.

 15.3-т “геологийн тогтцоос хамааруулан” гэснийг “геологийн тогтцыг харгалзан” гээд сольчихмоор байна.

 17.5 дээр “энэ тухай” гэдэг үг дарчихмаар байна.

 18.2.1 дээр “бүтээгдэхүүн хуваах гэрээний хуулбар” гэсэн байна. “Гэрээний төсөл” гэдэг хэлбэрээр үгийг нь өөрчилчихмөөр байна.

 19.1.5 дээр “зүйлд зааснаар” гэсний дараа “тусгай зөвшөөрөл нь” гэдэг үг нэмчихмээр байна. Тэгээд “цуцлагдсан” гэж уншигдана.

 19.2 дээр тэр нөгөө “тогтцоос хамааруулан” гэдгийг “тогтцыг харгалзан” гэдгээр түрүүчийнх шиг сольчихмоор байна.

 Тэгээд 19.1.3-ыг 19.2-ын дээр оруулаад байрыг нь сольчихмоор байна.

 20 дугаар зүйл дээр “хайгуулын талбайн захиалга хүлээн авах” гэснийг “хайгуул хийх захиалга” гээд сольчихмоор байна. Үүнтэй холбогдоод 20.2-ын бас хайгуул хийх гэдэг байдлаар өөрчилчихмөөр байна.

 20.2.7-д “хайгуулын талбайн саналыг” гэснийг хасчихмаар байна. Тэгээд юу үлдэх вэ гэхээр энэ хуулийн 34.5-д заасан “үйлчилгээний хөлсийг төлсөн баримт” гэдгээр уншигдана.

 20.3 дээр “хайгуулын талбай” гэдгийг хасчихмаар байна.

 24.4 дээр “санал болгосон” гэдгийг баталсан гэдэг үгээр сольчихмоор байна. “Эрх бүхий төрийн захиргааны байгууллагаас баталсан нэг загварын байр зүйн зураг” гэж уншигдах юм.

 24.6 дээр 34.4, 34.5 гэсэн тоо байгаа. Энэ зүгээр надад дээр байгаа тоо нь. Энэ 24.4, 24.5 гэж уншигдах юм шүү. Надад дээр ирсэн төсөл дээр нэг жаахан тийм тооны алдаа гарсан байж болзошгүй байна. Үүнийг Тамгын газар дахиад нягтлах хэрэгтэй.

 25 дээр “тухайн талбайд ашиглалт явуулах” гэдэг үг нэмээд тэгээд сонгон шалгаруулалтаар тодруулна гэсэн байдлаар найруулгын өөрчлөлт хийчихмээр байна.

 30.6 дээр “хамаарах сум, дүүргийн” гэдгийг “талбайг харьяалах сум, дүүрэг” гэж өөрчилмөөр байна. Хамаарах сум дүүрэг гэж байхгүй.

 32 дээр эхний өгүүлбэрийг “хүү төлөхгүй” гэдгийг доошоо шилжүүлээд 32.8-ын дараа оруулчихмаар байна.

 34 дээр “олборлолт нэмэгдүүлсний” гэсний дараа “болон” гэдэг үг нэмэх шаардлага байна.

 36.1 дээр “зардал” гэдгийн өмнө “гаргасан” гэдэг үг оруулах шаардлага байна. Тэгээд юу гэж уншигдах вэ гэхээр “гэрээлэгч нь тухайн жилд оруулсан хөрөнгө оруулалт, гаргасан зардал” гэж уншигдах юм.

 Маргаан хянан шийдвэрлэх гээд 43 дугаар зүйл байна. Энэ дээр “эв зүйгээр шийдвэрлэж чадаагүй” гэдгийг нь “эв зүйгээр” гэдгийг “хэлэлцээрийн журмаар гэж хуулийн үгээр солимоор байна.

 44.1.6-д тэр “хугацаанаас” гэдгийг “хугацааг хэтрүүлж” гээд нэг жижигхэн үсгийн засвар байна.

 44.2 дээр “хайгуул олборлолтын тусгай зөвшөөрөл олгохгүй” гэсэн “олборлолтын” гэдэг байхгүй зөвшөөрөл бичигджээ. Үүнийг “ашиглалтын” гэж солих ёстой юм.

 За энэ “ашиглалтын” гэдэг үг хоёр ч газар байсан шүү.

 За тэгээд байна шүү дээ 44.4, 44.5 хоёрыг дээшээ 44.1.16-гийн дараа шилжүүлмээр байна. Энд юу болчихсон юм гэхээр “байцаагч торгууль ногдуулна” гэж малгай нь явж байгаад саяны хоёр заалт дээр болохоор “агентлагт торгууль ногдуулна” гээд хуульд байж болдоггүй юм бичигджээ. Торгуулийг угаасаа, ерөөсөө байцаагч нь ногдуулна гэдгээрээ явах нь дээрээ гэж ингэж бодож байна.

 За 44.3 дээр тэр Эрүүгийн хуультай холбоотой нэг буруу зүйл бичигдсэн байна. “Тусгай зөвшөөрөл эзэмшигч нь Газрын тосны тухай хууль, тогтоомж зөрчиж эрүүгийн хариуцлага хүлээнсэн бол” гэдгээр өөрчилмөөр байна. Тэгээд энэ 44.3-ын төгсгөл нөгөө “олборлолтын тусгай зөвшөөрөл” гэдгийг “ашиглалтын” гэж өөрчлөх шаардлага байна.

 За гол хуультай нь холбогдуулж хэлэх редакцийн санал ийм байна.

 **З.Энхболд: -** Хугацаагаа яасан юм?

 **Ц.Нямдорж: -** Хугацааг ердийн журмаар гэсэн ойлголттой байгаа шүү дээ ажлын хэсэг.

 **З.Энхболд: -** Энд дугаар сарын дугаар өдрөөс эхлэн гэсэн бичсэн байна.

 **Ц.Нямдорж: -** Ердийн журмаар л гэж бид ерөнхийдөө ярьсандаа. Нөгөө батлаад Ерөнхийлөгч дээр очиж 5 хоногийн хугацаа дуусаад тэгээд нийтлэгдсэний дараа хүчинтэй гэдгээр явчихад болохоор юм шиг ойлгогдсон.

 **З.Энхболд: -** Тэгвэл 45.1-ийн энэ хуулийг дагуур оны дугаар сарын өдрөөс гэдгийг ердийн журмаар гэж солих юм байна.

 **Ц.Нямдорж: -** За одоо Гаалийн тарифын хуулийн өөрчлөлт рүү орж байна. Энд “хайгуулийн нийт хугацаа болон ашиглалтын эхний 5 жилд” гэж найруулгын өөрчлөлт хийх шаардлага байна. Энэ нэг тоног төхөөрөмж чөлөөлөх заалт байгаа юм. Энийг “хайгуулынх нь бүх хугацаанд” гэж бичсэн юм байна. Тэгээд холбоос үгийг нь хаячихсан учраас тэр “ашиглалтын 5 жил” гэдэгтэй нь ийм байдлаар холбох юм.

 За Нэмэгдсэн өртгийн албан татварын хууль дээр яг саяных “хайгуулын нийт хугацаа болон ашиглалтын эхний 5 жил” гэдгээр өөрчлөх юм.

 **З.Энхболд: -** Таслалын оронд “болон” гэдэг үгийг бичих юм уу?

 **Ц.Нямдорж: -** Тэгэх юм. “Нийт” гэдэг үгийг би хэлсэн.

 За эцэст нь зүгээр энийг бол гишүүд ярьж байж шийдэх байх. Энэ “Газрын тосны салбарыг хөгжүүлэх сан” гэдэг нэртэй сангийн үг явж байна. Энийг уг нь болдогсон бол зүгээр “Газрын тосны сан” гээд товчилчихмоор байх юм. Надад бол энэ товч нэр томьёо хэрэглэх нь дээр гэж бодогдож байна. Ийм редакцийн саналууд байна.

 За гол яригдаад байсан тэр нөгөө хамгийн сүүлчийн өгүүлбэр дээр Х.Болорчулуун гишүүн эцэслэн уншсан байх гэж найдаж байна. Нөгөө буцааж хэрэглэдэг дээр. Тэр яаж бичигдсэн юм бэ гэхээр эцэслэн.

 За 33.2-т заасан “төлбөр, зардал, өртөг нөхөлт, бүтээгдэхүүн хуваалтыг тухайн гэрээнд заасан хувь хэмжээгээр зохицуулах ба энэ хуулийн 17..32-т заасан нөөц ашигласны төлбөр төлөхгүй байгаа гэрээний тухайд төрийн захиргааны байгууллага гэрээлэгчтэй харилцан тохиролцож уг төлбөрийн хэмжээг тогтооно” гэдэг байдлаар эцэслэн уншигдаж байгаа шүү. Тэр нь 19 дүгээр талбай гэсэн үг.

 Танилцуулга дууслаа. Редакцийн саналыг.

 **З.Энхболд: -** За редакцийн санал уншиж яваа. Газрын тосны тухай хуулийн шинэчилсэн найруулга дээр Ц.Нямдорж, ажлын хэсгийн гишүүн Ц.Нямдорж гишүүний гаргасан саналуудыг хүлээж авлаа. Дагалдсан хуулиуд дээр Гаалийн тариф, нэмэгдсэн өртгийн татвар дээр болон гэдэг холбоос хийснээр хайгуул болон ашиглалт аль аль нь хамаарахаар болж байна. Өөр дагалдсан хууль дээр санал ороогүй. Тийм ээ.

 Хөгжлийн сан гэдгийг товчилъё гэдэг санал гарлаа. Газрын тосны салбарын хөгжлийн сан гэдгийг товчлоод Газрын тосны сан гэдэг ийм редакцийн санал гаргаж байна. Хөгжлийн гэдгээрээ яваа юм уу. За тэгвэл Сангийнхаа нэрийг хуучнаар нь үлдээе. За ийм редакцийн засвар хүлээж авлаа.

 За дараагийн редакци сонсох санал байна. Нийтээр тэмдэглэх баярын болон тэмдэглэлт өдрүүдийн тухай хуульд өөрчлөлт оруулах тухай хуулийн эцсийн найруулга дээр саналтай гишүүд байна уу? Наадмын өдрийг 5 болгодог товчхон хууль байгаа. Алга байна. Сонссоноор тооцлоо.

 Үндэсний их баяр наадмын тухай хуулийн зарим заалтыг хүчингүй болсонд тооцох тухай хуулийн эцсийн найруулга дээр саналтай гишүүн байна уу? Сонссоноор тооцлоо.

 Дипломат албаны тухай хуульд нэмэлт оруулах тухай хуулийн эцсийн найруулга дээр саналтай гишүүн байна уу? Алга байна. Сонссоноор тооцлоо.

 Улсын Их Хурлын 2014 оны намрын ээлжит чуулганаар хэлэлцэх асуудлын тухай Улсын Их Хурлын тогтоолын эцсийн найруулга дээр саналтай гишүүн байна уу? А.Бакей гишүүн нөгөө одоо батлагдсан 2 хуулиа хасна шүү дээ. Тийм ээ. Хассан байгаа. Г.Уянга гишүүн.

 **Г.Уянга: -** Бид нар сая Ашигт малтмалын хуулийг хэлэлцэхдээ Шударга Ёс эвсэл нөгөө зөвшилцөл хийгээд хэдүүлээ Ашигт малтмалын хуулийн нөгөө гол маргаантай асуудлуудаар шинэ хуулийн төсөл оруулж ирэхээр тохиролцсон байгаа. Тэгэхээр Ашигт малтмалын тухай хуульд нэмэлт, өөрчлөлт оруулах тухай хуулийн төсөл эндээ байж байвал яадаг юм бэ. Энийг хасахгүй байсан нь дээр байна. Бид нарын хувьд бол. Тэгээд өөрчилбөл яах юм. Тэртээ тэргүй нөгөө орж ирнэ гээд бид нар тохирчихсон, ярьчихсан байгаа. Намрын чуулганаар хэлэлцэх асуудал орох юм чинь эндээ байж байвал зүгээр байна.

 **З.Энхболд: -** Саяны өргөн баригдаж батлагдсан өөрчлөлт биш нөгөө өөрчлөлт байгаа гэж бодоод үлдээх үү А.Бакей гишүүн ээ.

 **А.Бакей: -** Тэгье.

 **Г.Уянга: -** Тийм. Тэгээд протоколоор тохирсон байгаа юм чинь нэгэнтээ. Тийм ээ.

 **А.Бакей: -** Ер нь бол саяны Ашигт малтмалын хуулийн өөрчлөлт бол бас хязгаарлагдмал хүрээнд хийгдлээ шүү дээ. Тэгээд гишүүдийн зүгээс энэ асуудлаар бас нэлээд тодорхой саналууд хэлж байгаа учраас бас үлдээж болох л юм л даа.

 **З.Энхболд: -** За тэгвэл үлдээгээд редакциа сонсъё. Харин байсныг сая өөрчлөлт оруулсан гэж хасаад дараагийн өөрчлөлтийг байна гэж үзээд үлдээчихье гээд. Бид нар нөгөө нэмэлт, өөрчлөлтөө дугаар өгдөггүй учраас нэг адилхан нэрээр нэрлэгдээд яваад байгаа юм. Тэгээд бас толгой эргүүлээд байдаг тал байгаа. Тэрийг үлдээгээд Шилэн дансыг хасаад. Эцсийн редакци сонслоо.

 Харилцаа холбооны тухай хуульд нэмэлт, өөрчлөлт оруулах тухай хуулийн эцсийн найруулга дээр саналтай гишүүн байна уу? Харилцаа холбоон дээр байхгүй юу? Л.Цог гишүүн.

 **Л.Цог: -** Түрүүн би бас ярьсан л даа. Тэгэхдээ цаашдаа анхаарах үүднээс нэг зүйл заавал хэлэх ёстой гэж бодож байна. Энэ хуулинд найруулгын чанартай гэж хэлээд агуулгын гүнзгий өөр юм хийчихсэн байгаа юм. Зүй нь энийг ухаандаа найруулга биш санал хураах ёстой байсан. Гэхдээ одоо яая гэх вэ гэж бодож байгаа. Тэр нь юу вэ гэхээр “хуулиар олгогдсон бүрэн эрх” гэдэг үгийг “үйл ажиллагааны чиг” болгож зассан байгаа байхгүй юу. Агуулга нь шал өөр хоёр зүйл шүү дээ. Тэгээд цаашдаа ийм юм битгий гаргаасай гэдэг үүднээс протоколд үлдээх саналтай байгаа юм.

 **З.Энхболд: -** Агуулга, найруулга хоёр үргэлж зааг нь тодорхойлоход их хэцүү явдаг.

 **Л.Цог: -** Энэ хоёр өөр үг. Энэ “бүрэн эрх” гэдэг үг өөрөө эрх үүргийн нэгдлийг хэлдэг. Энэ ямар ч хуульч хүн маргахгүй. “Үйл ажиллагааны чиглэл” гэдэг шал өөр юм байдаг. Энийг сольсон мөртлөө найруулна гэвэл цаашдаа ийм юм гаргавал бид болохгүй гэж үзэж байна.

 **З.Энхболд: -** Л.Цог гишүүнийг сонсоод Харилцаа холбооны тухай хуулийн нэмэлт, өөрчлөлтийн эцсийн найруулгыг сонссоноор тооцлоо.

 За хэлэлцэх асуудалдаа оръё.

***Нэг. Байнгын хорооны даргыг чөлөөлөх, сонгох тухай асуудал***

 Байнгын хороон даргыг чөлөөлөх, сонгох тухай асуудлыг эхэлье. Хууль зүйн байнгын хорооны санал, дүгнэлтийг Улсын Их Хурлын гишүүн Р.Гончигдорж танилцуулна. Индэрт урьж байна.

 **Р.Гончигдорж: -** Улсын Их Хурлын дарга, эрхэм гишүүд ээ,

 Монгол Улсын Их Хурлын тухай хуулийн 7 дугаар зүйлийн 7.1.6 дахь заалт, 22 дугаар зүйлийн 22.3, 22.4 дэх хэсэг, Монгол Улсын Их Хурлын чуулганы хуралдааны дэгийн тухай хуулийн 15 дугаар зүйлийн 15.1 дэх хэсэгт тус тус заасны үндэслэн Байнгын хорооны даргыг чөлөөлөх, сонгох тухай асуудлыг хэлэлцлээ.

 Улсын Их Хурлын гишүүн, Хууль зүйн байнгын хорооны дарга Ш.Түвдэндорж нь Монгол Улсын Засгийн газрын гишүүн, Үйлдвэр, хөдөө аж ахуйн сайдаар томилогдож Байнгын хорооны даргын үүрэгт ажлаас чөлөөлөгдөх хүсэлт гаргасан тул Хууль зүйн байнгын хороо 2014 оны 6 сарын 19, 20, 25 болон 7 сарын 1-ний өдрүүдийн хуралдаанаараа Улсын Их Хурлын гишүүн Ш.Түвдэндоржийн Хууль зүйн байнгын хорооны даргын үүрэгт ажлаас чөлөөлж Байнгын хорооны даргыг сонгох тухай асуудлыг хэлэлцээд дараах санал, дүгнэлтийг нэгдсэн хуралдаанд танилцуулж байна.

 Байнгын хорооны хуралдааны үед Улсын Их Хурлын гишүүн Д.Оюунхорол Хууль зүйн байнгын хороо нь чухал хариуцлагатай Байнгын хороо учраас Улсын Их Хурлын гишүүнийг нам, бүлгээр нь ялгаварлан талцуулахгүйгээр асуудалд тал бүрээс нь нухацтай хандан ажиллах нь зүйтэй гэсэн саналыг хэлж байсан.

 Улсын Их Хурлын гишүүн, Хууль зүйн байнгын хорооны дарга Ш.Түвдэндоржийг тус Байнгын хорооны даргын үүрэгт ажлаас чөлөөлөх нь зүйтэй гэж Байнгын хорооны хуралдаанд оролцсон гишүүдийн олонхи нь үзсэн болно.

 Улсын Их Хурал дахь Ардчилсан намын бүлгээс Хууль зүйн байнгын хорооны даргаар Улсын Их Хурлын гишүүн Дашдондогийн Ганбатын нэрийг дэвшүүлснийг Байнгын хорооны хуралдаанд оролцсон гишүүдийн олонхи нь дэмжсэн болно.

 Улсын Их Хурлын гишүүн Д.Ганбат нь 1962 онд Баянхонгор аймгийн Галуут суманд төрсөн, 1979 онд Баянхонгор аймгийн 10 жилийн дунд сургууль, 1989 онд ЗХУ-ын Киев хотын цэргийн инженерийн дээд сургуулийг механик, инженерийн мэргэжлээр, 1999 онд Монгол Улсын Их Сургуулийн Хууль зүйн сургуулийг эрх зүйч мэргэжлээр тус тус төгссөн. Тэрээр 1982 онд Ардын армид салаа, салбарын захирагч, 1989-1992 онд Ардын армид салбарын техникийн орлогч, инженер, 1992-1996 онд Монгол Оросын хамтарсан Баянбулаг компанийн дэд захирал, 1996-1999 онд Түүх, соёлын дурсгал сэргээх газрын дарга, 1999 оноос 2004 онд Техник импорт ХК-ийн төлөөлөн удирдах зөвлөлийн дарга, 2004-2012 онд Техник импорт ХК-ийн Ерөнхий захирлаар ажиллаж байгаад 2012 оноос Улсын Их Хурлын гишүүн, Хүний эрхийн дэд хорооны даргаар ажиллаж байна.

 Улсын Их Хурлын эрхэм гишүүд ээ,

 Улсын Их Хурлын гишүүн, Хууль зүйн байнгын хорооны дарга Ш.Түвдэндоржийг тус Байнгын хорооны даргын үүрэгт ажлаас чөлөөлөх болон Улсын Их Хурлын гишүүн Дашдондогийн Ганбатыг Хууль зүйн байнгын хорооны даргаар сонгох тухай асуудлаар Хууль зүйн байнгын хорооноос гаргасан санал, дүгнэлтийг хэлэлцэн шийдвэрлэж өгнө үү.

 Анхаарал тавьсанд баярлалаа.

 **З.Энхболд: -** Нэр дэвшигчээс асуух асуулттай гишүүд байна уу? Асуулттай гишүүд алга байна. Үг хэлэх гишүүд байна уу? Алга байна.

 Байнгын хорооны саналаар санал хураая. Байнгын хорооны саналаар Хууль зүйн байнгын хорооны даргын үүрэгт ажлаас Шаравдоржийн Түвдэндоржийг чөлөөлөхийг дэмжье гэсэн санал хураая. Санал хураалт.

 63 гишүүн оролцож, 53 гишүүн зөвшөөрч, 84.1 хувийн саналаар Ш.Түвдэндоржийг Хууль зүйн байнгын хорооны даргын ажлаас чөлөөлж байна.

 Одоо Хууль зүйн байнгын хороон даргад нэр дэвшигч Улсын Их Хурлын гишүүн Дашдондогийн Ганбатыг сонгохыг дэмжье гэсэн санал хураая. Санал хураалт.

 64 гишүүн оролцож, 52 гишүүн зөвшөөрч, 81.3 хувийн саналаар Д.Ганбатыг Хууль зүйн байнгын хороон даргаар сонгох санал дэмжигдэж байна.

 Үүгээр тогтоол батлагдсан тухай тооцдог. Байнгын хороон даргыг чөлөөлөх болон Байнгын хороон даргыг сонгох тухай Улсын Их Хурлын тогтоолуудыг батлагдсан тооцлоо.

 Байнгын хороон даргыг чөлөөлөх тухай болон Байнгын хороон даргыг сонгох тухай Улсын Их Хурлын тогтоолын эцсийн найруулга дээр саналтай гишүүн байна уу? Алга байна. Сонссоноор тооцлоо.

 Д.Ганбат гишүүнд баяр хүргэж, ажлын амжилт хүсье. /алга ташив/

***Хоёр. Тусгай хяналтын дэд хорооны бүрэлдэхүүнд өөрчлөлт оруулах тухай Улсын Их Хурлын тогтоолын төсөл***

 Дараагийн асуудал. Тусгай хяналтын дэд хорооны бүрэлдэхүүнд өөрчлөлт оруулах тухай Улсын Их Хурлын тогтоолын төслийг хэлэлцэнэ. Тогтоолын төслийн талаарх Аюулгүй байдал, гадаад бодлогын байнгын хорооны санал, дүгнэлтийг Улсын Их Хурлын гишүүн Г.Батхүү танилцуулна. Индэрт урьж байна.

 **Г.Батхүү: -** Улсын Их Хурлын дарга, эрхэм гишүүд ээ,

 Улсын Их Хурал дахь МАХН, МҮАН-ын Шударга-Ёс эвслийн бүлгээс Тусгай хяналтын дэд хорооны бүрэлдэхүүнд Улсын Их Хурлын гишүүн Ц.Цолмог оруулах тухай саналыг 2014 оны 7 дугаар сарын 1-ний өдөр Улсын Их Хуралд ирүүлснийг Аюулгүй байдал, гадаад бодлогын байнгын хороо 2014 оны 7 дугаар сарын 1-ний өдрийн хуралдаанаараа хэлэлцлээ.

 Улсын Их Хурлын тухай хуулийн 24 дүгээр зүйлийн 24.6-д дэд хорооны бүрэлдэхүүнд зөвхөн харьяалах Байнгын хорооны гишүүн орно гэж заасны дагуу Улсын Их Хурлын гишүүн О.Баасанхүү Тусгай хяналтын дэд хорооны бүрэлдэхүүнээс чөлөөлөгдсөнд тооцож байгаа болно.

 Монгол Улсын Их Хурлын чуулганы хуралдааны дэгийн тухай хуулийн 14 дүгээр зүйлийн 14.4-т заасан журмын дагуу Улсын Их Хурлын гишүүн Цэрэндашийн Цолмонг Тусгай хяналтын дэд хорооны бүрэлдэхүүнд оруулах саналыг Байнгын хорооны хуралдаанд оролцсон гишүүд санал нэгтэй дэмжсэн болно.

 Улсын Их Хурлын гишүүд ээ,

 Тусгай хяналтын дэд хорооны бүрэлдэхүүнд өөрчлөлт оруулах тухай Улсын Их Хурлын тогтоолын төслийн талаар гаргасан Байнгын хорооны санал, дүгнэлтийг хэлэлцэн баталж өгнө үү.

 Анхаарал тавьсан явдалд баярлалаа.

 **З.Энхболд: -** Асуулттай гишүүд байна уу? Асуулттай гишүүн алга байна. Үг хэлэх гишүүн байна уу? Үг хэлэх гишүүн алга байна. Байнгын хорооны саналаар санал хураая.

 Тусгай хяналтын дэд хорооны бүрэлдэхүүнд өөрчлөлт оруулах тухай Улсын Их Хурлын тогтоолын төслийг баталъя гэсэн санал хураая. Санал хураалт.

 64 гишүүн оролцож, 53 гишүүн зөвшөөрч, 82.8 хувийн саналаар Тусгай хяналтын дэд хорооны бүрэлдэхүүнд өөрчлөлт оруулах тухай Улсын Их Хурлын тогтоол батлагдаж байна.

 Тусгай хяналтын дэд хорооны бүрэлдэхүүнд өөрчлөлт оруулах тухай Улсын Их Хурлын тогтоолын эцсийн найруулга дээр саналтай гишүүн байна уу? Саналтай гишүүн алга байна. Эцсийн найруулгыг сонссоноор тооцлоо.

***Гурав. “Монгол Улсын эдийн засаг, нийгмийг 2015 онд хөгжүүлэх үндсэн чиглэл батлах тухай” Улсын Их Хурлын тогтоолын төсөл***

***/эцсийн хэлэлцүүлэг/***

 Дараагийн асуудал. “Монгол Улсын эдийн засаг, нийгмийг 2015 онд хөгжүүлэх үндсэн чиглэл батлах тухай” Улсын Их Хурлын тогтоолын төслийн эцсийн хэлэлцүүлэг явуулъя. Төслийн талаарх Эдийн засгийн байнгын хорооны танилцуулгыг Улсын Их Хурлын гишүүн Г.Батхүү танилцуулна. Индэрт урьж байна.

 **Г.Батхүү: -** Улсын Их Хурлын дарга, эрхэм гишүүд ээ,

 Монгол Улсын Засгийн газраас Улсын Их Хуралд 2014 оны 4 дүгээр сарын 30-ны өдөр өргөн мэдүүлсэн Монгол Улсын эдийн засаг, нийгмийг 2015 онд хөгжүүлэх үндсэн чиглэл батлах тухай Улсын Их Хурлын тогтоолын төслийн анхны хэлэлцүүлгийг Улсын Их Хурлын чуулганы 2014 оны 6 дугаар сарын 26, 7 дугаар сарын 1-ний өдрүүдийн нэгдсэн хуралдаанаар хэлэлцэж төслийг эцсийн хэлэлцүүлэгт бэлтгүүлэхээр Эдийн засгийн байнгын хороонд шилжүүлсэн.

 Эдийн засгийн байнгын хороо 2014 оны 7 дугаар сарын 1-ний өдрийн хуралдаанаар дээр дурдсан тогтоолын төслийн эцсийн хэлэлцүүлгийг хийж дараах танилцуулгыг Улсын Их Хурлын чуулганы нэгдсэн хуралдаанд танилцуулахаар шийдвэрлэлээ.

 Нэг. Монгол Улсын Их Хурлын чуулганы хуралдааны дэгийн тухай хуулийн 23.1.1-д заасны дагуу нэгдсэн хуралдааны анхны хэлэлцүүлгээр санал хурааж олонхийн дэмжлэг авсан Ховд аймгийн Эрдэнэбүрэн сумын усан цахилгаан станцыг барьж байгуулах төслийн бэлтгэлийг хангах техник, эдийн засгийн үндэслэл, зураг төслийг боловсруулах, төслийн нэгж ажиллуулах ажлыг эрчимжүүлэх гэсэн саналыг төслийн хавсралтад 6.3 дахь заалт болгон үндэслэх баримт бичиг нь Засгийн газрын үйл ажиллагааны хөтөлбөрийн хэрэгжүүлэх арга хэмжээний төлөвлөгөөний 225 дахь хэсэг, хариуцах байгууллага нь Эрчим хүчний яам байхаар нэмж тусгалаа.

 Мөн тогтоолын төслийн хавсралтын 24.3 дахь заалтын гэрч хохирогчид туслалцаа үзүүлж, тэднийг хамгаалах чиг үүрэг бүхий нэгжийг байгуулах, зарим чиг үүргийг төрийн бус байгууллагаар гүйцэтгүүлэх гэсэн арга хэмжээг бүхэлд нь төслийн хавсралтаас хаслаа.

 Хоёр. Хууль, Улсын Их Хурлын бусад шийдвэрийн төслийг боловсруулах, өргөн мэдүүлэх журмын тухай хуульд заасны дагуу төслийн хавсралтын 23.1 дэх хэсгийн гадаадад байгаа иргэдэд туслах сан гэснийг Засгийн газрын Тусгай сангийн тухай хуультай нийцүүлэн Хилийн чанадад байгаа Монгол Улсын иргэдэд туслах сан гэж өөрчлөх зэрэг төслийн агуулга, зарчмыг хөндөхгүйгээр холбогдох найруулгын засваруудыг хийлээ.

 Монгол Улсын эдийн засаг, нийгмийг 2015 онд хөгжүүлэх үндсэн чиглэл батлах тухай Улсын Их Хурлын тогтоолын төслийн эцсийн хувилбар болон Эдийн засгийн байнгын хорооны танилцуулгыг та бүхэнд тараасан.

 Улсын Их Хурлын эрхэм гишүүд ээ,

 Монгол Улсын эдийн засаг, нийгмийг 2015 онд хөгжүүлэх үндсэн чиглэл батлах тухай Улсын Их Хурлын тогтоолын төслийг эцсийн хэлэлцүүлэгт бэлтгэсэн талаар Эдийн засгийн байнгын хорооноос гаргасан танилцуулгыг хэлэлцэн шийдвэрлэж тогтоолын төслийг баталж өгөхийг та бүхнээс хүсье.

 Анхаарал тавьсанд баярлалаа.

 **З.Энхболд: -** Байнгын хорооны танилцуулгатай холбогдуулан асуулттай гишүүдийн нэрийг авъя. Ц.Даваасүрэн ороод гарчихлаа. Асуулттай гишүүн алга байна.

 Санал хураая. Байнгын хорооны саналаар Монгол Улсын эдийн засаг, нийгмийг 2015 онд хөгжүүлэх үндсэн чиглэл батлах тухай Улсын Их Хурлын тогтоолын төслийг баталъя гэсэн санал хураая. Санал хураалт.

 61 гишүүн оролцож, 54 гишүүн зөвшөөрч, 88.5 хувийн саналаар тогтоолын төсөл батлагдлаа. Гишүүдэд, ажлын хэсэгт баярлалаа.

 Монгол Улсын эдийн засаг, нийгмийг 2015 онд хөгжүүлэх үндсэн чиглэл батлах тухай Улсын Их Хурлын тогтоолын эцсийн найруулга дээр саналтай гишүүн байна уу? Саналтай гишүүн алга байна. Эцсийн найруулга сонссоноор тооцлоо.

***Дөрөв. Ашигт малтмалын тухай хуульд нэмэлт, өөрчлөлт оруулах тухай болон холбогдох бусад хуулийн төслүүд***

***/****эцсийн хэлэлцүүлэг****/***

 Дараагийн асуудал. Ашигт малтмалын тухай болон холбогдох бусад хуульд нэмэлт, өөрчлөлт оруулах тухай хуулиудын төслийн эцсийн хэлэлцүүлэг явуулъя. Төслийн талаарх Эдийн засгийн болон Байгаль орчин, хүнс, хөдөө аж ахуйн байнгын хорооны танилцуулгыг Улсын Их Хурлын гишүүн Б.Гарамгайбаатар танилцуулна. Индэрт урьж байна.

 **Б.Гарамгайбаатар: -** Улсын Их Хурлын дарга, эрхэм гишүүд ээ,

 Монгол Улсын Их Хурлын чуулганы 2014 оны 7 дугаар сарын 1-ний өдрийн нэгдсэн хуралдаанаар Ашигт малтмалын тухай хуульд нэмэлт, өөрчлөлт оруулах тухай хуулийн төсөл болон дагалдах бусад хуулийн төслүүдийн анхны хэлэлцүүлгийг хийж төслүүдийг эцсийн хэлэлцүүлэгт бэлтгүүлэхээр Эдийн засгийн болон Байгаль орчин, хүнс, хөдөө аж ахуйн байнгын хороонд шилжүүлсэн болно.

 Монгол Улсын Их Хурлын чуулганы хуралдааны дэгийн тухай хуулийн 23 дугаар зүйлийн 23.1, 23.7 дахь хэсгүүдийг үндэслэн тус Байнгын хороод 2014 оны 7 дугаар сарын 1-ний өдрийн хамтарсан хуралдаанаар дээрх хуулийн төслүүдийн эцсийн хэлэлцүүлгийг хийж чуулганы нэгдсэн хуралдааны анхны хэлэлцүүлгээр санал хурааж шийдвэрлэсэн асуудлыг хуулийн төсөлд бүрэн тусгасан бөгөөд эцсийн хэлэлцүүлэгт бэлтгэсэн хууль, тогтоолын төслүүдийг хууль зүйн техникийн талаас хянан үзэж нэр томьёо, хэл найруулгыг засвар өөрчлөлтийг хийлээ.

 Нэгдсэн хуралдааны анхны хэлэлцүүлгийн үеэр хуралдаан даргалагчаас төслийн 9 дүгээр зүйлийн 9.1 дэх хэсэгт Улсын Их Хурлын гишүүн Д.Арвин, Г.Баярсайхан, Д.Ганбат, С.Дэмбэрэл нарын оруулсан саналын томъёоллыг өөрчлөн найруулахаар чиглэл өгснийг үндэслэн Үндэсний аюулгүй байдлыг хангах, улсын эдийн засаг, нийгмийн хөгжилд нөлөөлөх томоохон хэмжээний төслийг хэрэгжүүлэх, тусгай хэрэгцээнд авсны улмаас үүссэн нөхөх олговорын асуудлын шийдвэрлэх зорилгоор ашигт малтмалын тусгай зөвшөөрлөөр олгосон талбайг төрийн мэдэлд шилжүүлж авахдаа тусгай зөвшөөрөл эзэмшигчтэй хэлэлцэн тохиролцсоны үндсэн дээр энэ хуулийн 19.12, 26.9-д заасан талбайгаас тусгай зөвшөөрөл олгоно гэж өөрчиллөө.

 Түүнчлэн Улсын Их Хурлын гишүүн Г.Баярсайхан, Д.Ганбат, Б.Гарамгайбаатар, С.Дэмбэрэл, Д.Зоригт нарын төслийн 3 дугаар зүйлийн 1 дэх хэсэг буюу 5 дугаар зүйлийн 5.5 дахь хэсгийг хасах, төслийн 1 дүгээр зүйлийн 13 дахь хэсэг буюу 27 дугаар зүйлийн 27.1.12 дахь заалтыг орд ашиглах техник, эдийн засгийн үндэслэлдээ тухайн уурхайн бүтээгдэхүүнийг тээвэрлэх, дэд бүтцийг хэрхэн бүрдүүлэх болон уурхайн нөхөн сэргээлт, хаалт зэрэгт шаардагдах хөрөнгийн талаар тодорхой тусгасан байх гэж өөрчлөх. Гишүүн Р.Бурмаа төслийн 3 дугаар зүйлийн 4 дэх хэсэг буюу 42 дугаар зүйлийн 42.1 дэх хэсгийг хасах тухай саналууд гаргасныг Байнгын хорооны анхны хэлэлцүүлгээр дэмжигдээгүй боловч нэгдсэн хуралдаанд оролцсон гишүүдийн олонхи эсрэг санал өгч төсөлд тусгахаар шийдвэрлэсэн тул эдгээр саналуудыг төсөлд нэмж оруулав.

 Улсын Их Хурлын дарга, эрхэм гишүүд ээ,

 Ашигт малтмалын тухай хуульд нэмэлт, өөрчлөлт оруулах тухай, Ашигт малтмалын тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай, Ашигт малтмалын хайгуулын тусгай зөвшөөрөл шинээр олгохыг хориглох тухай хуулийг хүчингүй болсонд тооцох тухай, Тусгай хамгаалалттай газар нутгийн тухай хуульд нэмэлт оруулах тухай хуулийн төслүүдийг эцсийн хэлэлцүүлэгт бэлтгэсэн талаар Эдийн засгийн болон Байгаль орчин, хүнс, хөдөө аж ахуйн байнгын хорооноос гаргасан танилцуулгыг хэлэлцэн хуулийн төслийг баталж өгөхийг та бүхнээс хүсье.

 Анхаарал тавьсанд баярлалаа.

 **З.Энхболд: -** Байнгын хорооны танилцуулгатай холбогдуулан асуулттай гишүүд байна уу? Асуулттай гишүүн алга байна.

 Байнгын хорооноос гаргасан зарчмын зөрүүтэй саналаар санал хураая. Эдийн засаг болон Байгаль орчин, хүнс, хөдөө аж ахуйн байнгын хорооны дэмжсэн найруулгын санал байна. Түрүүн чуулганаас үүрэг өгч явуулсан санал байгаа.

 Төслийн 1 дүгээр зүйлийн 9 дэх хэсэг буюу 9 дүгээр зүйлийн 9.1 дэх хэсэгт доор дурдсан агуулгатай 15 дахь заалт нэмэх. 9.1.15. Үндэсний аюулгүй байдлыг хангах, улсын эдийн засаг, нийгмийн хөгжилд нөлөөлөх томоохон хэмжээний төслийг хэрэгжүүлэх, тусгай хэрэгцээнд авсны улмаас үүссэн нөхөх олговрын асуудлыг шийдвэрлэх зорилгоор ашигт малтмалын тусгай зөвшөөрлөөс олгосон талбайг төрийн мэдэлд шилжүүлж авахдаа тусгай зөвшөөрөл эзэмшигчтэй хэлэлцэн тохирсны үндсэн дээр энэ хуулийн 19.12, 26.9-д заасан талбайгаас тусгай зөвшөөрөл олгоно.

 А.Бакей гишүүн.

 **А.Бакей: -** Би бол найруулгын шинжтэй санал хэлэх гээд байна л даа. Тэр “зорилгоор” гэдгийн дараах “ашигт малтмалын тусгай зөвшөөрөл олгосон талбайг” гэдгийг, энэ хэдэн үгийг энэ өгүүлбэрийн хамгийн урд талд нь оруулчих хэрэгтэй байна. Өөрөөр хэлбэл “ашигт малтмалын тусгай зөвшөөрлөөр олгосон талбайг үндэсний аюулгүй байдлыг хангах, улсын эдийн засаг, нийгмийн хөгжилд нөлөөлөх томоохон хэмжээний төслийг хэрэгжүүлэх, тусгай хэрэгцээнд авсны улмаас үүссэн нөхөх олговрын асуудлыг шийдвэрлэх зорилгоор төрийн мэдэлд шилжүүлэх авахдаа тусгай зөвшөөрөл эзэмшихийг хэлэлцэн тохирсны үндсэн дээр энэ хуулийн 19.12, 26.9-д заасан талбайгаас тусгай зөвшөөрөл олгоно” гэж.

 Тэгвэл их ойлгомжтой болох гэж байна. Тэгэхгүй бол тэр “зорилгоор” гэдгийн дараа “ашигт малтмалын тусгай зөвшөөрлийг олгосон” гээд их ойлгомжгүй болоод явчихаж байна.

 **З.Энхболд: -** А.Бакей гишүүний найруулга илүү дээр байна уу? Б.Гарамгайбаатар гишүүн. Байнгын хороон дарга юу гэж бодож байна.

 **Б.Гарамгайбаатар: -** А.Бакей гишүүний хэлсэн арай илүү сонсголтой сонсогдож байна.

 **З.Энхболд: -** Сонсголтой сонсогдож байгаагаар нь санал хураая. Байнгын хорооноос гаргасан найруулгын саналаар А.Бакей гишүүний саналыг тусгаад санал хураая. Санал хураалт.

 56 гишүүн оролцож, 48 гишүүн зөвшөөрч, 85.7 хувийн саналаар дэмжлээ. Найруулгын саналыг.

 Зарчмын зөрүүтэй саналаар санал хурааж дууслаа. Өөр санал байхгүй. Тийм ээ.

 Одоо хуулиа баталъя гэдэг санал хураалт явуулъя. Байнгын хорооны саналаар Ашигт малтмалын тухай хуульд нэмэлт, өөрчлөлт оруулах тухай хуулийн төслийг баталъя гэсэн санал хураая. Санал хураалт.

 55 гишүүн оролцож, 44 гишүүн зөвшөөрч, 80.0 хувийн саналаар дэмжигдлээ.

 Дараагийн санал хураалт. Ашигт малтмалын тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуулийн төслийг баталъя гэсэн санал хураая. Санал хураалт.

 54 гишүүн оролцож, 43 гишүүн зөвшөөрч, 79.6 хувийн саналаар дэмжигдлээ.

 Дараагийн санал хураалт. Ашигт малтмалын хайгуулын тусгай зөвшөөрөл шинээр олгохыг хориглох тухай хуулийг хүчингүй болсонд тооцох тухай хуулийн төслийг баталъя гэсэн санал хураая. Санал хураалт.

 54 гишүүн оролцож, 37 гишүүн зөвшөөрч, 68.5 хувийн саналаар дэмжигдлээ.

 Дараагийн санал хураалт. Тусгай хамгаалалттай газар нутгийн тухай хуульд нэмэлт оруулах тухай хуулийн төслийг баталъя гэсэн санал хураая. Санал хураалт.

 54 гишүүн оролцож, 38 гишүүн зөвшөөрч, 70.4 хувийн саналаар батлагдаж байна.

 Үүгээр ашигт малтмалын тухай болон дагаж өргөн баригдсан хуулиудын төслүүд батлагдлаа. Гишүүд, ажлын хэсэгт баярлалаа.

 Эдийн засгийг эрчимжүүлэх 100 хоногийн хүрээнд батлагдаж байгаа хамгийн чухал хууль гэж бодож байгаа. Бид олон жилийн турш хааж ирсэн. Хэдэн жил болтол мартталаа удсан байна. Тэгээд хамгийн анхны хориг хэзээ орж ирснийг би мартсан байна. Тэгээд үүгээр бас. 2009 он уу. 2009 оноос хойш 5 жил болсон байна. Тэгээд үүгээр эдийн засагт тодорхой хэмжээний ахиц дэвшил гарах ёстой гэж бодож байна.

 Саяны батлагдсан хуулиудын төслийн эцсийн найруулга дээр саналтай эсэхийг асууя. Ашигт малтмалын тухай хуульд нэмэлт, өөрчлөлт оруулах тухай хуулийн эцсийн найруулга дээр саналтай гишүүд байна уу? Одоо бол хэрвээ саналтай гишүүн байхгүй бол тарааснаар ингээд батлагдаад дуусна шүү дээ. Алдаатай байсан ч тэр чигээрээ явна. Эцсийн найруулгыг сонссоноор тооцлоо.

 Ашигт малтмалын тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуулийн эцсийн найруулга дээр саналтай гишүүн байна уу? Алга байна. Сонссоноор тооцлоо.

 Ашигт малтмалын хайгуулын тусгай зөвшөөрөл шинээр олгохыг хориглох тухай хуулийг хүчингүй болсонд тооцох тухай хуулийн эцсийн найруулга дээр саналтай гишүүн байна уу? Алга байна. Сонссоноор тооцлоо.

 Тусгай хамгаалалттай газар нутгийн тухай хуульд нэмэлт оруулах тухай хуулийн эцсийн найруулга дээр саналтай гишүүд байна уу? Алга байна. Сонссоноор тооцлоо.

***Тав. Гаалийн тариф, гаалийн татварын тухай хуульд нэмэлт оруулах тухай, Нэмэгдсэн өртгийн албан татварын тухай хуульд нэмэлт оруулах тухай хуулийн төслүүд /****эцсийн хэлэлцүүлэг****/***

 Дараагийн асуудал. Гаалийн тариф, гаалийн татварын тухай хуульд нэмэлт оруулах тухай, Нэмэгдсэн өртгийн албан татварын тухай хуульд нэмэлт оруулах тухай хуулийн төслүүдийн эцсийн хэлэлцүүлэг явуулъя.

 Төслийн талаарх Төсвийн байнгын хорооны танилцуулгыг Улсын Их Хурлын гишүүн С.Ганбаатар танилцуулна. Индэрт урьж байна.

 **С.Ганбаатар: -** Улсын Их Хурлын дарга, эрхэм гишүүд ээ,

 Монгол Улсын Засгийн газраас өргөн мэдүүлсэн Гаалийн тариф, гаалийн татварын тухай хуульд нэмэлт оруулах тухай, Нэмэгдсэн өртгийн албан татварын тухай хуульд нэмэлт оруулах тухай хуулийн төслийн анхны хэлэлцүүлгийг Улсын Их Хурлын чуулганы 2014 оны 7 дугаар сарын 1-ний өдрийн нэгдсэн хуралдаанаар хийж эцсийн хэлэлцүүлэгт бэлтгүүлэхээр Төсвийн байнгын хороонд шилжүүлсэн билээ.

 Дээрх хуулийн төслүүдийн эцсийн хэлэлцүүлгийг Төсвийн байнгын хороо 2014 оны 7 дугаар сарын 1-ний өдрийн хуралдаанаараа хийлээ.

 Хуулийн төслүүдийн анхны хэлэлцүүлгийг нэгдсэн хуралдаанаар хийх үед олонхийн дэмжлэг авсан санал буюу хөдөлмөрийн хөлсний доод хэмжээг 10 дахин нэмэгдүүлснээс дээшгүй үнийн дүнтэй ижил төрлийн 2-оос илүүгүй бараа бүхий хувь хүний нэр дээр илгээсэн улс хоорондын шуудангийн илгээмжийг гаалийн албан татвараас, мөн ижил төрлийн 2-оос илүүгүй бараа бүхий хувь хүний нэр дээр илгээсэн хөдөлмөрийн хөлсний доод хэмжээг 10 дахин нэмэгдүүлснээс дээшгүй үнийн дүнтэй, зөөврийн компьютерийн хувьд хөдөлмөрийн хөлсний доод хэмжээг 30 дахин нэмэгдүүлснээс дээшгүй үнийн дүнтэй улс хоорондын шуудангийн илгээмжийг нэмэгдсэн өртгийн албан татвараас тус тус чөлөөлөх. Түүнчлэн эдгээр хуулиудыг 2015 оны 1 дүгээр сарын 1-ний өдрөөс эхлэн дагаж мөрдөх тухай асуудлуудыг төсөлд суулган, төслийн эцсийн хувилбарыг бэлтгэн Байнгын хорооны хуралдаанаар хэлэлцүүллээ.

 Төслийн эцсийн хэлэлцүүлгийг Байнгын хорооны хуралдаанаар хийх үед хуралдаанд оролцсон гишүүдийн олонхи нь хуулийн төслүүдийг нэгдсэн хуралдаанд оруулан батлуулах нь зүйтэй гэж үзлээ.

 Гаалийн тариф, гаалийн татварын тухай хуульд нэмэл оруулах тухай, Нэмэгдсэн өртгийн албан татварын тухай хуульд нэмэлт оруулах тухай хуулийн төслийн эцсийн хувилбарыг та бүхэнд тараасан болно.

 Улсын Их Хурлын эрхэм гишүүд ээ,

 Гаалийн тариф, гаалийн татварын тухай хуульд нэмэлт оруулах тухай, Нэмэгдсэн өртгийн албан татварын тухай хуульд нэмэлт оруулах тухай хуулийн төслийг баталж өгнө үү.

 Анхаарал тавьсанд баярлалаа.

 **З.Энхболд: -** Байнгын хорооны танилцуулгатай холбогдуулан асуулттай гишүүд байна уу? Асуулттай гишүүн алга байна.

 Байнгын хорооны саналаар санал хураая. Байнгын хорооны саналаар Гаалийн тариф, гаалийн татварын тухай хуульд нэмэлт оруулах тухай хуулийн төслийг баталъя гэсэн санал хураая. Санал хураалт.

 60 гишүүн оролцож, 52 гишүүн зөвшөөрч, 86.7 хувийн саналаар батлагдаж байна.

 Нэмэгдсэн өртгийн албан татварын тухай хуульд нэмэлт оруулах тухай хуулийн төслийг баталъя гэдэг санал хураалт явуулъя. Санал хураалт.

 60 гишүүн оролцож, 55 гишүүн зөвшөөрч, 91.7 хувийн саналаар дэмжигдэж байна.

 Үүгээр хуулиудын төсөл батлагдлаа. Гишүүд, ажлын хэсэгт баярлалаа.

 Гаалийн тариф, гаалийн татварын тухай хуульд нэмэлт оруулах тухай болон Нэмэгдсэн өртгийн албан татварын тухай хуульд нэмэлт оруулах тухай хуулиудын эцсийн найруулга дээр саналтай гишүүд байна уу? Алга байна. Сонссоноор тооцлоо.

 Үүгээр дараа жилийн 1 сарын 1-нээс эхлээд сая 900 мянган төгрөгөөс доошоогоо олон улсын илгээмжийн бараа татваргүй болж байна.

***Зургаа. Шилэн дансны тухай болон холбогдох бусад хуулийн төслүүд /****Монгол Улсын Ерөнхийлөгч 2014.06.09-ний өдөр өргөн мэдүүлсэн,* ***эцсийн хэлэлцүүлэг/***

 Дараагийн асуудал. Шилэн дансны тухай болон холбогдох бусад хуульд нэмэлт, өөрчлөлт оруулах тухай хуулиудын төслийн эцсийн хэлэлцүүлгийг явуулъя. Төслийн талаарх Төсвийн байнгын хорооны танилцуулгыг Улсын Их Хурлын гишүүн Л.Эрдэнэчимэг танилцуулна. Индэрт урьж байна.

 **Л.Эрдэнэчимэг: -** Улсын Их Хурлын дарга, эрхэм гишүүд ээ,

 Монгол Улсын Ерөнхийлөгчөөс өргөн мэдүүлсэн Шилэн дансны тухай хууль болон холбогдох бусад хуулийн төслүүдийн анхны хэлэлцүүлгийг Улсын Их Хурлын чуулганы 2014 оны 7 дугаар сарын 1-ний өдрийн нэгдсэн хуралдаанаар хийж, төслүүдийг эцсийн хэлэлцүүлэгт бэлтгүүлэхээр Төсвийн байнгын хороонд шилжүүлсэн билээ.

 Төсвийн байнгын хороо 2014 оны 7 дугаар сарын 1-ний өдрийн хуралдаанаараа дээрх хуулийн төслүүдийн эцсийн хэлэлцүүлгийг хийж дараах танилцуулгыг бэлтгэлээ.

 Хуулийн төслүүдийг Байнгын хорооны хуралдаанаар хэлэлцэх үед Улсын Их Хурлын гишүүн Д.Дэмбэрэл хуулийн төслийн 6.4.5 дахь заалтыг цалингийн зардлаас бусад 5 сая төгрөгөөс дээш үнийн дүн бүхий орлого, зарлагын мөнгөн гүйлгээг гүйлгээ тус бүрээр, гүйлгээний агуулга, хүлээн авагчийн нэр гэж өөрчлөх зарчмын зөрүүтэй санал гаргасныг хуралдаанд оролцсон гишүүдийн гуравны хоёрын саналаар дэмжсэн болно.

 Монгол Улсын Их Хурлын чуулганы хуралдааны дэгийн тухай хуулийн 23 дугаар зүйлийн 23.1 дэх хэсэгт заасны дагуу нэгдсэн хуралдааны анхны хэлэлцүүлгээр олонхийн дэмжлэг авсан саналуудыг Шилэн дансны тухай хууль болон холбогдох бусад хуулийн төсөлд нэмж тусган хуулийн төслийн эцсийн хувилбар, зарчмын зөрүүтэй саналын томъёолол, эцсийн хэлэлцүүлэгт бэлтгэсэн тухай тус Байнгын хорооны танилцуулгыг бэлтгэж та бүхэнд тараасан болно.

 Шилэн дансны тухай хууль болон холбогдох бусад хуулийн төслүүдийн эцсийн хэлэлцүүлэг хийсэн талаар Төсвийн байнгын хорооноос гаргасан танилцуулгыг хэлэлцэн зарчмын зөрүүтэй саналаар санал хурааж хуулийн төслүүдийг баталж өгнө үү.

 **З.Энхболд: -** Байнгын хорооны танилцуулгатай холбогдуулан асуулттай гишүүд байна уу? Асуулттай гишүүн алга байна.

 Санал хураалт нэг байна. Төсвийн байнгын хорооны дэмжсэн Улсын Их Хурлын гишүүн Дамдины Дэмбэрэлийн гаргасан санал байна. Төслийн 6.4.5 дахь заалтыг цалингийн зардлаас бусад 5 сая төгрөгөөс дээш үнийн дүн бүхий орлого зарлагын мөнгөн гүйлгээг гүйлгээ тус бүрээр гүйлгээний агуулга, хүлээн авагчийн нэр гэж өөрчлөх. Д.Дэмбэрэл гишүүн санал гаргаж, Төсвийн байнгын хороо дэмжсэн байна. Энэ саналыг дэмжье гэдгээр санал хураая. Санал хураалт.

 61 гишүүн оролцож, 53 гишүүн зөвшөөрч, 86.9 хувийн саналаар зарчмын зөрүүтэй санал дэмжигдлээ.

 Одоо хуулиа бүхэлд нь батлах санал хураалт явуулъя. Байнгын хорооны саналаар Шилэн дансны тухай хуулийн төслийг баталъя гэсэн санал хураая. Санал хураах гэж байна. Санал хураалт.

 61 гишүүн оролцож, 50 гишүүн зөвшөөрч, 82.0 хувийн саналаар Шилэн дансны тухай хууль батлагдаж байна.

 Дагаж өргөн баригдсан хуулиудаар санал хураая. Мэдээллийн ил тод байдал ба мэдээлэл авах эрхийн тухай хуульд өөрчлөлт оруулах тухай хуулийн төслийг баталъя гэсэн санал хураая. Санал хураалт.

 61 гишүүн оролцож, 53 гишүүн зөвшөөрч, 86.9 хувийн саналаар дэмжигдлээ.

 Төсвийн тухай хуульд нэмэлт, өөрчлөлт оруулах тухай хуулийн төслийг баталъя гэсэн санал хураая. Санал хураалт.

 62 гишүүн оролцож, 50 гишүүн зөвшөөрч, 80.6 хувийн саналаар дэмжигдлээ.

 Монгол Улсын Засгийн газрын тухай хуульд өөрчлөлт оруулах тухай хуулийн төслийг баталъя гэсэн санал хураая. Санал хураалт.

 62 гишүүн оролцож, 53 гишүүн зөвшөөрч, 85.5 хувийн саналаар дэмжигдлээ.

 Төрийн болон орон нутгийн өмчийн хөрөнгөөр бараа, ажил үйлчилгээ худалдан авах тухай хуульд өөрчлөлт оруулах тухай хуулийг баталъя гэдэг санал хураалт явуулъя. Санал хураалт.

 63 гишүүн оролцож, 55 гишүүн зөвшөөрч, 87.3 хувийн саналаар дэмжигдлээ.

 Үүгээр Шилэн дансны тухай хууль болон дагалдсан хуулиудын төсөл батлагдлаа. Гишүүд, ажлын хэсэгт баярлалаа.

 Саяны батлагдсан хуулийн эцсийн найруулгыг сонсъё. Шилэн дансны тухай хуулийн эцсийн найруулга дээр саналтай гишүүн байна уу? За ингэе. Микрофон гэсэн кнопоо дараад саналаа хэлье. Ц.Оюунгэрэл гишүүнээр санал тасаллаа. Ч.Улаан гишүүн.

 **Ч.Улаан: -** За баярлалаа. Хуулийн 6.5.1, 6.5.5 хоёрын хооронд зөрчилтэй ийм он сар тавигдсан байна. Энэ хоёрыг нэг болгох хэрэгтэй байна. Энэ техникийн алдаа гарсан юм шиг байна. Нэгдсэн төсвийн гүйцэтгэлийн сар бүрийн мэдээг сар бүрийн 15-ны дотор гаргана гэсэн байгаа. Тэгсэн байтлаа хагас жилийн мэдээг болохоор 7 сарын 1-ний дотор гаргана гэсэн байна. Тэгэхээр энэ хоёр заалтыг хооронд нь сарын бүрийн 15-ны дотор гэдгээр нь хоёулаа ижлээрээ байх ийм уялдааг хангах хэрэгтэй байна.

 Хагас жилийн юуг чинь 7 сарын 1-ний дотор гэдэг чинь сар дуусаад маргааш нь гаргана гэдэг чинь..

 **З.Энхболд: -** Гарахгүй гэсэн үг, Л.Эрдэнэчимэг гишүүн ээ.

 **Ч.Улаан: -** Гарч амжихгүй шүү дээ.

 **З.Энхболд: -** За Ч.Улаан сайдын саналыг авъя. Сангийн яамны саналыг авъя. Хугацаагаа уялдуулъя. Ц.Оюунгэрэл гишүүн.

 **Ц.Оюунгэрэл: -** За энэ 3.4 дээр төрийн нууцад хамаарахаас бусад төсвийн төлөвлөлт, гүйцэтгэл, хэрэгжилт, тайлагналыг байгууллагын нууцад хамааруулан нийтэд мэдээлэхээс зайлсхийхээс хориглоно гэж байгаа юм. Тэгэхээр байгууллагын нууцад хамааруулахгүйгээр нийтэд мэдээлэхгүй байж болох юм шиг ийм давхар бас ойлголт яваад байна л даа. Тэгэхээр миний редакцийн санал бол байгууллагын нууцад хамааруулах гэж таслалаа тавьчихаад тэгээд нийтэд мэдээлэхээс зайлсхийхийг хориглоно гээд хоёлуланг хориглож өгмөөр байна. Байгууллагын нууцад хамааруулахыг нь ч хориглоно. Нийтэд мэдээлэхээс зайлсхийхийг нь ч хориглоно гэдгээр.

 **З.Энхболд: -** За энэ бол найрлагаас хэтэрсэн санал болох гээд байна.

 **Ц.Оюунгэрэл: -** Тэгвэл энэ дээр бол утга нь байгууллагын нууцад хамааруулахгүйгээр нийтэд мэдээлэхээс зайлсхийхийг яасан заалт өөр байгаа юм уу? Өөр заалт дотор байгаа юм уу?

 **З.Энхболд: -** Л.Эрдэнэчимэг гишүүн тайлбараа хийе.

 **Ц.Оюунгэрэл: -** Өөр заалт байгаа бол би саналаа татлаа.

 **З.Энхболд: -** Л.Эрдэнэчимэг гишүүн.

 **Л.Эрдэнэчимэг: -** Байгууллагын нууцад хамааруулж болохгүй гэсэн утга илэрхийлж байгаа. Ингээд уншихаар байгууллагын нууцад хамааруулах нэрээр нийтэд мэдээлэхээс зайлсхийж болохгүй гэсэн утга нь ойлгогдож байгаа байхгүй юу.

 **З.Энхболд: -** Хамааруулан гэдгээр хамаатуулж байна. Тийм ээ?

 **Л.Эрдэнэчимэг: -** Тийм. Тэгэхээр энэ дээр бол ямар ч редакцийн шаардлагагүй.

 **З.Энхболд: -** Хамаараагүй бол ил тод байна. За Ц.Оюунгэрэл гишүүний санал найруулгын санал биш учраас авахгүй.

 Шилэн дансны тухай хуулийн эцсийн найруулга дээр эцсийн найруулга сонссоноор тооцлоо.

 Мэдээллийн ил тод байдал ба мэдээлэл авах эрхийн тухай хуульд өөрчлөлт оруулах тухай хуулийн эцсийн найруулга дээр саналтай гишүүн байна уу? Алга байна. Санал сонссоноор тооцлоо.

 Төсвийн тухай хуульд нэмэлт, өөрчлөлт оруулах тухай хуулийн эцсийн найруулга дээр саналтай гишүүн байна уу? Алга байна. Сонссоноор тооцлоо.

 Монгол Улсын Засгийн газрын тухай хуульд нэмэлт, өөрчлөлт оруулах тухай хуулийн эцсийн найруулга дээр саналтай гишүүн байна уу? Алга байна. Сонссоноор тооцлоо.

 Төрийн болон орон нутгийн өмчийн хөрөнгөөр бараа, ажил үйлчилгээ худалдан авах тухай хуульд өөрчлөлт оруулах тухай хуулийн төслийн эцсийн найруулга дээр саналтай гишүүд байна уу? Алга байна. Сонссоноор тооцлоо.

 Үүгээр шилэн дансны тухай хууль болон дагалдах хуулиуд батлагдлаа.

 Сангийн яамны хэлсэн сар болгоны 15-н гэдгээр өөрчилсөн байгаа.

***Долоо. “Цагаан суваргын ордын төрийн эзэмшлийн хувь тогтоох тухай” Улсын Их Хурлын тогтоолын төсөл /****Засгийн газар 2014.05.23-ны өдөр өргөн мэдүүлсэн,* ***эцсийн хэлэлцүүлэг/***

 Дараагийн асуудал. Цагаан суваргын ордын төрийн эзэмшлийн хувь тогтоох тухай Улсын Их Хурлын тогтоолын эцсийн хэлэлцүүлэг явуулъя. Төслийн талаарх Эдийн засгийн байнгын хорооны танилцуулгыг Улсын Их Хурлын гишүүн Д.Ганбат танилцуулна. Индэрт урьж байна.

 **Д.Ганбат: -** Улсын Их Хурлын дарга, эрхэм гишүүд ээ,

 Улсын Их Хурлын чуулганы 2014 оны 6 дугаар сарын 13, 26, 7 дугаар сарын 1-ний өдрүүдийн нэгдсэн хуралдаанаар Цагаан суваргын ордын төрийн эзэмшлийн хувь тогтоох тухай Улсын Их Хурлын тогтоолын төслийн анхны хэлэлцүүлгийг хийж тогтоолын төслийг эцсийн хэлэлцүүлэгт бэлтгүүлэхээр Эдийн засгийн байнгын хороонд шилжүүлсэн.

 Эдийн засгийн байнгын хороо 2014 оны 7 дугаар сарын 1-ний өдрийн хуралдаанаар дээрх тогтоолын төслийг эцсийн хэлэлцүүлэгт бэлтгэсэн талаар хэлэлцээд чуулганы нэгдсэн хуралдаанаар санал хурааж шийдвэрлэсний дагуу тогтоолын төслийн нэрийг Цагаан суваргын ордын төрийн эзэмшлийн тухай гэж өөрчлөх. Төслийн 1 дүгээр заалтыг тодорхой ордыг стратегийн ач холбогдол бүхий ашигт малтмалын ордод хамааруулах тухай Улсын Их Хурлын 2007 оны 2 дугаар сарын 6-ны өдрийн 27 дугаар тогтоолын 1 дүгээр хавсралтын 10-т заасан Цагаан суваргын ордод төр хувь эзэмших шаардлагагүй гэж үзсүгэй гэж өөрчлөн найруулах. Мөн тогтоолын төслийн 2, 3 дугаар заалтыг тус тус хасах өөрчлөлтүүдийг тогтоолын төсөлд тусгалаа. Эцсийн хэлэлцүүлэгт бэлтгэсэн төслийг та бүхэнд тараасан болно.

 Улсын Их Хурлын эрхэм гишүүд ээ,

 Цагаан суваргын ордын төрийн эзэмшлийн тухай Улсын Их Хурлын тогтоолын төслийг баталж өгөхийг та бүхнээс хүсье.

 Анхаарал тавьсанд баярлалаа.

 **З.Энхболд: -** Байнгын хорооны танилцуулгатай холбогдуулан асуулттай гишүүд байна уу? Гараа өргөх биш кнопоо даръя. Г.Уянга гишүүнээр асуулт тасалллаа. Г.Уянга гишүүн асууя.

 **Г.Уянга: -** Байнгын хороон дээр ажлын хэсгийн ахлагч Д.Ганбат дарга танилцуулахдаа Цагаан суваргын ордын одоо энэ Их Хурлаар хэлэлцүүлж байгаа тогтоолын төслийг Эрдэс баялгийн бодлого батлагдсантай холбогдуулан энэ өөрөө Эрдэс баялгийн бодлогыг иш татаж байна лээ.

 Ер нь бол маш олон бодлого батлах юм. Бодлого бол ингээд л нэг дэлгээд л, өөрсдийнхөө ажиллаж болдог тэр хүрээ хязгаарыг хумидаг ийм зүйл уг нь биш байх. Энэ бодлого батлагдчихаад араас нь Газрын тосны хууль, Ашигт малтмалын хууль болон энэ ордуудын гэрээ ингээд зэрэг зэрэг орж ирж байна. Бодлого бол дотроо бодож явдаг л юм байдаг байх. Бодлогоо хэрэгжүүлэх арга хэрэгслүүд уг нь бидэнд чөлөөтэй байх ёстой юм. Гэтэл өөрсдийгөө тэр арга хэрэгслээ байнга хаадаг ийм бодлоготой байх юм бол бодлогын баримт бичиг ямар ч хэрэг байхгүй.

 Цагаан суваргын орд бол төрийн мөнгөөр хайгуул хийсэн. Төлбөрт нь 1997 оны. Бүр М.Энхсайхан даргыг Ерөнхий сайд байх үеийн тэр аргачлалаар тооцож 715 сая доллар л төлсөн байгаа юм. Ингээд бүгдийг нь 100 хувь хувийнхан авч байна. Тэгээд энэ бол шударга биш. Энэ бол зарчим ч биш. Ядаж одоогийн үнэ цэнээр үнийг нь төлөх тийм сэтгэл МАК компанид, Н.Номтойбаяр гишүүнд байх ёстой шүү дээ. Энэнээсээ уг нь ичих хэрэгтэй юм. Тэгээд яах вэ бүгд дэмжээд явууллаа. Ерөнхийдөө энд бол өөрсдийн компанийн эрх ашгаа хамгаалдаг. Энэ төлөөлөл нь яаж орж ирээд, яаж хууль батлуулдгийг бид бодитойгоор нь харж байна л даа. Монголын төр өөрөө мөнгөний өмнө их хүчгүйдэж байна. Төрөөр бизнес хийнэ гэж яг энийг хэлдэг юм. Яг л энийг хэлдэг юм. Тэгээд энэ төрөөр бизнес хийдэг хүмүүсээсээ салахгүй бол бид нар баялгаа ингэж гарын салаагаар харсаар байгаад хамар доороосоо алдсаар дуусах юм байна.

 Төрөөр мөнгө хийдэг, төрд шургалсан бизнесменүүд орж ирчихээд л төрийг харааж зүхдэг. Төр муу. Төрийг адалдаг ийм яриа гаргадаг юм байна. Тэгээд дэндүү харамсалтай байна. 700-хан сая доллар өгөөд 100 хувь эзэмшлээ. Мөнгө төрийг дээрэлхэж байна. Мөнгө Монголын ард түмнийг дээрэлхэж байгааг бид нар харж байна. Дэндүү харамсалтай байна.

 Тэгээд энийг би тэмдэглүүлээд одоо эсэргүүцэж байгаагаа хэлж тэмдэглүүлээд л одоо ингээд дуусахаас даа. Дэндүү харамсалтай байна.

 **З.Энхболд: -** За гишүүд асуулт асууж дууслаа. Санал хураана. Байнгын хорооны саналаар Цагаан суваргын ордын төрийн эзэмшлийн хувь тогтоох тухай Улсын Их Хурлын тогтоолын төслийг баталъя гэсэн санал хураая. Санал хураалт.

 61 гишүүн оролцож, 45 гишүүн зөвшөөрч, 73.8 хувийн саналаар тогтоолын төсөл батлагдлаа.

 Цагаан суваргын ордын төрийн эзэмшлийн хувь тогтоох тухай Улсын Их Хурлын тогтоолын эцсийн найруулга дээр саналтай гишүүд байна уу? Л.Цог гишүүн.

 **Л.Цог: -** Энэ 3 заалттай тогтоол байсан. Нэг заалттай болж хувирч байна шүү дээ. Энэ заалт нь үндсэндээ Үндсэн хууль зөрчсөн ийм заалт байгаа юм. Стратегийн ордыг төр эзэмших ийм хувийг нь тэглэж байгаа явдал өөрөө хууль зөрчсөн учраас цэц рүү хандах хууль зүйн үндэслэл болж байгаа. Ийм заалт хийхдээ та бүхэн маань дэндүү гоомой хандлаа. Яагаад гэвэл төр өртөө мөнгөгүй учраас хувьд өгнө гэсэн ийм үндэслэл хэлсэн шүү дээ. Энэ өөрөө хууль зүйн үндэслэл биш учраас цэц рүү хандана гэдэг зүйлийг хэлье. Хууль зөрчсөн заалт.

 **З.Энхболд: -** Цагаан суваргын ордын төрийн эзэмшлийн хувь тогтоох тухай Улсын Их Хурлын тогтоолын эцсийн найруулгыг сонслоо.

 Үүгээр өнөөдрийн чуулган хэлэлцэх асуудлаа дууслаа. Цаг сунган хуралдсан гишүүдэд баярлалаа. Одоо Улсын Их Хурлын 2014 оны хаврын ээлжит чуулганы хаалт хийнэ.

 Монгол Улсын Ерөнхий сайд аа,

 Улсын Их Хурлын эрхэм гишүүд ээ,

 Улсын Их Хурлын дөрөв дэх удаагийн ээлжит чуулган өнөөдөр өндөрлөж байна. Хаврын чуулган ажлын 62 хоног үргэлжилж, нэгдсэн хуралдааныг 29 удаа, Байнгын болон дэд хорооны хуралдааныг давхардсан тоогоор 108 удаа хийсэн байна.

 Хаврын чуулганы хугацаанд Улсын Их Хурлын даргын урилгаар Мьянмарын Холбооны Бүгд Найрамдах Улсын Холбооны парламентын дарга бөгөөд Төлөөлөгчдийн танхимын дарга Тура У Швэ Манн тэргүүтэй төлөөлөгчид, ОХУ-ын Холбооны Хурлын Холбооны Зөвлөлийн дарга Валентина Ивановна Матвиенко, Бүгд Найрамдах Турк Улсын Үндэсний Их Хурлын дарга ноён Жемил Чичек нар Монгол Улсад албан ёсны айлчлал хийлээ.

 Миний бие хаврын чуулганыг нээж хэлсэн үгэндээ эдийн засгийн бодит секторыг дэмжих эрх зүйн орчныг улам боловсронгуй болгож томоохон бүтээн байгуулалт, хөгжлийн зээлүүдийг цаг алдалгүй эргэлтэд оруулах, олон жил царцсан хайгуулын тусгай зөвшөөрлийг зөвхөн зөвшөөрөгдсөн газарт олгох, аж ахуйн нэгжийн орлогын татварыг нэг шатлалтай болгох, “Хамтын тэтгэврийн” тухай хуулийг хэлэлцэж батлах, төрийн өмчийн менежментийг боловсронгуй болгож 2014 онд хувьчлах төрийн өмчийн жагсаалтыг батлах, Хөгжлийн банкнаас санхүүжүүлэх төсөл, хөтөлбөрийн жагсаалтыг батлуулж, төслүүдийг санхүүжүүлэх эх үүсвэрийг бондын эх үүсвэрүүдтэй уялдуулахад анхаарлаа хандуулж ажиллахыг чиглэл болгосон.

 Хаврын чуулганаар 79 хууль, тогтоол, Улсын Их Хурлын шийдвэрийн төсөл хэлэлцэж баталсаны 9 нь  бие даасан хууль, 43 нэмэлт өөрчлөлт оруулах тухай, 2 нь хүчингүй болгох тухай, 4  нь гэрээ соёрхон батлах тухай хууль, 21 нь  Улсын Их Хурлын тогтоол байна.

 Монгол Улсын нэгдсэн төсвийн 2015 оны төсвийн хүрээний мэдэгдэл, 2016-2017 оны төсвийн төсөөллийн тухай, Монгол Улсын эдийн засаг, нийгмийг 2015 онд хөгжүүлэх үндсэн чиглэл батлах тухай, “Соёлын өвийг хамгаалах тухай”, “Газрын тосны тухай” хуулийн шинэчилсэн найруулга, “Малын индексжүүлсэн даатгалын тухай”, “Шилэн дансны тухай”, Ашигт малтмалын тухай хуульд нэмэлт өөрчлөлт оруулах тухай” хууль, Эдийн засгийн идэвхжлийг нэмэгдүүлэх зарим арга хэмжээний тухай”, “Ногоон хөгжлийн үзэл баримтлал, дунд хугацааны хөтөлбөр батлах тухай”, “Цагаан суваргын ордын төрийн эзэмшлийн хувь тогтоох тухай” зэрэг улсын орны эдийн засгийн чухал ач холбогдолтой хууль тогтоолуудыг баталлаа. Түүнчлэн Амгалангийн дулааны цахилгаан станцын угсралтын ажлыг гүйцэтгэх тоног төхөөрөмж, Жижиг, дунд үйлдвэрийн үйлдвэрлэлийн зориулалт бүхий тоног төхөөрөмж, сэлбэг хэрэгслийг Гаалийн болон Нэмэгдсэн өртгийн албан татвараас чөлөөлөх, төлөх хугацааг 2 хүртэл жилээр сунгах тухай хуулиудыг баталж их бүтээн байгуулалтын ажлыг эрчимжүүлэх нөхцлийг бүрдүүллээ.

 “Тамхин бүтээгдэхүүний хууль бус худалдааг устгах тухай протоколыг соёрхон батлах тухай”, “Гэр хорооллыг хөгжүүлэх, хөрөнгө оруулалтыг дэмжих хөтөлбөр”-ийн санхүүжилтийн ерөнхий хэлэлцээрийг соёрхон батлах тухай”, “Инженер, технологийн дээд боловсрол” төслийн зээлийн хэлэлцээрийг соёрхон батлах тухай, “Хүнс тэжээл, нийгмийн халамжийн төсөл, нэмэлт санхүүжилт”-ийн зээлийн хэлэлцээрийг соёрхон батлах тухай” хуулиудыг мөн баталлаа.

 Хаврын чуулганы хугацаанд “Хяналтын тухай”, “Газрын тосны тухай”, “Монгол Улсын Засгийн газар, Азийн хөгжлийн банк хооронд байгуулсан “Төлбөрийн системийн шинэчлэл төсөл”-ийн зээлийн хэлэлцээрийг соёрхон батлах тухай болон “Чиглэл өгөх тухай” хэд хэдэн хууль, тогтоолын төслүүд эргэж буцаж цаг хугацаа ихээхэн алдлаа. Энэ нь Засгийн газраас өргөн баригдсан зарим хууль, тогтоол дутуу дулимаг боловсрогдсон төдийгүй Улсын Их Хурал дахь нам, эвслийн бүлэг, гишүүдийн үзэл баримтлалтай зөрчилдөж байгаатай холбоотой юм. Нөгөө талаар хаврын чуулганы хугацаанд Улсын Их Хурлын нэгдсэн чуулган болон Байнгын хорооны хурлаар хэлэлцсэн 16 асуудлаар Ардчилсан намын бүлэг 3 удаа 15 хоног, Монгол Ардын намын бүлэг 9 удаа 37 хоног, МАХН-МҮАН-ын “Шударга ёс” эвслийн бүлэг 4 удаа 16 хоног нийтдээ 16 удаа 68 хоногийн завсарлага авсан нь зарим хууль, тогтоолыг цаг хугацаанд нь шийдвэрлэхэд хүндрэл учруулсан гэдгийг тэмдэглэж байна.

 Улсын Их Хурал төрөөс мөнгөний бодлогын талаар 2014 онд баримтлах үндсэн чиглэлийг батлахдаа инфляцийг энэ оны эцэст 8 хувьд байлгаж, улмаар 2015-2016 онд 7 хувьд хүргэн дунд хугацаанд макро эдийн засгийн тогтвортой байх нөхцлийг бүрдүүлэх зорилт тавьсан. Гэвч энэ оны 5 дугаар сарын байдлаар инфляци 13.7 хувьтайгаас харахад энэ зорилт биелэх боломж бага байна. Гадаад валютын орлого төсөөлж байснаас илүү багасч, төсвийн орлого төвлөрүүлэлт тасалдаж, бодит салбарт олгосон зээлийн чанар муудах төлөвтэй байна.

 Урсгал тэнцэл өнгөрсөн оны мөн үеэс 56 хувиар буюу 728.2 сая ам.доллараар буурсан хэдий ч 580.5 сая ам.долларын алдагдалтай байна. Гадаадын шууд хөрөнгө оруулалт огцом буурсан өнөөдрийн нөхцөлд уул уурхайн салбарын өсөлтөөр дэмжигдсэн эдийн засгийн өндөр өсөлтийг хэвээр хадгалах гэж оролдсон нь төлбөрийн тэнцэл алдагдах, төгрөгийн ханш унах, инфляци нэмэгдэх үндэс болсон байна. Иймээс макро эдийн засгийн бодлогоо хатууруулах чиглэлд бодлого хэрэгжүүлж, эрэлтийг хязгаарлах шаардлага тулгарч магадгүй.

 Зээл олголтыг хязгаарлах нь бодит эдийн засагт, тэр тусмаа иргэд, аж ахуйн нэгжийн үйл ажиллагаанд хүнд тусна гэдгийг ойлгож байгаа ч эдийн засгаа бүхэлд нь хямралд оруулахаас арай дээр хувилбар гэж үзэж байна. Иргэд, аж ахуйн нэгж үүнийг ойлгож, богино хугацаанд тулгамдаж байгаа эдийн засгийн хүндрэлийг хамтдаа даван туулахын төлөө сэтгэл, зүтгэл нэгтэй ажиллана гэдэгт итгэж байна. Гэхдээ бага, дунд орлоготой иргэдийн ажлын байр, бодит орлогыг хамгаалах, дотоодын үйлдвэрлэл болон үндэсний компаниудын тогтвортой хөгжих орчныг бүрдүүлэхэд чиглэсэн бодлогоо эрчимжүүлэх шаардлага нэмэгдэж байгааг анхаарч ажиллах нь зүйтэй.

 Засгийн газрын тэвчиж болох зардал, төсвөөс эргэн төлөгдөх хөрөнгө оруулалтыг төсвийн гадуурхи Хөгжлийн банкны эх үүсвэрээр санхүүжүүлэх ажлыг үргэлжлүүлсээр байвал төлбөрийн  тэнцэл улам муудаж, хямралыг бодитойгоор бий болгох магадлал байна. Засгийн газар Хөгжлийн банкны тухай хуулийн 8 дугаар зүйлийн 8.1-д заасны дагуу жил бүрийн хаврын чуулганд Хөгжлийн банкнаас санхүүжүүлэх төсөл, хөтөлбөрүүдийн жагсаалтыг Улсын Их Хуралд оруулж батлуулах ёстой. Гэвч өнөөдрийг хүртэл энэ жагсаалтыг Улсын Их Хуралд оруулж ирсэнгүй.

 Судлагаанаас үзэхэд Хөгжлийн банк ДНБ-ний 5 хувьтай тэнцэх хэмжээний санхүүжилтийг төсвийн гадуур зарцуулсан байгаа. Хэрэв энэ байдал үргэлжилж Хөгжлийн банкны дансан дахь 1.0 тэрбум ам. долларын бондын хөрөнгөөр Хөгжлийн банкин дахь хүлээгдэж байгаа төсөл, хөтөлбөрүүдийг санхүүжүүлбэл төсвийн нийт алдагдал 2 дээр нэмэх нь 8 буюу ДНБ-ний 10 хувьд хүрэхээр байна. Тиймээс Хөгжлийн банкнаас хийж байгаа “Чингис”, “Самуурай” бондын санхүүжилт, тэдгээрийн зардал, төсвийн шинж чанартай бүх үйл ажиллагааг нэгдсэн төсөвт тусгаж, нийт төсвийн алдагдлыг Төсвийн тогтвортой байдлын тухай хуульд заасан түвшинд хүртэл үе шаттайгаар буулгах бодлогоор төсвийн тодотголыг боловсруулж 8 дугаар сард Улсын Их Хуралд оруулж ирэх хэрэгтэй байна.

 Цаашид Засгийн газар бондын хөрөнгийг Үндэсний аюулгүй байдлын зөвлөлийн зөвлөмжид заасан зарчмаар зарцуулж, түүний хэрэгжилтэд Улсын Их Хурлын холбогдох Байнгын хороод анхаарал хандуулж хяналт тавьж ажиллах хэрэгтэй.

 Эдийн засагт учирч байгаа хүндрэлийг даван туулах, цаашид тасралтгүй өсгөх таатай нөхцлийг бүрдүүлэхэд санхүүгийн салбарын тогтвортой байдал чухал ач холбогдолтой. Ялангуяа банк, санхүүгийн салбарын хяналт шалгалтыг улам чангатгаж, уламжлалт бус замаар олгогдсон эрсдэл үүсгэж болзошгүй байгаа зээлийн томоохон багцад дүн шинжилгээ хийх хэрэгтэй байна. Түүнчлэн зээлийн чанар нь муудаж байгаа салбарын зээлийг хязгаарлах арга хэмжээг ч цаг алдалгүй авах нь зүйтэй. Гадаад валютын зээлийн зохистой бус харьцааг өөрчлөх, валютын зээлийг бүхэлд нь зохицуулах эрх зүйн орчныг сайжруулах чиглэлээр Монголбанк санаачилга гарган ажиллавал зохино.

 Эрхэм гишүүд ээ,

 Улсын Их Хурал 2014 оны 5 сарын 8-ны өдөр “Эдийн засгийн идэвхжлийг нэмэгдүүлэх зарим арга хэмжээний тухай” 34 дүгээр тогтоолыг баталсан. Энэ тогтоолыг хэрэгжүүлэх хугацаа тодорхой учраас хэрэгжилтийг хангахад анхаарлаа хандуулж ажиллахыг Та бүхэнд уриалж байна. Улсын Их Хурлаас шалтгаалах асуудал гарвал ээлжит бус чуулганыг зарлан хуралдуулах шаардлага гарахыг ч үгүйсгэхгүй байна. 8 дугаар сарын хоёрдугаар хагаст айлчлах хоёрын хөршийн Ерөнхийлөгч нараас Улсын Их Хурлын хүндэтгэлийн чуулганд үг хэлэх хүсэлт гаргаж эхэлж байгаа тул бас нэг ээлжит бус чуулган хуралдуулах шаардлага гарч магадгүйг бас зарлая. Хамгийн гол нь Засгийн газар ажил, амралтаа зохицуулж “ЭЗЭН-100” хөтөлбөрөө хэрэгжүүлэхийн төлөө цаг хугацаа алдалгүй идэвхитэй ажиллах хэрэгтэй гэдгийг анхааруулж байна.

 Та бүхэнд ажлын амжилт хүсч, Улсын Их Хурлын 2014 оны хаврын ээлжит чуулганы ажиллагааг хаасныг мэдэгдье.

 ***Хуралдаан 22 цаг 30 минутад өндөрлөв.***

 Соронзон хальснаас буулгасан:

 ПРОТОКОЛЫН АЛБАНЫ

 ШИНЖЭЭЧ Д.ЦЭНДСҮРЭН